

***Επιχειρησιακό Πρόγραμμα***

***«Απασχόληση, Ανθρώπινο Κεφάλαιο και Κοινωνική Συνοχή»*** ***2007-2013***

***CCI: 2007CY052PO001***

**Οκτώβριος 2013**

  **ΚΥΠΡΙΑΚΗ ΔΗΜΟΚΡΑΤΙΑ**  **ΕΥΡΩΠΑΪΚΗ ΕΝΩΣΗ**

**ΠΕΡΙΕΧΟΜΕΝΑ**

[ΕΙΣΑΓΩΓΗ 5](#_Toc340046938)

[κεΦΑΛΑΙΟ 1 : ΥΦΙΣΤΑΜΕΝΗ ΚΑΤΑΣΤΑΣΗ 8](#_Toc340046939)

[1.1 επιλεξιμη περιοχη 8](#_Toc340046940)

[1.2 ΓΕΝΙΚΟ ΟΙΚΟΝΟΜΙΚΟ / ΠΑΡΑΓΩΓΙΚΟ ΠΛΑΙΣΙΟ 8](#_Toc340046941)

[1.2.1 Μακροοικονομικά / Αναπτυξιακά – Δημοσιονομικά Χαρακτηριστικά 8](#_Toc340046942)

[1.2.2 Αποτίμηση της Ανταγωνιστικότητας της Οικονομίας 16](#_Toc340046946)

[1.2.3 Επιχειρηματικότητα 17](#_Toc340046947)

[1.2.4 Αξιοποίηση Τεχνολογιών Πληροφορικής και Επικοινωνιών 20](#_Toc340046948)

[1.2.5 Έρευνα, Τεχνολογική Ανάπτυξη και Καινοτομία 21](#_Toc340046949)

[1.3 δημογραφικα Χαρακτηριστικα 23](#_Toc340046951)

[1.4 απασχοληση / Αγορα εργασιας 25](#_Toc340046953)

[1.5 εκπαιδευση – καταρτιση / δια βιου μαθηση 35](#_Toc340046955)

[1.6 κοινωνικη συνοχη 40](#_Toc340046991)

[1.7 ΔΙΟΙΚΗΤΙΚΗ ΙΚΑΝΟΤΗΤΑ ΤΟΥ ΔΗΜΟΣΙΟΥ ΤΟΜΕΑ 45](#_Toc340046992)

[1.8 Οριζόντιες Πολιτικές 47](#_Toc340046993)

[1.9 ΧΩΡΙΚΗ ΑΝΑΛΥΣΗ 52](#_Toc340046994)

[1.9.1 Αστικές Περιοχές 53](#_Toc340046995)

[1.9.2 Περιοχές της Υπαίθρου 55](#_Toc340046996)

[1.10 συνοπτικη αποτιμηση τησ προγραμματικησ περιοδου 2004-2006 57](#_Toc340046997)

[1.11 ανάλυση των αναπτυξιακών αδυναμιών, κινδύνων / απειλών, Δυνατοτήτων και ευκαιριών (ΑΝΑΛΥΣΗ SWOT) 61](#_Toc340046999)

[1.12 διαδιΚΑΣΙΑ ΚΑΤΑΡΤΙΣΗΣ και αναθεωρησησ του ΕΠΙΧΕΙΡΗΣΙΑΚΟΥ προγραμματοσ ΣΤΟ ΠΛΑΙΣΙΟ της ΕΤΑΙΡΙΚΗΣ ΣΧΕΣΗΣ 65](#_Toc340047001)

[1.12.1 Διαδικασία Κατάρτισης του Επιχειρησιακού Προγράμματος 65](#_Toc340047002)

[1.12.2 Διαδικασία Αναθεώρησης του Επιχειρησιακού Προγράμματος 69](#_Toc340047003)

[ΚΕΦΑΛΑΙΟ 2 : ΣΤΡΑΤΗΓΙΚΗ 71](#_Toc340047004)

[2.1 ΕΙΣΑΓΩΓΗ 71](#_Toc340047005)

[2.2 ΣΥΜΠΕΡΑΣΜΑΤΑ ΑΠΟ ΤΗΝ ΑΝΑΛΥΣΗ της ΚΟΙΝΩΝΙΚΟΟΙΚΟΝΟΜΙΚΗΣ ΚΑΤΑΣΤΑΣΗΣ 72](#_Toc340047006)

[2.3 ΤΟ ΕΥΡΥΤΕΡΟ ΑΝΑΠΤΥΞΙΑΚΟ ΠΛΑΙΣΙΟ 76](#_Toc340047007)

[2.4 ΣΤΡΑΤΗΓΙΚΗ ΚΑΙ ΣΤΟΧΟΙ 79](#_Toc340047008)

[2.5 ΕΝΔΕΙΚΤΙΚΗ ΚΑΤΑΝΟΜΗ ΑΝΑ ΚΑΤΗΓΟΡΙΑ ΠΑΡΕΜΒΑΣΗΣ και](#_Toc340047009) [θεμα προτεραιοτητασ, ΣΕ ΕΠΙΠΕΔΟ ΠΡΟΓΡΑΜΜΑΤΟΣ 102](#_Toc340047010)

[2.6 ΘΕΜΑΤΙΚΗ, ΧΩΡΙΚΗ ΚΑΙ ΧΡΗΜΑΤΟΔΟΤΙΚΗ ΕΠΙΚΕΝΤΡΩΣΗ 104](#_Toc340047011)

[2.7 Συναφεια της στρατηγικης ΜΕ ΤΟ ΕΘΝΙΚΟ ΚΑΙ ΚΟΙΝΟΤΙΚΟ](#_Toc340047012) [ΣΤΡΑΤΗΓΙΚΟ ΠΛΑΙΣΙΟ 106](#_Toc340047013)

[2.8 ΕΝΣΩΜΑΤΩΣΗ ΟΡΙΖΟΝΤΙΩΝ ΠΟΛΙΤΙΚΩΝ της ΕΥΡΩΠΑΪΚΗΣ](#_Toc340047014) [ΕΝΩΣΗΣ 117](#_Toc340047015)

[2.8.1 Πολιτική για την Ισότητα των Φύλων και των Ίσων Ευκαιριών 117](#_Toc340047016)

[2.8.2 Πολιτική για το περιβάλλον 119](#_Toc340047017)

[2.9 Καινοτομία και Διακρατική και Διαπεριφερειακή](#_Toc340047018) [Συνεργασία – Εταιρικη σχεση και στρατηγικη 119](#_Toc340047019)

[2.10 ΔΕΙΚΤΕΣ ΑΠΟΤΕΛΕΣΜΑΤΩΝ / ΕΠΙΠΤΩΣΕΩΝ ΑΠΟ ΤΗΝ](#_Toc340047020) [ΕΦΑΡΜΟΓΗ ΤΗΣ ΣΤΡΑΤΗΓΙΚΗΣ ΤΟΥ ΠΡΟΓΡΑΜΜΑΤΟΣ 121](#_Toc340047021)

[κεφαλαιο 3: συνοψη των αποτελεσματων της εκ των προτερων αξιολογησησ ΚΑΙ της ΑΞΙΟΛΟΓΗΣΗΣ της ΠΟΡΕΙΑΣ ΥΛΟΠΟΙΗΣΗΣ του προγραμματοσ 125](#_Toc340047022)

[3.1 ΕΧ – ΑΝΤΕ ΑΞΙΟΛΟΓΗΣΗ 125](#_Toc340047023)

[3.1.1 Εισαγωγή – Διαδικασία Αξιολόγησης 125](#_Toc340047024)

[3.1.2 Βασικά ερωτήματα αξιολόγησης 127](#_Toc340047025)

[3.1.3 Σύνοψη των βασικών πορισμάτων της εκ των προτέρων αξιολόγησης 129](#_Toc340047026)

[3.1.3.1 Κοινωνικοοικονομική ανάλυση και προσδιορισθείσες ανάγκες του τομέα 129](#_Toc340047027)

[3.1.3.2 Συνέπεια της Στρατηγικής / επικινδυνότητα της εφαρμογής 131](#_Toc340047028)

[3.1.3.3 Συνεκτικότητα της στρατηγικής με τις Εθνικές Πολιτικές και τις Κοινοτικές Στρατηγικές Κατευθύνσεις 139](#_Toc340047029)

[3.1.3.4 Αναμενόμενα αποτελέσματα και επιπτώσεις του Προγράμματος 139](#_Toc340047030)

[3.1.3.5 Προτεινόμενα συστήματα και διαδικασίες εφαρμογής 141](#_Toc340047031)

[3.1.3.6 Χωρική διάσταση του Ε.Π. και συμβολή του στην Κοινοτική Προστιθέμενη Αξία 141](#_Toc340047032)

[3.1.4 Συστάσεις του Αξιολογητή 142](#_Toc340047033)

[3.1.5 Ενσωματωση συστασεων του συμβούλου αξιολόγησης 148](#_Toc340047034)

[3.2 ΑΞΙΟΛΟΓΗΣΗ ΤΗΣ ΠΟΡΕΙΑΣ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ 151](#_Toc340047035)

[3.2.1 Σύνοψη των βασικών συμπερασμάτων της αξιολόγησης της πορείας υλοποίησης 152](#_Toc340047036)

[3.2.1.1 Συμπεράσματα από την ανάλυση της κοινωνικοοικονομικής κατάστασης 152](#_Toc340047037)

[3.2.1.2 Προτάσεις του Αξιολογητή 160](#_Toc340047038)

[κεφαλαιο 4: αξονεσ προτεραιοτητασ 162](#_Toc340047039)

[4.1 ΕΙΣΑΓΩΓΗ 162](#_Toc340047040)

[4.2 αξονασ προτεραιοτητασ 1: ΑΝΑΠΤΥΞΗ ΤΟΥ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΠΡΟΣΑΡΜΟΣΤΙΚΟΤΗΤΑ 163](#_Toc340047041)

[4.2.1 Σκοπιμότητα 163](#_Toc340047042)

[4.2.2 Στόχοι 164](#_Toc340047043)

[4.2.3 Παρεμβάσεις 166](#_Toc340047044)

[4.2.4 Χρηματοδοτική Βαρύτητα 174](#_Toc340047045)

[4.2.5 Ρήτρα Ευελιξίας 174](#_Toc340047046)

[4.2.6 Κρατικές Ενισχύσεις 175](#_Toc340047047)

[4.2.7 Δείκτες Μέτρησης / Εκτίμησης Εκροών (Πραγματοποίησης) και Αποτελέσματος 176](#_Toc340047048)

[4.3 Aξονας Προτεραιότητας 2: ΔΙΕΥΡΥΝΣΗ ΤΗΣ ΑΓΟΡΑΣ ΕΡΓΑΣΙΑΣ ΚΑΙ ΚΟΙΝΩΝΙΚΗ ΣΥΝΟΧΗ 180](#_Toc340047049)

[4.3.1 Σκοπιμότητα 180](#_Toc340047050)

[4.3.2 Στόχοι 181](#_Toc340047051)

[4.3.3 Παρεμβάσεις 181](#_Toc340047052)

[4.3.4 Χρηματοδοτική Βαρύτητα 186](#_Toc340047053)

[4.3.5 Ρήτρα Ευελιξίας 186](#_Toc340047054)

[4.3.6 Κρατικές Ενισχύσεις 186](#_Toc340047055)

[4.3.7 Δείκτες Μέτρησης / Εκτίμησης Εκροών (Πραγματοποίησης) και Αποτελέσματος 187](#_Toc340047056)

[4.4 ΑΞΟΝΑΣ ΠΡΟΤΕΡΑΙΟΤΗΤΑΣ 3: ΤΕΧΝΙΚΗ ΥΠΟΣΤΗΡΙΞΗ ΕΦΑΡΜΟΓΗΣ 193](#_Toc340047057)

[4.4.1 Στόχοι 193](#_Toc340047058)

[4.4.2 Σκοπιμότητα 193](#_Toc340047059)

[4.4.3 Παρεμβάσεις 193](#_Toc340047060)

[4.4.4 Χρηματοδοτική Βαρύτητα 194](#_Toc340047061)

[κεφαλαιο 5: πινακεσ χρηματοδοτησης 195](#_Toc340047062)

[5.1 ΚΑΤΑΝΟΜΗ ΧΡΗΜΑΤΟΔΟΤΗΣΗΣ ΚΑΤΑ ΠΗΓΗ ΚΑΙ ΑΞΟΝΑ ΠΡΟΤΕΡΑΙΟΤΗΤΑΣ 195](#_Toc340047063)

[5.2 Ετήσια Κατανομή Κοινοτικhς Συνδρομhς 196](#_Toc340047064)

[κεφαλαιο 6. συμπληρωματικοτητα με αλλα προγραμματικα εγγραφα 197](#_Toc340047065)

[6.1 ΕΙΣΑΓΩΓΗ 197](#_Toc340047066)

[6.2 Επιχειρησιακο Προγραμμα «Αειφορος Αναπτυξη και Ανταγωνιστικοτητα 2007-2013» 197](#_Toc340047073)

[6.3 Επιχειρησιακο Πρoγραμμα Αγροτικης Αναπτυξης (ΕΠΑΑ) 2007-2013 200](#_Toc340047074)

[6.4 Επιχειρησιακo Πρoγραμμα Αλιεiας, 2007-2013 202](#_Toc340047075)

[6.5 πινακασ: Διαχωρισμoυ / Συνέργειασ μεταξύ παρεμβάσεων Ευρωπαϊκού Κοινωνικού Ταμείου (ΕΚΤ) / Ευρωπαϊκού Ταμείου Περιφερειακής Ανάπτυξης / (ΕΤΠΑ) Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) και Ευρωπαϊκού Ταμείου Αλιείας (ΕΤΑ) 204](#_Toc340047076)

[κεφαλαιο 7. διαταξεισ εφαρμογησ 213](#_Toc340047077)

[7.1 Εισαγωγh 213](#_Toc340047078)

[7.2 ΑΡΧΕΣ ΚΑΙ ΦΟΡΕΙΣ ΔΙΑΧΕΙΡΙΣΗΣ ΚΑΙ ΕΛΕΓΧΟΥ 214](#_Toc340047079)

[7.2.1 Εθνική Αρχή (Αρχή Συντονισμού) 214](#_Toc340047080)

[7.2.2 Διαχειριστική Αρχή (ΔΑ) ΕΠ 216](#_Toc340047081)

[7.2.3 Ενδιάμεσοι Φορείς 221](#_Toc340047082)

[7.2.4 Αρχή Πιστοποίησης 224](#_Toc340047083)

[7.2.5 Αρχή Ελέγχου 225](#_Toc340047084)

[7.2.6 Αρχή υπεύθυνη για την πιστοποίηση του συστήματος διαχείρισης και ελέγχου 227](#_Toc340047085)

[7.2.7 Φορέας υπεύθυνος για την είσπραξη των πληρωμών από την ΕΕ 227](#_Toc340047086)

[7.2.8 Φορείς που φέρουν την ευθύνη για την καταβολή των πληρωμών στους δικαιούχους 227](#_Toc340047087)

[7.3 ΕΝΤΑΞΗ ΕΡΓΩΝ 228](#_Toc340047088)

[7.3.1 Έγκριση των Κριτηρίων Επιλογής των Έργων 228](#_Toc340047089)

[7.3.2 Έκδοση κατευθυντήριων οδηγιών από τη ΔΑ 229](#_Toc340047090)

[7.3.3 Σύνταξη προσκλήσεων υποβολής προτάσεων 229](#_Toc340047091)

[7.3.4 Υποβολή προτάσεων από τους δυνητικούς Δικαιούχους 230](#_Toc340047092)

[7.3.5 Αξιολόγηση προτάσεων 230](#_Toc340047093)

[7.3.6 Απόφαση ένταξης/χρηματοδότησης έργου 231](#_Toc340047094)

[7.4 ΠΑΡΑΚΟΛΟΥΘΗΣΗ 231](#_Toc340047095)

[7.4.1 Επιτροπή Παρακολούθησης 231](#_Toc340047096)

[7.4.2. Σύστημα Παρακολούθησης 233](#_Toc340047097)

[7.4.3 Ετήσια Εξέταση του Επιχειρησιακού Προγράμματος 236](#_Toc340047098)

[7.5 ΑΞΙΟΛΟΓΗΣΗ 236](#_Toc340047099)

[7.5.1 Γενικά 236](#_Toc340047100)

[7.5.2 Εκ των προτέρων (ex ante) αξιολόγηση 236](#_Toc340047101)

[7.5.3 Ενδιάμεσες Αξιολογήσεις 237](#_Toc340047102)

[7.5.4 Εκ των υστέρων (ex post) αξιολόγηση 238](#_Toc340047103)

[7.6 ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ 238](#_Toc340047104)

[7.6.1 Χρηματοδοτικές Ροές 238](#_Toc340047105)

[7.6.2 Ροή χρηματοοικονομικών πληροφοριών 239](#_Toc340047106)

[7.6.3 Κανόνες επιλεξιμότητας 240](#_Toc340047107)

[7.6.4 Παρατυπίες 241](#_Toc340047108)

[7.7 ΕΠΑΛΗΘΕΥΣΕΙΣ(VERIFICATIONS) - ΕΛΕΓΧΟΙ (AUDITS) 241](#_Toc340047109)

[7.7.1 Διοικητικές Επαληθεύσεις 241](#_Toc340047110)

[7.7.2 Επιτόπιες Επαληθεύσεις 241](#_Toc340047111)

[7.7.3 Έλεγχοι 242](#_Toc340047112)

[7.8 ΗΛΕΚΤΡΟΝΙΚΗ ΔΙΑΧΕΙΡΙΣΗ ΚΑΙ ΑΝΤΑΛΛΑΓΗ ΔΕΔΟΜΕΝΩΝ 243](#_Toc340047113)

[7.9 ΠΛΗΡΟΦΟΡΗΣΗ ΚΑΙ ΔηΜΟΣΙΟΤΗΤΑ 244](#_Toc340047114)

[7.9.1 Σχέδιο Επικοινωνίας 244](#_Toc340047115)

[7.9.2 Ευθύνες και Καθήκοντα για την Υλοποίηση Δράσεων Πληροφόρησης και Δημοσιότητας 245](#_Toc340047116)

[7.10 ΔΙΑΣΦΑΛΙΣΗ της ΣΥΜΒΑΤΟΤΗΤΑΣ ΜΕ τις ΚΟΙΝΟΤΙΚΕΣ ΠΟΛΙΤΙΚΕΣ 248](#_Toc340047117)

[7.10.1 Δημόσιες συμβάσεις 248](#_Toc340047118)

[7.10.2 Κρατικές ενισχύσεις 248](#_Toc340047119)

[7.10.3 Προστασία του Περιβάλλοντος 249](#_Toc340047120)

[7.10.4 Ισότητα ευκαιριών μεταξύ ανδρών και γυναικών και αποφυγή διακρίσεων 249](#_Toc340047121)

[7.11 ΔΙΑΣΦΑΛΙΣΗ της ΕΤΑΙΡΙΚΗΣ ΣΧΕΣΗΣ 250](#_Toc340047122)

[7.12 ΣΥΝΤΟΝΙΣΜΟΣ ΠΡΟΓΡΑΜΜΑΤΩΝ ΠΟΥ ΧΡΗΜΑΤΟΔΟΤΟΥΝΤΑΙ ΑΠΟ ΤΑ ΤΑΜΕΙΑ 251](#_Toc340047123)

[7.12.1 Συντονισμός ΕΠ του ΕΣΠΑ 251](#_Toc340047124)

[7.12.2 Συντονισμός με το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και με Ευρωπαϊκό Ταμείο Αλιείας(ΕΤΑ) 252](#_Toc340047125)

[7.13 ΡΗΤΡΑ ΕΥΕΛΙΞΙΑΣ 253](#_Toc340047126)

[ΠΑΡΑΡΤΗΜΑΤΑ 254](#_Toc340047127)

[ΠΑΡΑΡΤΗΜA i: ΠΙΝΑΚΕΣ ΣΤΑΤΙΣΤΙΚΩΝ ΣΤΟΙΧΕΙΩΝ 255](#_Toc340047128)

[ΠΑΡΑΡΤΗΜΑ ΙΙ: ΠΙΝΑΚΕΣ ΕΚ ΤΩΝ ΠΡΟΤΕΡΩΝ ΑΞΙΟΛΟΓΗΣΗΣ 269](#_Toc340047129)

[ΠΑΡΑΡΤΗΜΑ ΙΙΙ: ΠΙΝΑΚΕΣ ΑΞΙΟΛΟΓΗΣΗΣ της ΠΟΡΕΙΑΣ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ 276](#_Toc340047130)

**ΕΙΣΑΓΩΓΗ**

Το Εθνικό Στρατηγικό Πλαίσιο Αναφοράς (ΕΣΠΑ), το οποίο ετοιμάστηκε σύμφωνα με τις πρόνοιες του Κεφαλαίου ΙΙ (άρθρο 27) του Κανονισμού (ΕΚ) αριθ. 1083/2006 αποτελεί το στρατηγικό προγραμματικό έγγραφο για αξιοποίηση των πόρων των Διαρθρωτικών Ταμείων και του Ταμείου Συνοχής για την περίοδο 2007-2013. Στο ΕΣΠΑ καταγράφονται συνοπτικά οι αναπτυξιακές ανάγκες και το γενικότερο στρατηγικό πλαίσιο καθώς και οι στόχοι και προτεραιότητες στις οποίες θα επικεντρωθεί η αξιοποίηση των κονδυλίων για την προγραμματική περίοδο 2007-2013. Στόχος του παρόντος Προγράμματος είναι η εξειδίκευση του ΕΣΠΑ και περιλαμβάνει με λεπτομέρεια τους στόχους, τη στρατηγική, την ιεράρχηση αναγκών και προτεραιοτήτων καθώς και τις επιμέρους κατηγορίες παρεμβάσεων.

Το Επιχειρησιακό Πρόγραμμα «Απασχόληση, Ανθρώπινο Κεφάλαιο και Κοινωνική Συνοχή», αρ. CCI: 2007CY052PO001, είναι ένα πολυετές αναπτυξιακό σχέδιο, στο οποίο αναλύεται τόσο η αναπτυξιακή στρατηγική όσο και η εξειδίκευσή της σε επιχειρησιακή διαδικασία, μέσω της οποίας θα αξιοποιηθούν οι πόροι του Ευρωπαϊκού Κοινωνικού Ταμείου (ΕΚΤ) που έχουν παραχωρηθεί στην Κύπρο για την περίοδο 2007-2013, στο πλαίσιο του Στόχου «Περιφερειακή Ανταγωνιστικότητα και Απασχόληση». Η περίοδος επιλεξιμότητας των δαπανών για τις δράσεις που υλοποιούνται στο πλαίσιο του Επιχειρησιακού Προγράμματος αρχίζει από την 1η Ιανουαρίου 2007 και λήγει στις 31 Δεκεμβρίου 2015.

Το Επιχειρησιακό Πρόγραμμα εγκρίθηκε από την Ευρωπαϊκή Επιτροπή στις 8 Νοεμβρίου 2007 με την Απόφαση αρ. Ε(2007)5507 και τροποποιήθηκε με την Απόφαση Ε(2013)3677 στις 13/06/2013 προκειμένου να αυξηθεί το ποσοστό συγχρηματοδότησης στο ανώτατο όριο (85%) έτσι ώστε η Κύπρος να τύχει της δυνατότητας για αύξηση της διαθέσιμης ρευστότητας που αντιστοιχεί στο Πρόγραμμα. Για την αποτελεσματικότερη αξιοποίηση των πόρων του Επιχειρησιακού Προγράμματος στην προσπάθεια της Κύπρου για αντιμετώπιση των επιπτώσεων της οικονομικής και χρηματοπιστωτικής κρίσης στην αγορά εργασίας, διενεργήθηκε σχετική αξιολόγηση με βάση τις πρόνοιες του άρθρου 48 του Κανονισμού (ΕΚ) αριθ. 1083/2006, όπως αυτό τροποποιήθηκε από τον Κανονισμό (ΕΚ) αριθ. 539/2010. Από τα αποτελέσματα / συμπεράσματα της αξιολόγησης αυτής και σύμφωνα με τις πρόνοιες του άρθρου 33 του Κανονισμού (ΕΚ) αριθ. 1083/2006 ετοιμάστηκε η παρούσα αναθεωρημένη έκδοση του Επιχειρησιακού Προγράμματος (Οκτώβριος 2013).

Η διάρθρωση του παρόντος Επιχειρησιακού Προγράμματος, το οποίο καταρτίστηκε σύμφωνα με τις πρόνοιες του Τίτλου ΙΙΙ, Κεφάλαιο ΙΙ (άρθρο 37) του Κανονισμού (ΕΚ) αριθ. 1083/2006, είναι η ακόλουθη:

Στο **πρώτο κεφάλαιο** παρουσιάζεται η υφιστάμενη κοινωνικοοικονομική κατάσταση και οι προοπτικές της κυπριακής οικονομίας και ιδιαίτερα της Αγοράς Εργασίας και του Ανθρώπινου Δυναμικού, συμπεριλαμβανομένης και ανάλυσης ευκαιριών, δυνατοτήτων, απειλών και αδυναμιών (ανάλυση SWOT).

Το **δεύτερο κεφάλαιο** αφορά την αναπτυξιακή στρατηγική. Ειδικότερα στο κεφάλαιο αυτό αναλύονται οι βασικές παράμετροι για τη διαμόρφωση της στρατηγικής και οι στρατηγικοί στόχοι και η επιλογή των Αξόνων Προτεραιότητας. Επιπρόσθετα στο Κεφάλαιο αυτό γίνεται αναλυτική παρουσίαση της διασφάλισης της εταιρικής σχέσης κατά την κατάρτιση του Επιχειρησιακού Προγράμματος. Καταδεικνύεται επίσης η συνάφεια της προτεινόμενης στρατηγικής του Επιχειρησιακού Προγράμματος με το *Εθνικό Στρατηγικό Πλαίσιο Αναφοράς*, με τις *Κοινοτικές Στρατηγικές Κατευθυντήριες Γραμμές για την Πολιτική Συνοχής,* τις *Ολοκληρωμένες Κατευθυντήριες Γραμμές για την Ανάπτυξη και την Απασχόληση*, τη *Στρατηγική Ευρώπη 2020* και αναλύεται η συμβολή του στην επίτευξη των στόχων του *Εθνικού Προγράμματος Μεταρρύθμισης,* τη συμβολή του Προγράμματος στους *Στρατηγικούς Στόχους της Εκπαίδευσης και Κατάρτισης* καθώς και τη συνάφεια του Προγράμματος με τις *Συστάσεις του Συμβουλίου*.

Στο **τρίτο κεφάλαιο** παρουσιάζεται η σύνοψη των αποτελεσμάτων της Εκ των Προτέρων Αξιολόγησης και της Αξιολόγησης της Πορείας Υλοποίησης του Προγράμματος.

Στο **τέταρτο κεφάλαιο** γίνεται ανάλυση των Αξόνων Προτεραιότητας του Επιχειρησιακού Προγράμματος. Στο πλαίσιο αυτό παρουσιάζονται η σκοπιμότητα και οι στόχοι του κάθε Άξονα, αλλά και οι ενδεικτικές κατηγορίες παρεμβάσεων, οι σχετικοί ωφελούμενοι / δικαιούχοι καθώς και η χρηματοδοτική βαρύτητα του κάθε Άξονα. Γίνεται επίσης η στοχοθέτηση με σχετικούς δείκτες εκροών και αποτελέσματος.

Στο **πέμπτο κεφάλαιο** παρουσιάζεται το χρηματοδοτικό πλαίσιο με τους σχετικούς χρηματοδοτικούς πίνακες.

Στο **έκτο** **κεφάλαιο** εξετάζεται η συμπληρωματικότητα και η συνέργεια με το Επιχειρησιακό Πρόγραμμα Αειφόρος Ανάπτυξη και Ανταγωνιστικότητα, 2007-2013, το Πρόγραμμα Αγροτικής Ανάπτυξης, 2007-2013 και το Επιχειρησιακό Πρόγραμμα Αλιείας, 2007-2013.

Τέλος, στο **έβδομο κεφάλαιο** αναλύονται οι διατάξεις εφαρμογής για αποτελεσματική και αποδοτική διαχείριση των πόρων του Προγράμματος. Στα πλαίσια αυτά καταγράφονται οι βασικές πτυχές του συστήματος διαχείρισης και ελέγχου του Προγράμματος.

# κεΦΑΛΑΙΟ 1 : ΥΦΙΣΤΑΜΕΝΗ ΚΑΤΑΣΤΑΣΗ

## επιλεξιμη περιοχη

Η συνολική έκταση της Κύπρου είναι 9.251 τετραγωνικά χιλιόμετρα[[1]](#footnote-1) και ο πληθυσμός της ανέρχεται σε 840,407 κατοίκους[[2]](#footnote-2). Κατά την προγραμματική περίοδο 2007-2013, η Κυπριακή Δημοκρατία, σύμφωνα με το άρθρο 8 του Κανονισμού (ΕΚ) αριθ. 1083/2006, εντάσσεται στις Περιφέρειες σταδιακής εισόδου του Στόχου «Περιφερειακή Ανταγωνιστικότητα και Απασχόληση» (phasing-in)[[3]](#footnote-3).

Με βάση την κατάταξη της ΕΕ για τα επίπεδα NUTS στο σύνολο της η Κύπρος αποτελεί «περιφέρεια» επιπέδου NUTS ΙΙ. Η Κύπρος διοικητικά αποτελείται από έξι επαρχίες, διαθέτει τέσσερα αστικά κέντρα που συγκεντρώνουν το 67,5% του συνολικού πληθυσμού της χώρας και το συνολικό μήκος ακτογραμμής είναι 648 χιλιόμετρα.

Ο νησιωτικός χαρακτήρας, το μικρό μέγεθος και η μεγάλη απόσταση από το «οικονομικό κέντρο της ΕΕ» δημιουργούν σημαντικά προβλήματα όπως είναι το αυξημένο κόστος για τη μετακίνηση αγαθών και υπηρεσιών (το μεταφορικό κόστος για τη μεταφορά αγαθών από την Κύπρο προς την ΕΕ είναι περίπου τετραπλάσιο σε σχέση με το κόστος μεταφοράς μεταξύ των υπολοίπων κρατών μελών), που επηρεάζουν την ανταγωνιστικότητα της οικονομίας.

## ΓΕΝΙΚΟ ΟΙΚΟΝΟΜΙΚΟ / ΠΑΡΑΓΩΓΙΚΟ ΠΛΑΙΣΙΟ

### Μακροοικονομικά / Αναπτυξιακά – Δημοσιονομικά Χαρακτηριστικά

Η μικρή - ανοικτή οικονομία της Κύπρου, σε συνδυασμό με τη διάρθρωσή της, καθίσταται ιδιαίτερα ευάλωτη στις εξελίξεις της διεθνούς αγοράς και προπαντώς της ευρωπαϊκής. Παρ’ όλα αυτά επιδεικνύει ικανότητες προσαρμογής στις ραγδαία μεταβαλλόμενες συνθήκες της παγκόσμιας οικονομίας, αμβλύνοντας διαχρονικά τις αρνητικές επιπτώσεις στην εσωτερική της δομή.

Παρά το δυσμενές οικονομικό περιβάλλον στην Ευρώπη εξαιτίας της χρηματοπιστωτικής κρίσης και της οικονομικής ύφεσης, η κυπριακή οικονομία συνέχισε να αναπτύσσεται, έστω και με βραδύτερους ρυθμούς. Τόσο η απασχόληση, όσο και ορισμένα μακροοικονομικά μεγέθη παρουσίασαν αρνητική μεταβολή, ιδιαίτερα κατά την τελευταία τριετία. Η διαχρονική εξέλιξη των βασικότερων μακροοικονομικών δεικτών παρουσιάζονται στον **Πίνακα 1.1** που ακολουθεί:

***Πίνακας 1.1:*** *Εξέλιξη Βασικών Μακροοικονομικών / Διαρθρωτικών Δεικτών*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ΕΤΗ**  **ΔΕΙΚΤΕΣ** | | **ΕΤΗΣΙΑ ΜΕΤΑΒΟΛΗ (%) ΣΤΗΝ ΚΥΠΡΟ** | | | | | | **ΜΕΣΗ ΕΤΗΣΙΑ**  **ΜΕΤΑΒΟΛΗ** | |
| **2007-2012** | |
| **2007** | **2008** | **2009** | **2010** | **2011** | **2012** | **ΚΥΠΡΟΣ** | **Ε.Ε. των 27** |
| 1 | ΑΕΠ | 5,1% | 3,6% | -1,9% | 1, 3% | 0,4% | -2,4% | 1,0% | 0,4% |
| 2 | Απασχόληση | 3,2% | 2,1% | -0,4% | -0,2% | 0,4% | -4,1% | 0,2% | 1,2% |
| 3 | Παραγωγικότητα | 1,8% | 1,4% | -1,5% | 1,5% | -0,0% | 1,7% | 0,8% | 0,3% |
| **ΕΤΗ**  **ΔΕΙΚΤΕΣ** | | **ΤΙΜΕΣ ΚΑΤΑ ΕΤΟΣ ΣΤΗΝ ΚΥΠΡΟ** | | | | | | **ΜΕΣΟΣ ΟΡΟΣ ΕΤΩΝ** | |
| **2007-2012** | |
| **2007** | **2008** | **2009** | **2010** | **2011** | **2012** | **ΚΥΠΡΟΣ** | **Ε.Ε. των 27** |
| 4 | Πληθωρισμός | 2,2% | 4,4% | 0,2% | 2,6% | 3,5% | 3,1% | 2,7% | 2,5% |
| 5 | Ποσοστό (%) ανεργίας | 3,9% | 3,7% | 5,4% | 6,3% | 7,9% | 11,9% | 6,5% | 8,9% |
| 6 | Κατά κεφαλήν ΑΕΠ (σε ΜΑΔ) ως % της ΕΕ 27 | 94% | 99% | 100% | 96% | 94 | 91 | 95,7% | 100% |
| 7 | Ισοζύγιο τρεχουσών συναλλαγών (% επί ΑΕΠ) | -11,8% | -15,6% | -10,7% | -9,2% | -4,8% | -4,8% | -9,5% | μ.δ. |
| 8 | Δημοσιονομικό έλλειμμα (% επί ΑΕΠ) | 3,50% | 0,90% | -6,10% | -5,30% | -6,30% | -6,3% | -3,3% | -4,2% |
| 9 | Δημόσιο χρέος  (% επί ΑΕΠ) | 58,8% | 48,9% | 58,5% | 61,2% | 71,1% | 85,8% | 64,1% | 74% |

*Πηγή: Eurostat, Κυπριακή Σταιτιστική Υπηρεσία 2012*

Το αντίξοο διεθνές οικονομικό περιβάλλον και ειδικότερα οι δυσμενείς οικονομικές εξελίξεις στην Ελλάδα, σε συνδυασμό με τα μακροχρόνια διαρθρωτικά προβλήματα της κυπιακής οικονομίας τα οποία ήρθαν στην επιφάνεια ως επακόλουθο της κρίσης, είχαν ως αποτέλεσμα τη σημαντική μείωση της οικονομικής δραστηριότητας στην Κύπρο κατά 2,4% το 2012, έναντι οριακής αύξησης κατά 0,4% το 2011.

Κατά το διάστημα 2007-2012 η μέση ετήσια αύξηση του ΑΕΠ της Κύπρου κυμάνθηκε στο 1%, παρά την επιβράδυνση που σημειώθηκε κατά την τελευταία τριετία και τον αρνητικό ρυθμό ανάπτυξης του τελευταίου χρόνου, έναντι μέσης αύξησης 0,4% του ΑΕΠ της Ευρώπης των 27. Όπως φαίνεται στο **Διάγραμμα 1**, ο ρυθμός αύξησης του ΑΕΠ της Κύπρου, είναι πολύ μικρότερος σε σχέση με την περίοδο 2001-2005, ωστόσο μέχρι το 2011 ακολούθησε την ίδια τάση με την Ευρώπη των 27, με λιγότερο έντονες διακυμάνσεις.

**Διάγραμμα 1: Ετήσια αύξηση ΑΕΠ (%) έναντι του προηγούμενου έτους, Κύπρος – ΕΕ(27)**

*Πηγή: Eurostat ,2013*

*Πηγή: Eurostat, 2012*

Η ανάπτυξη της Κύπρου στηρίχθηκε κυρίως στη ζήτηση για ιδιωτική κατανάλωση και στις εξαγωγές υπηρεσιών. Από τομεακής σκοπιάς, ιδιαίτερη δυναμικότητα επέδειξε ο τριτογενής τομέας των υπηρεσιών και κυρίως οι τομείς των μεταφορών και επικοινωνιών, της διαχείρισης ακίνητης περιουσίας, της πληροφορικής και άλλων επαγγελματικών υπηρεσιών, καθώς και των χρηματοπιστωτικών υπηρεσιών. Θετικά επίσης συνέβαλε η μεγάλη αύξηση του τομέα των κατασκευών. Ο τομέας των καταλυμάτων και υπηρεσιών εστίασης, ο οποίος συμβάλει κατά 6-7% στη συνολική Ακαθάριστη Προστιθέμενη Αξία, παρουσιάζει κάμψη κατά τα έτη της οικονομικής κρίσης, επιβεβαιώνοντας τον ευάλωτο χαρακτήρα του τομέα του τουρισμού σε εξωγενείς και αστάθμητους παράγοντες. Κατά την ίδια περίοδο, οι τομείς τόσο της μεταποίησης, όσο και της γεωργίας σημείωσαν χαμηλούς μέσους ρυθμούς ανάπτυξης και μόνο η δημόσια διοίκηση, η άμυνα και η υποχρεωτική κοινωνική ασφάλιση παρουσιάζουν αυξητικούς ρυθμούς εξέλιξης.

Οι υψηλοί ρυθμοί ανάπτυξης που εμφάνισε η κυπριακή οικονομία από την αρχή έως και μετά τα μέσα της προηγούμενης δεκαετίας, σε συνδυασμό με τους πολύ αργούς ρυθμούς ανάπτυξης ή και πτώσης αυτού του δείκτη στις άλλες χώρες της Ευρωπαϊκής Ένωσης, οδήγησαν στη βελτίωση της θέσης της Κύπρου, όσον αφορά στο κατά κεφαλήν ΑΕΠ εκφραζόμενο σε Μονάδες Αγοραστικής Δύναμης. όπως φαίνεται στο **Διάγραμμα 2** που ακολουθεί:

**Διάγραμμα 2: Εξέλιξη κατά κεφαλήν ΑΕΠ σε ΜΑΔ**

*Πηγή: Eurostat 2013*

Ο πληθωρισμός, κατά την εξαετία 2007-2012 παρουσίασε σημαντικές διακυμάνσεις, χωρίς όμως να φθάσει σε ιδιαίτερα υψηλά επίπεδα. Χαρακτηριστικά αναφέρεται ότι, ο πληθωρισμός το 2008 ανήλθε στο 4,4%, ενώ το 2009 μειώθηκε στο 0,2%, για να ακολουθήσει αυξητική πορεία έως και το 2011, έτος κατά το οποίο έφθασε στο 3,5%, και ακολούθως το 2012 να παρουσιάσει μικρή μείωση κσι να φτάσει στο 3,1% έναντι 2,6% που ήταν ο αντίστοιχος πληθωρισμός στην Ευρώπη των 27, όπου σημειώθηκαν συγκριτικά ηπιότερες μεταβολές.

Οι αυξανόμενες συνθήκες ανταγωνισμού που επικράτησαν συνέβαλαν στη διατήρηση του πληθωρισμού σε σχετικά χαμηλά επίπεδα. Όσον αφορά το σχετικό επίπεδο τιμών, η Κύπρος σύμφωνα με στοιχεία της Ευρωπαϊκής Στατιστικής Υπηρεσίας (Eurostat), αν και φθηνότερη σε σύγκριση με το μέσο όρο της ΕΕ των 15, είναι η πιο ακριβή χώρα από τα νέα Κράτη Μέλη της ΕΕ.

Σύμφωνα με τις πρόσφατες προβλέψεις ο πληθωρισμός αναμένεται να σημειώσει περαιτέρω πτώση κατά το 2013 φτάνοντας το 1%.

Οι συνολικές πάγιες επενδύσεις, έπειτα από μία περίοδο σχετικής ανάκαμψης κατά την περασμένη δεκαετία, το 2011 υποχώρησαν και έφθασαν να αντιστοιχούν στο 16,6% του ΑΕΠ, 2 μονάδες χαμηλότερα από το μέσο όρο της Ευρώπης των 27 (18,6%). Το ποσοστό αυτό εμφανίζεται μειωμένο σε σχέση με το 2005, έτος κατά το οποίο το ύψος των πάγιων επενδύσεων αντιστοιχούσε στο 19,4% του ΑΕΠ, πλησιάζοντας στον Ευρωπαϊκό μέσο όρο (19,9%). Όσον αφορά στη συμμετοχή του ιδιωτικού τομέα στις επενδύσεις παγίου κεφαλαίου, εμφανίζεται μειωμένη σε μεγαλύτερο ποσοστό, καθώς το 2011 οι σχετικές επενδύσεις αντιστοιχούσαν στο 21,3% του ΑΕΠ έναντι 16,2% το 2005, παρουσιάζοντας αυξημένη απόκλιση από τον αντίστοιχο Ευρωπαϊκό μέσο όρο, ο οποίος το 2011 έφθασε στο 16,1% έναντι 17,8% το 2005.

Η διάρθρωση των επενδύσεων κατά το 2011, εξακολουθεί να διοχετεύει το μεγαλύτερο ποσοστό σε κατασκευαστικά έργα (71,04%), όπως φαίνεται στο **Διάγραμμα 3** που ακολουθεί**.**

Παρόλα αυτά, παρουσιάζεται μείωση του ποσοστού των επενδύσεων που αντιστοιχούν σε νέες κατοικίες, καθώς το 2011 το ποσοστό αυτό αντιστοιχούσε στο 30,8% του συνόλου των επενδύσεων έναντι 41% το 2005, ενώ σημειώνεται αύξηση του ποσοστού των επενδύσεων σε έργα υποδομής (22,4% το 2011 έναντι 15,6% το 2005).

Αντίστοιχα, οι επενδύσεις σε μηχανικό εξοπλισμό, παρά τη μείωση που παρουσιάζουν από το 2009, σε σχέση με το 2005 εμφάνισαν αύξηση, η οποία αποτυπώνεται στο ποσοστό επί του συνόλου των επενδύσεων, το οποίο το 2011 έφθασε στο 26% έναντι 23% το 2005. Παρόλα αυτά εξακολουθούν να υστερούν έναντι του αντίστοιχου ποσοστού σε ορισμένες ανεπτυγμένες χώρες, που κυμαίνεται μεταξύ του 40% και 50%. Το χαμηλό επίπεδο των επενδύσεων σε μηχανικό εξοπλισμό αποτελεί ένδειξη του σχετικά χαμηλού επιπέδου αξιοποίησης σύγχρονης τεχνολογίας στη χώρα, γεγονός που επιδρά ανασταλτικά στο ρυθμό της παραγωγικότητας, κυρίως στο δευτερογενή τομέα.



*Πηγή: Κυπριακή Στατιστική Υπηρεσία 2012*

Η εξέλιξη των μακροοικονομικών μεγεθών της οικονομίας της Κύπρου, μεταξύ άλλων, καταγράφονται τόσο στο Εθνικό Πρόγραμμα Μεταρρυθμίσεων, όσο και στο Πρόγραμμα Σταθερότητας του 2012, έγγραφα τα οποία περιγράφουν τις απαραίτητες παρεμβάσεις ως προς τη βιωσιμότητα και τη βελτίωση των δημόσιων οικονομικών σύμφωνα με τις απαιτήσεις του Συμφώνου Σταθερότητας και Ανάπτυξης, αλλά και τους στόχους που έχουν τεθεί στο πλαίσιο της Στρατηγικής «Ευρώπη 2020».

Το δημοσιονομικό έλλειμμα, ενώ μειωνόταν με γρήγορους ρυθμούς, μέχρι και το 2006, έτος κατά το οποίο ανήλθε στο -1,20% του ΑΕΠ, παρουσίασε πλεόνασμα για τη διετία 2007-2008, ενώ τα έτη που ακολούθησαν μέχρι το 2012 σημείωσε σημαντική άυξηση, φθάνοντας στο -6,30% του ΑΕΠ. Το δημόσιο χρέος ενώ μέχρι το 2004 παρουσίαζε αύξηση ως ποσοστό του ΑΕΠ, στα έτη που ακολουθούν, έως και το 2008 μειώνεται, ενώ για το διάστημα 2009-2012 παρουσιάζει και πάλιν αύξηση, ανερχόμενο στο 85,8% του ΑΕΠ για το 2012.

Το έλλειμμα στο ισοζύγιο τρεχουσών συναλλαγών μειώθηκε στο 4,8% του ΑΕΠ το 2012σε σχέση με το 2005 όπου κυμαινόταν γύρω στο 5,2%

Τόσο διαρθρωτικοί λόγοι που σχετίζονται κυρίως με τη χαμηλή ανταγωνιστικότητα της οικονομίας και τη μεγάλη εξάρτηση της από εισαγωγές, όσο και προσωρινοί λόγοι συνέβαλαν στο σχετικά ψηλό έλλειμμα στο ισοζύγιο τρεχουσών συναλλαγών. Οι ραγδαία αυξανόμενες τιμές του πετρελαίου έχουν αυξήσει σημαντικά το κόστος των εισαγωγών πετρελαϊκών προϊόντων, τάση η οποία αναμένεται να ανατραπεί μεσοπρόθεσμα. Η πορεία παράλληλα πραγματικής σύγκλισης θα τείνει να διατηρεί το έλλειμμα στο ισοζύγιο τρεχουσών συναλλαγών το οποίο όμως θα μπορεί να χρηματοδοτηθεί χωρίς τη δημιουργία χρέους, ιδιαίτερα αν η προσπάθεια για βελτίωση της παραγωγικότητας και της ανταγωνιστικότητας επιτύχει.

**Διάρθρωση της παραγωγής**

Η οικονομία της Κύπρου χαρακτηρίζεται από τη δεσπόζουσα και διευρυνόμενη θέση του τριτογενή τομέα, και τη συρρίκνωση τόσο του πρωτογενή όσο και του δευτερογενή τομέα.

Στους **Πίνακες Ι.2.α και Ι.2.β** του **Παραρτήματος Ι**, παρουσιάζεται διαχρονικά η διάρθρωση της οικονομίας ανά κλάδο οικονομικής δραστηριότητας, σύμφωνα με το ποσοστό συμμετοχής του κάθε κλάδου στη διαμόρφωση της συνολικής ΑΠΑ της χώρας.

Πιο συγκεκριμένα, οι δραστηριότητες του τριτογενή τομέα κυριαρχούν στην οικονομία της Κύπρου καθώς το 2011 συμμετέχουν συνολικά κατά 80,5% στη συνολική ΑΠΑ, ποσοστό που παρουσιάζει διαρκή αύξηση από το 2005 και μετά. Η εξέλιξη αυτών των μεγεθών αντικατοπτρίζει την αξιοποίηση των συγκριτικών πλεονεκτημάτων που διαθέτει η Κύπρος στους τομείς των υπηρεσιών. Η αύξηση του ποσοστού αυτού οφείλεται κατά πολύ στη μεγέθυνση που έχει παρουσιάσει ο κλάδος της διαχείρισης ακίνητης περιουσίας, καθώς και ο κλάδος των χρηματοπιστωτικών και ασφαλιστικών δραστηριοτήτων, σε αντίθεση με τον κυρίαρχο κλάδο του χονδρικού / λιανικού εμπορίου που παραμένει σταθερός ως προς τη συμμετοχή στη διαμόρφωση της συνολικής ΑΠΑ, ενώ η συμβολή του σημαντικού κλάδου των ξενοδοχείων / εστιατορίων παρουσιάζει σχετική κάμψη. Αυξημένη συμβολή εξ’ άλλου εμφανίζουν και οι κλάδοι των επαγγελματικών, επιστημονικών και τεχνικών δραστηριοτήτων, της δημόσιας διοίκησης, της εκπαίδευσης και των δραστηριοτήτων υγείας και κοινωνικής μέριμνας.

Παρόλα αυτά, οι πλείστοι κλάδοι του τομέα δεν βασίζονται σε μεγάλο βαθμό στην προηγμένη τεχνολογία και παρουσιάζουν, όπως και οι υπόλοιποι τομείς της οικονομίας, προβλήματα στην υιοθέτηση καινοτόμων μεθόδων διεύθυνσης και λειτουργίας, με αποτέλεσμα τη διαφοροποίηση της παραγωγικότητας της εργασίας μεταξύ των πιο πάνω τομέων.

Ο τουρισμός ως μία από τις σημαντικότερες πηγές συναλλάγματος αλλά και εξαιτίας της πολλαπλασιαστικής επίδρασης του σε διαφορετικούς τομείς της οικονομίας, διαδραματίζει σημαντικό ρόλο στην κυπριακή οικονομία. Όσον αφορά στη συμβολή του τουρισμού στη διαμόρφωση του ΑΕΠ, παραμένει σημαντική, καθώς το 2009 ανερχόταν στο 12%, σημειώνοντας ωστόσο πτώση σε σχέση με το 2000, έτος κατά το οποίο ποσοστό αυτό ανερχόταν στο 20%. Σύμφωνα με τα στοιχεία που παρατίθενται στο Εθνικό Πρόγραμμα Μεταρρυθμίσεων του 2012, ο εισερχόμενος τουρισμός κατά την εξαετία 2006-2011, κατέγραψε κατά μέσο όρο 2,3 εκατομμύρια αφίξεις ετησίως. Σύμφωνα με πρόσφατες εκτιμήσεις, ο εισερχόμενος τουρισμός θα αυξηθεί κατά 2% το 2012 και κατά μέσο όρο 3,5 % στα επόμενα χρόνια. Αντίστοιχα, τα έσοδα από τον τουρισμό θα αυξηθούν κατά 3% το 2012 και κατά μέσο όρο 4,5% στα επόμενα χρόνια.

Ο δευτερογενής τομέας στα μέσα της προηγούμενης δεκαετίας παρουσίασε σταθερότητα σε ότι αφορά στο ποσοστό κατά το οποίο οι σχετικές δραστηριότητες συνέβαλαν στη διαμόρφωση της συνολικής ΑΠΑ, ποσοστό το οποίο κυμαινόταν κοντά στο 22%. Μετά τη συνεχόμενη κάμψη του τομέα από το 2008 και μετά, το 2011 το ποσοστό συμβολής του δευτερογενή τομέα στη διαμόρφωση του ΑΕΠ έπεσε στο 17,1%, με τις κατασκευές και τη μεταποίηση να αποτελούν τις κυρίαρχες δραστηριότητες.

Τα βασικά προβλήματα του τομέα της μεταποίησης είναι το πολύ μικρό μέγεθος των επιχειρήσεων, η κλαδική τους εξειδίκευση, με επικέντρωση σε δραστηριότητες χαμηλής προστιθέμενης αξίας, όπου η ποιότητα, ο σχεδιασμός, η καινοτομία και ο βαθμός εξειδίκευσης είναι χαμηλός.

Ο πρωτογενής τομέας, ο οποίος κυριαρχείται από τη γεωργία, παρουσιάζει σταθερά αρνητικούς ρυθμούς ανάπτυξης έχοντας ακολουθήσει πτωτική τάση κατά τη διάρκεια των τελευταίων δύο δεκαετιών. Ως εκ τούτου η συμμετοχή του στη συνολική ΑΠΑ παρουσιάζεται μειωμένη, με αποτέλεσμα το 2011 το σχετικό ποσοστό να ανέρχεται στο 2,4% έναντι 2,9% το 2005.

Η εξέλιξη αυτή είναι αποτέλεσμα κυρίως του σταδίου ανάπτυξης στο οποίο έχει φτάσει η οικονομία της Κύπρου, αλλά και μιας σειράς ανασταλτικών παραγόντων στην ανάπτυξη του τομέα της γεωργίας, μεταξύ των οποίων είναι οι μικροί γεωργικοί κλήροι που εμποδίζουν τη χρήση σύγχρονων μεθόδων παραγωγής και την αξιοποίηση οικονομιών κλίμακας. Η μείωση του τομέα επηρεάζει πολύ αρνητικά τις περιοχές της υπαίθρου, οι κάτοικοι των οποίων παραμένουν, σε σημαντικό βαθμό, εξαρτώμενοι από το γεωργικό εισόδημα, με αποτέλεσμα τη δημιουργία συνθηκών απερήμωσης αυτών των περιοχών.

### Αποτίμηση της Ανταγωνιστικότητας της Οικονομίας

Όπως έχει αναλυτικά περιγραφεί και τεκμηριώθηκε από σειρά ποσοτικών και ποιοτικών δεικτών στο ΕΣΠΑ, παρά την επίτευξη ικανοποιητικών ρυθμών οικονομικής ανάπτυξης και τις συνθήκες μακροοικονομικής σταθερότητας που επικράτησαν διαχρονικά στην κυπριακή οικονομία, το επίπεδο ανταγωνιστικότητας της, παραμένει και σήμερα συγκριτικά χαμηλό, γεγονός που αποτελεί ανασταλτικό παράγοντα στην πορεία της χώρας προς την πραγματική σύγκλιση με την ΕΕ και τη διασφάλιση της βέλτιστης ποιότητας ζωής. Το χαμηλό επίπεδο ανταγωνιστικότητας είναι δυνατό επίσης να επηρεάσει αρνητικά τη διατήρηση συνθηκών πλήρους απασχόλησης και να οδηγήσει σε χαμηλή ποιότητα των νέων θέσεων εργασίας που δημιουργούνται.

Οι παράγοντες, στους οποίους οφείλονται οι πιέσεις στην ανταγωνιστικότητα της κυπριακής οικονομίας είναι συνοπτικά οι ακόλουθοι:

* Το πολύ μικρό μέγεθος των επιχειρήσεων, ο προσανατολισμός των παραγωγικών τομέων της οικονομίας σε δραστηριότητες χαμηλής προτιθέμενης αξίας, το χαμηλό επίπεδο και η ανεπαρκής σύνδεση της καινοτομίας με την παραγωγική διαδικασία, τα εξαιρετικά χαμηλά επίπεδα των δαπανών για την έρευνα και τεχνολογία (τόσο από το δημόσιο όσο κυρίως από τον ιδιωτικό τομέα), η περιορισμένη διείσδυση και αξιοποίηση των νέων τεχνολογιών και ειδικά των Τεχνολογιών Πληροφορικής και Επικοινωνιών και το πολύ χαμηλό επίπεδο άμεσων ξένων παραγωγικών επενδύσεων ιδιαίτερα σε τεχνολογικά προηγμένους τομείς.
* Παράλληλα, η χαμηλή ανταγωνιστικότητα της οικονομίας είναι συνάρτηση και των παραμέτρων που προσδιορίζουν την αγορά εργασίας (π.χ. προβλήματα στην ευελιξία της αγοράς) καθώς και προβλημάτων στην προσαρμοστικότητα και ποιότητα των ανθρώπινων πόρων, όπως η χαμηλή συμμετοχή σε προγράμματα δια βίου μάθησης και η ανεπαρκής σύνδεση της εκπαίδευσης και κατάρτισης με την αγορά εργασίας.
* Ελλείψεις σε βασικές υποδομές στον τομέα του περιβάλλοντος υπονομεύουν την αειφόρο ανάπτυξη και δεν προωθούν τη βελτίωση της ανταγωνιστικότητας. Επιμέρους ποιοτικές ανεπάρκειες σε βασικές υποδομές, παρά τη σημαντική βελτίωση των τελευταίων 20 χρόνων, και έλλειψη δημόσιων υποδομών στήριξης των επιχειρήσεων καθώς και άλλων υποστηρικτικών υποδομών που απαιτούνται προκειμένου να διευκολυνθεί η βελτίωση της ανταγωνιστικότητας των παραγωγικών κλάδων της οικονομίας.
* Τα ιδιαίτερα εδαφικά και γεωγραφικά χαρακτηριστικά της Κύπρου: το πολύ μικρό μέγεθος σε συνδυασμό με το νησιώτικο χαρακτήρα της χώρας, η απομακρυσμένη γεωγραφική της θέση σε σχέση με το κέντρο δραστηριοτήτων της ΕΕ, γεγονός το οποίο αυξάνει κατά πολύ τo μεταφορικό κόστος αγαθών και υπηρεσιών, τα προβλήματα απομόνωσης και η αδυναμία διασύνδεσης με βασικούς διαδρόμους Διευρωπαϊκών Δικτύων.

### Επιχειρηματικότητα

Η ροπή προς την επιχειρηματικότητα στην Κύπρο κινείται γενικά σε υψηλά επίπεδα, σύμφωνα με την Έρευνα Επιχειρηματικότητας[[4]](#footnote-4) που διεξάγεται στο σύνολο των χωρών της ΕΕ. Ειδικότερα το 66% των απασχολούμενων της χώρας δηλώνει ότι επιθυμεί να εργαστεί ως αυτοαπασχολούμενος/η (έναντι 45% του μέσου όρου της ΕΕ27), ποσοστό που κατατάσσει την Κύπρο πρώτη χώρα της ΕΕ.

Αποτέλεσμα αυτής της τάσης είναι η εμφάνιση υψηλών ποσοστών αυτοαπασχολουμένων στους τομείς της βιομηχανίας και των υπηρεσιών. Ειδικότερα το ποσοστό των αυτοαπασχολούμενων σε μικρές ατομικές επιχειρήσεις με προσωπικό ή χωρίς προσωπικό, στο σύνολο του εργατικού δυναμικού στους τομείς αυτούς - αν και παρουσιάζει τάσεις μείωσης τα τελευταία χρόνια – έφθασε περίπου στο 17,5% το 2009, έναντι 23,5% το 2003, ποσοστό το οποίο παραμένει υψηλότερο από τον αντίστοιχο μέσο όρο της ΕΕ (14,9% το 2009) .

Μέσα από μελέτες και έρευνες/ μετρήσεις για την επιχειρηματική δραστηριότητα στην Κύπρο διαφαίνεται ότι, ένα μεγάλο μέρος των επιχειρήσεων συγκεντρώνεται σε κλάδους χαμηλής προστιθέμενης αξίας με παραγωγή προϊόντων και παροχή υπηρεσιών περιορισμένων προοπτικών μεγέθυνσης. Παράλληλα παρατηρούνται δυσκολίες στις επιχειρήσεις στην εξασφάλιση επαρκούς και κατάλληλης χρηματοδότησης (ειδικά αρχικά κεφάλαια για νεοεισερχομένους επιχειρηματίες και για δραστηριότητες υψηλού κινδύνου).

Μια ένδειξη για τον βαθμό ανάπτυξης της επιχειρηματικότητας στην Κύπρο μπορεί να δοθεί με βάση τους δείκτες επιχειρηματικής πολιτικής που εφαρμόζει η Ευρωπαϊκή Ένωση. Για την Κύπρο η εικόνα που μπορεί να διαμορφωθεί από τις επιδόσεις στους εν λόγω δείκτες είναι μερική καθόσον σε σύνολο 21 δεικτών, μετρήσεις υπάρχουν μόνο για μερικούς από αυτούς (στοιχεία 2003).

Συγκεκριμένα η Κύπρος χαρακτηρίζεται από ελαφρώς χαμηλές επιδόσεις σε ότι αφορά την πρόσβαση των επιχειρήσεων σε χρηματοδότηση παρουσιάζοντας δείκτη κεφαλαιοποίησης αγοράς στα επίπεδα του 67% του μέσου όρου της ΕΕ (33,6% του ΑΕΠ το 2003). Σε σχέση με τα συγκριτικά επίπεδα τιμών η Κύπρος επίσης βρίσκεται σε σχετικά αδύναμη θέση παρουσιάζοντας επίπεδα τιμών στο ύψος του 83% του μέσου όρου της ΕΕ. Ιδιαίτερα χαμηλές είναι οι επιδόσεις της Κύπρου στις ευρεσιτεχνίες (7% του μέσου όρου στην ΕΕ των 25) και ιδιαίτερα στις ευρεσιτεχνίες υψηλής τεχνολογίας (3% του μέσου όρου στην ΕΕ των 25).

Νεότερα στοιχεία (2007) επιβεβαιώνουν την υψηλή ροπή για επιχειρηματικότητα στην Κύπρο, αφού η αύξηση του επιχειρηματικού πληθυσμού στην μεταποίηση κατά 9,4%, σε σχέση με το προηγούμενο έτος, την κατατάσσει πρώτη χώρα μεταξύ των χωρών – μελών της ΕΕ. Παράλληλα, ο ρυθμός κατοχύρωσης καινοτομιών παραμένει χαμηλός και διαμορφώνεται σε 3,04 καινοτομίες ανά εκατομμύριο κατοίκους για την Κύπρο (2006) έναντι 24,74 της ΕΕ27. Οι ευρεσιτεχνίες υψηλής τεχνολογίας αντιστοιχούν σε 1,335 ανά εκατομμύριο κατοίκους το 2005 (ΕΕ27=10,3)

Η συμμετοχή των γυναικών στο σύνολο των αυτοαπασχολουμένων έχει παρουσιάσει τάσεις αύξησης τα τελευταία χρόνια και φθάνει στο 25,6% το 2007, έναντι 15,7% το 2003, συγκλίνοντας με τον μέσο όρο της ΕΕ (28,7% το 2003 και 30,0% το 2007). Στους τομείς της βιομηχανίας και των υπηρεσιών η συμμετοχή των γυναικών στο σύνολο των αυτοαπασχολούμενων διαμορφώνεται σε 19,2% το 2007 έναντι 22% το 2003 και 22,9% το 2002 και υπολείπεται του μέσου όρου της ΕΕ, ο οποίος μειώνεται σε 24,8% το 2007, από 33% το 2003, 34,3% το 2002 και 39,9% το 2000.

Το μέσο μέγεθος των επιχειρήσεων αν και παραμένει μικρό και φθάνει τους 5,6 απασχολούμενους ανά επιχείρηση, παρουσίασε αύξηση σε σχέση με το 2000 (4,4 απασχολούμενοι ανά επιχείρηση) και το 1995 (4,3 απασχολούμενοι ανά επιχείρηση), αλλά παραμένει χαμηλότερο του αντίστοιχου μέσου μεγέθους (7 εργαζόμενοι) των 15 παλαιών κρατών μελών της ΕΕ. Η συντριπτική πλειοψηφία αποτελείται από «Πολύ Μικρές Επιχειρήσεις» (Micro Enterprises), δηλαδή με λιγότερους από 10 απασχολουμένους. Συγκεκριμένα, οι Πολύ Μικρές Επιχειρήσεις σύμφωνα με την τελευταία Απογραφή Επιχειρήσεων (2005), συνέχισαν να αποτελούν το 92,6% του συνόλου των επιχειρήσεων με το 49,9% του συνόλου να απασχολούν μόνο ένα άτομο (βλ. **Πίνακα 1.2**). Η κατηγορία «μικρές επιχειρήσεις», δηλαδή με προσωπικό 10-49 εργαζομένους αποτελούν το 6,2% του συνόλου και οι «μεσαίου μεγέθους επιχειρήσεις» με 50-249 εργαζόμενους αποτελούν το 1,0% του συνόλου. Οι «μεγάλες» επιχειρήσεις με 250 ή περισσότερους εργαζομένους αποτελούν μόνο 0,2% του συνόλου των επιχειρήσεων.

***Πίνακας 1.2:*** *Μέγεθος Επιχειρήσεων*

|  |  |  |  |  |
| --- | --- | --- | --- | --- |
| **Μέγεθος Επιχειρήσεων ανά αριθμό απασχολουμένων** | **2000** | | **2005** | |
| Αριθμός Επιχειρήσεων | **% του συνόλου** | **Αριθμός Επιχειρήσεων** | **% του συνόλου** |
| 0-9 | 50.565 | 94,1 | 49.397 | 92,6 |
| 10-49 | 2.654 | 5,0 | 3.325 | 6,2 |
| 50-249 | 431 | 0,8 | 523 | 1,0 |
| 250+ | 70 | 0,1 | 85 | 0,2 |
| **ΣΥΝΟΛΟ** | **53.720** | **100,0** | **53.330** | **100,0** |

*Πηγή: Στατιστική Υπηρεσία Κύπρου, Απογραφή Επιχειρήσεων 2000 και 2005*

Η αδυναμία να διαφοροποιηθεί διαχρονικά το μικρό μέγεθος των επιχειρηματικών μονάδων σε όλους τους παραγωγικούς τομείς, είναι ένα από τα βασικότερα διαρθρωτικά προβλήματα της κυπριακής οικονομίας, το οποίο επενεργεί ανασταλτικά:

* Στην αξιοποίηση οικονομιών κλίμακας στην παραγωγή και εμπορία προϊόντων καθώς και στην παροχή υψηλής στάθμης υπηρεσιών.
* Στην υιοθέτηση προηγμένης τεχνολογίας και στην διενέργεια υψηλών ανάλογων επενδύσεων σε μηχανικό εξοπλισμό και ερευνητικές δραστηριότητες.
* Στην αξιοποίηση των ευκαιριών που προσφέρονται από τις ραγδαίες εξελίξεις στις Τεχνολογίες Πληροφορικής και Επικοινωνιών.
* Στην υιοθέτηση σύγχρονων καινοτόμων μεθόδων διεύθυνσης και οργάνωσης.
* Στη μέγιστη δυνατή αξιοποίηση τόσο των συγκριτικών πλεονεκτημάτων που παρέχει η γεωγραφική θέση της Κύπρου όσο και των ευκαιριών που παρέχονται με την ένταξη της Κύπρου στην ΕΕ.

### Αξιοποίηση Τεχνολογιών Πληροφορικής και Επικοινωνιών

Η αποτελεσματική αξιοποίηση των Τεχνολογιών Πληροφορικής και Επικοινωνιών, έχει ιδιαίτερη σημασία για την οικονομία της Κύπρου δεδομένης της απομόνωσης της οικονομίας εξ αιτίας της νησιωτικής φυσιογνωμίας της χώρας. Παρά το γεγονός ότι η Κύπρος υστερεί σε σχέση με την Ευρώπη των 27, η πρόοδος που έχει σημειωθεί στη διείσδυση των ευρυζωνικών συνδέσεων, η διάδοση των εφαρμογών ΤΠΕ σε πολλούς τομείς, καθώς και το σχετικό επίπεδο δεξιοτήτων του ανθρώπινου δυναμικού, θέτουν τις βάσεις για περαιτέρω ανάπτυξη στον τομέα αυτό.

Το επίπεδο διείσδυσης και αξιοποίησης των Τεχνολογιών Πληροφορικής και Επικοινωνιών στην Κύπρο, κυρίως όσον αφορά τη χρήση του διαδικτύου από τις επιχειρήσεις, καθώς και την διάδοση της χρήσης των δημόσιων ηλεκτρονικών υπηρεσιών, αποτυπώνεται στον **Πίνακα 1.3** που ακολουθεί.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** | **Ε.Ε. 27** |
| **ΕΠΙΧΕΙΡΗΣΕΙΣ** | | | | | | | |
| * Επιχειρήσεις με πρόσβαση στο Διαδίκτυο (%) | 87,9% | 89,0% | 92,2% | 88,0% | 90,5% | 95,2% | % |
| * Επιχειρήσεις με ευρυζωνική σύνδεση (%) | 68,6% | 78,8% | 87,0% | 84,5% | 88,3% | 95,1% | 92% |
| * Επιχειρήσεις με ιστοσελίδες (%) | 46,6% | 47,9% | 51,6% | 51,6% | 55,8% | 60,3% | 71% |
| **ΕΚΠΑΙΔΕΥΣΗ** | | | | | | | |
| *Δημοτική* |  |  |  |  |  |  |  |
| * Υπολογιστές ανά 100 μαθητές | 8,6 | 14,9 | 16 | 15,7 | 16,0 | 15,9 |  |
| * Συνδεδεμένοι υπολογιστές στο Διαδίκτυο ανά 100 μαθητές | 7 | 12,7 | 14,4 | 14,6 | 14,8 | 15,2 |  |
| * Συνδεδεμένοι υπολογιστές στο Διαδίκτυο με συνδέσεις υψηλής ταχύτητας ανά 100 μαθητές | 51 | 11,9 | 13,7 | 13,4 | 13,7 | 14,3 |  |
| *Μέση* |  |  |  |  |  |  |  |
| * Υπολογιστές ανά 100 σπουδαστές | 17,5 | 22,3 | 22,9 | 24,8 | 27,5 | 28,5 |  |
| * Συνδεδεμένοι υπολογιστές στο Διαδίκτυο ανά 100 σπουδαστές | 13,5 | 16,4 | 17,3 | 18,9 | 22,4 | 24,4 |  |
| * Συνδεδεμένοι υπολογιστές στο Διαδίκτυο με συνδέσεις υψηλής ταχύτητας ανά 100 μαθητές | 13 | 16,1 | 17 | 18,6 | 22,1 | 24,3 |  |
| *Τριτοβάθμια* |  |  |  |  |  |  |  |
| * Υπολογιστές ανά 100 σπουδαστές | 14,5 | 11,9 | 15 | 14,0 | 13,0 | 13,1 |  |
| * Συνδεδεμένοι υπολογιστές στο Διαδίκτυο ανά 100 σπουδαστές | 14,2 | 11,6 | 14,7 | 13,8 | 12,8 | 12,9 |  |
| * Συνδεδεμένοι υπολογιστές στο Διαδίκτυο με συνδέσεις υψηλής ταχύτητας ανά 100 σπουδαστές | 13,9 | 11,5 | 14,7 | 13,8 | 12,6 | 12,7 |  |
| **ΧΡΗΣΗ ΔΗΜΟΣΙΩΝ ΗΛΕΚΤΡΟΝΙΚΩΝ ΥΠΗΡΕΣΙΩΝ** | | | | | | | |
| * Από άτομα (%) | 19,9 | 15,8 | 22,0 | 21,8 | 29,2 | 29,9 | 44% |
| * Από επιχειρήσεις (%) | 53,7 | 64,9 | 71,9 | 73,7 | 80,8 | 84,6 | 87% |

*Πηγή: Στατιστική Υπηρεσία Κύπρου*

### Έρευνα, Τεχνολογική Ανάπτυξη και Καινοτομία

Όπως φαίνεται και από τον παρακάτω **Πίνακα 1.4**, τα τελευταία χρόνια παρατηρείται σημαντική πρόοδος στον τομέα της Έρευνας και Τεχνολογικής Ανάπτυξης (ΕΤΑ), με τις ερευνητικές δαπάνες να αυξάνονται από το 0,18% του ΑΕΠ το 1992 στο 0,37% το 2004 και στο 0,5 % το 2010. Η πρόοδος αυτή αποδίδεται κυρίως στην ανάπτυξη των ερευνητικών δραστηριοτήτων του ευρύτερου δημόσιου τομέα οι οποίες αντιστοιχούν στο 8,3% (2010) του συνόλου των δαπανών.

Η πρόοδος της χώρας όσον αφορά την εξέλιξη και τη διάρθρωση των δαπανών για ΕΤΑ (βλ. **Πίνακα 1.4**) κατά την τελευταία περίοδο αποτυπώνεται και στην τελευταία έκθεση του Innovation Scoreboard της ΕΕ, όπου η Κύπρος κατατάσσεται 2η ως προς την εξέλιξη των δημόσιων δαπανών για ΕΤΑ και 3η ως προς την εξέλιξη των δαπανών των πανεπιστημίων για έρευνα.

***Πίνακας 1.4:*** *Εξέλιξη δαπανών για Έρευνα και Ερευνητικό Δυναμικό*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2000-2004** | **2005-2010** | **ΕΕ27**  **2005-2010** | **2005** | **2006** | **2007** | **2008** | **2009** | **2010** |
| Συνολικές δαπάνες ως % ΑΕΠ | **0,31** | **0,45** | **1,9%** | 0,41 | 0,43 | 0,44 | 0,43 | 0,49 | 0,5 |
| Δημόσιος Τομέας | **63,6%** | **66,6%** | **34,,1** | 67,0% | 66,5% | 64,6% | 64,1% | 69% | 68,3% |
| Επιχειρήσεις | **17,8%** | **15,8%** | **54,5%** | 16,8% | 15,9% | 16,4% | 17,8% | 15,7% | 12,7% |
| Εκπαιδευτικά Ιδρύματα | **3,3%** | **3,4%** | **0,9%** | 4,2% | 4,1% | 2,8% | 2,7% | 2,8% | 3,5% |
| Μη κερδοσκοπικού Χαρακτήρα | **2,8%** | **1,0%** | **1,6%** | 1,2% | 1,3% | 1,7% | 0,7% | 0,5% | 0,5% |
| Εξωτερικό | **12,5%** | **13,2%** | **8,9%** | 10,9% | 12,1% | 14,5% | 14,7% | 12,1% | 15% |
| Αριθμός ερευνητών | - | - | - | 1.424 | 1.497 | 1.532 | 1.565 | 1.696 | 1776 |
| Αριθμός ισοδύναμων θέσεων πλήρους απασχόλησης σε ερευνητικές εργασίες | - | - | - | 682 | 748 | 799 | 806 | 873 | 905 |

*Πηγή: Eurostat*

Παρά τη συνεχή βελτίωση, η απόκλιση από τους Ευρωπαϊκούς μέσους όρους παραμένει σημαντική. Στο επίπεδο της ΕΕ27, οι δαπάνες για έρευνα αντιστοιχούν στο 1,9% του ΑΕΠ για την περίοδο 2005-2010 (2% το 2010), έναντι 1,95% του ΑΕΠ για τα κράτη - μέλη της ευρωζώνης (2,06% το 2010).

Περαιτέρω, η διάρθρωση των δαπανών για έρευνα ανά πηγή χρηματοδότησης παρουσιάζει σημαντική απόκλιση σε σχέση με την ΕΕ27. Ειδικότερα, ο Δημόσιος Τομέας στην Κύπρο συνεισφέρει κατά 66,6% στις συνολικές δαπάνες για Έρευνα στη χώρα την περίοδο 2005 – 2010 (έναντι μόλις 34,1% στην ΕΕ27 την ίδια περίοδο), ενώ η συμμετοχή του ιδιωτικού τομέα ήταν μόλις 15,8% (54,5% στην ΕΕ27).

Η έρευνα που διεξάγεται από εκπαιδευτικά ιδρύματα στη χώρα αντιστοιχεί στο 3,4% περίπου των συνολικών δαπανών για έρευνα, ποσοστό υπερδιπλάσιο του μέσου όρου των χωρών της ΕΕ27, ενώ το 13,2% των δαπανών στην Κύπρο προέρχεται από το εξωτερικό, κυρίως μέσω της συμμετοχής της χώρας στο Πρόγραμμα Πλαίσιο για την Έρευνα και την Τεχνολογική Ανάπτυξη, καθώς σε άλλα Ευρωπαϊκά Προγράμματα. Πρόσθετα, η μικρή συνεισφορά του ιδιωτικού τομέα στη χρηματοδότηση ερευνητικών δραστηριοτήτων, απέχει πολύ από το στόχο του 67% που τέθηκε στο Συμβούλιο Υπουργών Ανταγωνιστικότητας της Βαρκελώνη, κατατάσσοντας την Κύπρο στην τελευταία θέση μεταξύ των Κρατών-Μελών της ΕΕ όσον αφορά αυτή την πτυχή.

Αυξητική τάση παρουσιάζει στην Κύπρο και ο αριθμός των ερευνητών, ο οποίος κατά την περίοδο 2005-2008 αυξήθηκε από 1.424 σε 1.696, ενώ κατά την ίδια περίοδο ο αριθμός θέσεων απασχόλησης εκφρασμένος σε ισοδύναμες θέσεις πλήρους απασχόλησης αυξήθηκε από 682 σε 873, σημειώνοντας σημαντική αύξηση ιδίως κατά το τελευταίο έτος της περιόδου. Σημειώνεται ότι το 2000 ο αριθμός των ερευνητών ήταν μόλις 792 άτομα και ο αντίστοιχος αριθμός των θέσεων πλήρους απασχόλησης κατά το έτος αυτό ανήλθε σε 303 θέσεις. Περίπου το 36% της ερευνητικής απασχόλησης στην Κύπρο αφορά θέσεις εργασίας που κατέχονται από γυναίκες.

Η συνολική απασχόληση αυτών που εμπλέκονται άμεσα με δραστηριότητες του τομέα της έρευνας και ανάπτυξης στην Κύπρο αντιστοιχεί στο 0,3% περίπου του συνολικού εργατικού δυναμικού της χώρας, έναντι 1,07% στην ΕΕ27 (2009).

Ο αριθμός των ερευνητών συνεχίζει να κινείται σε πολύ χαμηλά επίπεδα, ειδικά αν ληφθεί υπόψη το υψηλό μορφωτικό επίπεδο του ανθρώπινου δυναμικού στην Κύπρο δημιουργώντας ένα ανασταλτικό παράγοντα για ευρύτερη ανάπτυξη της ερευνητικής δραστηριότητας. Στο πρόβλημα αυτό συμβάλλει επίσης το γεγονός ότι ένας σημαντικός αριθμός επιστημόνων ο οποίος φοιτά σε πανεπιστημιακές σχολές σε άλλες χώρες δεν επιστρέφει στην Κύπρο.

Παρά τη βελτίωση που παρατηρείται στον τομέα, σειρά παραγόντων περιορίζουν την ανάπτυξη του ερευνητικού συστήματος, όπως η σημαντική ανεπάρκεια υποδομών, ο μικρός αριθμός ερευνητικών κέντρων κυρίως στο δημόσιο τομέα και η πολύ μικρή εμπλοκή ιδιωτικών φορέων και ιδιαίτερα των επιχειρήσεων στην έρευνα, δεδομένου ότι η μεγάλη πλειονότητα των κυπριακών επιχειρήσεων ανήκει στην κατηγορία των μικρών επιχειρήσεων που δεν μπορούν να αντεπεξέλθουν οικονομικά στο υψηλό κόστος των ερευνητικών δραστηριοτήτων. Επίσης ανασταλτικός παράγοντας είναι η έλλειψη ερευνητικής κουλτούρας που συνδέεται άμεσα με την μη ύπαρξη μέχρι πρόσφατα ακαδημαϊκών ιδρυμάτων τριτοβάθμιας εκπαίδευσης.

Υπάρχουν ωστόσο στην Κύπρο δυνατότητες ανάπτυξης της έρευνας, δεδομένου ότι υπάρχει σημαντικό επιστημονικό δυναμικό εντός και εκτός Κύπρου που μπορεί να αξιοποιηθεί. Τα λίγα ερευνητικά κέντρα και ιδιαίτερα η ερευνητική υποδομή του Πανεπιστημίου Κύπρου, καθώς και τα ερευνητικά εργαστήρια άλλων ιδρυμάτων της Τριτοβάθμιας εκπαίδευσης, έχουν επίσης σημαντικές δυνατότητες ανάπτυξης και αξιόλογη παρουσία στο διεθνή χώρο, η οποία τεκμηριώνεται από την επιτυχή συμμετοχή τους σε ανταγωνιστικά προγράμματα της ΕΕ.

## δημογραφικα Χαρακτηριστικα

Ο συνολικός πληθυσμός της χώρας, σύμφωνα με την Απογραφή Πληθυσμού του 2011, ανήλθε σε 840.407 άτομα στις περιοχές που ελέγχει αποτελεσματικά η Κυπριακή Δημοκρατία, σημειώνοντας αύξηση σε σχέση με το 2001 κατά 19,46%. Ο γυναικείος πληθυσμός αντιστοιχεί στο 51,4% του συνολικού πληθυσμού, έναντι 48,6% των ανδρών. Το 79,4% του συνολικού πληθυσμού είναι κύπριοι υπήκοοι και το υπόλοιπο 20,6% αλλοδαποί (από τους οποίους το 61,4% πολίτες Κρατών Μελών της ΕΕ και το 38,6% πολίτες άλλων χωρών).

Αναφορικά με την ηλικιακή δομή, το 16,1% είναι άτομα μέχρι 14 ετών, το 13,3% άτομα άνω των 65 ετών, ενώ το 70,6% ανήκει στις παραγωγικές ομάδες ηλικιών από 15 – 64 ετών.

Σε σχέση με τους δημογραφικούς δείκτες, σημαντικό χαρακτηριστικό αποτελεί η σταθεροποίηση της γεννητικότητας, αναστρέφοντας την τάση για μείωση που είχε εμφανισθεί κατά την περίοδο 1990-2002, με το σχετικό ακαθάριστο ποσοστό γεννητικότητας να ανέρχεται στις 11,3 γεννήσεις ανά 1000 άτομα στο τέλος του 2011, έναντι 11,6 το 2001 και 18,3 στις αρχές της δεκαετίας του 1990.

Παράλληλα, μείωση εμφανίζει το ακαθάριστο ποσοστό θνησιμότητας φθάνοντας τους 6,5 θανάτους ανά 1000 άτομα το 2011, έναντι 6,9 το 2001. Αντίστοιχη μείωση παρουσιάζει και ο δείκτης βρεφικής θνησιμότητας, ο οποίος το 2011 αριθμούσε σε 3,1 θανάτους ανά 1000 γεννήσεις, έναντι 4,9 το 2001.

Οι παραπάνω εξελίξεις αντανακλώνται και στην εξέλιξη των συντελεστών γήρανσης και εξάρτησης. Συγκεκριμένα ο δείκτης γήρανσης[[5]](#footnote-5) (αναλογία πληθυσμού ηλικίας 65 ετών και άνω προς τον πληθυσμό έως 14 ετών) έφθασε το 82,8% το 2011 παρουσιάζοντας επιβάρυνση σε σχέση με το 2001 (54,%) εξέλιξη η οποία οφείλεται τόσο στην μείωση κατά 12,1% του παιδικού πληθυσμού ηλικίας έως 14 ετών, όσο και στην παράλληλη αύξηση του πληθυσμού των ηλικιωμένων κατά 36,2%, κατά το ίδιο διάστημα.

Ανάλογη επιβάρυνση παρουσιάζει και ο δείκτης εξάρτησης[[6]](#footnote-6) καθώς ο πληθυσμός ηλικίας 15-64 ετών αυξάνεται με βραδύτερους ρυθμούς σε σχέση με τον ηλικιωμένο πληθυσμό (65+), με αποτέλεσμα ο δείκτης να αντιστοιχεί στο 41,6% το 2011 έναντι 49,6% το 2001.

Οι μεσοπρόθεσμες εκτιμήσεις για τις δημογραφικές μεταβολές προβλέπουν σταδιακή, μέχρι το 2050, αύξηση του πληθυσμού άνω των 65 χρόνων, σε σχέση με τον πληθυσμό εργάσιμης ηλικίας και θέτουν σοβαρές προκλήσεις, όπως και σε άλλα Κράτη Μέλη, για τη βιωσιμότητα του συστήματος κοινωνικών ασφαλίσεων και τις συντάξεις, Οι συνέπειες της σταδιακής γήρανσης προσδιορίζει σε μεγάλο βαθμό και το περιεχόμενο της μεσοπρόθεσμης στρατηγικής για την αγορά εργασίας και την ανάπτυξη του ανθρώπινου δυναμικού.

Οι περιοχές της υπαίθρου[[7]](#footnote-7) συνεχίζουν να παρουσιάζουν γενικά δημογραφικό μαρασμό, παρά τη σχετική μικρή βελτίωση και είναι αραιοκατοικημένες με έντονες τάσεις αστυφιλίας και γήρανσης του πληθυσμού, με διαμετρικά αντίθετες εξελίξεις και δημογραφικά χαρακτηριστικά στις αστικές περιοχές. Αποτέλεσμα αυτών των εξελίξεων είναι το γεγονός ότι παρόλο που οι περιοχές της υπαίθρου αποτελούν το 82,6% της έκτασης της Κύπρου διαμένει σε αυτές μόνο το 31,1% του πληθυσμού, έναντι 24,3% το 2001. Η μείωση του πληθυσμού είναι ιδιαίτερα αισθητή στις ορεινές περιοχές.

## απασχοληση / Αγορα εργασιας

Η εικόνα της αγοράς εργασίας αποτυπώνεται συνοπτικά στον **Πίνακα 1.5** που ακολουθεί, ενώ περισσότερες λεπτομέρειες περιλαμβάνονται στους σχετικούς Πίνακες Ι.6.α-Ι.11 του Παραρτήματος Ι.

***Πίνακας 1.5:*** *Βασικοί Δείκτες της Αγοράς Εργασίας*

|  |  |  |  |  |  |  |  |
| --- | --- | --- | --- | --- | --- | --- | --- |
| **Δείκτης** | **2007** | **2008** | **2009** | **2010** | **2011** | **2012** | **Ε.Ε. 27**  **2012** |
| **Ποσοστό πληθυσμού**  **Εργάσιμης ηλικίας (15–64)** | 67,4% | 67,3% | 67,2% | 67,1% | 66,9% | 69,8% | 66,6% |
| **Ποσοστό Απασχόλησης (15–64)** | 71,0% | 70,9% | 69,0% | 68,9% | 67,6% | 64,6% | 64,2% |
| Άντρες | 80,0% | 79,2% | 76,3% | 75,3% | 73,7% | 70,4% | 69,8% |
| Γυναίκες | 62,4% | 62,9% | 62,3% | 63,0% | 61,1% | 59,4% | 58,6% |
| **Ποσοστό Απασχόλησης (55–64)** | 55,9% | 54,8% | 55,7% | 56,3% | 54,8% | 50,7% | 48,9% |
| Άντρες | 72,5% | 70,9% | 71,2% | 70,5% | 69,2% | 63,5% | 56,4% |
| Γυναίκες | 40,3% | 39,4% | 40,6% | 42,5% | 40,8% | 41,8% | 41,8% |
| **Ανεργία** | 3,9% | 3,7% | 5,4% | 6,3% | 7,9% | 11,9% | 10,5% |
| Άντρες | 3,4% | 3,2% | 5,3% | 6,2% | 8,1% | 12,6% | 10,4% |
| Γυναίκες | 4,6% | 4,3% | 5,5% | 6,4% | 7,7% | 11,1% | 10,5% |
| **Ανεργία νέων** | 10,2% | 9,0% | 13,8% | 16,6% | 22,4% | 27,8% | 22,9% |
| Άντρες | 11,0% | 8,7% | 13,6% | 16,0% | 23,3% | 28,8% | 23,5% |
| Γυναίκες | 9,4% | 9,4% | 14% | 17,2% | 21,5% | 26,7% | 22,1% |
| **Μακροχρόνια Ανεργία** | 0,7% | 0,5% | 0,6% | 1,3% | 1,6% | 3,6% | 4,6% |
| Άντρες | 0,8% | 0,5% | 0,6% | 1,3% | 1,7% | 4,0% | 4,6% |
| Γυναίκες | 0,7% | 0,5% | 0,6% | 1,3% | 1,5% | 3,2% | 4,6% |
| **Ποσοστό Συμμετοχής στην αγορά εργασίας (15–64)** | 73,9% | 73,6% | 73,0% | 73,6% | 73,5%% | 73,5% | 71,8% |
| Άντρες | 82,9% | 82,0% | 80,7% | 80,4% | 80,4% | 80,7% | 78,0% |
| Γυναίκες | 65,4% | 65,7% | 66,0% | 67,4% | 67,4% | 66,9% | 65,6% |

*Πηγή: Eurostat 2012*

Ο πληθυσμός εργάσιμης ηλικίας (15-64) στην Κύπρο κατά την περίοδο 2005-2011, αυξάνεται με ρυθμούς υψηλότερους από τους αντίσοιχους της Ευρώπης των 27, φθάνοντας τις 534,9 χιλιάδες άτομα το 2011. Η συμμετοχή των γυναικών στη συγκεκριμένη ηλικιακή ομάδα, αν και παρουσιάζει σταδιακή μείωση, υπερτερεί διαχρονικά της συμμετοχής των ανδρών (50,6% έναντι 49,4% το 2011). Αντίστοιχα στην Ευρώπη των 27 η αναλογία των δύο φύλων στις ηλικίες 15-64 ετών, είναι ελαφρά πιο ισορροπημένη με τις γυναίκες να αντιστοιχούν στο 50,1% έναντι 49,9% των ανδρών.

Σε σχέση με την ηλικιακή διάρθρωση του πληθυσμού εργάσιμης ηλικίας, παρατηρείται αύξηση της συμμετοχής των ατόμων ηλικίας 55-64 ετών, με το σχετικό ποσοστό να ανέρχεται στο 16,9% το 2011 έναντι 15,4% το 2005. Η αντίστοιχη αναλογία σε επίπεδο Ευρωπαϊκής Ένωσης παρουσιάζει επίσης αύξηση, με χαμηλότερους όμως ρυθμούς. Παράλληλα, οι νέοι ηλικίας 15-24 ετών παρουσιάζουν μειωμένο ποσοστό συμμετοχής στον πληθυσμό εργάσιμης ηλικίας, καθώς το ποσοστό αυτό ανέρχεται στο 17,3% για το έτος 2011 έναντι 18,9% το 2005. Αντίστοιχη μείωση παρουσιάζεται και σε Ευρωπαϊκό επίπεδο όπου τα σχετικά ποσοστά ανήλθαν στο 17,5% το 2011 έναντι 18,7% το 2005.

Το ποσοστό συμμετοχής του πληθυσμού εργάσιμης ηλικίας στην αγορά εργασίας της Κύπρου εμφανίζει σταθερή αύξηση, καθώς το 2011 ανερχόταν στο 74% έναντι 72,4% το 2005, ενώ στην Ευρώπη των 27 η αντίστοιχη συμμετοχή εμφανίζεται πιο περιορισμένη, με τα σχετικά ποσοστά να φθάνουν το 71,2% το 2011 έναντι 69,7% το 2005. Παρά τη βελτίωση που παρουσιάζεται κατά τα τελευταία έτη, η συμμετοχή των γυναικών εργάσιμης ηλικίας στην αγορά εργασίας εμφανίζεται σαφώς πιο περιορισμένη έναντι των ανδρών τόσο στην Κύπρο, όσο και στην Ευρωπαϊκή Ένωση. Συγκεκριμένα, το 2011 οι οικονομικά ενεργές γυναίκες αντιστοιχούσαν στο 66,8% του γυναικείου πληθυσμού εργάσιμης ηλικίας της Κύπρου (64,9% στην Ευρώπη των 27), ενώ το 2005 το ποσοστό αυτό κυμαινόταν στο 62,5% (62,2% στην Ευρώπη των 27). Αντίστοιχα οι άνδρες εργάσιμης ηλικίας συμμετέχουν κατά 81,3% στην αγορά εργασίας της Κύπρου, σε σχέση με 82,9% κατά το 2005.

Όσον αφορά στους νέους ηλικίας 15-24 το 2011 εμφανίζονται να συμμετέχουν σε ποσοστό 37,8% στην αγορά εργασίας της Κύπρου, έναντι 42,6% το 2005. Η μείωση του ποσοστού αυτού, είναι μεγαλύτερη από την αντίστοιχη μείωση του συγκεκριμένου ποσοστού στην Ευρωπαϊκή Ένωση, όπου η συμμετοχή των νέων στην αγορά εργασίας είναι διαχρονικά υψηλότερη (42,7% το 2011 έναντι 44,2% το 2005).

Αντίθετα, σε ότι αφορά τις ηλικιακές ομάδες 25-54 και 55-64 ετών, παρατηρείται μεγαλύτερη συμμετοχή στην αγορά εργασίας στην Κύπρο συγκριτικά με την Ευρώπη των 27. Συγκεκριμένα τα άτομα ηλικίας 55-64 ετών, το 2011 συμμετέχουν κατά 58% στην Κύπρο έναντι 51% στην Ευρωπαϊκή Ένωση, ποσοστά που εμφανίζονται αυξημένα σε σχέση με το 2005 (52,4% και 45,2% αντίστοιχα). Τα άτομα ηλικίας 25-54 ετών, που αποτελούν και τον κύριο κορμό του εργατικού δυναμικού, κατά το 2011 συμμετέχουν σε ποσοστό 87,5% στην αγορά εργασίας της Κύπρου έναντι 85% στην Ευρωπαϊκή Ένωση.

Η σταδιακή αύξηση του ποσοστού συμμετοχής του πληθυσμού εργάσιμης ηλικίας στην αγορά εργασίας, συνεπάγεται αντίστοιχη μείωση του ποσοστού του μη ενεργού πληθυσμού. Παρόλα αυτά, εξακολουθεί να διατηρείται μία τάση αύξησης του μη οικονομικά ενεργού πληθυσμού, σε αντίθεση με την Ευρωπαϊκή Ένωση όπου παρουσιάζει σταθερή μείωση.

Συγκεκριμένα ο μη οικονομικά ενεργός πληθυσμός της Κύπρου, έπειτα από μικρές διακυμάνσεις το 2011 εμφανίζεται κατά 2,2% αυξημένος έναντι του 2005, ενώ στην Ευρώπη των 27 παρουσιάζει μείωση κατά 3,4%. Η αντίθεση στην εξέλιξη των ποσοστών αυτών, οφείλεται στη σημαντική αύξηση κατά 21% του αριθμού των ανδρών εργάσιμης ηλικίας που παραμένουν εκτός αγοράς εργασίας στην Κύπρο, σε αντίθεση με τις μη οικονομικά ενεργές γυναίκες, των οποίων ο αριθμός μειώνεται με ρυθμούς αντίστοιχους της Ευρωπαϊκής Ένωσης. Σημειώνεται ότι στην Ευρωπαϊκή Ένωση ο αριθμός των μη οικονομικά ενεργών ανδρών, παρουσιάζει επίσης αύξηση σε πολύ μικρό ποσοστό (0,3%). Παρ’ όλα αυτά το συνολικό ποσοστό επηρεάζεται σαφώς από τη συγκριτικά μεγαλύτερη μείωση του αριθμού των μη οικονομικά ενεργών γυναικών.

Η Κύπρος παρουσιάζει διαχρονικά μεγαλύτερο ποσοστό απασχόλησης του πληθυσμού εργάσιμης ηλικίας σε σχέση με την Ευρώπη των 27, ενώ ο αριθμός των απασχολουμένων, και ιδιαίτερα των γυναικών αυξάνεται με υψηλότερους ρυθμούς.

Συγκεκριμένα, το ποσοστό απασχόλησης στην Κύπρο για το 2011 ανήλθε στο 68,1%, το οποίο αν και μειωμένο σε σχέση με το 2005 (68,5%) παρέμεινε υψηλότερο από το αντίστοιχο της Ευρώπης των 27, το οποίο ανήλθε στο 64,3%, σημειώνοντας αύξηση σε σχέση με το 2005 (63,4%).

Σε ότι αφορά στο ποσοστό απασχόλησης του πληθυσμού ηλικίας 20-64 ετών και τους σχετικούς στόχους που έχουν τεθεί τόσο σε επίπεδο Ευρωπαϊκής Ένωσης, όσο και σε εθνικό επίπεδο στο πλαίσιο της εφαρμογής της Στρατηγικής «Ευρώπη 2020», ο στόχος για την Κύπρο είναι η επίτευξη ποσοστού 75%-77%, ενώ για την Ευρώπη των 27, ο στόχος αντιστοιχεί σε ποσοστό 75%. Όπως παρουσιάζεται και στο **Διάγραμμα 4** που ακολουθεί, το συγκεκριμένο ποσοστό, παρ’ όλο που κατά τη διάρκεια της περασμένης δεκαετίας διατηρείτο σε σχετικά υψηλά επίπεδα, από το 2007 σημειώνει κάμψη, που οφείλεται στη μείωση του ποσοστού απασχόλησης των ανδρών τόσο στο σύνολο του πληθυσμού, όσο και εντός της συγκεκριμένης ηλικιακής ομάδας. Ωστόσο, το ποσοστό αυτό παραμένει υψηλότερο σε σύγκριση με το μέσο όρο των 27 κρατών-μελών της Ευρωπαϊκής Ένωσης, όπου κατά το 2011 ανήλθε στο 68,6% έναντι 66,7% το 2002 και 68% το 2005.

**Διάγραμμα 4:** Ποσοστό απασχόλησης πληθυσμού 20-64 ετών στην Κύπρο  
2002-2011



*Πηγή: Eurostat 2012*

Συνολικά, ο αριθμός των απασχολουμένων στην Κύπρο παρουσίασε αύξηση κατά 7,7% έναντι αύξησης 2,9% στην Ευρωπαϊκή Ένωση. Η διαφορά αυτή οφείλεται τόσο στην αύξηση του αριθμού των απασχολουμένων ανδρών, η οποία στην Κύπρο ήταν σχεδόν επτά φορές πάνω από την αντίστοιχη αύξηση στην Ευρώπη των 27 (4,01% έναντι 0,57%), όσο και στην υπερδιπλάσια αύξηση του ποσοστού των απασχολουμένων γυναικών (12,5% στην Κύπρο έναντι 5,8% στην Ευρωπαϊκή Ένωση).

Παρά το γεγονός ότι ο αριθμός των απασχολουμένων γυναικών στην Κύπρο αυξήθηκε με υψηλότερους ρυθμούς σε σχέση με τον αντίστοιχο αριθμό των ανδρών, εντούτοις η γυναικεία απασχόληση παραμένει σε χαμηλότερα επίπεδα σε σχέση με την απασχόληση των ανδρών. Το 2011 το ποσοστό απασχόλησης των γυναικών έφθασε το 61,6%, το οποίο αν και εμφανίζεται αυξημένο έναντι του 2005, υπολείπεται του ποσοστού απασχόλησης 74,7% των ανδρών, το οποίο είναι μειωμένο κατά 9 ποσοστιαίες μονάδες.

Σε σύγκριση με την Ευρωπαϊκή Ένωση, το ποσοστό της γυναικείας απασχόλησης της Κύπρου παραμένει σε υψηλότερα επίπεδα (61,6% στην Κύπρο έναντι 58,5% στην ΕΕ) παρουσιάζοντας διαρκή βελτίωση.

Σε σχέση με την ηλικιακή διάρθρωση της απασχόλησης, το ποσοστό των νέων ηλικίας 15-24 ετών στο σύνολο των απασχολουμένων έφθασε το 7,5%, παρουσιάζοντας μείωση σε σχέση με το 2005, έτος κατά το οποίο οι νέοι αποτελούσαν το 10,1% των απασχολουμένων της Κύπρου. Η μείωση αυτή, εμφανίζεται μεγαλύτερη σε σχέση με τη μεταβολή του αντίστοιχου ποσοστού στην Ευρωπαϊκή Ένωση, όπου το ποσοστό των νέων απασχολουμένων μειώθηκε στο 9,1% το 2011 έναντι ποσοστού 10,6% το 2005. Αντιστρόφως ανάλογη υπήρξε η μεταβολή του ποσοστού των ατόμων ηλικίας 55-64 στο σύνολο των απασχολουμένων τόσο στην Κύπρο, όσο και στην Ευρωπαϊκή Ένωση. Συγκεκριμένα, οι απασχολούμενοι ηλικίας 55-64 ετών, το 2011 αντιστοιχούσαν περίπου στο 13,7% του συνόλου των απασχολουμένων τόσο στην Κύπρο, όσο και στην Ευρώπη των 27, ενώ το 2005 τα αντίστοιχα ποσοστά κυμαίνονταν γύρω στο 11,4%.

Όσον αφορά το ποσοστό απασχόλησης των νέων ηλικίας 15-24 ετών στην Κύπρο, κατά το διάστημα 2005-2011 παρουσίασε μείωση περίπου 8 ποσοστιαίων μονάδων φθάνοντας το 29,4% σε σχέση με την Ευρωπαϊκή Ένωση, όπου το αντίστοιχο ποσοστό ανήλθε στο 33,6% το 2011, εμφανίζοντας ηπιότερη μείωση της τάξης των 2,5 ποσοστιαίων μονάδων.

Σημαντικό μέρος της απασχόλησης στην Κύπρο, σύμφωνα με τα στοιχεία της Στατιστικής Υπηρεσίας της Κύπρου, καλύπτουν οι αυτοαπασχολούμενοι / αυτοεργοδοτούμενοι, οι οποίοι αντιπροσωπεύουν το 12% του συνόλου των απασχολούμενων κατά το 2010, με τάσεις μείωσης αυτού του ποσοστού, αλλά και του αριθμού τους, συγκριτικά με το έτος 2005. Σ’ αυτή την κατηγορία των απασχολούμενων η συμμετοχή των ανδρών έναντι των γυναικών είναι συντριπτικά μεγαλύτερη.

Το ποσοστό της μερικής απασχόλησης για τους απασχολούμενους 15 έως 64 ετών παραμένει πολύ χαμηλότερο στην Κύπρο (8,1%) από το μέσο όρο της ΕΕ (18,6%) το 2010, έχοντας όμως σημειώσει μικρή αύξηση σε σχέση με το 2005 (7,6%). Το ποσοστό μερικής απασχόλησης αυξάνεται περαιτέρω στο 9,9% στο 2ο τρίμηνο του 2011 (με βάση τα κυριότερα αποτελέσματα της ΕΕΔ για το 2011). Αντίθετα, η προσωρινή απασχόληση είναι στο ίδιο περίπου επίπεδο με τον ευρωπαϊκό μέσο όρο (13,6% έναντι 13,9%), με μικρές τάσεις μείωσης στην πενταετία 2006-2010, ενώ οι γυναίκες συνεχίζουν να αποτελούν την πλειονότητα, τόσο της μερικής, όσο και της προσωρινής απασχόλησης. Για το πρώτο τρίμηνο του 2011, το ποσοστό προσωρινής απασχόλησης υποχώρησε στο 12,9%.

Σε σχέση με τη διάρθρωση της απασχόλησης ανά τομέα οικονομικής δραστηριότητας παρατηρείται πως ο τριτογενής τομέας, έλκει την πλειοψηφία των απασχολουμένων ηλικίας 15-64 ετών, καθώς το 75,4% απασχολείται στους σχετικούς κλάδους οικονομικής δραστηριότητας, οι οποίοι, όπως έχει προαναφερθεί, συμβάλλουν κατά περίπου 80% στη διαμόρφωση του εγχώριου ΑΕΠ και περιλαμβάνουν, μεταξύ άλλων, τον κλάδο των δημοσίων υπηρεσιών, των ξενοδοχείων και εστιατορίων, του χονδρικού και λιανικού εμπορίου, της διαχείρισης ακίνητης περιουσίας, των χρηματοπιστωτικών και ασφαλιστικών δραστηριοτήτων κλπ. Το ποσοστό των εργαζομένων στον τριτογενή τομέα επί του συνόλου της απασχόλησης εμφανίζεται αυξημένο σε σχέση με το 2005, έτος κατά το οποίο ανερχόταν στο 72,04%, ενώ διαχρονικά είναι υψηλότερο από το αντίστοιχο της Ευρώπης των 27 (69,6% το 2011 και 66,3% το 2005). Σχετικά με τη διάρθρωση της απασχόλησης κατά φύλο, ο τριτογενής τομέας παρουσιάζει την πιο ισορροπημένη κατανομή, όπου παρατηρείται αύξηση του ποσοστού συμμετοχής των γυναικών έναντι των ανδρών (54% έναντι 46% το 2011). Χαρακτηριστικά, σημειώνεται πως στον τριτογενή τομέα απασχολείται το 89,2% των απασχολουμένων γυναικών της Κύπρου (86,6% το 2005) έναντι ποσοστού συμμετοχής 83,1% στην Ευρωπαϊκή Ένωση (80,1% το 2005)

Η απασχόληση του δευτερογενή τομέα της Κύπρου χαρακτηρίζεται από την κυριαρχία των ανδρών, το ποσοστό των οποίων φθάνει το 81,8% των απασχολουμένων του τομέα, έναντι 77,2% που είναι το αντίστοιχο ποσοστό στην Ευρώπη των 27. Το χαρακτηριστικό αυτό συνδέεται με τη μείωση που παρατηρείται συνολικά στο ποσοστό των απασχολουμένων του τομέα, στον οποίο κατά το 2011 εργαζόταν το 21,7% των απασχολουμένων ηλικίας 15-64 ετών, έναντι 24,3% το 2005. Σημειώνεται επίσης, πως στο δευτερογενή τομέα εργάζεται το 32,8% των απασχολουμένων ανδρών και το 8,1% των απασχολουμένων γυναικών της Κύπρου, με τα αντίστοιχα ποσοστά στην Ευρωπαϊκή Ένωση να κυμαίνονται στο 35,9% για τους άνδρες και 12,7% για τις γυναίκες. Τα παραπάνω ποσοστά παρουσιάζουν μείωση αντίστοιχη με τη μείωση του συνολικού ποσοστού απασχόλησης στον τομέα.

Η απασχόληση στον πρωτογενή τομέα της Κύπρου ακολουθεί φθίνουσα πορεία, αντίστοιχη με τη συμβολή του τομέα στην εγχώρια παραγωγή, φθάνοντας στο 2,9% της συνολικής απασχόλησης (15-64 ετών) το 2011, έναντι 3,7% το 2005, ποσοστά που είναι σαφώς μικρότερα σε σχέση με την Ευρωπαϊκή Ένωση, όπου το αντίστοιχο ποσοστό ανήλθε στο 4,6% το 2011 έναντι 5,6% το 2005. Οι άνδρες εργαζόμενοι στον πρωτογενή τομέα υπερτερούν διαχρονικά των γυναικών, με το σχετικό ποσοστό να παρουσιάζει αύξηση (71% το 2011 έναντι 65,6% το 2005).

Ένα άλλο χαρακτηριστικό της αγοράς εργασίας της Κύπρου, το οποίο συνδέεται άμεσα με τη δομή της οικονομίας της, τις αλλαγές στον παραγωγικό και τεχνολογικό περιβάλλον και τη διάρθρωση των συνθετικών στοιχείων του ανθρώπινου δυναμικού είναι οι ποσοτικές και ποιοτικές ανισοσκέλειες που παρατηρούνται τόσο σε επίπεδο τομέων οικονομικής δραστηριότητας, όσο και σε επίπεδο επαγγελμάτων. Από την ανάλυση των στοιχείων εξέλιξης της απασχόλησης και της ανεργίας, σύμφωνα με την Έρευνα Εργατικού Δυναμικού της Στατιστικής Υπηρεσίας της Κύπρου, διαπιστώνονται ανισοσκέλειες μεταξύ προσφοράς και ζήτησης εργασίας στους τομείς των ξενοδοχείων και εστιατορίων, των κατασκευών, της μεταποίησης και της γεωργίας. Αυτοί δε οι τομείς εμφανίζουν και χαμηλή παραγωγικότητα της εργασίας. Όσον αφορά στις ανισοσκέλειες σε επίπεδο επαγγελμάτων, παρατηρούνται ελλείψεις σε τεχνικά επαγγέλματα και επαγγέλματα χαμηλής εξειδίκευσης.

Άλλο χαρακτηριστικό της αγοράς εργασίας στην Κύπρο είναι επίσης ο σχετικά μεγάλος αριθμός των ξένων εργατών από τρίτες χώρες, η πλειονότητα των οποίων βρίσκονται στην Κύπρο με μικρής διάρκειας σύμβαση εργασίας και απασχολούνται σε επαγγέλματα που δεν απαιτούν υψηλή ειδίκευση, καθώς και σε κλάδους υψηλής έντασης εργασίας. Σύμφωνα με την Έρευνα Εργατικού Δυναμικού του 2011, ο αριθμός των ξένων εργατών αντιπροσώπευε το 8,8% το 2011 έναντι 7,6% το 2005. Το γεγονός αυτό απαιτεί ολοκληρωμένη πολιτική για τους ξένους εργάτες, η οποία να συμβαδίζει με τις επιδιωκόμενες στρατηγικές κατευθύνσεις της οικονομίας. Παράλληλα, όσον αφορά τους απασχολούμενους που προέρχονται από τα άλλα Κράτη Μέλη της ΕΕ, το ποσοστό για το 2011 ανέρχεται σε 13,7% σε σχέση με 7,9% το 2005.

Η παραγωγικότητα της εργασίας όπως εκφράζεται με την αναλογία του παραγόμενου ΑΕΠ ανά εργαζόμενο, παρουσίασε βελτίωση καθ’ όλη τη διάρκεια της περασμένης δεκαετίας στην Κύπρο με εξαίρεση τα δύο τελευταία χρόνια, έτη κατά τα οποία, όπως φαίνεται στο **Διάγραμμα 5** που ακολουθεί, σημειώθηκε ελαφριά κάμψη στην Κύπρο. Έτσι, το 2010, η παραγωγικότητα της εργασίας στην Κύπρο έφθασε να αντιστοιχεί στο 90,3% του μέσου όρου των 27 κρατών-μελών της Ευρωπαϊκής Ένωσης, επίδοση που είναι σαφώς βελτιωμένη έναντι του 2005, όπου ο σχετικός δείκτης ανερχόταν στο 82,9%. Σύμφωνα με νεότερα στοιχεία της Eurostat, η παραγωγικότητα εργασίας ανά εργαζόμενο για το 2011 διαμορφώθηκε στο 89,1% του μέσου όρου της ΕΕ27.



*Πηγή: Eurostat, 2012*

Από τομεακής άποψης, χαμηλότερη παραγωγικότητα της εργασίας εμφανίζει ο πρωτογενής τομέας, ο οποίος απασχολεί το 4,7% των εργαζομένων και παράγει το 2,4% της συνολικής ΑΠΑ. Επίσης, ο δευτερογενής τομέας είναι δεύτερος σε χαμηλή παραγωγικότητα της εργασίας, ο οποίος απασχολεί το 9,6% των εργαζομένων και παράγει το 17,1% του ΑΕΠ. Ο τριτογενής τομέας εμφανίζει την υψηλότερη παραγωγικότητα της εργασίας, αφού απασχολεί το 76,8% του απασχολούμενου πληθυσμού και παράγει το 80,5% του ΑΕΠ, με τάσεις μείωσης της παραγωγικότητας διαχρονικά.

Τόσο η διάρθρωση της Κυπριακής οικονομίας, όσο και τα δομικά χαρακτηριστικά του ανθρώπινου δυναμικού σε απόλυτη συσχέτιση με την οικονομική και χρηματοπιστωτική κρίση, συντελούν στην εξέλιξη και τα χαρακτηριστικά της ανεργίας. Παρόλο που το ποσοστό ανεργίας στην Κύπρο διαχρονικά παρέμενε σε χαμηλά επίπεδα (το 2005-2008 κυμαινόταν στο 3,7%) από το 2008 σημείωσε ραγδαία αύξηση φθάνοντας το 2012 στο 11,9%, ποσοστό ψηλότερο σε σχέση με την Ευρωπαϊκή Ένωση των 27, όπου το ποσοστό ανεργίας έφθασε το 2012 στο 10,5%.

Όσον αφορά τη μακροχρόνια ανεργία (πέραν των 12 μηνών), το ποσοστό εμφανίζεται χαμηλότερο σε σχέση με την Ευρώπη των 27, φθάνοντας το 1,3% επί του οικονομικά ενεργού πληθυσμού το 2011, έναντι 0,9% το 2005. Αντίστοιχα, στην Ευρωπαϊκή Ένωση οι μακροχρόνια άνεργοι το 2011 αντιστοιχούσαν στο 4,2% του εργατικού δυναμικού, έναντι 4,1% το 2005. Όσον αφορά το ποσοστό των μακροχρόνια ανέργων επί του συνόλου των ανέργων, στην Κύπρο είναι αρκετά χαμηλότερο καθώς το 2011 έφθασε στο 20,9% έναντι 42,9% στην Ευρώπη των 27. Το ποσοστό αυτό μειώθηκε σε σχέση με το 2005, όπου ανέρχετο σε 23,5%, έναντι 46,1% στην ΕΕ.

Σε ότι αφορά τα διαρθρωτικά χαρακτηριστικά της ανεργίας στην Κύπρο, και ειδικότερα σε σχέση με τη διάρθρωση κατά φύλο και κατά ηλικιακή ομάδα, διαπιστώνονται τα ακόλουθα:

α) Η ανεργία των γυναικών, ενώ διαχρονικά εμφάνιζε μεγαλύτερα ποσοστά σε σχέση με την ανεργία των ανδρών, από το 2008 και μετά αυξήθηκε με αρκετά χαμηλότερους ρυθμούς, με αποτέλεσμα το 2012 να φθάσει στο 11,1% έναντι 12,6% ανεργίας των ανδρών. Τα αντίστοιχα ποσοστά το 2005 κυμαίνονταν στο 6,6% για τις γυναίκες και μόλις 4,5% για τους άνδρες.

β) Η ανεργία των νέων (15-24 ετών), παρουσίασε έντονους ρυθμούς αύξησης στις αρχές της δεκαετίας, και παρά το γεγονός ότι μετά το 2005 παρουσίασε σχετική σταθερότητα, κατά την τετραετία 2009-2012 σημείωσε αλματώδη αύξηση φθάνοντας το 27,8%. Το ποσοστό αυτό ξεπερνάει το αντίστοιχο της Ευρωπαϊκής Ένωσης, όπου φθάνει το 22,9% (18,6% το 2005).

γ) Η ανεργία του μεγαλύτερης ηλικίας εργατικού δυναμικού (55-64 ετών) έχει επίσης παρουσιάσει αύξηση φθάνοντας το 2012 στο 9,7% έναντι 3,5% το 2005, ενώ είναι ψηλότερη σε σχέση με την Ευρωπαϊκή Ένωση όπου το 2012 έφθασε στο 7,3% έναντι 6,4% το 2005.

Η αρνητική αυτή εξέλιξη επί της ανεργίας των συγκεκριμένων πληθυσμιακών ομάδων σηματοδοτεί την άμεση αντιμετώπισή τους, διότι είναι εμφανής η απειλή στο μέλλον από την εξέλιξη αυτών των δεικτών.

Ανακεφαλαιώνοντας, όλα τα παραπάνω στοιχεία της αγοράς εργασίας της Κύπρου, ως προς τις τρεις βασικές και κρίσιμες πληθυσμιακές ομάδες, διαπιστώνονται τα εξής:

Γυναίκες

* Χαμηλό ποσοστό συμμετοχής έναντι του αντίστοιχου των ανδρών, ψηλότερη από τον αντίστοιχο μέσο όρο της ΕΕ των 27, με διαχρονική αύξηση.
* Χαμηλά ποσοστά απασχόλησης, σε σχέση με τα αντίστοιχα των ανδρών, ψηλότερα από εκείνα του αντίστοιχου μέσου όρου της ΕΕ. Διαχρονικά όμως, παρατηρήθηκε αυξητική τάση στο ποσοστό απασχόλησης των γυναικών, με μεγαλύτερους ρυθμούς από εκείνους των ανδρών και της γυναικείας απασχόλησης στην ΕΕ.
* Ο τριτογενής τομέας απορροφά το συντριπτικά μεγαλύτερο μέρος του γυναικείου εργατικού δυναμικού.
* Το ποσοστό ανεργίας των γυναικών είναι ψηλότερο από εκείνο των ανδρών, παρουσιάζοντας αύξηση διαχρονικά, έστω και μικρότερη από την αντίστοιχη αύξηση του ποσοστού ανεργίας των ανδρών. Παραμένει όμως σημαντικά χαμηλότερο από το ποσοστό ανεργίας των γυναικών σε επίπεδο ΕΕ των 27.
* Η διαφορά στο επίπεδο των αμοιβών μεταξύ ανδρών και γυναικών, παρουσιάζει μικρές διακυμάνσεις διαχρονικά, εξακολουθεί όμως να είναι μεγαλύτερη σε σύγκριση με το μέσο όρο της ΕΕ των 27.
* Η μακροχρόνια ανεργία των γυναικών και των ανδρών έχει εξισωθεί, φθάνοντας το 2010 στο 1,3%. Το 2005 η μακροχρόνια ανεργία των γυναικών ανερχόταν στο 1,8% σε σχέση με 0,8% του αντίστοιχου ποσοστού των ανδρών. Διαχρονικά, η μακροχρόνια ανεργία των γυναικών μειώνεται και κυμαίνεται σε χαμηλότερα επίπεδα από τον αντίστοιχο δείκτη στην ΕΕ των 27.

Νέοι (15-24 ετών)

* Το ποσοστό συμμετοχής των νέων στην αγορά εργασίας είναι μικρότερο από το αντίστοιχο της ΕΕ, παρουσιάζοντας τάσεις μικρής μείωσης κατά την πενταετία 2005-2010, φθάνοντας το 40,6% το 2010 έναντι 43% του μέσου όρου της ΕΕ των 27 (38,5% κατά το 2o τρίμηνο του 2011).
* Το ποσοστό απασχόλησης των νέων στην Κύπρο είναι πολύ χαμηλό σε σχέση με τις υπόλοιπες ηλικιακές ομάδες, φθάνοντας το 33,8% το 2010 (30,6% κατά το 2o τρίμηνο του 2011), παρουσιάζοντας σημαντική τάση μείωσης.
* Η ανεργία της συγκεκριμένης ηλικιακής ομάδας σημείωσε σημαντική αύξηση το 2011 έναντι των προηγούμενων ετών (2006-2010), φθάνοντας στο 22,4% και είναι διαχρονικά μεγαλύτερη από την ανεργία άλλων ηλικιακών ομάδων.

«Άτομα μεγαλύτερης ηλικίας» (55-64 ετών)

* Παρατηρείται σημαντική αύξηση του πληθυσμού και του εργατικού δυναμικού αυτής της ηλικιακής ομάδας, μεγαλύτερη εκείνης στην ΕΕ, με παράλληλη σημαντική αύξηση του ποσοστού συμμετοχής της στον πληθυσμό εργάσιμης ηλικίας.
* Ο μη ενεργός οικονομικά πληθυσμός στη συγκεκριμένη ηλικιακή ομάδα παρουσιάζει διακυμάνσεις κατά την περίοδο 2005-2010, με παράλληλη όμως σταθεροποίηση του ποσοστού του επί του συνολικού πληθυσμού εργάσιμης ηλικίας.
* Αύξηση του αριθμού των απασχολούμενων της συγκεκριμένης ηλικιακής ομάδας, καθώς και του ποσοστού απασχόλησης, το οποίο αν και παρουσιάζει τάσεις μικρής μείωσης διαχρονικά, παραμένει σημαντικά μεγαλύτερο του αντίστοιχου της ΕΕ των 27.
* Η ανεργία σ’ αυτή την ηλικιακή ομάδα το 2010 είναι μικρότερη από το συνολικό ποσοστό ανεργίας στην Κύπρο κατά 1,5 ποσοστιαίες μονάδες, έχοντας όμως αυξηθεί σε σχέση με το 2005 κατά 1,2 ποσοστιαίες μονάδες. Παραμένει όμως μικρότερη από την αντίστοιχη ανεργία της ΕΕ των 27.

## εκπαιδευση – καταρτιση / δια βιου μαθηση

Το υψηλό εκπαιδευτικό επίπεδο του πληθυσμού της Κύπρου, όπως περιγράφεται μέσα από τα στοιχεία που αφορούν σε συγκεκριμένες ηλικιακές ομάδες, και τα οποία αποτυπώνονται στον **Πίνακα 1.6** που ακολουθεί, σε συνδυασμό με τη χρηματοδότηση της εκπαίδευσης, τόσο από το δημόσιο (8,1% του ΑΕΠ) όσο και από τον ιδιωτικό τομέα (3% του ΑΕΠ)[[8]](#footnote-8)\*, συμβάλλουν στην υψηλή εξειδίκευση του εργατικού δυναμικού της χώρας.

***Πίνακας 1.6****: Στατιστικά Στοιχεία Εκπαίδευσης*



*Πηγή: Eurostat 2012*

**Δευτεροβάθμια Εκπαίδευση**

Όπως φαίνεται στον παραπάνω Πίνακα, το ποσοστό του πληθυσμού 20-24 ετών που συμπλήρωσε τουλάχιστον δευτεροβάθμια εκπαίδευση παρουσιάζει μείωση, καθώς το 2010 το ποσοστό ανήλθε αθροιστικά στο 67,7% έναντι 80% το 2004. Το ποσοστό αυτό είναι χαμηλότερο από το αντίστοιχο της Ευρωπαϊκής Ένωσης σε ότι αφορά τους απόφοιτους τόσο της Γυμνασιακής, όσο και της Λυκειακής Εκπαίδευσης. Παρ’ όλα αυτά το ποσοστό των ατόμων που εγκαταλείπουν το σχολείο πριν την ολοκλήρωση της φοίτησης τους, παρουσιάζει μείωση (12,6% το 2010 έναντι 20,6% το 2004), ενώ είναι χαμηλότερο από το αντίστοιχο ποσοστό της Ευρωπαϊκής Ένωσης. Σημειώνεται πως σύμφωνα με τον ποσοτικό στόχο που έχει τεθεί στο Εθνικό Πρόγραμμα Μεταρρύθμισης στο πλαίσιο της εφαρμογής της Στρατηγικής «Ευρώπη 2020», το ποσοστό πρόωρης εγκατάλειψης του σχολείου θα πρέπει να περιορισθεί στο 10% μέχρι το έτος 2020.

**Τριτοβάθμια Εκπαίδευση**

Η θέση της Κύπρου εμφανίζεται ευνοϊκότερη σε σχέση με την Ευρώπη των 27 σε ότι αφορά τους απόφοιτους τριτοβάθμιας εκπαίδευσης ηλικίας 25 ετών και άνω, το ποσοστό των οποίων το 2010 αυξήθηκε κατά περίπου 5,5 μονάδες σε σχέση με το 2004, φθάνοντας το 30,9% έναντι 22,7% στην Ευρώπη των 27. Σε ότι αφορά τον σχετικό δείκτη που περιλαμβάνει η Στρατηγική «Ευρώπη 2020», και ο οποίος αφορά το ποσοστό των ατόμων ηλικίας 30-34 ετών που είναι απόφοιτοι τριτοβάθμιας η ισότιμης βαθμίδας εκπαίδευσης, η επίδοση της Κύπρου κυμαίνεται σε υψηλότερα επίπεδα σε σχέση με την Ευρώπη των 27. Συγκεκριμένα, στην Κύπρο το ποσοστό αυτό ανήλθε στο 45,1% το 2010, με τον αντίστοιχο στόχο για το 2020 να είναι το 46%, ενώ αντίστοιχα το σχετικό ποσοστό στην Ευρώπη των 27 ανήλθε στο 33,3% το 2010 με το σχετικό στόχο για το 2020 να είναι το 40%.

Σημειώνεται η σχετικά μεγάλης κλίμακας έξοδος κυπρίων αποφοίτων για σπουδές σε Ανώτερα και Ανώτατα Εκπαιδευτικά Ιδρύματα (ΑΑΕΙ) του εξωτερικού, με αποτέλεσμα ένα σημαντικό ποσοστό των φοιτητών/σπουδαστών αυτών να παραμένει στο εξωτερικό μετά την ολοκλήρωση των σπουδών του. Κύρια υστέρηση στην τριτοβάθμια εκπαίδευση στην Κύπρο αποτελούσε το πολύ περιορισμένο εύρος κλάδων σπουδών στις θετικές επιστήμες και στους πολυτεχνικούς κλάδους. Στο πλαίσιο της Εθνικής Στρατηγικής για τη δια βίου μάθηση 2007-2013, στον τομέα της τριτοβάθμιας εκπαίδευσης προωθείται η αύξηση των ευκαιριών για πανεπιστημιακές σπουδές (δημιουργία του Τεχνολογικού Πανεπιστημίου Κύπρου και του Ανοικτού Πανεπιστημίου, ενδυνάμωση και επέκταση των προσφερόμενων σπουδών στο Πανεπιστήμιο Κύπρου, καθώς και προώθηση του θεσμού των Ιδιωτικών Πανεπιστημίων.

**Επαγγελματική Εκπαίδευση και Κατάρτιση**

Η παροχή επαγγελματικής εκπαίδευσης και κατάρτισης στην Κύπρο, προσφέρεται στα πλαίσια της Μέσης Τεχνικής και Επαγγελματικής Εκπαίδευσης (ΜΤΕΕ) του Υπουργείου Παιδείας και Πολιτισμού. Οι μαθητές μετά την ολοκλήρωση της υποχρεωτικής εκπαίδευσης έχουν την επιλογή της ΜΤΕΕ, η οποία προσφέρεται σε δύο κατευθύνσεις, τη Θεωρητική (έμφαση στη θεωρητική εκπαίδευση) και την Πρακτική (έμφαση στην επαγγελματική εκπαίδευση και πρακτική εξάσκηση). Η διάρκεια φοίτησης είναι τριετής για κάθε κατεύθυνση. Με την επιτυχή ολοκλήρωση των προγραμμάτων σπουδών, απονέμεται στους απόφοιτους και των δύο κατευθύνσεων το Απολυτήριο Τεχνικής και Επαγγελματικής Εκπαίδευσης, το οποίο είναι ισάξιο με αυτό που αποκτάται από το Ενιαίο Λύκειο.

Παρά την εφαρμογή μέτρων για να καταστεί η ΜΤΕΕ πιο ελκυστική και να διασφαλιστεί η διασύνδεση της με την βασική εκπαίδευση και τις ανάγκες της αγοράς εργασίας, συνεχίζουν να παρουσιάζονται σχετικές αδυναμίες, με αποτέλεσμα να εμφανίζονται ανισοσκέλειες μεταξύ προσφοράς και ζήτησης στην αγορά εργασίας, τόσο σε επίπεδο παραγωγικών τομέων / υποτομέων, όσο και σε επίπεδο επαγγελμάτων. Επιπρόσθετα, η συμμετοχή στην Τεχνική / Επαγγελματική Εκπαίδευση είναι αρκετά χαμηλή, ιδιαίτερα για τις γυναίκες οι οποίες αποτελούν το 15,3% των σπουδαστών των Τεχνικών / Επαγγελματικών Σχολών.

Στα πλαίσια της στρατηγικής για τη δια βίου μάθηση και σε συνέχεια των Συστάσεων του Συμβουλίου για το Εθνικό Πρόγραμμα Μεταρρύθμισης του 2011, αναφορικά με τις μεταρρυθμίσεις που προωθούνται στο σύστημα επαγγελματικής εκπαίδευσης και κατάρτισης που στοχεύουν στη βελτίωση της αντιστοιχίας μεταξύ των αποτελεσμάτων της εκπαίδευσης και των αναγκών της αγοράς εργασίας, προωθείται η ίδρυση και λειτουργία Μεταδευτεροβάθμιων Ινστιτούτων Επαγγελματικής Εκπαίδευσης και Κατάρτισης καθώς και η λειτουργία Εσπερινών Τεχνικών Σχολών.

Πιο συγκεκριμένα, τα Μεταλυκειακά Ινστιτούτα Επαγγελματικής Εκπαίδευσης και Κατάρτισης απευθύνονται τόσο σε απόφοιτους σχολών Μέσης Εκπαίδευσης όσο και σε απόφοιτους του Συστήματος Μαθητείας και προσφέρουν υψηλής ποιότητας προγράμματα εκπαίδευσης και κατάρτισης σε αναπτυσσόμενους παραγωγικούς τομείς / κλάδους της οικονομίας που παρουσιάζουν αυξημένη ζήτηση στην αγορά εργασίας, με σκοπό την αναβάθμιση και εξειδίκευση των γνώσεων και δεξιοτήτων των σπουδαστών και την άμεση επαγγελματική τους αποκατάσταση. Μέρος της φοίτησης των σπουδαστών, υπό τη μορφή πρακτικής εξάσκησης, θα γίνεται στη βιομηχανία και σε άλλους οργανισμούς. Η έναρξη των μαθημάτων προγραμματίστηκε για τον Οκτώβριο του 2012.

Η εσπερινή Τεχνική Σχολή Λεμεσού απευθύνεται σε άτομα όλων των ηλικιών τα οποία επιθυμούν να συμπληρώσουν τις σπουδές τους στη Μέση Τεχνική και Επαγγελματική Εκπαίδευση, αποκτώντας τις απαραίτητες γνώσεις και δεξιότητες για να μπορέσουν να εργαστούν σε παραγωγικούς κλάδους της οικονομίας. Στους απόφοιτους της εσπερινής Τεχνικής Σχολής θα απονέμεταιι Απολυτήριο ισάξιο των Τεχνικών και Επαγγελματικών Σχολών Μέσης Εκπαίδευσης. Η έναρξη των μαθημάτων προγραμματίστηκε για τον Οκτώβριο του 2012.

**Σύστημα Μαθητείας**

Το παλαιό Σύστημα Μαθητείας (ΣΜ) λειτουργούσε κάτω από την ευθύνη των Υπουργείων Εργασίας και Κοινωνικών Ασφαλίσεων και Παιδείας και Πολιτισμού. Σύμφωνα με Απόφαση του Υπουργικού Συμβουλίου ημερομηνίας 23 Μαϊου 2005, το Κέντρο Παραγωγικότητας εκ μέρους του Υπουργείου Εργασίας και Κοινωνικών Ασφαλίσεων είχε αναλάβει τη διοικητική ευθύνη του υφιστάμενου συστήματος, ενώ το Υπουργείο Παιδείας και Πολιτισμού διατηρούσε την ευθύνη για το εκπαιδευτικό μέρος του συστήματος.

Το Σύστημα Μαθητείας απευθυνόταν σε άτομα ηλικίας 14 – 18 ετών, τα οποία εγκαταλείπουν το επίσημο σύστημα εκπαίδευσης. Τα παιδιά που εντάσσονταν στο ΣΜ εκπαιδεύονταν 2 μέρες την εβδομάδα στις Τεχνικές Σχολές και τις υπόλοιπες 3 μέρες καταρτίζονταν σε επιχειρήσεις, με διετή διάρκεια φοίτησης.

Με βάση τις εμπειρίες από τη διαχείριση του συστήματος και τις θέσεις και απόψεις που εκφράστηκαν στα πλαίσια κοινωνικού διαλόγου, συνοψίζονται παρακάτω τα κυριότερα προβλήματα που αντιμετωπίζει ο θεσμός της Μαθητείας:

* Χαμηλή κοινωνική αναγνώριση και κύρος του ΣΜ
* Μη αναγνώριση του Πιστοποιητικού Μαθητείας ως τυπικού προσόντος από το Κράτος και την αγορά εργασίας
* Προβλήματα επικοινωνίας και συντονισμού μεταξύ των δύο εμπλεκόμενων Υπουργείων
* Περιορισμένος αριθμός ειδικοτήτων που αφορούν μόνο παραδοσιακά «ανδρικά» επαγγέλματα, γεγονός που δυσχεραίνει την προσέλκυση κοριτσιών
* Απουσία εκπαιδευτικού υλικού ειδικά προσαρμοσμένου στο επίπεδο των μαθητευόμενων
* Ελλιπής στήριξη των μαθητευόμενων από εξειδικευμένους επαγγελματίες (εκπαιδευτικούς ψυχολόγους, συμβούλους καθοδήγησης κ.α.)
* Ανεπαρκής επικοινωνία μεταξύ εκπαιδευτών και μαθητευόμενων
* Προβλήματα συνύπαρξης μεταξύ μαθητών Τεχνικών Σχολών και των μαθητευόμενων του ΣΜ
* Απουσία ενισχυτικής διδασκαλίας για παιδιά με ειδικές ανάγκες
* Ανεπαρκείς δυνατότητες εργοδότησης μαθητευόμενων
* Συνεχής μείωση του αριθμού συμμετεχόντων στο ΣΜ.

Για αντιμετώπιση των δομικών προβλημάτων σε αυτόν τον τομέα της εκπαίδευσης και στα πλαίσια της εκπαιδευτικής μεταρρύθμισης καθώς και της Εθνικής Στρατηγικής για τη δια βίου μάθηση 2007 – 2013, προωθείται ο σχεδιασμός και λειτουργία της Νέας Σύγχρονης Μαθητείας (ΝΣΜ) η οποία θα διαδεχθεί το υφιστάμενο σύστημα, με ριζική αναθεώρηση τόσο της φιλοσοφίας όσο και του τρόπου λειτουργίας του θεσμού, έτσι ώστε να διασφαλίζεται η προσωπική και επαγγελματική ανέλιξη των νέων με την απομάκρυνση της οποιασδήποτε απειλής κοινωνικού αποκλεισμού.

Προς το σκοπό αυτό, με απόφαση του Υπουργικού Συμβουλίου το 2007, ανατέθηκε στο Κέντρο Παραγωγικότητας ο σχεδιασμός και η υλοποίηση της Νέας Σύγχρονης Μαθητείας. Επιπρόσθετα, το 2010 έχει υπογραφεί σχετικό Μνημόνιο Συνεργασίας μεταξύ του Κέντρου Παραγωγικότητας και του Υπουργείου Παιδείας και Πολιτισμού στο οποίο διατυπώνονται οι αρχές και το πλαίσιο λειτουργίας της ΝΣΜ.

Η ΝΣΜ υλοποιείται σε δύο φάσεις, την προπαρασκευαστική μαθητεία και τον κεντρικό κορμό μαθητείας και η λειτουργία της προπαρασκευαστικής φάσης ξεκίνησε το Νοέμβριο του 2012.

**Επιμόρφωση Ενηλίκων**

Τα επιμορφωτικά Κέντρα και τα Κρατικά Ινστιτούτα Επιμόρφωσης, διαδραμάτισαν μέχρι σήμερα σημαντικό ρόλο στην παροχή ευκαιριών δια βίου μάθησης σε όλους τους κατοίκους της Κύπρου. Σε γενικές γραμμές, καλύπτουν μαθησιακές ανάγκες σε θέματα ηλεκτρονικών υπολογιστών, ελληνικής γλώσσας, ξένων γλωσσών κ.α. Ενδεικτικά αναφέρεται ότι προσφέρονται πάνω από 60 διαφορετικά μαθήματα γενικού ενδιαφέροντος σε 20.000 περίπου άτομα από 15 ετών και άνω. Επίσης, καλύπτονται ανάγκες αλλοδαπών. Προσφέρονται επίσης θέματα επαγγελματικής κατάρτισης σε περίπου 4.000 άτομα. Αναφέρεται, επίσης, ότι για τη διευκόλυνση της πρόσβασης στη δια βίου μάθηση για όλους, τα Επιμορφωτικά Κέντρα οργανώνουν και προσφέρουν δωρεάν 50 περίπου ειδικές τάξεις κάθε χρόνο, προσαρμοσμένες στις ανάγκες διάφορων ευάλωτων ομάδων του πληθυσμού, όπως οι λειτουργικά αναλφάβητοι, οι φυλακισμένοι και άτομα με ειδικέ ανάγκες.

Παρόλο ότι το ποσοστό συμμετοχής των ατόμων ηλικίας 25-64 ετών σε προγράμματα δια βίου μάθησης αυξήθηκε σημαντικά από 2,8% το 2000 σε 5,3% το 2005 και σε 6,9% το 2010, εξακολουθεί να είναι χαμηλότερο από τον αντίστοιχο μέσο όρο της Ε.Ε. για το 2010 (8,2%).

## κοινωνικη συνοχη

Σύμφωνα με τους δείκτες που αποτυπώνουν την εικόνα των κοινωνικών ανισοτήτων και το επίπεδο της φτώχειας, οι οποίοι παρουσιάζονται στον **Πίνακα 1.7** που ακολουθεί, η κοινωνική συνοχή στην Κύπρο, οι συνθήκες που την επηρεάζουν και γενικότερα οι συνθήκες που συμβάλλουν προς αυτή την κατεύθυνση είναι σε σχετικά καλά επίπεδα.

Σύμφωνα με πρόσφατα στοιχεία, το ποσοστό των ατόμων που κινδυνεύουν από φτώχεια παρουσίασε ελαφριά αύξηση φθάνοντας στο 12,9% για τους άνδρες και στο 16,6% για τις γυναίκες. Παρ’ όλα αυτά το συνολικό ποσοστό είναι χαμηλότερο σε σχέση με την Ευρώπη των 27, φθάνοντας το 14,8% έναντι 16,9%. Η διαφορά αυτή οφείλεται εν μέρει στο γεγονός ότι κατά το έτος 2010-2011 τα ποσοστό των ανδρών που κινδυνεύουν από φτώχεια στην Ευρωπαϊκή Ένωση σημείωσε άνοδο φθάνοντας το 16,1%.

Επιπρόσθετα, σύμφωνα με το σχεδιασμό για την επίτευξη των στόχων που έχουν τεθεί στο πλαίσιο της Στρατηγικής «Ευρώπη 2020», προβλέπεται μείωση του ποσοστού των ατόμων που κινδυνεύουν από φτώχεια ή/και τον κοινωνικό αποκλεισμό αθροιστικά από 22,4% στο 19,3% το 2020.

Η ανισοκατανομή του εισοδήματος εμφανίζεται αυξημένη, καθώς ο σχετικός δείκτης s80/s20[[9]](#footnote-9) έφθασε στο 4,4% το 2010 έναντι 4,1% το 2003, ενώ και ο συντελεστής Gini[[10]](#footnote-10) παρουσίασε αύξηση φθάνοντας το 29,2 παραμένοντας ωστόσο σε χαμηλότερα επίπεδα από την Ευρωπαϊκή Ένωση.

***Πίνακας 1.7:*** *Δείκτες Κοινωνικής Συνοχής*

|  |  |  |
| --- | --- | --- |
| **Δείκτες (2011)** | **Κύπρος** | **ΕΕ27** |
| **Ανισοκατανομή εισοδήματος** | **4,3** | **5,1** |
| **Συντελεστής Gini** | **29,2** | **30,7** |
| **Ποσοστό φτώχειας μετά τις κοινωνικές παροχές[[11]](#footnote-11)** | **14,8** | **16,9** |
| **Άνδρες** | **12,9** | **16,1** |
| **Γυναίκες** | **16,6** | **17,6** |
| **Ποσοστό φτώχειας ηλικιωμένων ατόμων (65+)** | **39,8** | **20,4** |
| **Άνδρες** | **35,6** | **17,0** |
| **Γυναίκες** | **43,3** | **23,0** |
| **Ποσοστό φτώχειας ηλικιωμένων ατόμων (65+) που ζουν μόνοι τους** | **54,3** | **28,9** |
| **Ποσοστό παιδικής φτώχειας (<16)** | **23,1** | **26,7** |
| **Παιδιά ηλικίας 0-17 ετών που ζουν σε νοικοκυριά με πολύ χαμηλό δείκτη έντασης εργασίας** | **0,8** | **2,2** |
| **Δαπάνες για κοινωνική προστασία (% ΑΕΠ)[[12]](#footnote-12)** | **21,6** | **29,4** |
| **Δαπάνες για υγεία (ιδιωτικός και δημόσιος τομέας) ως % ΑΕΠ[[13]](#footnote-13)** | **5,8** |  |

*Πηγή: Eurostat 2012*

Όσον αφορά την ιδιαίτερα ευάλωτη ομάδα πληθυσμού που αποτελείται από τα άτομα ηλικίας 65 ετών και άνω, το ποσοστό των ατόμων που κινδυνεύουν από φτώχεια ανήλθε στο 39,8% το 2011 και παρά τη μείωση του (52,0% το 2003) απέχει πολύ από το αντίστοιχο δείκτη της Ευρώπης των 27 που φθάνει στο 20,4%. Ειδικότερα σε ότι αφορά τα άτομα της συγκεκριμένης ηλικιακής ομάδας τα οποία ζουν μόνα τους και είναι σαφώς πιο ευάλωτα, το ποσοστό που κινδυνεύει από φτώχεια σημείωσε σημαντική μείωση (54,3% το 2011 έναντι 73% το 2003), παραμένοντας παρόλα αυτά σε υψηλότερο επίπεδο από ότι στην Ευρώπη των 27 (28,9% το 2011).

Το Κυπριακό Κράτος μέσα από τη στήριξη του εισοδήματος των ατόμων άνω των 65 ετών και μέσα από συνεχείς παρεμβάσεις που αποσκοπούν στην μακροχρόνια φροντίδα, ενισχύει σε ένα βαθμό τα άτομα της ηλικιακής αυτής ομάδας.

Πέραν των ηλικιωμένων ατόμων υπάρχουν και άλλες συγκεκριμένες πληθυσμιακές ομάδες οι οποιες είναι ιδιαίτερα ευάλωτες ως προς τον κίνδυνο της φτώχειας και του κοινωνικού αποκλεισμού και αποτελούν απειλή για τη συνοχή του κοινωνικοοικονομικού ιστού της Κύπρου. Σύμφωνα με την *Εθνική Έκθεση για τις Στρατηγικές Κοινωνικής Προστασίας και Ενσωμάτωσης (2006 – 2008),* οι άλλες ομάδες του πληθυσμού πέραν των ηλικιωμένων ατόμων, που λόγω των ιδιαίτερων τους χαρακτηριστικών, αντιμετωπίζουν δυσχέρειες στην κοινωνική και εργασιακή τους ενσωμάτωση, είναι οι εξής:

α) τα άτομα που ζουν σε μονομελή νοικοκυριά (με ποσοστό κινδύνου φτώχειας 3,5 φορές μεγαλύτερο από αυτό για το σύνολο του πληθυσμού)

β) τα άτομα με αναπηρίες,

γ) οι μονογονικές οικογένειες (κίνδυνος φτώχειας 22%, μεγαλύτερος από το γενικό μέσο όρο που είναι 15%),

δ) οι οικογένειες με σοβαρά κοινωνικά ή άλλα προβλήματα,

ε) οι μετανάστες και

στ) τα άτομα που ζουν στην ύπαιθρο. Πιο συγκεκριμένα, στις περιοχές της υπαίθρου το εισόδημα είναι χαμηλό σε σχέση με τον εθνικό μέσο όρο.

Οι νέοι που εγκαταλείπουν πρόωρα το σχολείο και οι νέοι με χαμηλό μορφωτικό επίπεδο, αποτελούν επίσης άλλη μια ευάλωτη ομάδα του πληθυσμού, παρά τη διαχρονική βελτίωση και τα χαμηλότερα επίπεδα των αντίστοιχων ποσοστών από το μέσο όρο της ΕΕ των 27. Η Κύπρος έχει καλύτερη επίδοση από τον μέσο όρο της ΕΕ στον τομέα της εγκατάλειψης του σχολείου (11,4 % έναντι 12,8 % το 2012). Παρατηρήθηκε σημαντική μείωση κατά 25% του αριθμού των ατόμων που εγκαταλείπουν πρόωρα τη σχολική εκπαίδευση μεταξύ 2006 και 2011, η οποία αντικατοπτρίζει μια ενεργό πολιτική στον τομέα αυτό. Τα παιδιά που προέρχονται από οικογένειες μεταναστών, ιδίως τα αγόρια με χαμηλό κοινωνικοοικονομικό υπόβαθρο, διατρέχουν τον μεγαλύτερο κίνδυνο να εγκαταλείψουν το σχολείο. Μέτρα που μπορούν να συμβάλουν στην ένταξη των μεταναστών περιλαμβάνουν πρωτοβουλίες με τις οποίες παρέχεται βοήθεια στο διδακτικό προσωπικό προκειμένου να αντιμετωπίσει την πρόκληση αυτή και να βελτιωθεί η διδασκαλία της ελληνικής γλώσσας για τα παιδιά μεταναστών. Τέτοιες προσπάθειες θα είναι σημαντικές ενόψει της αναμενόμενης αύξησης του ποσοστού παιδιών που προέρχονται από οικογένειες μεταναστών. Τα μέτρα για την αντιμετώπιση του προβλήματος της ΠΕΣ συμπληρώνονται με μέτρα ανάπτυξης της ποιότητας στην επαγγελματική εκπαίδευση και κατάρτιση (ΕΕΚ). Η Κύπρος χαρακτηρίζεται από το χαμηλότερο ποσοστό συμμετοχής (λιγότερο από το 15% των μαθητών) στην ανώτερη δευτεροβάθμια επαγγελματική εκπαίδευση και κατάρτιση στην ΕΕ.

Συμπερασματικά, παρά τις κοινωνικές παρεμβάσεις του Κράτους, με χρηματοδότηση κυρίως από εθνικούς πόρους, διαπιστώνεται ότι συνεχίζει να υπάρχει ανάγκη ευαισθητοποίησης του κοινωνικού συνόλου και ιδιαίτερα τω Τοπικών Φορέων για ενεργή συμμετοχή τους στην υποστήριξη των ατόμων που ανήκουν σε κοινωνικά ευάλωτες πληθυσμιακές ομάδες, προκειμένου αυτά να ενσωματωθούν στον τοπικό κοινωνικό ιστό και να αποκτήσουν τις ανάλογες δεξιότητες, έτσι ώστε να ενταχθούν στην αγορά εργασίας και στην κοινωνία ευρύτερα.

**Υγεία**

Στην Κύπρο, το επίπεδο υγείας του πληθυσμού συγκρίνεται ευνοϊκά με εκείνο των άλλων Κρατών Μελών της ΕΕ. Ο τομέας της Υγείας παρουσιάζει συνεχιζόμενη ανάπτυξη κατά την πενταετία 2006-2010 και το 2010 αντιπροσωπεύει το 4,2% του ΑΕΠ της χώρας. Η απασχόληση στον τομέα της Υγείας κατά το 2010 έφτασε τις 16 χιλιάδες άτομα που αντιπροσωπεύουν το 4,2% του συνόλου του οικονομικά ενεργού πληθυσμού της χώρας.

Το επίπεδο των Υπηρεσιών Υγείας είναι ικανοποιητικό, αν ληφθεί υπόψη η εξέλιξη που παρουσιάζουν ορισμένοι δείκτες. Το προσδόκιμο ζωής διαμορφώνεται σε 78,6 έτη για τους άνδρες (ΕΕ27=76,4) και 83,6 έτη για τις γυναίκες (ΕΕ27=82,4) το 2009 και το ποσοστό βρεφικής θνησιμότητας αντιστοιχεί σε 3,3 θανάτους ανά 1000 κατοίκους το 2009 (ΕΕ27=4,3).

Το δημόσιο σύστημα υγείας, που χρηματοδοτείται από τη γενική φορολογία, καλύπτει ένα μεγάλο ποσοστό του πληθυσμού (εντελώς δωρεάν καλύπτεται το 65-70% και 5-10% έναντι μειωμένων τελών). Ωστόσο, η προσφορά υπηρεσιών από τις δημόσιες υπηρεσίες υγείας δεν επαρκεί για κάλυψη των αναγκών των δικαιούχων με αποτέλεσμα πολλοί από αυτούς να αποτείνονται στον ιδιωτικό τομέα υγείας καταβάλλοντας οι ίδιοι τα έξοδα περίθαλψής τους. Το 2003 οι επισκέψεις σε δημόσια εξωτερικά ιατρεία ήταν 46% του συνόλου, ενώ οι εισαγωγές σε δημόσια νοσοκομεία ανήλθαν στο 64% του συνόλου. Η συνεχώς αυξανομένη ζήτηση υπηρεσιών υγείας ιδιαίτερα λόγω της γήρανσης του πληθυσμού υπαγορεύει την ανάπτυξη ολοκληρωμένων συστημάτων μακροχρόνιας φροντίδας.

Τα βασικότερα προβλήματα που αντιμετωπίζει το σύστημα φροντίδας υγείας στην Κύπρο συνοψίζονται ως ακολούθως:

* Σοβαρές αδυναμίες στην οργάνωση και στη χρηματοδότηση της φροντίδας υγείας
* Ανισότητες στην πρόσβαση στις δημόσιες υπηρεσίες υγείας
* Σοβαρές ελλείψεις σε υποδομές για εξειδικευμένη φροντίδα στα πλαίσια ενός ορθολογικού συστήματος παροχής υψηλής ποιότητας φροντίδας υγείας,
* Ελλείψεις στο όλο σύστημα κατάρτισης και επιμόρφωσης ανθρώπινου δυναμικού υγείας
* Έλλειψη συντονισμού και επικοινωνίας μεταξύ των δημόσιων και ιδιωτικών υπηρεσιών υγείας
* Ανεπάρκειες στο σύστημα διοίκησης των κρατικών νοσοκομείων
* Γεωγραφική ανισοκατανομή και δυσλειτουργίες στην προσφορά υπηρεσιών, ιδίως μεταξύ πόλεων και της υπαίθρου. Στην ύπαιθρο και ιδιαίτερα στις ορεινές απομακρυσμένες περιοχές παρουσιάζονται αδυναμίες στην πρόσβαση στην υγειονομική περίθαλψη. Στα αστικά κέντρα υπάρχει ανάγκη ορθολογισμού του συστήματος υγειονομικής περίθαλψης λαμβάνοντας υπόψη μεταξύ άλλων και το έντονο τουριστικό ρεύμα που επικεντρώνεται σε ορισμένες περιοχές.
* Χαμηλή διείσδυση των τεχνολογιών διαχείρισης και διάχυσης πληροφόρησης.
* Μη επαρκής αξιοποίηση των συγκριτικών πλεονεκτημάτων που παρέχονται από τη γεωγραφική θέση της Κύπρου και το επαρκές ανθρώπινο δυναμικό επαγγελματιών σε ορισμένους τομείς υγείας για ανάπτυξη κέντρων υψηλής ποιότητας για εξειδικευμένη δευτεροβάθμια και τριτοβάθμια περίθαλψη, κάτι που θα συμβάλει και στην οικονομική και μακροχρόνια βιωσιμότητα της υγειονομικής περίθαλψης.

## ΔΙΟΙΚΗΤΙΚΗ ΙΚΑΝΟΤΗΤΑ ΤΟΥ ΔΗΜΟΣΙΟΥ ΤΟΜΕΑ

Ο δημόσιος τομέας, συμπεριλαμβανομένης και της Τοπικής Αυτοδιοίκησης, είναι αποφασιστικός παράγοντας για την εύρυθμη, αποτελεσματική και με αναπτυξιακή κατεύθυνση λειτουργία όλου του κοινωνικοοικονομικού ιστού της Κύπρου. Τα τελευταία χρόνια, στο πλαίσιο αποτελεσματικής εφαρμογής του κοινοτικού κεκτημένου, ο ευρύτερος δημόσιος τομέας της Κύπρου έχει ενισχυθεί ουσιαστικά με πρόσθετες θέσεις εργασίας, ενώ νέοι, κυρίως ανεξάρτητοι οργανισμοί με διευρυμένες αρμοδιότητες, έχουν συσταθεί και στελεχωθεί. Παράλληλα αναγνωρίζεται όλο και περισσότερο ο ρόλος της Τοπικής Αυτοδιοίκησης, ως βασικός παράγοντας της αναπτυξιακής διαδικασίας της Χώρας και ως ένα σημαντικό μέσο αναβάθμισης των παρεχόμενων υπηρεσιών προς τον πολίτη.

Η κυπριακή δημόσια διοίκηση διατηρεί ικανό και αξιόλογο προσωπικό, με πολύ υψηλό επίπεδο μόρφωσης και πλούσιες εμπειρίες. Ενδεικτικά, αναφέρεται ότι πάνω από το 54% των δημόσιων υπαλλήλων έχουν τουλάχιστον τριτοβάθμια εκπαίδευση, ενώ πάνω από το 33% κατέχουν προσόντα πανεπιστημιακής ή μεταπτυχιακής εκπαίδευσης. Τα δε τελευταία χρόνια, έχουν αναληφθεί σημαντικές πρωτοβουλίες εκσυγχρονισμού της δημόσιας διοίκησης, και με τη συγχρηματοδότηση του ΕΚΤ στο πλαίσιο του παρόντος Επιχειρησιακού Προγράμματος, ωστόσο, τα πολυσύνθετα προβλήματα που αντιμετωπίζει ο δημόσιος τομέας, σε συνδυασμό με ορισμένες γραφειοκρατικές διαδικασίες και έλλειψη χρήσεων σύγχρονων μέσων, αποτελούν σημαντικό ανασταλτικό παράγοντα στην προσπάθεια ανάπτυξης και εκσυγχρονισμού του.

Οι βασικές αδυναμίες του τομέα της δημόσιας διοίκησης εστιάζονται στα εξής:

* Στις ελλείψεις όσον αφορά τις οργανωτικές δομές, μηχανισμούς και εμπειρίες διαμόρφωσης και παραγωγής πολιτικής, σχεδιασμού και υλοποίησης αναπτυξιακών προγραμμάτων και έργων.
* Αδυναμίες στοχοθεσίας, μέτρησης αποτελεσμάτων και αξιολόγησης της αποδοτικότητας και της ποιότητας των παρεχόμενων υπηρεσιών.
* Στις ελλείψεις αναφορικά με τις προσφερόμενες υπηρεσίες προς πολίτες, ιδιαίτερα στις ευάλωτες κοινωνικές ομάδες και τις επιχειρήσεις.
* Στις πολύπλοκες διαδικασίες και νομοθεσίες και στις δύσκαμπτες οργανωτικές δομές.
* Ελλείψεις στη στρατηγική, διοικητική και ηγετική ικανότητα και τεχνογνωσία του προσωπικού της Δημόσιας Υπηρεσίας.
* Στην αδύναμη στελέχωση και οργάνωση των υπηρεσιών της Τοπικής Αυτοδιοίκησης για το σχεδιασμό και υλοποίηση αναπτυξιακών προγραμμάτων και παροχή υψηλών υπηρεσιών προς τον πολίτη.

Ειδικότερα, αναφορικά με τις υπηρεσίες, οι οποίες σχετίζονται άμεσα με τις πολιτικές ανάπτυξης του ανθρώπινου κεφαλαίου, όπως προώθηση πολιτικών για την απασχόληση, την κοινωνική συνοχή και την εκπαίδευση παρατηρούνται οι πιο κάτω αδυναμίες / ελλείψεις:

* Συγκεντρωτικό σύστημα διαχείρισης θεμάτων ανθρώπινου δυναμικού στη Δημόσια Διοίκηση.
* Απουσία σύγχρονων μεθόδων διοίκησης και λειτουργίας των εμπλεκόμενων υπηρεσιών.
* Αδυναμίες στο σύστημα παρακολούθησης της λειτουργίας της αγοράς εργασίας και της εκτίμησης των αναγκών της αγοράς εργασίας.
* Αδυναμίες στο σύστημα αξιολόγησης των προγραμμάτων και δράσεων που υλοποιούνται στα πλαίσια της κοινωνικής πολιτικής.
* Συγκεντρωτικό σύστημα διοίκησης και εποπτείας του εκπαιδευτικού συστήματος.

Με σκοπό την αύξηση της αποδοτικότητας του δημόσιου τομέα, καθώς επίσης και την ενίσχυση της διαφάνειας και της υπευθυνότητας, έχουν προωθηθεί μέτρα, όπως:

* Τροποποίηση του περί Δημοσίας Υπηρεσίας Νόμου προκειμένου να επιταχυνθούν οι διαδικασίες πρόσληψης προσωπικού.
* Περαιτέρω εκσυγχρονισμός των σχεδίων υπηρεσίας (που ορίζουν τα γενικά καθήκοντα και τις ευθύνες μιας υπηρεσίας / μιας θέσης και των προσόντων που απαιτούνται).
* Αναπτύσσεται ένας Κώδικας Δεοντολογίας για τη Δημόσια Υπηρεσία, στη βάση του κώδικα δεοντολογίας του Συμβουλίου της Ευρώπης, ο οποίος καθορίζει τις ευθύνες / υποχρεώσεις και την αναμενόμενη συμπεριφορά των δημόσιων υπαλλήλων στη δημόσια υπηρεσία της Κύπρου.
* Νέο σύστημα αξιολόγησης απόδοσης, σε συνεργασία με εξειδικευμένους εξωτερικούς συμβούλους.

## 

## Οριζόντιες Πολιτικές

**Ισότητα Ευκαιριών**

Η ισότητα των ευκαιριών αποτελεί γενική αρχή του Κοινοτικού Κεκτημένου, δύο ουσιαστικές πτυχές της οποίας είναι η απάλειψη των διακρίσεων λόγω ιθαγένειας και λόγω φύλου (ισότητα μεταξύ ανδρών και γυναικών). Η εν λόγω αρχή εφαρμόζεται σε όλους τους τομείς, ιδίως, στον οικονομικό, κοινωνικό, πολιτιστικό και οικογενειακό βίο.

Η Κύπρος προχώρησε στη διαδικασία εναρμόνισης της νομοθεσίας της με την αντίστοιχη της Ευρωπαϊκής Ένωσης στον τομέα της ισότητας των ευκαιριών, ενσωματώνοντας σημαντικές Οδηγίες στο εθνικό θεσμικό πλαίσιο. Στον τομέα του εργατικού δικαίου, τον Ιούνιο του 2000 εκδόθηκαν δύο νόμοι σχετικά με την ενημέρωση των εργαζομένων και με τη διαφύλαξη των δικαιωμάτων τους στην περίπτωση μεταβιβάσεων εταιρειών ή εγκαταστάσεων. Το Σεπτέμβριο του 2000 προσυπογράφηκε ο τροποποιημένος Ευρωπαϊκός Κοινωνικός Χάρτης, ενώ όσον αφορά την ισότητα των ευκαιριών και την ίση μεταχείριση μεταξύ ανδρών και γυναικών, οι κυριότερες ρυθμίσεις της Ένωσης έχουν μεταφερθεί στην εθνική νομοθεσία. Μια γενική ρήτρα για τις μη διακρίσεις εγγυάται την ισότητα απέναντι στην πρόσβαση στην εργασία, ενώ θεσπίστηκε νομοθεσία για τη γονική άδεια, την ίση μεταχείριση ανδρών και γυναικών και την καταπολέμηση των έμμεσων διακρίσεων.

**Ισότητα των φύλων**

Η ισότητα των φύλων αποτελεί βασικό στόχο της Κυπριακής Κυβέρνησης, ο οποίος από τα τέλη της δεκαετίας του 1970 άρχισε να ενσωματώνεται στη γενικότερη κοινωνικοοικονομική πολιτική του κράτους και να προωθείται με συγκεκριμένα μέτρα στα πλαίσια των Στρατηγικών Σχεδίων Ανάπτυξης. Σχετικός είναι ο περί Ίσης Μεταχείρισης Ανδρών και Γυναικών (Πρόσβαση σε Αγαθά και Υπηρεσίες και στην Παροχή Αυτών) Νόμος του 2008[Ν.18(Ι)/2008] ο οποίος τροποποιήθηκε με τοΝόμο του 2013 [Ν.89(Ι)/2013]

Κατά την διάρκεια των τελευταίων χρόνων συνεχίσθηκε και εντατικοποιήθηκε η προσπάθεια για τη βελτίωση της θέσης και του ρόλου της γυναίκας στην κοινωνικοοικονομική ζωή του τόπου εκσυγχρονίζοντας, μεταξύ άλλων, τη νομοθεσία και κατοχυρώνοντας τα δικαιώματα της γυναίκας. Οι προσπάθειες αυτές επέφεραν την αύξηση της συμμετοχής των γυναικών στην απασχόληση, τη διασφάλιση ίσων ευκαιριών εξέλιξης, αμοιβών και επαγγελματικής προόδου με αποτέλεσμα την ενίσχυση και βελτίωση του ρόλου και της θέσης της γυναίκας στην κοινωνικό-οικονομική ζωή του τόπου.

Γενικά το ποσοστό απασχόλησης στην Κύπρο είναι υψηλό (69,7% το 2010 έναντι 68,5% το 2005) με ικανοποιητική συμμετοχή των γυναικών στην απασχόληση (63,0% το 2010 έναντι 58,4%, το 2005). Συγκεκριμένα το ποσοστό απασχόλησης των γυναικών παρέμεινε το 2010 χαμηλότερο του αντίστοιχου ανδρικού και παρουσιάζει τάσεις σταθεροποίησης μετά το 2006. Η διαφορά στο επίπεδο των αμοιβών μεταξύ αντρών και γυναικών μειώθηκε κατά τα τελευταία χρόνια, από 29% το 1995 σε 25% το 2004 και 21% το 2010. Παρά τη μείωση που σημειώθηκε στο χάσμα αμοιβών μεταξύ των δύο φύλων, λόγω των εξελίξεων που σημειώθηκαν στα επίπεδα απασχόλησης των γυναικών τα τελευταία χρόνια και που επηρέασαν θετικά το επίπεδο των απολαβών τους, αυτό εξακολουθεί να είναι μεγάλο σε σύγκριση με το μέσο όρο της ΕΕ (15% το 2005 και 16,4% το 2010).

Στα πλαίσια νομοθετικών ρυθμίσεων που έχουν γίνει, αξίζει να αναφερθεί ότι καταργήθηκαν οι διακρίσεις λόγω φύλου στη νομοθεσία κοινωνικών ασφαλίσεων, διασφαλίζεται η αρχή της ίσης μεταχείρισης ανδρών και γυναικών στην απασχόληση και επαγγελματική εκπαίδευση, διασφαλίζεται η ισότητα αμοιβής για ίση ή παρόμοια εργασία και για εργασία ίσης αξίας, εισήχθηκε ο νόμος για την γονική άδεια και την άδεια για λόγους ανωτέρας βίας, βελτιώθηκε η νομοθεσία για την προστασία της μητρότητας, ενώ προστατεύεται δια νόμου η υγεία και ασφάλεια των εγκύων και γαλουχοσών γυναικών κατά την εργασία και κατ’ επέκταση των εμβρύων και των νεογνών.

Ο Εθνικός Μηχανισμός για τα Δικαιώματα της Γυναίκας (ΕΜΔΓ), ο οποίος αποτελεί το βασικό όργανο για τη διαμόρφωση, συντονισμό και προώθηση της πολιτικής ισότητας στην Κύπρο, συνέχισε τις προσπάθειες του για την εξάλειψη των διακρίσεων και την κατοχύρωση της ισότητας σε όλους τους τομείς, Πιο συγκεκριμένα, ο ΕΜΔΓ συνέχισε να χρηματοδοτεί γυναικείες οργανώσεις για τη δραστηριοποίηση τους κυρίως σε θέματα ισότητας. Σημαντική, επίσης, υπήρξε η συμβολή του ΕΜΔΓ στην υλοποίηση εκπαιδευτικών προγραμμάτων και άλλων μέτρων κυρίως ενημέρωσης για την αύξηση της συμμετοχής των γυναικών στη δημόσια και πολιτική ζωή αλλά και στην πρόληψη και αντιμετώπιση της βίας ενάντια των γυναικών. Άλλοι φορείς που δρασητριοποιούνται σε θέματα ισότητας στη Κύπρο είναι η Επιτροπή Ισότητας των Φύλων στην Απασχόληση και στην Επαγγελαμτική Εκπαίδευση και η Επιτροπος Διοικήσεως.

**Άτομα με Αναπηρίες**

Η πολιτική της Κυπριακής Δημοκρατίας για τα άτομα με αναπηρίες στοχεύει στην εξασφάλιση ίσων δικαιωμάτων και ίσων ευκαιριών, στην προώθηση της πλήρους και ισότιμης συμμετοχής τους στην κοινωνική και οικονομική ζωή. Ειδικότερα, στοχεύει στην παροχή μέσων και πόρων για αξιοπρεπή διαβίωση και φροντίδα, στην παροχή υπηρεσιών πρόληψης αναπηριών, ιατρική φροντίδα και αποκατάσταση, εκπαίδευση, κατάρτιση, απασχόληση και επαγγελματική αποκατάσταση, παροχή τεχνικών και υποστηρικτικών μέσων, αποιδρυματοποίηση και ανεξάρτητη ή υποστηριζόμενη διαβίωση καθώς και άρση τόσο κοινωνικών όσο και φυσικών εμποδίων.

Για τη διασφάλιση των πιο πάνω, υπάρχει στην Κύπρο ένα ισχυρό νομικό πλαίσιο προστασίας και προώθησης των δικαιωμάτων των ατόμων με αναπηρίες, που ανταποκρίνεται πλήρως στα επίπεδα που καθορίζουν το κοινοτικό κεκτημένο και οι Διεθνείς Συμβάσεις και πρότυπα.

Συγκεκριμένα, η Κυπριακή Δημοκρατία επικύρωσε τον Αναθεωρημένο Ευρωπαϊκό Κοινωνικό Χάρτη (κυρωτικός Νόμος 27(III)/2000), στον οποίο καθορίζονται συγκεκριμένα δικαιώματα για τα άτομα με αναπηρίες και αντίστοιχες υποχρεώσεις του Κράτους. Τα άρθρα 9 και 10 επιβάλλουν στην Κυπριακή Δημοκρατία την υποχρέωση και παρέχουν αντίστοιχο δικαίωμα στα άτομα με αναπηρίες λήψης ειδικών μέτρων επαγγελματικής καθοδήγησης και αποκατάστασης. Το άρθρο 15 παρέχει το δικαίωμα στα άτομα με αναπηρίες λήψης από το Κράτος θετικών μέτρων και για παροχή όλης της απαιτούμενης στήριξης για επαγγελματική κατάρτιση, επαγγελματική αποκατάσταση και συμμετοχή τους στη ζωή της κοινότητας, ανεξάρτητα από ηλικία ή από τη φύση και προέλευση της συγκεκριμένης αναπηρίας.

Επιπλέον, η Κυπριακή Δημοκρατία επικύρωσε τη Σύμβαση αρ.159 της Διεθνούς Οργάνωσης Εργασίας (I.L.O.) για την Επαγγελματική Αποκατάσταση και Απασχόληση Αναπήρων Προσώπων (κυρωτικός Νόμος 42/1987), καθώς και τη Σύμβαση περί των Δικαιωμάτων του Παιδιού (κυρωτικός Νόμος 243/1990), στην οποία περιλαμβάνονται τα δικαιώματα των παιδιών με αναπηρίες για πλήρη και αξιοπρεπή ζωή, ειδική φροντίδα, εκπαίδευση, επιμόρφωση, περίθαλψη, επαγγελματική εκπαίδευση και για ευκαιρίες ψυχαγωγίας για κοινωνική, προσωπική, πολιτιστική και πνευματική ανάπτυξη.

Ένα σημαντικό βήμα που έχει επιτευχθεί από την Κυπριακή Δημοκρατία είναι η κύρωση το Μάρτιο του 2011 και η έναρξη ισχύος από τον Ιούλιο 2011 της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες, καθώς και του Προαιρετικού Πρωτοκόλλου της Σύμβασης. Με τον περί της Σύμβασης για τα Δικαιώματα των Ατόμων με Αναπηρίες και περί Συναφών Θεμάτων (Κυρωτικό) Νόμο, Ν.8(ΙΙΙ)/2011, η Σύμβαση και το Πρωτόκολλο της έχουν ενσωματωθεί στην κυπριακή νομοθεσία, με σκοπό να προωθήσουν, προστατεύσουν και διασφαλίσουν την πλήρη και ίση απόλαυση όλων των ανθρωπίνων δικαιωμάτων και θεμελιωδών ελευθεριών για όλα τα άτομα με αναπηρίες και να προωθήσουν το σεβασμό προς την αξιοπρέπεια τους. Μεταξύ άλλων η Σύμβαση αναφέρεται στην ισότητα ευκαιριών, στην προσβασιμότητα, στο σεβασμό για τη διαφορετικότητα, για την εγγενή αξιοπρέπεια, ατομική αυτονομία, στην πλήρη και αποτελεσματική συμμετοχή και ενσωμάτωση στην κοινωνία, στην αποδοχή των ατόμων με αναπηρίες, ως μέρος της ανθρώπινης διαφορετικότητας και της ανθρωπότητας.

Ο Νόμος της Σύμβασης για τα Δικαιώματα των Ατόμων με Αναπηρίες έχει εμπλουτίσει την ήδη ισχυρή νομοθεσία στην Κύπρο, καλύπτοντας όλους τους τομείς της ζωής των ατόμων με αναπηρίες. Για την προώθηση και το συντονισμό της αποτελεσματικής εφαρμογής της στην Κύπρο, με Απόφαση του Υπουργικού Συμβουλίου το Μάϊο 2012, έχει οριστεί ως κεντρικό σημείο αναφοράς το Τμήμα Κοινωνικής Ενσωμάτωσης Ατόμων με Αναπηρίες, του Υπουργείου Εργασίας και Κοινωνικών Ασφαλίσεων. Το Τμήμα έχει αναλάβει το συντονισμό της ετοιμασίας ενός Εθνικού Σχεδίου Δράσης για την Αναπηρία, στη βάση της Σύμβασης του ΟΗΕ, καθώς και της Ευρωπαϊκής Στρατηγικής για την Αναπηρία 2010-2020, σε συνεργασία με τα συναρμόδια υπουργεία και με την Κυπριακή Συνομοσπονδία Οργανώσεων Αναπήρων.

Τα Σχέδια/Προγράμματα που παρέχονται στα άτομα με αναπηρίες μπορούν να ταξινομηθούν σε πέντε γενικές κατηγορίες ως εξής:

* Σχέδια Κοινωνικών Παροχών
* Σχέδια για Στέγαση Ατόμων με Αναπηρία
* Σχέδια Γενικής και Ειδικής Εκπαίδευσης
* Σχέδια/Προγράμματα Επαγγελματικής Κατάρτισης και Αποκατάστασης
* Σχέδια Κοινωνικής Φροντίδας και Υποστηριζόμενης Διαβίωσης

Στα πλαίσια των Σχεδίων επαγγελματικής αποκατάστασης αναφέρονται τα βασικότερα Σχέδια ως εξής:

* Σχέδιο παροχής κινήτρων σε εργοδότες του ιδιωτικού τομέα για πρόσληψη ατόμων με αναπηρία,
* Σχέδιο απασχόλησης με στήριξη από καθοδηγητές εργασίας,
* Σχέδιο για δημιουργία και λειτουργία μικρών μονάδων για σκοπούς αυτοεργοδότησης ατόμων με αναπηρία,
* Προγράμματα επαγγελματικής κατάρτισης και απασχόλησης σε συγκεκριμένες ειδικότητες που προσφέρονται από το Κέντρο Επαγγελματικής Αποκατάστασης Αναπήρων (ΚΕΑΑ),
* Σχέδιο επαγγελματικής κατάρτισης σε ειδικότητες που δεν προσφέρονται στο ΚΕΑΑ,
* Μονάδα Εργασιακής Αποκατάστασης Ψυχικά Ασθενών.

Όσον αφορά την επαγγελματική αποκατάσταση των ατόμων με αναπηρίες, πέραν από τα πιο πάνω Σχέδια, έχει επιτευχθεί μια πολύ σημαντική νομοθετική μεταρρύθμιση, με την εφαρμογή του περί Πρόσληψης Ατόμων με Αναπηρίες στον Ευρύτερο Δημόσιο Τομέα (Ειδικές Διατάξεις) Νόμου του 2009, Ν.146(Ι)/2009.  Με το Νόμο αυτό ρυθμίζεται η πρόσληψη ατόμων με αναπηρίες που ικανοποιούν καθορισμένα αντικειμενικά κριτήρια, σε ποσοστό 10% των εκάστοτε υπό πλήρωση θέσεων στον ευρύτερο δημόσιο τομέα.

Σημαντικό ρόλο σε θέματα που αφορούν τα άτομα με αναπηρίες διαδραματίζει, επίσης, το Παγκύπριο Συμβούλιο για Άτομα με Αναπηρίες, στο οποίο προεδρεύει ο Υπουργός Εργασίας και Κοινωνικών Ασφαλίσεων και συμμετέχουν συναρμόδια Υπουργεία, οι κοινωνικοί εταίροι, εκπρόσωποι των οργανώσεων των ατόμων με αναπηρίες και ανεξάρτητα μέρη. Το Συμβούλιο αποτελεί ανώτατο συμβουλευτικό σώμα και είναι αρμόδιο για το συντονισμό των δραστηριοτήτων σε θέματα αναπήρων, τον καθορισμό προτεραιοτήτων και τη μελέτη και υποβολή εισηγήσεων για βελτίωση της νομοθεσίας.

Παράλληλα, σημαντικός αριθμός ΜΚΟ δραστηριοποιείται στο πεδίο της ενσωμάτωσης των ατόμων αυτών στον κοινωνικό ιστό καθώς και στην καταπολέμηση των διακρίσεων έναντι τους, είτε με την παροχή προγραμμάτων και υπηρεσιών, είτε με την αντιπροσώπευση και διεκδίκηση των δικαιωμάτων των ατόμων με αναπηρίες.

Η Κυπριακή Συνομοσπονδία Οργανώσεων Αναπήρων αποτελεί την ομπρέλα των Οργανώσεων που εκπροσωπούν τα άτομα με αναπηρίες στα διάφορα κέντρα λήψεως αποφάσεων τόσο στην Κύπρο όσο και στο εξωτερικό. Η διαβούλευση στην Κύπρο μεταξύ των κρατικών υπηρεσιών και της ΚΥΣΟΑ, δεν αποτελεί μόνο θεσμική πρακτική αλλά και νομική υποχρέωση με βάση τον περί της Διαδικασίας Διαβούλευσης Κρατικών και Άλλων Υπηρεσιών σε Θέματα που Αφορούν Άτομα με Αναπηρίες Νόμο, Ν.143(Ι)/2006.

## ΧΩΡΙΚΗ ΑΝΑΛΥΣΗ

Ο βασικός διαχωρισμός σε όρους «εδαφικής χωρικής συνοχής» στην Κύπρο, παρά το μικρό της μέγεθος, τόσο σε έκταση όσο και σε πληθυσμό και με δεδομένο το γενικά ικανοποιητικό βιοτικό επίπεδο, εντοπίζεται μεταξύ αστικών περιοχών και περιοχών της υπαίθρου. Παρατηρείται η ύπαρξη ανισοτήτων στο εσωτερικό των περιοχών αυτών (ορεινές περιοχές – παράκτιες περιοχές) ενώ στα αστικά κέντρα το πρόβλημα εντοπίζεται στους διαφορετικούς ρυθμούς ανάπτυξης μεταξύ επιμέρους πολεοδομικών ενοτήτων, ορισμένες εκ των οποίων θα μπορούσαν να θεωρηθούν ως «θύλακες υποβαθμισμένων περιοχών» αλλά κυρίως στην απουσία προϋποθέσεων για να καταστούν τα αστικά κέντρα της Κύπρου «προωθητικοί αναπτυξιακοί πόλοι» για τη βελτίωση της ανταγωνιστικότητας της Κύπρου και τη δημιουργία περισσότερων και καλύτερων θέσεων εργασίας.

### Αστικές Περιοχές

Η Κύπρος δεν διαθέτει μεγάλες πόλεις σύμφωνα με τον ορισμό της Ευρωπαϊκής Επιτροπής (δηλαδή πόλεις με πληθυσμό άνω των 250.000 κατοίκων), αντίθετα έχει τρεις πόλεις μεσαίου μεγέθους (Λευκωσία, Λεμεσός, Λάρνακα) και μια μικρότερου μεγέθους (Πάφος), οι οποίες παρά τις αδυναμίες σε σχέση με τις οικονομίες κλίμακας που παρουσιάζουν, θα μπορούσαν να λειτουργήσουν σαν εν δυνάμει αναπτυξιακοί πόλοι για το σύνολο της Κυπριακής Δημοκρατίας, σε λειτουργική συνεργασία με τις περιοχές της υπαίθρου.

Με βάση την απογραφή πληθυσμού του 2011, οι παραπάνω πρώτες πόλεις συγκεντρώνουν το 73%-76% του πληθυσμού των αντίστοιχων Επαρχιών, ενώ η Λάρνακα το 59% της αντίστοιχης Επαρχίας. Οι τέσσερις πόλεις συγκεντρώνουν το σύνολο του αστικού πληθυσμού της Κύπρου, ο οποίος αντιπροσωπεύει το 67,4% περίπου του συνολικού πληθυσμού της χώρας. Η σχέση αστικού – αγροτικού πληθυσμού κατά την τελευταία δεκαετία παρουσιάζει μικρή μεταβολή προς την κατεύθυνση της μεγαλύτερης αύξησης του πληθυσμού της υπαίθρου σε σχέση προς τις αστικές περιοχές.

Οι Κυπριακές πόλεις παρουσιάζουν αρκετά προβλήματα τα οποία επικεντρώνονται στην ύπαρξη υποβαθμισμένων πυρήνων στα αστικά κέντρα (δημογραφικά, κοινωνικά και άλλα), στη μεγάλη έλλειψη οργανωμένων χώρων πρασίνου, στην καταπόνηση του φυσικού περιβάλλοντος, σημαντικές ελλείψεις πολιτιστικών υποδομών, υποβάθμιση του οικιστικού περιβάλλοντος, ιδιαίτερα στους ιστορικούς πυρήνες. Σοβαρά προβλήματα επίσης δημιουργούνται από την υπερβολική χρήση του ιδιωτικού αυτοκινήτου, (προβλήματα συμφόρησης, ασφάλειας, θορύβου και μόλυνσης του αέρα), ως συνέπεια της έλλειψης ποιοτικών και αποτελεσματικών δημόσιων μέσων συγκοινωνίας και υποδομών για την προώθηση εναλλακτικών και φιλικών προς το περιβάλλον μορφών μετακίνησης (πεζόδρομοι, ποδηλατόδρομοι).

Η μείωση της ελκυστικότητας των υποβαθμισμένων πυρήνων που συγκεντρώνουν χαρακτηριστικά «θυλάκων υποβαθμισμένης ποιότητας ζωής» και λειτουργίας της πόλης είναι ιδιαίτερα εμφανής στα ιστορικά κέντρα των πόλεων και τις περιοχές όπου παρατηρούνται συνθήκες αποδιάρθρωσης του κοινωνικού και οικονομικού τους ιστού. Ένα από τα αρνητικά χαρακτηριστικά των αστικών περιοχών είναι οι υποβαθμισμένοι πυρήνες των κέντρων οι οποίοι παρουσιάζουν κοινά και πολύπλοκα προβλήματα που παρατηρούνται και στα κέντρα των μεγάλων ευρωπαϊκών πόλεων. Τυπικά γνωρίσματα των προβλημάτων των περιοχών αυτών είναι, η μείωση του μόνιμου πληθυσμού, κυρίως από νεότερες και πιο οικονομικά δραστήριες ομάδες, η έντονη παρουσία αδύναμων κοινωνικών ομάδων, όπως ηλικιωμένων, η παρουσία οχλουσών χρήσεων γης, η μειωμένη οικονομική δραστηριότητα και η κυκλοφοριακή συμφόρηση. Επιπρόσθετα, ο αυξανόμενος αριθμός αντιπροσωπευτικών δειγμάτων αρχιτεκτονικής κληρονομιάς που απειλούνται από την εγκατάλειψη και την φθορά του χρόνου, η κατεδάφιση παλαιών οικοδομών και η αντικατάσταση τους με σύγχρονες οικοδομές αμφίβολης αισθητικής ποιότητας, καθώς και η έλλειψη ανοικτών χώρων πρασίνου στις κεντρικές περιοχές, αποτελούν παράγοντες που υποβαθμίζουν καίρια το φυσικό και ανθρωπογενές περιβάλλον των αστικών κέντρων και παρεμποδίζουν σημαντικά την οικονομική και κοινωνική ανάπτυξη τους κατά ισόρροπο τρόπο σε σχέση με τις υπόλοιπες περιοχές. Χαρακτηριστικά αναφέρονται τα ακόλουθα:

- Στον Δήμο της Λευκωσίας και ιδιαίτερα στην περιοχή του αστικού κέντρου, το ποσοστό των ατόμων κάτω των 20 ετών που διαβιούν είναι ποσοστιαία χαμηλότερο από την υπόλοιπη αστική Λευκωσία (Δήμος Λευκωσίας 22%, υπόλοιπη Λευκωσία 27%). Ως αποτέλεσμα υπάρχει έλλειψη παρουσίας νέων ανθρώπων στην περιοχή, μειωμένη συνεισφορά των νέων στη δράση της πόλης και ανάλογα κοινωνικά προβλήματα.

- Σε όλα τα αστικά κέντρα (Λευκωσίας, Λεμεσού, Λάρνακας και Πάφου) η γήρανση που πληθυσμού είναι ιδιαίτερα έντονη. Συγκεκριμένα, το ποσοστό των ατόμων άνω των 65 ετών που διαβιούν στις περιοχές αυτές είναι για τη Λευκωσία 16,8%, για τη Λεμεσό 29%, για τη Λάρνακα 18% και για τον πυρήνα της Πάφου 11,6%, όταν το μέσο ποσοστό για το σύνολο των υπόλοιπων αστικών πολεοδομικών ενοτήτων είναι 9,6%. Τα κοινωνικά και οικονομικά προβλήματα που δημιουργούνται από την πληθυσμιακή αποδυνάμωση, αλλά κυρίως από την κοινωνική διαφοροποίηση στις περιοχές αυτές, είναι πολλά και σύνθετα.

Για να καταστούν τα αστικά κέντρα ελκυστικά ως χώροι διαμονής και εργασίας θα πρέπει να ληφθούν στοχευμένα μέτρα αστικής αναζωογόνησης προς αντιμετώπιση των προκλήσεων που αφορούν στη δημιουργία συνθηκών ενίσχυσης της ανταγωνιστικότητας, στη βελτίωση του επιχειρηματικού κλίματος, στη διεύρυνση της παραγωγικής βάσης, στην αναβάθμιση των βασικών υποδομών και την αποτελεσματική προστασία / αναβάθμιση του περιβάλλοντος.

### Περιοχές της Υπαίθρου

Οι περιοχές της υπαίθρου[[14]](#footnote-14) και ιδιαίτερα οι ορεινές περιοχές παρουσιάζουν διαχρονικά τάσεις εγκατάλειψης σαν αποτέλεσμα της αστυφιλίας και είναι αραιοκατοικημένες με δυσμενή δημογραφική σύνθεση. Ως αποτέλεσμα, παρόλο που οι περιοχές της υπαίθρου αποτελούν το 82,6% της έκτασης της Κύπρου διαμένει σε αυτές το 31,1% του πληθυσμού, ποσοστό που παρουσίασε αύξηση κατά την τελευταία δεκαετία. Η μείωση του πληθυσμού όμως παραμένει αισθητή στις ορεινές περιοχές, σε αντίθεση με τις περιοχές της υπαίθρου που περιβάλλουν τα αστικά κέντρα, ή τις παραθαλάσσιες μη αστικές περιοχές, οι οποίες παρουσιάζουν αυτή την πληθυσμιακή αύξηση.

***Διάγραμμα 6****: Εξέλιξη Πληθυσμού στην Κύπρο, στις Περιοχές της Υπαίθρου και στις Ορεινές Περιοχές (1981-2011)* 

*Πηγή: Στατιστική Υπηρεσία Κύπρου*

Ο ρυθμός αύξησης του αγροτικού πληθυσμού, μεταξύ 2001 και 2011 ανήλθε στο 25,6% σε σχέση με την αύξηση του συνολικού πληθυσμού της Κύπρου (19,5%). Με βάση τα στοιχεία της Απογραφής Πληθυσμού του 2011, ο συντελεστής γήρανσης στο σύνολο των περιοχών της υπαίθρου (αγροτικές περιοχές) διαμορφώνεται σε 86,3% και των αστικών περιοχών σε 80,9% έναντι 82,8% του συνόλου της χώρας. Αντίστοιχα, ο συντελεστής εξάρτησης στις περιοχές της υπαίθρου κυμαίνεται στο 45,8%, έναντι 39,6% των αστικών περιοχών και 41,6% στο σύνολο της χώρας.

Οι παραπάνω δείκτες παρουσιάζουν εξαιρετική επιβάρυνση στις περιοχές της υπαίθρου των Επαρχιών Πάφου και Λεμεσού. Πιο συγκεκριμένα, στις περιοχές της υπαίθρου της Επαρχίας Πάφου ο συντελεστής γήρανσης διαμορφώνεται στο 176% και ο συντελεστής εξάρτησης στο 61,7% και αντίστοιχα στην Επαρχία Λεμεσού ο συντελεστής γήρανσης διαμορφώνεται στο 104,5% και ο συντελεστής εξάρτησης στο 48,6%. Σχετικά βελτιωμένες είναι οι τιμές των δεικτών αυτών στις περιοχές της υπαίθρου των υπολοίπων Επαρχιών, επιβεβαιώνοντας ότι τα αναπτυξιακά προβλήματα των περιοχών της υπαίθρου είναι σε μεγάλο βαθμό συνάρτηση του ορεινού τους χαρακτήρα και της απόστασης από τα αστικά κέντρα.

Τα πιο πάνω προβλήματα είναι πολύ πιο έντονα όταν απομονωθούν από τις περιοχές της υπαίθρου οι περιοχές οι οποίες βρίσκονται περιμετρικά των αστικών κέντρων καθώς και οι παραθαλάσσιες. Στο εν λόγω υποσύνολο των περιοχών της υπαίθρου το οποίο καλύπτει το 53,7% της συνολικής έκτασης της χώρας αλλά είναι ιδιαίτερα αραιοκατοικημένο αφού διαμένει μόλις το 9% του συνολικού πληθυσμού, η εικόνα που διαμορφώνεται είναι η ακόλουθη:

* Ο συνολικός πληθυσμός παρουσιάζει μείωση σε σχέση με το 1991 κατά 5,1%, έναντι αύξησης που παρουσιάζουν οι περιοχές της υπαίθρου στο σύνολό τους.
* Ο συντελεστής γήρανσης ανέρχεται σε 119,7% έναντι 86,3% του συνόλου των περιοχών της υπαίθρου.
* Ο συντελεστής εξάρτησης διαμορφώνεται σε 68,8% έναντι 45,8% για το σύνολο των περιοχών της υπαίθρου.

Σημαντικός παράγοντας για την αναπτυξιακή υστέρηση αυτών των περιοχών, είναι η μεγάλη εξάρτηση ως πηγή κυρίας απασχόλησης από την γεωργία αλλά και η χαμηλή ποιότητα ζωής των κατοίκων λόγω της μειωμένης πρόσβασης σε υπηρεσίες γενικού οικονομικού ενδιαφέροντος, σε συνδυασμό με τα προβλήματα προσπελασιμότητας ως απόρροια των ελλείψεων και ασυνεχειών του Οδικού δικτύου.

## συνοπτικη αποτιμηση τησ προγραμματικησ περιοδου 2004-2006

Κατά την προγραμματική περίοδο 2004-2006, παρεμβάσεις σχετικές με την ανάπτυξη και ενίσχυση του ανθρώπινου δυναμικού υλοποιήθηκαν στην Κύπρο μέσω δύο Προγραμμάτων, του Προγράμματος για το Στόχο 3 και του Προγράμματος της Κοινοτικής Πρωτοβουλίας EQUAL.

Το Πρόγραμμα για το Στόχο 3 στόχευε στην προώθηση της απασχόλησης και την ποιοτική αναβάθμιση του ανθρώπινου δυναμικού σε συνθήκες κοινωνικής συνοχής και ίσων ευκαιριών. Οι συνολικοί πόροι του Προγράμματος ανέρχονταν σε €43,89 εκ. Το Πρόγραμμα υλοποιήθηκε μέσω τριών Αξόνων Προτεραιότητας ως εξής:

1. Ανάπτυξη και Προώθηση Ενεργών Πολιτικών στην Αγορά Εργασίας. Στον Άξονα αυτό υλοποιήθηκαν 12 έργα κάτω από τέσσερα Μέτρα, αντιπροσωπεύοντας περίπου το 53% του Προγράμματος. Ο Άξονας είχε ως στόχο την προώθηση της απασχόλησης και επαγγελματικής εκπαίδευσης και κατάρτισης, κυρίως μέσα από την ενίσχυση και εκσυγχρονισμό της Δημόσιας Υπηρεσίας Απασχόλησης (ΔΥΑ), καθώς και το σχεδιασμό και υλοποίηση ενεργειών κατάρτισης και δράσεων προώθησης της απασχόλησης. Επίσης περιελάμβανε έργα για την προώθηση της ισότητας των ευκαιριών πρόσβασης στην αγορά εργασίας για όλους, ιδιαίτερα για τις γυναίκες και για όσους απειλούνταν με κοινωνικό αποκλεισμό.

Παρά τα στενά χρονικά περιθώρια, σε σύγκριση με το μεγάλο έργο που έπρεπε να εκτελεσθεί, η ενίσχυση και ο εκσυγχρονισμός της Δημόσιας Υπηρεσίας Απασχόλησης (ΔΥΑ) προσέδωσε σημαντική προστιθέμενη αξία στην αγορά εργασίας της Κύπρου. Η ΔΥΑ αποτελεί τον πιο σημαντικό θεσμό της αγοράς εργασίας στην προώθηση ενεργούς πολιτικής για την πρόληψη και απάμβλυνση της ανεργίας και προώθηση της απασχόλησης. Συναφώς, η ολοκλήρωση του έργου που επιτελέστηκε κατά την περίοδο 2004-2006, καθώς και η συνεχής ανάπτυξη και προσαρμογή της συγκεκριμένης Υπηρεσίας στα νέα δεδομένα συνεχίζει να αποτελεί προτεραιότητα.

Επίσης σημαντική εξέλιξη αποτελεί και το ενδιαφέρον των μικρών επιχειρήσεων με απασχόληση 1-4 άτομα για βελτίωση της λειτουργίας και της αποδοτικότητας τους. Η θετική ανταπόκριση των επιχειρήσεων αυτών δημιουργεί ευνοϊκές προοπτικές για την επιτάχυνση της προσαρμοστικότητας και τη βελτίωση της ανταγωνιστικότητας των μικρών επιχειρήσεων και δημιούργησε περιθώρια επέκτασης των δράσεων και στις ΜΜΕ.

2. Προώθηση και Βελτίωση των Συστημάτων Εκπαίδευσης, Κατάρτισης και Δια Βίου Μάθησης. Στο πλαίσιο του Άξονα αυτού υλοποιήθηκαν 4 έργα κάτω από δύο Μέτρα αντιπροσωπεύοντας περίπου το 44% του Προγράμματος. Ο Άξονας είχε ως στόχο την προώθηση της βελτίωσης της ποιότητας της παρεχόμενης εκπαίδευσης και κατάρτισης, κυρίως μέσω της αξιοποίησης των νέων τεχνολογιών και της εφαρμογής της σύγχρονης τεχνολογίας στις μεθόδους διδασκαλίας, της ανάπτυξης νέων παιδαγωγικών προσεγγίσεων στη διδασκαλία καθώς και της επιμόρφωσης των εκπαιδευτικών, με έμφαση στις τεχνολογίες της πληροφορικής.

Καινοτομία του Άξονα αυτού αποτέλεσε η χρήση της τεχνολογίας ως διδακτικό εργαλείο στην εκπαίδευση.

Το Πρόγραμμα της Κ.Π. EQUAL είχε ως στρατηγική επιδίωξη την καταπολέμηση των διακρίσεων και ανισοτήτων στην αγορά εργασίας με συνολικό προϋπολογισμό €3,62 εκ.. Στο πλαίσιο του Προγράμματος υλοποιήθηκαν συνολικά επτά (7) έργα από ισάριθμες Αναπτυξιακές Συμπράξεις, κάτω από τις εξής τρεις θεματικές προτεραιότητες:

Θεματική Προτεραιότητα 1: «Απασχολησιμότητα»

Θεματική Προτεραιότητα 2: «Ίσες ευκαιρίες για άνδρες και γυναίκες»

Θεματική Προτεραιότητα 3: «Άτομα που ζητούν άσυλο»

To Σύστημα Διαχείρισης και Ελέγχου (ΣΔΕ) για τα Διαρθρωτικά Ταμεία, το οποίο ετοιμάστηκε σύμφωνα με το άρθρο 5 του Κανονισμού (ΕΚ) αριθ. 438/2001, καθώς και το Σύστημα για το Ταμείο Συνοχής, το οποίο ετοιμάστηκε σύμφωνα το άρθρο 5 του Κανονισμού (ΕΚ) αριθ. 1386/2002 εγκρίθηκαν από την ΕΕ και λειτούργησαν στα πλαίσια των διαδικασιών που προβλέπονται στους Κανονισμούς αυτούς.

Κατά την υλοποίηση των Προγραμμάτων στην πρώτη περίοδο εφαρμογής των Διαρθρωτικών Ταμείων στην Κύπρο, και κατά την κατάρτιση του παρόντος Επιχειρησιακού Προγράμματος εντοπίσθηκαν ορισμένες αδυναμίες στα στάδια του σχεδιασμού των έργων, της διαχείρισης και της υλοποίησης, με αποτέλεσμα να παρουσιαστεί κάποια καθυστέρηση στην προώθηση των διαδικασιών για υλοποίηση των έργων. Ωστόσο η υλοποίηση των έργων εξελίχθηκε και ολοκληρώθηκε σύμφωνα με τους στόχους που είχαν τεθεί δηλαδή της πλήρους αξιοποίησης όλων των διαθέσιμων πόρων. Το όλο σύστημα διαχείρισης και ελέγχου της περιόδου 2004-2006 είχε όμως και αρκετά δυνατά στοιχεία, τα οποία αξιοποιήθηκαν καταλλήλως κατά τη προγραμματική περίοδο 2007-2013.

Τα κυριότερα αδύνατα σημεία του προηγούμενου ΣΔΕ, είναι συνοπτικά τα εξής:

* Αδυναμίες στο σχεδιασμό παρεμβάσεων
* Πολύπλοκες και χρονοβόρες διαδικασίες ένταξης (έγκρισης) έργων.
* Πραγματοποίηση ελέγχων σε πολλά επίπεδα και σε μεγάλο μέγεθος δείγματος (κάποιες φορές μέχρι και 100%).
* Μη έγκαιρη στελέχωση και οργάνωση των Τελικών Δικαιούχων και άλλων εμπλεκόμενων υπηρεσιών λόγω θεσμικών και άλλων αδυναμιών.

Από την άλλη πλευρά διαφάνηκε ότι τα ισχυρά σημεία του προηγούμενου ΣΔΕ ήταν:

* Η ύπαρξη ενός ενιαίου συστήματος για όλα τα Προγράμματα, που συμβάλλει στη δημιουργία ενός κατάλληλου διαχειριστικού και επιχειρησιακού περιβάλλοντος και προσφέρει τη δυνατότητα για ενιαίες κατευθύνσεις στην αντιμετώπιση των προβλημάτων.
* Η διασφάλιση της χρηστής διαχείρισης και της δημοσιονομικής διαφάνειας, όπως προκύπτει από τη μη ύπαρξη παρατυπιών (επισημαίνεται ότι λόγω του μικρού βαθμού υλοποίησης έχει διεξαχθεί μικρός αριθμός ελέγχων).
* Η δυνατότητα ισχυρού κεντρικού συντονισμού και γρήγορης λήψης αποφάσεων μέσω της ύπαρξης μιας ενιαίας Διαχειριστικής Αρχής.

Με βάση τις εμπειρίες και τον εντοπισμό των πιο πάνω αδύνατων σημείων και με στόχο την αύξηση στην απορρόφηση των κοινοτικών πόρων, λήφθηκε μια σειρά μέτρων και υπήρξε πολύ στενή παρακολούθηση της υλοποίησης των έργων. Η Διαχειριστική Αρχή σε συνεργασία με τους Ενδιάμεσους Φορείς λειτούργησαν ένα *Σύστημα Λεπτομερούς Παρακολούθησης των Έργων* με σκοπό τον έγκαιρο εντοπισμό και άμεση αντιμετώπιση οποιωνδήποτε προβλημάτων, αδυναμιών και καθυστερήσεων που μπορεί να παρουσιαστούν στην υλοποίηση των έργων, αλλά και τη λήψη προληπτικών μέτρων. Επιπρόσθετα έγιναν οι απαραίτητες ενέργειες για ενδυνάμωση όλων των φορέων και ιδιαίτερα των Τελικών Δικαιούχων τόσο με την στελέχωση τους, όσο και με την πρόσληψη Τεχνικών Συμβούλων από τον ιδιωτικό τομέα για να τους βοηθήσει στη γρήγορη υλοποίηση. Για την έγκαιρη υλοποίηση των έργων λήφθηκαν μια σειρά μέτρων τα κυριότερα από τα οποία είναι: (α) προώθηση της ένταξης πρόσθετων νέων ώριμων έργων και σχεδίων, (β) τροποποίηση/απλούστευση διαδικασιών με στόχο την επίσπευση/προώθηση διαφόρων ενεργειών ώστε να συντομευτεί, όσο το δυνατόν περισσότερο, η χρονική περίοδος για τις διαδικασίες δημόσιων συμβάσεων, και (γ) συνεχής στήριξη των Τελικών Δικαιούχων από τον αρμόδιο Ενδιάμεσο Φορέα και τη Διαχειριστική Αρχή.

Με στόχο την περαιτέρω βελτίωση της αποτελεσματικότητας του Συστήματος Διαχείρισης και Ελέγχου που εφαρμόσθηκε στην Κύπρο και την προσαρμογή του στις απαιτήσεις των Προγραμμάτων και των προνοιών του Κανονιστικού πλαισίου της περιόδου 2007-2013 ανατέθηκε τον Αύγουστο του 2006 σε εξωτερικούς εμπειρογνώμονες σχετική μελέτη αξιολόγησης. Η αξιολόγηση περιλήφθηκε στο Σχέδιο Αξιολόγησης για την προγραμματική περίοδο και χρηματοδοτήθηκε από τα αντίστοιχα Μέτρα Τεχνικής Βοήθειας. Παράλληλα με την διεξαγωγή της προαναφερόμενης αξιολόγησης, στο πλαίσιο της ετοιμασίας του ΕΣΠΑ και των Επιχειρησιακών Προγραμμάτων της περιόδου 2007-2013 συστάθηκε ειδική Τεχνική Επιτροπή, στην οποία συμμετείχαν εκπρόσωποι της Διαχειριστικής Αρχής, της Αρχής Πληρωμής και των Ενδιάμεσων Φορέων, για επεξεργασία του συστήματος διαχείρισης και ελέγχου των Διαρθρωτικών Ταμείων και του Ταμείου Συνοχής για την προγραμματική περίοδο 2007-2013. Οι λεπτομερείς διατάξεις εφαρμογής του Προγράμματος παρουσιάζονται στο **Κεφάλαιο 7**.

## ανάλυση των αναπτυξιακών αδυναμιών, κινδύνων / απειλών, Δυνατοτήτων και ευκαιριών (ΑΝΑΛΥΣΗ SWOT)

Με βάση τα προαναφερόμενα πρόσφατα στοιχεία, αναφορικά με τα σημαντικότερα κοινωνικο-οικονομικά χαρακτηριστικά της Κύπρου, παρατηρείται ότι η κατάσταση έχει διαφοροποιηθεί σημαντικά σε σχέση με την περίοδο κατά την οποία σχεδιάσθηκε το Πρόγραμμα. Η σημαντικότερη αλλαγή που έχει επέλθει στους κοινωνικούς δείκτες / δείκτες αγοράς εργασίας, είναι η αύξηση του ποσοστού ανεργίας, γεγονός που πλήττει ιδιαίτερα τις γυναίκες και τους νέους, ενώ παράλληλα κατά το 2011 παρουσιάστηκε κάμψη και στην απασχόληση. Σε σχέση με την κοινωνικο-οικονομική ανάλυση που προηγήθηκε, τα συμπεράσματα που εξάγονται για τα αναπτυξιακά χαρακτηριστικά της Κύπρου που επηρεάζουν τον τομέα των ανθρώπινων πόρων, παρουσιάζονται στον Πίνακα που ακολουθεί, με διακριτή την εμφάνιση των νέων στοιχείων, σε σχέση με τα αντίστοιχα κατά το σχεδιασμό του Προγράμματος.

.

*Ανάλυση SWOT του τομέα των ανθρώπινων πόρων*

| **Πλεονεκτήματα** | **Αδυναμίες** | **Ευκαιρίες/ Προκλήσεις** | **Απειλές/ Κίνδυνοι** |
| --- | --- | --- | --- |
| * Σχετικά ψηλά ποσοστά απασχόλησης και συμμετοχής στο σύνολο του πληθυσμού εργάσιμης ηλικίας. * Ψηλό μορφωτικό/ εκπαιδευτικό επίπεδο του πληθυσμού. * Ύπαρξη αποθεμάτων του πληθυσμού εργάσιμης ηλικίας, ιδιαίτερα του μη οικονομικά ενεργού γυναικείου πληθυσμού. * Γενικά καλές αλλά φθίνουσες συνθήκες κοινωνικής συνοχής. * Ύπαρξη τοπικών και άλλων μη κερδοσκοπικών φορέων καθώς και κοινωνικών δικτύων για κοινωνική ενσωμάτωση των ευάλωτων ομάδων και ένταξη τους στην αγορά εργασίας. * Ύπαρξη ικανού αξιόλογου προσωπικού, ψηλού μορφωτικού/εκπαιδευτικού επιπέδου στο Δημόσιο Τομέα. | * Χαμηλό επίπεδο παραγωγικότητας σε σχέση με τον μέσο όρο της ΕΕ. * Χαμηλά ποσοστά συμμετοχής και απασχόλησης του γυναικείου πληθυσμού εργάσιμης ηλικίας, σε σχέση τα αντίστοιχα των ανδρών. * Χαμηλό ποσοστό απασχόλησης των νέων. * Πολύ ψηλό ποσοστό ανεργίας νέων, σε σύγκριση με τον μέσο όρο. * Ψηλό ποσοστό ανεργίας των γυναικών και αυξανόμενο ποσοστό ανεργίας ανδρών. * Ελλείψεις στις Ενεργητικές Πολιτικές Απασχόλησης. * Μη ικανοποιητική ύπαρξη ευέλικτων μορφών απασχόλησης. * Χάσμα αμοιβών εργασίας μεταξύ ανδρών και γυναικών, σε βάρος των γυναικών. * Συγκριτικά χαμηλή συμμετοχή του πληθυσμού εργάσιμης ηλικίας σε προγράμματα δια βίου μάθησης. * Αδυναμίες του συστήματος εκπαίδευσης και κατάρτισης να ανταποκριθούν στις ανάγκες της αγοράς εργασίας και της κοινωνίας της γνώσης. Ιδιαίτερες αδυναμίες του συστήματος μαθητείας. * Σχετικά ψηλό ποσοστό διαρροής από τη δευτεροβάθμια εκπαίδευση. * Πολύ μικρό μέγεθος επιχειρηματικών μονάδων, με αρνητικές επιπτώσεις στη προσαρμοστικότητα τους. * Σχετικά ψηλό ποσοστό ανειδίκευτων ξένων εργατών στην απασχόληση. * Ποιοτικές και ποσοτικές ανισοσκέλειες μεταξύ προσφοράς και ζήτησης εργασίας σε ορισμένους κλάδους και τεχνικά επαγγέλματα. * Αδυναμίες στην τριτοβάθμια εκπαίδευση και ιδιαίτερα περιορισμένο φάσμα μεταπτυχιακών σπουδών στην Κύπρο. * Χαμηλό ποσοστό εγχώριων αποφοίτων από τους κλάδουςθετικών επιστημών και από τεχνικά επαγγέλματα. * Ελλείψεις αναγκαίας αποδοτικότητας και αποτελεσματικότητας του Δημόσιου Τομέα. | * Μείωση του ποσοστού μακροχρόνιαςανεργίας, με ανακοπή της αύξησης και σταθεροποίηση του μη ενεργού οικονομικά πληθυσμού. * Δυνατότητες για καλύτερη αξιοποίηση μη-Κύπριων εργαζομένων και οικονομικών μεταναστών σύμφωνα με τις κοινωνικοοικονομικές ανάγκες της Κύπρου και τις επιδιωκόμενες στρατηγικές κατευθύνσεις της οικονομίας. * Ψηλή παρουσία δυναμικών κλάδων του τριτογενή τομέα, οι οποίοι με τις κατάλληλες ευκαιρίες ανάπτυξης και οργάνωσης θα μπορούσαν να συνεισφέρουν σημαντικά στην οικονομική ανάπτυξη και την απασχόληση. * Ύπαρξη σημαντικού αριθμού απόδημων επιστημόνων και ερευνητών. * Διεύρυνση και ανάπτυξη των τεχνολογιών Πληροφορικής και Τηλεπικοινωνιών που συμβάλλουν στην προώθηση της δια βίου μάθησης, στην εφαρμογή ευέλικτων μορφών εργασίας καθώς και στην βελτίωση της παραγωγικότητας εργασίας. * Ευκαιρίες για επιτάχυνση της προσαρμοστικότητας των επιχειρήσεων με την υιοθέτηση καλών πρακτικών άλλων χωρών. * Μείωση της σχολικής διαρροής στη δευτεροβάθμια εκπαίδευση. | * Περαιτέρω πτωτικές τάσεις του ΑΕΠ. * Τάσεις αύξησης του δημοσιονομικού ελλείμματος. * Έλλειμμα ισοζυγίου τρεχουσών συναλλαγών παρά τη σχετική τάση μείωσης. * Αύξηση του δείκτη γήρανσης του πληθυσμού με αρνητικές επιπτώσεις στα αποθέματα και την ποιότητα εργατικού δυναμικού και ενδεχόμενα προβλήματα στο σύστημα Κοινωνικής Ασφάλισης, καθώς και στα μακροοικονομικά μεγέθη της Κύπρου. * Συγκεκριμένες πληθυσμιακές ομάδες είναι ιδιαίτερα ευάλωτες ως προς τον κίνδυνο της φτώχειας και του κοινωνικού αποκλεισμού. * Αύξηση της παραμονής Κυπρίων αποφοίτων τριτοβάθμιας εκπαίδευσης στο εξωτερικό, λόγω καλύτερων όρων εργοδότησης. * Δημιουργία θυλάκων ανεργίας από τη συρρίκνωση του αγροτικού τομέα, κυρίως λόγω των νέων και μελλοντικών ρυθμίσεων της Κοινής Γεωργικής Πολιτικής. * Αύξηση των ποσοστών ανεργίας, τείνοντας να φθάσει σε ψηλά επίπεδα. * Εμφάνιση μείωσης του ποσοστού απασχόλησης. |

*Σημείωση*

*Τα με πλάγια γραφή είναι οι διαφοροποιήσεις σε σχέση με την ανάλυση SWOT κατά τον αρχικό σχεδιασμό του Προγράμματος.*

## διαδιΚΑΣΙΑ ΚΑΤΑΡΤΙΣΗΣ και αναθεωρησησ του ΕΠΙΧΕΙΡΗΣΙΑΚΟΥ προγραμματοσ ΣΤΟ ΠΛΑΙΣΙΟ της ΕΤΑΙΡΙΚΗΣ ΣΧΕΣΗΣ

### Διαδικασία Κατάρτισης του Επιχειρησιακού Προγράμματος

Η αρχή της *εταιρικής σχέσης*, με βάση τις πρόνοιες του Κανονισμού (ΕΚ) αριθ. 1083/2006, για την κατάρτιση του Επιχειρησιακού Προγράμματος *Απασχόληση, Ανθρώπινο Κεφάλαιο και Κοινωνική Συνοχή* εφαρμόστηκε μέσα από διαδικασίες που διασφαλίζουν ευρύτατο διάλογο με όλους τους εταίρους και με όρους πλήρους διαφάνειας. Η διαδικασία διαβούλευσης η οποία συντονίστηκε από το Γραφείο Προγραμματισμού, την αρμόδια *Αρχή Προγραμματισμού* σύμφωνα με σχετική απόφαση του Υπουργικού Συμβουλίου, περιελάμβανε τρεις κατηγορίες εταίρων:

* Υπουργεία/Υπηρεσίες, ημικρατικούς οργανισμούς και αρχές τοπικής αυτοδιοίκησης;
* Οικονομικούς και κοινωνικούς εταίρους καθώς και μη-κυβερνητικές οργανώσεις/ιδρύματα;
* Γενικές Διευθύνσεις της Ευρωπαϊκής Επιτροπής και την Ευρωπαϊκή Τράπεζα Επενδύσεων.

Συνεχής ήταν η εμπλοκή όλων των πιο πάνω εταίρων στην κατάρτιση τόσο του *Εθνικού Στρατηγικού Πλαισίου Αναφοράς* όσο και των *Επιχειρησιακών Προγραμμάτων*. Οι διαδικασίες διαβούλευσης (συμπεριλαμβανομένου και του Δημοσίου Διαλόγου που διεξάχθηκε) και τα σχετικά όργανα που ορίστηκαν για την κατάρτιση των προγραμματικών εγγράφων έχουν περιγραφεί σε λεπτομέρεια στο *Εθνικό Στρατηγικό Πλαίσιο* Αναφοράς (Κεφάλαιο 1).

Πέραν των διαβουλεύσεων που έγιναν στα πλαίσια της εταιρικής σχέσης για τη κατάρτιση του ΕΣΠΑ, τα βασικά βήματα/στάδια της διαδικασίας μέσω της οποίας καθορίστηκε το περιεχόμενο της Στρατηγικής και των Αξόνων Προτεραιότητας του Προγράμματος ήταν τα ακόλουθα:

* Για την κατάρτιση του Επιχειρησιακού Προγράμματος συγκροτήθηκε υπό την προεδρία του Γραφείου Προγραμματισμού διυπηρεσιακή Τεχνική Επιτροπή. Η Τεχνική Επιτροπή είχε την ευθύνη του συντονισμού της κατάρτισης του Επιχειρησιακού Προγράμματος και μόνιμα μέλη της ήταν εκπρόσωποι των αρμοδίων Υπουργείων και φορέων του ευρύτερου δημόσιου τομέα, ενώ συμμετείχαν σε ειδικές συσκέψεις της, εκπρόσωποι της των αρμοδίων οργάνων Τοπική Αυτοδιοίκηση (Ένωση Δήμων Κύπρου και Ένωση Κοινοτήτων Κύπρου) καθώς και εκπρόσωποι των κοινωνικών και οικονομικών εταίρων.
* Παράλληλα ανατέθηκε σε εξωτερικό Σύμβουλο – Αξιολογητή η Εκ των Προτέρων Αξιολόγηση (ex ante evaluation) του Προγράμματος σύμφωνα με τις σχετικές πρόνοιες του Κανονισμού (ΕΚ) αριθ. 1083/2006. O Σύμβουλος – Αξιολογητής, στα πλαίσια των Όρων Εντολής του, είχε διαρκείς διαβουλεύσεις με την ομάδα σχεδιασμού του εγγράφου στο Γραφείο Προγραμματισμού και συμμετείχε σε συνεδρίες της Τεχνικής Επιτροπής. Ο Σύμβουλος συμμετείχε επίσης σε ειδικές συσκέψεις που διοργανώθηκαν με το σύνολο των εμπλεκομένων φορέων (συνοπτική ανάλυση της εργασίας του Συμβούλου Αξιολόγησης παρουσιάζονται στo Κεφάλαιο 3και στη συνολική έκθεση του).
* Μετά την υποβολή του πρώτου προσχεδίου του ΕΣΠΑ τον Μάιο του 2006 στην Ευρωπαϊκή Επιτροπή κλήθηκαν όλα τα αρμόδια Υπουργεία, υπηρεσίες και άλλοι δημόσιοι φορείς να υποβάλουν σε τυποποιημένο έντυπο, αφού πρώτα διαβουλευθούν με όλους τους εμπλεκομένους εταίρους του τομέα ευθύνης τους, τεκμηριωμένες προτάσεις/ιδέες για τους τομείς που πρέπει να επικεντρωθεί η στρατηγική και τις παρεμβάσεις που προτείνονται να συγχρηματοδοτηθούν στα πλαίσια του Προγράμματος. Οι δεκάδες προτάσεις των Υπουργείων και άλλων φορέων, αξιολογηθήκαν από την ομάδα σχεδιασμού και αποτέλεσαν βασική εισροή για τη διαμόρφωση του Προγράμματος.
* Παράλληλα πραγματοποιήθηκε αριθμός συναντήσεων της Τεχνικής Επιτροπής και συζητήθηκαν μεταξύ άλλων, η βασική αρχιτεκτονική του Προγράμματος διάφορα προσχέδια των κειμένων του και ειδικότερα θέματα όσον αφορά το περιεχόμενο των Αξόνων Προτεραιότητας.
* Επιπρόσθετα πραγματοποιήθηκε σειρά ειδικών συναντήσεων με αρμοδίους φορείς κατά τομέα παρέμβασης για συζήτηση θεμάτων στρατηγικής, επιλεξιμότητας, σκοπιμότητας και του επιπέδου ωριμότητας των προτεινομένων παρεμβάσεων.
* Πραγματοποιήθηκε επίσης αριθμός επαφών με παράγοντες των Αρχών Τοπικής Αυτοδιοίκησης και κοινωνικών εταίρων. Σκοπός αυτός των συναντήσεων ήταν η ανταλλαγή απόψεων με τους τοπικούς παράγοντες, η αναγνώριση των προβλημάτων τους, η καλύτερη κατανόηση των προτάσεων τους και συζήτηση του τρόπου εμπλοκής τους στην εφαρμογή του Προγράμματος.
* Στις 11 Ιανουαρίου 2007 πραγματοποιήθηκε Ημερίδα Διαβούλευσης πάνω στα πρώτα ολοκληρωμένα προσχέδια των δύο Επιχειρησιακών Προγραμμάτων που θα συγχρηματοδοτηθούν από τα Διαρθρωτικά Ταμεία και το Ταμείο Συνοχής. Στην Ημερίδα συμμετείχαν γύρω στους 180 εκπροσώπους των κοινωνικών και οικονομικών εταίρων, των αρχών τοπικής αυτοδιοίκησης, μη κυβερνητικών οργανώσεων και άλλων εμπλεκόμενων φορέων. Στην ημερίδα έγινε επίσης παρουσίαση από τους εξωτερικούς σύμβουλους της μεθοδολογίας που ακολουθείται για την εκ των προτέρων αξιολόγηση. Οι εισηγήσεις και τα σχόλια που έγιναν κατά τη διάρκεια της Ημερίδας από τους εκπροσώπους τόσο της Τοπικής Αυτοδιοίκησης όσον και των Οικονομικών και Κοινωνικών Εταίρων ληφθήκαν υπόψη για την οριστικοποίηση του τελικού προσχεδίου του Προγράμματος.
* Για το περιεχόμενο των Διατάξεων Εφαρμογής του ΕΠ έγινε ευρεία διαβούλευση με τους εμπλεκόμενους φορείς στα πλαίσια της Τεχνικής Επιτροπής που συγκροτήθηκε για το Σύστημα Διαχείρισης και Ελέγχου των ΕΠ την νέα προγραμματική περίοδο.
* Η Συμβουλευτική Επιτροπή Προγραμματισμού Στις 14 Φεβρουαρίου 2007 συζήτησε το τελικό προσχέδιο του Προγράμματος. Τα τελικά σχόλια που διατυπώθηκαν από τα μέλη της Συμβουλευτικής Επιτροπής τροφοδότησαν την περαιτέρω επεξεργασία των κειμένων των επιμέρους ενοτήτων του Προγράμματος και έγιναν οι αναγκαίες προσαρμογές στο περιεχόμενο της Στρατηγικής.
* Το Υπουργικό Συμβούλιο στη συνεδρία του στις 28 Φεβρουαρίου 2007 ενέκρινε το περιεχόμενο του Προγράμματος που υποβλήθηκε επίσημα στην Ευρωπαϊκή Επιτροπή.
* Στις 19 Ιουνίου 2007 αποστάληκε στους κύριους Εταίρους για σχόλια το περιεχόμενο του Προγράμματος έτσι όπως διαμορφώθηκε μετά την ολοκλήρωση της επίσημης διαβούλευσης της Διαχειριστικής Αρχής με την Ευρωπαϊκή Επιτροπή. Παράλληλα, το τελικό προσχέδιο του Προγράμματος αναρτήθηκε στην ιστοσελίδα του Γραφείου Προγραμματισμού στις 21 Ιουνίου 2007 για τελικά σχόλια.
* Στην κοινή συνεδρία της Επιτροπής Παρακολούθησης στις 25 Ιουνίου 2007 τα μέλη ενημερώθηκαν από το Γραφείο Προγραμματισμού για την πορεία της διαδικασίας διαβούλευσης με την Ευρωπαϊκή Επιτροπή.

Συνεχής ήταν και η επικοινωνία, κατά τη διάρκεια κατάρτισης του Επιχειρησιακού Προγράμματος με τη *Γενική Διεύθυνση Απασχόλησης, Κοινωνικών Υποθέσεων και Ίσων Ευκαιριών* .

Τα βασικά συμπεράσματα της όλης διαδικασίας διαβούλευσης με τους εταίρους συνοψίζονται πιο κάτω:

* Υπήρξε εποικοδομητική συνεργασία σε όλα τα στάδια του σχεδιασμού και της εξειδίκευσης του Προγράμματος, με την ευρεία και ενεργό συμμετοχή των όλων των φορέων.
* Διαμορφώθηκε ευρεία συναίνεση όσον αφορά την ανάλυση της παρούσας κατάστασης των τομέων παρέμβασης του Προγράμματος, την ιεράρχηση των αναπτυξιακών αναγκών και του μίγματος πολιτικής της Στρατηγικής.
* Έγινε κατανοητό από όλους τους εταίρους, μετά από εκτενή πληροφόρηση των αρμοδίων αρχών, ότι η διαμόρφωση των βασικών παραμέτρων του Προγράμματος (ανάλυση της υφιστάμενης κατάστασης και προοπτικές, στρατηγική, εξειδίκευση σε Άξονες Προτεραιότητας, θεματική και χωρική επικέντρωση, χρηματοδότηση, πλαίσιο διαχείρισης και εφαρμογής του Προγράμματος), πρέπει να γίνεται στο πλαίσιο το οποίο καθορίζεται από τους νέους Κανονισμούςτων Διαρθρωτικών Ταμείων και του Ταμείου Συνοχής της ΕΕ, καθώς και οι Στρατηγικές Κατευθυντήριες Γραμμές για την Πολιτική Συνοχής, Παράλληλα πρέπει να ληφθούν υπόψη οι ευρύτεροι στρατηγικοί στόχοι και επιμέρους πολιτικές της Ένωσης.
* Κοινή διαπίστωση όλων των εταίρων ήταν ότι στη διαμόρφωση της στρατηγικής θα πρέπει να συνεκτιμηθούν οι ανάγκες ολοκλήρωσης των συνεχιζόμενων έργων της προηγούμενης περιόδου (2004 – 2006).
* Στην εξειδίκευση της Στρατηγικής και των Αξόνων Προτεραιότηταςτου Προγράμματος συνέβαλαν τα μέγιστα οι εισροές από προτάσεις των αρμοδίων Υπουργείων / Δημόσιων Φορέων, της Τοπικής Αυτοδιοίκησης και των κοινωνικοοικονομικών εταίρων που κατατέθηκαν καθ’ όλη τη διάρκεια της διαβούλευσης.
* Ειδικότερα για την Τοπική Αυτοδιοίκηση λήφθηκαν συγκεκριμένες εισηγήσεις που αφορούσαν μεταξύ άλλων την ενδυνάμωση της διοικητικής ικανότητας των τοπικών φορέων.
* Με τους κοινωνικοοικονομικούς εταίρους συζητήθηκαν συγκεκριμένες ενέργειες/ διαδικασίες ούτως ώστε να διασφαλίζεται η ενεργός συμμετοχή τους στην εξειδίκευση και υλοποίηση δράσεων του Επιχειρησιακού Προγράμματος.
* Οι εισηγήσεις αντιπροσωπευτικών Μη Κυβερνητικών Οργανώσεων συνέβαλε περαιτέρω στην ενσωμάτωση των οριζόντιων πολιτικών (π.χ. ισότητα ευκαιριών, ισότητα φύλων και αειφόρος ανάπτυξη).
* Η διαβούλευση με τα Ανώτατα Εκπαιδευτικά Ιδρύματα της Χώρας συνέβαλε στην περαιτέρω στόχευση των παρεμβάσεων για τη δημιουργία και αναβάθμιση των του όλου συστήματος παραγωγής γνώσης στα πλαίσια των ευρύτερων αναπτυξιακών στρατηγικών κατευθύνσεων της χώρας
* Η όλη εργασία που επιτέλεσαν οι Σύμβουλοι για την Εκ των Προτέρων Αξιολόγηση συνέβαλε στη βελτίωση της ποιότητας του Προγράμματος και ιδιαίτερα όσον αφορά την εσωτερική συνοχή της Στρατηγικής.

Τέλος για τη διαμόρφωση των Διατάξεων Εφαρμογής συνέβαλαν όλοι φορείς κυρίως με την καταγραφή των αδυναμιών, δυνατών σημείων του συστήματος διαχείρισης και ελέγχου της περιόδου 2004 - 2006. Βασική εισροή επίσης ήταν και τα συμπεράσματα της μελέτης αξιολόγησης του συστήματος που εκπονήθηκε από εξωτερικούς Συμβούλους.

### Διαδικασία Αναθεώρησης του Επιχειρησιακού Προγράμματος

Στις 13/6/2013 τροποποιήθηκε με την Απόφαση Ε(2013)3677 το Επιχειρησιακό Πρόγραμμα, προκειμένου να αυξηθεί το ποσοστό συγχρηματοδότησης στο ανώτατο όριο (85%) έτσι ώστε η Κύπρος να τύχει της δυνατότητας για αύξηση της διαθέσιμης ρευστότητας που αναλογεί στο Πρόγραμμα.

Σύμφωνα με τις πρόνοιες του άρθρου 48 του Κανονισμού (ΕΚ) αριθ. 1083/2006, όπως αυτό τροποποιήθηκε από τον Κανονισμό (ΕΚ) αριθ. 539/2010, διενεργήθηκε ενδιάμεση αξιολόγηση με σκοπό να εκτιμηθεί ο βαθμός υλοποίησης του Προγράμματος και να διαφανούν οι τρόποι για τη βέλτιστη και αποτελεσματικότερη αξιοποίηση των πόρων του.

Η αξιολόγηση ολοκληρώθηκε το Μάιο του 2012 και σύμφωνα με τα αποτελέσματα / συμπεράσματα της μελέτης αυτής προέκυψε η ανάγκη για μικρής κλίμακας αναθεώρηση του Επιχειρησιακού Προγράμματος (περισσότερες πληροφορίες παρουσιάζονται στο **Κεφάλαιο 3**, Σύνοψη των Αποτελεσμάτων Αξιολόγησης).

Με βάση τις πρόνοιες του άρθρου 33 του Κανονισμού (ΕΚ) αριθ. 1083/2006, το Γραφείο Προγραμματισμού, προχώρησε, σε συνεργασία με τη Μονάδα ΕΚΤ του Υπουργείου Εργασίας και Κοινωνικών Ασφαλίσεων, στην ετοιμασία πρότασης αναθεώρησης του Επιχειρησιακού Προγράμματος. Το τελικό προσχέδιο του προτεινόμενου τροποποιημένου Επιχειρησιακού Προγράμματος αποστάληκε στα μέλη της Επιτροπής Παρακολούθησης για έγκριση ή/και για σχόλια. Στη συνέχεια η πρόταση τροποποίησης υποβλήθηκε για έγκριση στη Γενική Διεύθυνση Απασχόλησης, Κοινωνικών Υποθέσεων και Ένταξης της Ευρωπαϊκής Επιτροπής με την οποία υπήρχε διαρκής επικοινωνία καθόλη τη διάρκεια αναθεώρησης του Προγράμματος.

# ΚΕΦΑΛΑΙΟ 2 : ΣΤΡΑΤΗΓΙΚΗ

## 

## ΕΙΣΑΓΩΓΗ

Η ανάπτυξη του ανθρώπινου κεφαλαίου είναι μια οριζόντια πολιτική η οποία συνδέεται με όλες τις άλλες επιμέρους πολιτικές που συμβάλλουν και εξυπηρετούν τη γενικότερη πολιτική της Σύγκλισης και Συνοχής, ιδιαίτερα μετά την εκδήλωση της παγκόσμιας οικονομικής και χρηματοπιστωτικής κρίσης, με τις αρνητικές επιπτώσεις της στην Κύπρο. Δεδομένου ότι ο ανθρώπινος παράγοντας είναι ο αποδέκτης της ανάπτυξης, αλλά παράλληλα και ένας από τους βασικούς συντελεστές παραγωγής, είναι εμφανές ότι οποιοσδήποτε αναπτυξιακός στόχος είναι άρρηκτα συνδεδεμένος με το ανθρώπινο δυναμικό.

Με βάση αυτή την αρχή, η στρατηγική του Προγράμματος αποτελεί συστατικό μέρος της συνολικής αναπτυξιακής στρατηγικής της Κύπρου, καθώς και εξειδίκευση της γενικότερης στρατηγικής για την ανάπτυξη του ανθρώπινου δυναμικού, με ιδιαίτερη εστίαση στα πλέον κρίσιμα στοιχεία του ανθρώπινου κεφαλαίου, της αγοράς εργασίας και της κοινωνικής συνοχής. Τα στοιχεία αυτά αλληλοσυνδεόμενα τόσο μεταξύ τους, όσο και με τα υπόλοιπα σημεία του αναπτυξιακού γίγνεσθαι, δημιουργούν τα κυριότερα προβλήματα, αλλά και τις σημαντικότερες απειλές για τον κοινωνικοοικονομικό ιστό, αντιμετωπίζοντας παράλληλα τις σημαντικότερες προκλήσεις.

Ως εκ τούτου, η διαμόρφωση της στρατηγικής του Προγράμματος, στο πλαίσιο της προαναφερόμενης λογικής, καθορίζεται με βάση τα πιο κάτω:

* Τα συμπεράσματα από την ανάλυση της υφιστάμενης κατάστασης, καθώς και των προοπτικών της αγοράς εργασίας και του ανθρώπινου δυναμικού στην Κύπρο, όπως διαμορφώνονται από τις επιπτώσεις της χρηματοπιστωτικής κρίσης και οικονομικής ύφεσης.
* Το ευρύτερο πλαίσιο της στρατηγικής για την οικονομική ανάπτυξη της Κύπρου, όπως αυτό καθορίζεται στο Στρατηγικό Σχέδιο Ανάπτυξης, 2007 – 2013.
* Τη στρατηγική και τις θεματικές προτεραιότητες που καθορίζονται στο Εθνικό Στρατηγικό Πλαίσιο Αναφοράς (ΕΣΠΑ), για την πολιτική Συνοχής 2007 – 2013.
* Τις Κοινοτικές Στρατηγικές Κατευθυντήριες Γραμμές για την Συνοχή (ΚΣΚΓ).
* Το Εθνικό Πρόγραμμα Μεταρρύθμισης (ΕΠΜ), το οποίο καταρτίσθηκε και εφαρμόζεται σύμφωνα με τις Ολοκληρωμένες Κατευθυντήριες Γραμμές για την Ανάπτυξη και την Απασχόληση (ΟΚΓ).
* Τις σχετικές συστάσεις της ΕΕ για την Απασχόληση και τους συναφείς με την απασχόληση στόχους της ΕΕ στους τομείς της Κοινωνικής Ένταξης, της Εκπαίδευσης και της Κατάρτισης.
* Την «Εθνική Στρατηγική Δια Βίου Μάθησης στην Κυπριακή Δημοκρατία 2007-2013»
* Τις εμπειρίες από την εφαρμογή των προγραμμάτων της περιόδου 2004-2006.
* Τη Στρατηγική «Ευρώπη 2020».
* Πρόγραμμα Οικονομικής Βοήθειας από τον Ευρωπαϊκό Μηχανισμό Στήριξης

## ΣΥΜΠΕΡΑΣΜΑΤΑ ΑΠΟ ΤΗΝ ΑΝΑΛΥΣΗ της ΚΟΙΝΩΝΙΚΟΟΙΚΟΝΟΜΙΚΗΣ ΚΑΤΑΣΤΑΣΗΣ

Από την επανεξέταση της ανάλυσης της υφιστάμενης κοινωνικοοικονομικής κατάστασης (συμπεριλαμβανομένης και της αναθεωρημένης ανάλυσης SWOT) και ιδιαίτερα από την ανάλυση περί του ανθρώπινου δυναμικού, προκύπτουν τα βασικά, αλλά και τα επιμέρους συμπεράσματα, τα οποία αποτελούν το σημείο εκκίνησης για τον επαναπροσδιορισμό της γενικότερης στρατηγικής για τον τομέα του ανθρώπινου κεφαλαίου της Κύπρου, στο πλαίσιο της οποίας κινείται η στρατηγική του Επιχειρησιακού Προγράμματος και κατ΄ ακολουθία για τον προσδιορισμό των στρατηγικών στόχων του Προγράμματος και την εστίαση των Αξόνων Προτεραιότητας.

Γενικά φαίνεται ότι η κυπριακή οικονομία παρουσιάζει θετικά αναπτυξιακά χαρακτηριστικά και εξασφαλίζει εκείνες τις παραμέτρους που αφορούν στο ανθρώπινο δυναμικό για μία δυναμική αναπτυξιακή πορεία, παρά τις αρνητικές επιπτώσεις της χρηματοπιστωτικής και οικονομικής κρίσης. Παρά ταύτα, η εξέλιξη και η διάρθρωση των δεικτών της αγοράς εργασίας τόσο συνολικά όσο και κατά φύλο και ηλικιακές ομάδες, αλλά και κάποια χαρακτηριστικά του ανθρώπινου δυναμικού εμφανίζουν ορισμένες αδυναμίες, οι οποίες, αφ’ ενός λειτουργούν ανασταλτικά στην αποτελεσματική λειτουργία του συνόλου της αγοράς εργασίας, αφ’ ετέρου αποτελούν μελλοντικές απειλές για τον κοινωνικοοικονομικό ιστό. Παράλληλα διαπιστώνεται ότι το ανθρώπινο δυναμικό θα πρέπει να συμβάλει ουσιαστικά και κατά το μεγαλύτερο δυνατό βαθμό στους ευρύτερους αναπτυξιακούς στρατηγικούς στόχους της Κύπρου, μέσω της αναβάθμισης των δεξιοτήτων του, της αύξησης της συμμετοχής του στην αγορά εργασίας και της προσαρμογής του στις ανάγκες και απαιτήσεις της αγοράς.

Ειδικότερα, τα βασικά συμπεράσματα και κυρίως οι αδυναμίες που συνεπάγονται από την κοινωνικοοικονομική ανάλυση στο Κεφάλαιο 1 παρουσιάζονται πιο κάτω ανά θεματική προτεραιότητα του ΕΚΤ:

*Προσαρμοστικότητα των Εργαζομένων, των Επιχειρήσεων και των Επιχειρηματιών*

* Η διαρκώς αυξανόμενη συμμετοχή του τριτογενή τομέα στην οικονομία δημιουργεί συνεχείς απαιτήσεις βελτίωσης και συνεχούς επικαιροποίησης του τρόπου και της απόδοσης των παρεχόμενων υπηρεσιών. Πρόσθετα, δεδομένου ότι μία από τις κυριότερες προτεραιότητες της Εθνικής Στρατηγικής, όπως καθορίστηκε στο ΕΣΠΑ και στο ΕΠΜ, είναι η προώθηση της αναδιάρθρωσης της οικονομίας προς την παραγωγή αγαθών και υπηρεσιών ψηλής προστιθέμενης αξίας, προκύπτει η ανάγκη για εργατικό δυναμικό με τις κατάλληλες δεξιότητες ψηλού επιπέδου, που να προσαρμόζονται συνεχώς στις ανάγκες της οικονομίας. Ως εκ τούτου η συνεργασία και δικτύωση μεταξύ των συστημάτων εκπαίδευσης και κατάρτισης με τον επιχειρηματικό ιστό αποτελεί σημαντικό παράγοντα, ούτως ώστε το ανθρώπινο δυναμικό να συμβάλει ουσιαστικά στην ανάπτυξη της οικονομίας της Κύπρου.
* Το χαμηλό επίπεδο της παραγωγικότητας της εργασίας σε σύγκριση με το μέσο όρο της ΕΕ27, με διαφοροποιήσεις ανά κλάδο οικονομικής δραστηριότητας απαιτεί, μεταξύ άλλων, την απόκτηση νέων και αναβαθμισμένων δεξιοτήτων των εργαζομένων και τη βελτίωση της οργάνωσης καθώς και εφαρμογή νέων μεθόδων διεύθυνσης ανθρώπινου δυναμικού στις επιχειρήσεις ούτως ώστε να επιταχυνθεί η προσαρμοστικότητα και να βελτιωθεί η ανταγωνιστικότητας τους.
* Το πολύ μικρό μέγεθος των κυπριακών επιχειρήσεων και ο οικογενειακός τους χαρακτήρας αποτελεί ανασταλτικό παράγοντα στην ικανότητα έγκαιρης και αποτελεσματικής ανταπόκρισής τους στις ταχέως εξελισσόμενες και επιδεινούμενες συνθήκες του διεθνούς οικονομικού περιβάλλοντος. Ως εκ τούτου απαιτούνται στοχευμένες παρεμβάσεις σε μικρές και μεσαίες επιχειρήσεις.

*Ανθρώπινο Δυναμικό*

* Συνεχίζουν να υφίστανται αδυναμίες σχετικά με τη σύνδεση της δευτεροβάθμιας και τριτοβάθμιας εκπαίδευσης και των συστημάτων κατάρτισης με την αγορά εργασίας γεγονός που συμβάλλει στην ύπαρξη ανισοσκελειών μεταξύ προσφοράς και ζήτησης στην αγορά εργασίας, τόσο σε επίπεδο παραγωγικών τομέων, όσο και σε επίπεδο επαγγελμάτων. Πρόσθετα, η κινητικότητα μεταξύ τυπικής και άτυπης επαγγελματικής εκπαίδευσης και κατάρτισης χρειάζεται να ενδυναμωθεί.
* Η χαμηλή συμμετοχή στην επαγγελματική εκπαίδευση και κατάρτιση και ιδιαίτερα των γυναικών απαιτεί την επιτάχυνση της προώθησης μέτρων πολιτικής με σκοπό την αναβάθμιση και βελτίωση της ελκυστικότητας της επαγγελματικής εκπαίδευσης και κατάρτισης.
* Η σχετικά ψηλή σχολική διαρροή από τη δευτεροβάθμια εκπαίδευση δημιουργεί την ανάγκη προώθησης και ενίσχυσης των μέτρων για αντιμετώπιση της σχολικής αποτυχίας και του λειτουργικού αναλφαβητισμού ιδιαίτερα σε περιοχές που παρουσιάζεται αυξημένος κίνδυνος κοινωνικού αποκλεισμού των παιδιών που εγκαταλείπουν το σχολείο.
* Η σχετικά μικρή συμμετοχή του πληθυσμού ηλικίας 25 ετών και άνω σε προγράμματα Δια Βίου Μάθησης απαιτεί περαιτέρω προώθηση προγραμμάτων Δια Βίου Μάθησης και ανάπτυξης κουλτούρας για συνεχή προσαρμογή των επιστημονικών γνώσεων, δεξιοτήτων και προσόντων του ανθρώπινου δυναμικού στην Κύπρο. Η ανάπτυξη Τεχνολογιών Πληροφορικής και Επικοινωνιών προσφέρει τη δυνατότητα αύξησης της συμμετοχής σε προγράμματα Δια Βίου Μάθησης και συνδράμει στην ίση πρόσβαση όλων στην εκπαίδευση.
* Οι αδυναμίες των Ανώτερων και Ανώτατων Εκπαιδευτικών Ιδρυμάτων της Κύπρου και κυρίως ως προς τον περιορισμένο προσφερόμενο κύκλο σπουδών και της σχετικά μεγάλη έξοδος των Κύπριων φοιτητών για σπουδές τριτοβάθμιας εκπαίδευσης, με κίνδυνο μη επαναπατρισμού, δημιουργούν την ανάγκη περαιτέρω αναβάθμισης και ελκυστικότητα της τριτοβάθμιας εκπαίδευσης στην Κύπρο με σκοπό να εξελιχθεί σε σύγχρονη υποδομή παραγωγής της γνώσης.
* Η μη επαρκής διασύνδεση της τριτοβάθμιας εκπαίδευσης με την αγορά εργασίας δημιουργούν την ανάγκη προώθησης της δικτύωσης και της συνεργασίας των Ανώτερων και Ανώτατων Εκπαιδευτικών Ιδρυμάτων με την αγορά εργασίας.

*Πρόσβαση στην Απασχόληση και Βιωσιμότητα*

* Η αγορά εργασίας στην Κύπρο έχει πληγεί από την οικονομική ύφεση και ως αποτέλεσμα μειώνεται το ποσοστό απασχόλησης και αυξάνεται εντονότερα το ποσοστό ανεργίας, με παράλληλη αύξηση του οικονομικά ενεργού πληθυσμού. Αναλυτικότερα παρατηρούνται τα εξής:
* χαμηλά ποσοστά συμμετοχής των γυναικών στην αγορά εργασίας και στην

απασχόληση, σε σύγκριση με τα αντίστοιχα των ανδρών,

* ραγδαία επιδείνωση του ποσοστού ανεργίας των ανδρών, φθάνοντας σε υψηλότερα επίπεδα από το αντίστοιχο ποσοστό των γυναικών, το οποίο επίσης αυξάνεται.
* διαφορά επιπέδου αμοιβών μεταξύ ανδρών και γυναικών, σε βάρος των

γυναικών,

* ιδιαίτερα ψηλό ποσοστό ανεργίας των νέων (15-24), σε σύγκριση με το συνολικό ποσοστό ανεργίας, με έντονη αυξητική τάση, καθώς και χαμηλό ποσοστό απασχόλησής τους, με έντονες τάσεις μείωσης.
* αυξητική τάση της ανεργίας ατόμων ηλικίας 55-64, αν και σε χαμηλότερα ακόμα επίπεδα από την ΕΕ 27.
* Η παρατηρούμενη χαμηλή ευελιξία στην αγορά εργασίας μπορεί να θεωρηθεί

ως ένα από τα εμπόδια στην προσέλκυση αδρανούς εργατικού δυναμικού

στην αγορά εργασίας.

Τα φαινόμενα αυτά δημιουργούν την ανάγκη περαιτέρω βελτίωσης, εμπλουτισμού και στόχευσης των Ενεργητικών Πολιτικών Απασχόλησης. Πιο συγκεκριμένα, απαιτείται η ενίσχυση της απασχολησιμότητας τόσο των γυναικών όσο και των νέων, η ενεργοποίηση των ανέργων και η προώθηση τους σε ποιοτικές θέσεις εργασίας. Παράλληλα, προκύπτει η ανάγκη διεύρυνσης των επιλογών των εργαζόμενων ως προς τον τρόπο οργάνωσης της εργασίας τους.

*Κοινωνική Ενσωμάτωση των Λιγότερων Ευνοημένων Ατόμων*

* Συγκεκριμένες πληθυσμιακές ομάδες είναι ιδιαίτερα ευάλωτες ως προς τον κίνδυνο της φτώχειας και του κοινωνικού αποκλεισμού, με κίνδυνο εμφάνισης αρνητικών επιπτώσεων στην κοινωνική συνοχή.
* Τα δημογραφικά χαρακτηριστικά της Κύπρου παρουσιάζουν ψηλούς και επιταχυνόμενους δείκτες γήρανσης και εξάρτησης, ιδιαίτερα στις περιοχές της υπαίθρου και στις ορεινές περιοχές. Παράλληλα, το ποσοστό των μη-υπηκόων της Κύπρου, τόσο από τα Κράτη Μέλη της ΕΕ, όσο και από τρίτες χώρες, που εργάζονται στη Χώρα, αυξάνεται διαχρονικά.

*Θεσμική Ικανότητα και Αποτελεσματικότητα της Δημόσιας Υπηρεσίας σε Εθνικό, Περιφερειακό και Τοπικό επίπεδο*

* Ύπαρξη θεσμικών και οργανωτικών αδυναμιών στο δημόσιο τομέα με επιπτώσεις στις παρεχόμενες υπηρεσίες στον πολίτη και στις επιχειρήσεις, καθώς και στο σχεδιασμό και εφαρμογή των πολιτικών του Κράτους σε σημαντικούς τομείς.

Τα παραπάνω βασικά συμπεράσματα στον τομέα του ανθρώπινου δυναμικού και της αγοράς εργασίας, αποκτούν διαφορετική σημασία στην Κύπρο, σε σχέση με άλλες χώρες, με δεδομένα τα παρακάτω πέντε βασικά χαρακτηριστικά της:

* Πτωτική πορεία με αρνητικούς ρυθμούς ανάπτυξης τα τελευταία χρόνια
* Κυριαρχία του τριτογενή τομέα στην παραγωγική της δομή
* Μικρό μέγεθος της Χώρας
* Νησιωτικός χαρακτήρας, σε συνδυασμό με τη γεωγραφική της θέση
* Εσωτερικές χωρικές ανισότητες οικονομικής ανάπτυξης, σε βάρος των περιοχών της υπαίθρου.

Από τα παραπάνω δημιουργείται η ανάγκη για έγκαιρη και αποτελεσματική αντιμετώπιση των αυξανόμενων αδυναμιών που παρουσιάζονται στην αγορά εργασίας και στο ανθρώπινο δυναμικό, γενικότερα, μέσω κυρίως εστιασμένων παρεμβάσεων ιδιαίτερα σε συγκεκριμένες πληθυσμιακές και παραγωγικές ομάδες. Παράλληλα απαιτείται η αξιοποίηση των συγκριτικών πλεονεκτημάτων της Κύπρου που απορρέουν από τη γεωγραφική της θέση και τις καλές σχέσεις που έχει αναπτύξει με τις γειτονικές Χώρες, το ευνοϊκό μακροοικονομικό και επιχειρηματικό περιβάλλον και το σχετικά ψηλό μορφωτικό επίπεδο του ανθρώπινου δυναμικού στο σύνολο τους.

## ΤΟ ΕΥΡΥΤΕΡΟ ΑΝΑΠΤΥΞΙΑΚΟ ΠΛΑΙΣΙΟ

Η ευρύτερη μεσοπρόθεσμη αναπτυξιακή στρατηγική της Κύπρου, κατά την έναρξη της προγραμματικής περιόδου 2007-2013, περιέχεται στο *Στρατηγικό Σχέδιο Ανάπτυξης 2007-2013*, στο οποίο καθορίζονται οι μεσοπρόθεσμοι στρατηγικοί στόχοι και περιλαμβάνει τόσο τη στρατηγική και τους στόχους του Εθνικού Προγράμματος Μεταρρύθμισης, το οποίο αποτελούσε ένα τριετές σχέδιο δράσης για τη συμβολή της Κύπρου στην επίτευξη των στόχων που τέθηκαν στην *Αναθεωρημένη Στρατηγική της Λισσαβόνας*, όσο και τη στρατηγική και τους στόχους του *ΕΣΠΑ για την Πολιτική Συνοχής 2007-2013*. Παράλληλα εμπερικλείει τόσο τις παρεμβάσεις που θα συγχρηματοδοτηθούν στα πλαίσια της Αγροτικής Ανάπτυξης και Αλιείας, όσο και εκείνες που θα χρηματοδοτηθούν αποκλειστικά από εθνικά κονδύλια. Με αυτό το τρόπο επιτυγχάνεται η συνέργεια και η συμπληρωματικότητα των παρεμβάσεων.

Η Κυπριακή Δημοκρατία κατήρτισε το 2011 για πρώτη φορά το Εθνικό Πρόγραμμα Μεταρρύθμισης στο πλαίσιο της Στρατηγικής «Ευρώπη 2020» για έξυπνη, αειφόρο και χωρίς αποκλεισμούς ανάπτυξη, με ενσωματωμένες οδηγίες για τις πολιτικές οικονομίας και απασχόλησης, οι οποίες συμφωνήθηκαν από το Ευρωπαϊκό Συμβούλιο στις 17 Ιουνίου 2010. Παράλληλα, εκπονήθηκε το Πρόγραμμα Σταθερότητας της Κυπριακής Δημοκρατίας για την περίοδο 2010-2014.

Το Εθνικό Πρόγραμμα Μεταρρύθμισης (ΕΠΜ) περιλαμβάνει τις διαρθρωτικές μεταρρυθμίσεις που στοχεύουν να προωθήσουν την οικονομική μεγέθυνση, την απασχόληση και την κοινωνική συνοχή, καθορίζοντας μέτρα για τη αντιμετώπιση των αδυναμιών που εμποδίζουν την οικονομική ανάπτυξη και την επίτευξη των πέντε ποσοτικοποιημένων εθνικών στόχων για έξυπνη, αειφόρο και χωρίς αποκλεισμούς μεγέθυνση.

Βασική πρόκληση σήμερα, ειδικά στο πλαίσιο των αβεβαιοτήτων που περιβάλλουν την οικονομική ανάπτυξη στην Ευρωζώνη, είναι να παγιωθεί η ανάκαμψη, να προωθηθεί η οικονομική μεγέθυνση σε μεσοπρόθεσμο διάστημα και να ενισχυθεί η φορολογική σταθεροποίηση, διατηρώντας την κοινωνική συνοχή. Με βάση αυτά, παραμένουν ψηλά οι προτεραιότητες της Κύπρου για αυξανόμενη συμμετοχή στην αγορά εργασίας και για δημιουργία ευκαιριών απασχόλησης του υψηλού επιπέδου δεξιοτήτων εργατικού δυναμικού, ειδικά στο χρονικό σημείο όπου η ανεργία έχει αυξηθεί αισθητά σε επίπεδα πρωτοφανή για τη χώρα.

Παράλληλα, το Πρόγραμμα Σταθερότητας (ΠΣ) της Κυπριακής Δημοκρατίας για την περίοδο 2012-2015, θέτει ως πρωταρχικούς στόχους την ενίσχυση της οικονομικής μεγέθυνσης και το βιοτικό επίπεδο όλων των πολιτών, ειδικότερα των ομάδων χαμηλού εισοδήματος, με εστίαση στη μείωση της φτώχειας και του κοινωνικού αποκλεισμού. Επίσης, στοχεύει στη διατήρηση της μακροοικονομικής σταθερότητας και στην εφαρμογή διαρθρωτικών μεταρρυθμίσεων που βελτιώνουν τη λειτουργία του μηχανισμού της αγοράς, καθώς και στην εξασφάλιση ότι ο δημόσιος τομέας παρέχει επαρκώς και αποτελεσματικά υπηρεσίες προς τους πολίτες.

Μέσα από την Ετήσια Επισκόπηση Ανάπτυξης, η οποία δημοσιοποιείται σε ετήσια βάση στην αρχή του Ευρωπαϊκού Εξαμήνου, καθορίζονται οι προτεραιότητες στις οποίες θα πρέπει να επικεντρωθούν τα Κράτη Μέλη και η Ευρώπη στο σύνολό της για το έτος που ακολουθεί. Στη συνέχεια, η Ευρωπαϊκή Επιτροπή αξιολογώντας τις προτεραιότητες και στόχους της κάθε χώρας, όπως αυτές περιγράφονται στο Εθνικό Πρόγραμμα Μεταρρυθμίσεων και στο Πρόγραμμα Σταθερότητας, εντοπίζει τις σχετικές αδυναμίες και ετοιμάζει ειδικές συστάσεις υπό την μορφή πρότασης οι οποίες επικυρώνονται από το Ευρωπαϊκό Συμβούλιο.

Αντίστοιχα, στις 6 Ιουλίου 2012, το Συμβούλιο στα πλαίσια των Συστάσεων του για το ΕΠΜ του 2012, συνέστησε όπως η Κύπρος λάβει μέτρα για τη βελτίωση των δεξιοτήτων του εργατικού δυναμικού ούτως ώστε να ενισχυθεί η επαγγελματική κινητικότητα προς εργασίες με δυνατότητες υψηλού επιπέδου ανάπτυξης και υψηλής προστιθέμενης αξίας. Επιπρόσθετα, συνέστησε όπως ληφθούν μέτρα για αντιμετώπιση της ανεργίας των νέων, κυρίως μέσα από πρακτική εξάσκηση σε επιχειρήσεις και προώθηση της αυτοαπασχόλησης. Συνέστησε επίσης όπως ληφθούν τα κατάλληλα μέτρα πολιτικής, από την πλευρά της ζήτησης, για τόνωση της επιχειρηματικής καινοτομίας. Οι υπόλοιπες συστάσεις, που αφορούν μεταξύ άλλων την αύξηση του ορίου συνταξιοδότησης εναρμονίζοντας την ηλικία συνταξιοδότησης με την αύξηση του προσδόκιμου ζωής, την ολοκλήρωση και εφαρμογή του Γενικού Σχεδίου Υγείας δεν άπτονται των παρεμβάσεων του παρόντος Επιχειρησιακού Προγράμματος.

Λαμβάνοντας υπόψη όλα τα προαναφερόμενα προγραμματικά έγγραφα και τις επιμέρους πολιτικές της Ευρωπαϊκής Ένωσης, με βάση τα ιδιαίτερα αναπτυξιακά χαρακτηριστικά της Κύπρου και τις προκλήσεις που αντιμετωπίζει σχεδιάστηκε *το Εθνικό Στρατηγικό Σχέδιο Αναφοράς (ΕΣΠΑ) για την Πολιτική Συνοχής 2007 –2013*, στο οποίο περιγράφεται η αναπτυξιακή στρατηγική της χώρας, για την αξιοποίηση των πόρων από τα Διαρθρωτικά Ταμεία και το Ταμείο Συνοχής, για την περίοδο 2007-2013.

Ο Γενικός Στρατηγικός Στόχος του ΕΣΠΑ 2007 – 2013, είναι η «επίτευξη της πραγματικής σύγκλισης με την ΕΕ, μέσω συνολικών ρυθμών βιώσιμης ανάπτυξης». Ο Γενικός Στρατηγικός Στόχος αναμένεται να επιτευχθεί μέσω των παρακάτω τριών επί μέρους αλληλοσχετιζόμενων Ειδικών Στρατηγικών Στόχων που είναι:

α) Βελτίωση της ανταγωνιστικότητας.

β) Πλήρης και ποιοτική απασχόληση και εμπέδωση της κοινωνικής συνοχής.

γ) Προώθησης της αειφόρου ανάπτυξης.

Ο δεύτερος Γενικός Στόχος του ΕΣΠΑ αναφέρεται στο Επιχειρησιακό Πρόγραμμα «Απασχόληση, Ανθρώπινο Κεφάλαιο και Κοινωνική Συνοχή», . . παρόλο που η δημιουργία θέσεων απασχόλησης εξαρτάται και από την συνολική αναπτυξιακή προσπάθεια της Κύπρου και όχι μόνο από την επίτευξη των στόχων του Επιχιερησιακού Προγράμματος. Παράλληλα όμως, το παρόν Επιχειρησιακό Πρόγραμμα συμβάλλει και ως προς την επίτευξη του πρώτου Γενικού Στόχου του ΕΣΠΑ, κυρίως όσον αφορά στη βελτίωση της παραγωγικότητας της εργασίας.

## ΣΤΡΑΤΗΓΙΚΗ ΚΑΙ ΣΤΟΧΟΙ

Λαμβάνοντας υπόψη όσα προαναφέρθηκαν, οι κατευθύνσεις πολιτικής, οι οποίες διαμορφώνουν τη στρατηγική του Επιχειρησιακού Προγράμματος «Απασχόληση, Ανθρώπινο Κεφάλαιο και Κοινωνική Συνοχή, 2007-2013» επικεντρώνονται στα εξής πεδία/τομείς:

α) Δια Βίου Μάθηση

β) Προσαρμοστικότητα Επιχειρήσεων και Εργαζομένων

γ) Ενεργητικές Πολιτικές Απασχόλησης

δ) Κοινωνική Συνοχή

ε) Διοικητική Ικανότητα Δημόσιας Διοίκησης

**α) Δια Βίου Μάθηση**

Η Εθνική Στρατηγική της Δια Βίου Μάθησης για την περίοδο 2007-2013, έχει ως στρατηγική επιδίωξη την ποιοτική αναβάθμιση της εκπαίδευσης και της κατάρτισης σε όλα τα επίπεδα και την αξιοποίησή τους ως παραγόντων καθοριστικής σημασίας για την ενίσχυση της ανταγωνιστικότητας, της παραγωγικότητας, της καινοτομίας, της κοινωνικής συνοχής, της ενεργού συμμετοχής των πολιτών, της απασχολησιμότητας και του δυναμισμού της χώρας.

Η στρατηγική επιδίωξη και οι στρατηγικοί στόχοι της Δια Βίου Μάθησης για την περίοδο 2007-2013 θα επιτευχθούν μέσω επικεντρωμένων δράσεων που θα υλοποιηθούν κάτω από τους πιο κάτω Άξονες Προτεραιότητας:

**1.** **Προώθηση Πρόσβασης και Συμμετοχής Όλων στη Δια Βίου Μάθηση**

Επικεντρωμένες δράσεις προώθησης της πρόσβασης στην Εκπαίδευση, της ένταξης / επανένταξης στην αγορά εργασίας επίλεκτων ομάδων – στόχων ανθρώπινου δυναμικού καθώς και της Δια Βίου Μάθησης των απασχολουμένων με κατάλληλη στήριξη των επιχειρήσεων για αύξηση των επενδύσεων στο ανθρώπινο κεφάλαιο.

**2. Ενίσχυση των Υποδομών και Συστημάτων Δια Βίου Μάθησης**

Προώθηση της ποιοτικής διάστασης της Δια Βίου Μάθησης με ενίσχυση των υποδομών και του περιεχομένου της Εκπαίδευσης και Κατάρτισης, καθώς και της προώθησης Εθνικού Συστήματος Προσόντων.

**3. Έρευνα και Ανάπτυξη για Στήριξη της Δια Βίου Μάθησης**

Ποικιλόμορφες δράσεις έρευνας και ανάπτυξης σε καίριας σημασίας θέματα για τη Δια Βίου Μάθηση του ανθρώπινου δυναμικού της Κύπρου.

**4. Αποτελεσματική Διακυβέρνηση της Δια Βίου Μάθησης**

Ποικιλόμορφες δράσεις για ενίσχυση των συστημάτων και μηχανισμών διακυβέρνησης της Δια Βίου Μάθησης τόσο στο Εκπαιδευτικό Σύστημα όσο και στο Σύστημα Κατάρτισης με την ενεργό συμμετοχή των βασικών εμπλεκομένων εταίρων στη Δια Βίου Μάθηση.

Με δεδομένο ότι σε κάθε περίπτωση η ανάπτυξη του ανθρώπινου κεφαλαίου, ως βασική παράμετρος της αναπτυξιακής πορείας της Χώρας, προϋποθέτει βελτίωση της αποτελεσματικότητας της επένδυσης σε ανθρώπινο κεφάλαιο, η Εθνική Στρατηγική της Δια Βίου Μάθησης ενσωματώνεται σε σημαντικό βαθμό στη στρατηγική του Επιχειρησιακού Προγράμματος. Λαμβάνοντας υπόψη τα διαρθρωτικά μέτρα που προωθούνται στο πλαίσιο του Εθνικού Προγράμματος Μεταρρύθμισης, η στρατηγική του παρόντος Επιχειρησιακού Προγράμματος για τη Δια Βίου Μάθηση εστιάζεται κυρίως στη μεταρρύθμιση / ποιοτική αναβάθμιση του συστήματος επαγγελματικής εκπαίδευσης και κατάρτισης και του συστήματος μαθητείας, την ανάπτυξη συστήματος πιστοποίησης επαγγελματικών προσόντων, την ενίσχυση της εκπαίδευσης για την αντιμετώπιση της σχολικής διαρροής, την αναβάθμιση των δεξιοτήτων δια βίου μάθησης των εκπαιδευτικών, καθώς την προώθηση της ηλεκτρονικής μάθησης και την ανάπτυξη ελκυστικών προγραμμάτων Δια Βίου Μάθησης για ενήλικες, τομείς για τους οποίους η συνολική Εθνική Πολιτική, πολύ συνοπτικά αναφέρεται στα παρακάτω σημεία:

***i. Εκπαίδευση :***

Στρατηγική επιδίωξη της εκπαιδευτικής μεταρρύθμισης είναι η ποιοτική αναβάθμιση και ο εκσυγχρονισμός του εκπαιδευτικού συστήματος. Στόχος είναι η παρεχόμενη παιδεία να εφοδιάσει το ανθρώπινο δυναμικό της Κύπρου με τις απαραίτητες γνώσεις / δεξιότητες / μεθόδους για να συνεισφέρει αποτελεσματικά στις σύγχρονες προκλήσεις: βιώσιμη ανάπτυξη, σεβασμός προς το περιβάλλον, ενσωμάτωση των ευάλωτων ομάδων του πληθυσμού, πολιτιστικές αλλαγές, ευρωπαϊκός προσανατολισμός, παγκοσμιοποίηση, γρήγορες τεχνολογικές αλλαγές. Οι προκλήσεις αυτές επιβάλλουν την ενιαία θεώρηση της μάθησης και την ενίσχυση των δεσμών και της συνοχής μεταξύ της εκπαίδευσης, τόσο της πρωτοβάθμιας όσο και της δευτεροβάθμιας, με την τριτοβάθμια εκπαίδευση και την αγορά εργασίας.

Οι κυριότεροι τομείς, στους οποίους επικεντρώνεται η υπό εξέλιξη εκπαιδευτική μεταρρύθμιση, είναι:

* Δημιουργία σύγχρονης υλικοτεχνικής υποδομής στα σχολεία.
* Αντιμετώπιση της σχολικής αποτυχίας.
* Ποιοτική αναβάθμιση των προσόντων των εκπαιδευτικών.
* Αναθεώρηση του περιεχομένου και της δομής της σχολικής εκπαίδευσης συμπεριλαμβανομένης και της επαγγελματικής εκπαίδευσης
* Προώθηση της ενσωμάτωσης των ΤΠΕ στην εκπαίδευση.
* Ένταξη των παιδιών με ειδικές ανάγκες στα σχολεία, με την πλήρη εφαρμογή του ισχύοντος νόμου.
* Επέκταση της Προδημοτικής Εκπαίδευσης.
* Επέκταση του θεσμού του Ολοήμερου Σχολείου.
* Ανάπτυξη της τριτοβάθμιας εκπαίδευσης.
* Αναδιαμόρφωση της διοικητικής δομής του Υπουργείου Παιδείας και Πολιτισμού.

Σημείωση: Η αναδιαμόρφωση της διοικητικής δομής του Υπουργείου Παιδείας και Πολιτισμού δεν αναμένεται να πραγματοποιηθεί στα πλαίσια του Επιχειρησιακού Προγράμματος αυτού αλλά στα πλαίσια μελέτης που απορρέει από το Μνημόνιο Συναντίληψης.

Η στρατηγική του παρόντος Επιχειρησιακού Προγράμματος εστιάζεται στους πιο κάτω τομείς, οι οποίοι, τόσο μεμονωμένα, όσο και σε συνέργεια μεταξύ τους, αλλά και με άλλα μέτρα σε άλλους τομείς, αποτελούν κρίσιμους παράγοντες για την ανάπτυξη της Δια Βίου Μάθησης σε όλο το εκπαιδευτικό σύστημα.

Αναθεώρηση του περιεχομένου και της δομής της σχολικής εκπαίδευσης, συμπεριλαμβανομένης της επαγγελματικής εκπαίδευσης

Στα πλαίσια της βελτίωσης της ελκυστικότητας του συστήματος επαγγελματικής εκπαίδευσης, δίνεται έμφαση στην ποιοτική αναβάθμιση και επέκταση των αναλυτικών προγραμμάτων και τη σύνδεσή τους με τις ανάγκες της αγοράς εργασίας. Επιπλέον, ενισχύεται η προσπάθεια που ξεκίνησε από την προγραμματική περίοδο 2004-2006 για μεγαλύτερη αξιοποίηση των Τεχνολογιών Πληροφορίας και Επικοινωνιών στην αναδιαμόρφωση των αναλυτικών προγραμμάτων, των μεθόδων διδασκαλίας και των μέσων διδασκαλίας. Παράλληλα, βασικές επιδιώξεις είναι η βελτίωση της οριζόντιας κινητικότητας μεταξύ της Γενικής και Επαγγελματικής Εκπαίδευσης, καθώς και η βελτίωση της δυνατότητας πρόσβασης των μαθητών της επαγγελματικής εκπαίδευσης στην τριτοβάθμια εκπαίδευση.

Ποιοτική αναβάθμιση των προσόντων των εκπαιδευτικών

Στόχος είναι η επιμόρφωση των εκπαιδευτικών, τόσο, στο αρχικό στάδιο ώστε να αποκτήσουν τις αναγκαίες δεξιότητες διδασκαλίας με βάση τις νέες απαιτήσεις της εκπαιδευτικής μεταρρύθμισης, όσο, και σε συνεχή και συστηματική βάση, ώστε να επικαιροποιούνται οι γνώσεις και δεξιότητες τους στα πλαίσια των αναβαθμισμένων αναλυτικών προγραμμάτων και της αξιοποίησης των νέων τεχνολογιών ως αντικείμενο μάθησης και μέσου διδασκαλίας.

Αντιμετώπιση της σχολικής αποτυχίας

Για τη βελτίωση της ελκυστικότητας της εκπαίδευσης, πέραν της αναβάθμισης των αναλυτικών προγραμμάτων και των δεξιοτήτων των εκπαιδευτικών, προς την κατεύθυνση αυτή προωθείται και η ενίσχυση της εκπαίδευσης καθώς και η επέκταση και ο εμπλουτισμός των μηχανισμών στήριξης των παιδιών που αντιμετωπίζουν μαθησιακές και άλλες δυσκολίες. Η επιδίωξη αυτή επικεντρώνεται ιδιαίτερα σε υποβαθμισμένες περιοχές με πληθυσμό χαμηλού κοινωνικοοικονομικού και εκπαιδευτικού επιπέδου και όπου παρατηρείται ψηλό ποσοστό σχολικής αποτυχίας και ψηλής σχολικής διαρροής κλπ.

Ανάπτυξη της τριτοβάθμιας εκπαίδευσης

Γενικότερα, στον τομέα αυτό η Κυβέρνηση προωθεί την αύξηση των ευκαιριών για πανεπιστημιακές σπουδές στην Κύπρο, μέσω της δημιουργίας του Τεχνολογικού Πανεπιστημίου Κύπρου, της αναβάθμισης του Ανοικτού Πανεπιστημίου, της ενδυνάμωσης και επέκτασης των προσφερόμενων σπουδών στο Πανεπιστήμιο Κύπρου καθώς και μέσω της ίδρυσης Ιδιωτικών Πανεπιστημίων. Πρόσθετα, στα πλαίσια του Στρατηγικού Σχεδίου Ανάπτυξης 2007-2013, η Κυβέρνηση θέτει ως στόχο να αναβαθμιστεί η Κύπρος σε Περιφερειακό Κέντρο Παροχής Εκπαιδευτικών Υπηρεσιών αυξάνοντας την ελκυστικότητα της τριτοβάθμιας εκπαίδευσης προς τους Κύπριους και ξένους φοιτητές, μέσω της αναβάθμισης του τομέα, της προώθησης της συνεργασίας των Κυπριακών ΑΑΕΙ με αντίστοιχα Ιδρύματα του εξωτερικού καθώς και της δημιουργίας παραρτημάτων ξένων εκπαιδευτικών και ερευνητικών ιδρυμάτων στην Κύπρο.

Η στρατηγική του Προγράμματος για την τριτοβάθμια εκπαίδευση στοχεύει στη διευκόλυνση της πρόσβασης σε προγράμματα με ευέλικτες μεθόδους εξ’ αποστάσεως μάθησης κυρίως μέσω της ηλεκτρονικής μάθησης με σκοπό την αναβάθμιση και τον εκσυγχρονισμό των γνώσεων, των προσόντων και των δεξιοτήτων όλων των πολιτών. Προς την κατεύθυνση αυτή προσφέρεται, επίσης, η δυνατότητα σε κοινωνικά ευάλωτες ομάδες του πληθυσμού να επωφεληθούν από τις γνώσεις και τις εμπειρίες που προσφέρει η τριτοβάθμια εκπαίδευση.

Με στόχο τη βελτίωση της σύζευξης προσφοράς και ζήτησης εργασίας, για την κάλυψη υψηλής ποιότητας θέσεων απασχόλησης, επιχειρείται και η βελτίωση της σύνδεσης της τριτοβάθμιας εκπαίδευσης με την αγορά εργασίας, με τη δημιουργία και λειτουργία μίας σταθερής και συνεχούς διαδικασίας διασύνδεσης των πανεπιστημίων με τις επιχειρήσεις και γενικότερα το παραγωγικό περιβάλλον. Με τη διαδικασία αυτή θα επιτευχθεί η προσαρμογή των επιστημονικών γνώσεων και δεξιοτήτων του ανθρώπινου κεφαλαίου σε επαγγέλματα και ειδικότητες στις απαιτήσεις ενός ανταγωνιστικού παραγωγικού / επιχειρηματικού ιστού και κατ’ ακολουθία στις ανάγκες της αγοράς εργασίας. Στόχος είναι η μεγαλύτερη δυνατή σύνδεση των υποδομών παραγωγής της γνώσης με το παραγωγικό περιβάλλον.

***ii. Μαθητεία***

Ο θεσμός της μαθητείας, ως εναλλακτικός τρόπος εκπαίδευσης και κατάρτισης των νέων αποτελεί βασικό συστατικό της Δια Βίου Μάθησης, ιδιαίτερα όσον αφορά στους νέους, οι οποίοι εγκαταλείπουν πρόωρα το τυπικό εκπαιδευτικό σύστημα ή/και στερούνται βασικών δεξιοτήτων για την προσωπική και επαγγελματική ανέλιξή τους.

Τα προβλήματα, οι ανεπάρκειες και η συνεπαγόμενη αναποτελεσματικότητα της εφαρμογής του ισχύοντος Συστήματος Μαθητείας στην Κύπρο, οδήγησαν στην απόφαση σχεδιασμού ενός νέου συστήματος, το οποίο θα διαδεχθεί το υπάρχον. Η Νέα Σύγχρονη Μαθητεία (ΝΣΜ) αποτελεί ενιαίο σύστημα εκπαίδευσης και κατάρτισης επικεντρωμένο στην ικανοποίηση των αναγκών της αγοράς εργασίας και έχει ως αποστολή του την παροχή σε νέους 14 μέχρι και 25 ετών που δεν είναι ενταγμένοι στο καθιερωμένο εκπαιδευτικό σύστημα, εναλλακτικού τρόπου παιδείας, καλλιέργειας και ανάπτυξης δεξιοτήτων που ικανοποιούν τις τρεις βασικές διαστάσεις των ικανοτήτων του επαγγελματία, δηλαδή της διαπροσωπικής / κοινωνικής, της διαμόρφωσης ιδεών και πλαισίων σκέψης και της διάστασης των τεχνικών ικανοτήτων.

Η ΝΣΜ μέσω εναλλακτικής μορφής εκπαίδευσης και κατάρτισης στοχεύει στην διασφάλιση της απασχολησιμότητας των νέων και της παρουσίας τους στο κοινωνικό σύνολο ως ενεργών πολιτών, με παράλληλη ικανοποίηση των αναγκών της αγοράς εργασίας Ως κύριες στρατηγικές στοχεύσεις της ΝΣΜ είναι:

* Η προσφορά εναλλακτικών τρόπων μάθησης σε άτομα που εγκαταλείπουν το επίσημο εκπαιδευτικό σύστημα, χωρίς βασικές μαθησιακές ικανότητες ή επαγγελματικές δεξιότητες, έτσι ώστε να καθίστανται ικανοί για περαιτέρω μάθηση ή/και απασχολήσιμοι, με βάση τις εκάστοτε ανάγκες της αγοράς εργασίας.
* Η προσφορά εκπαίδευσης και επαγγελματικής κατάρτισης σε νέους που συμπληρώνουν τη δευτεροβάθμια εκπαίδευση και επιθυμούν να αποκτήσουν ή/και να αναβαθμίσουν τις επαγγελματικές τους δεξιότητες για να καταστούν άμεσα απασχολήσιμοι, με δυνατότητα επαγγελματικής ανέλιξης.
* Η διασφάλιση της κινητικότητας των νέων μεταξύ εκπαιδευτικού συστήματος, μαθητείας και απασχόλησης, χωρίς αδιέξοδα και αποκλεισμούς.
* Η βελτίωση της προσφοράς εργασίας νέων ανθρώπων με επαρκή και πιστοποιημένα επαγγελματικά προσόντα για ικανοποίηση των αναγκών της οικονομίας.

Η δομή της ΝΣΜ θα πρέπει να ανταποκρίνεται στο μέγιστο δυνατό βαθμό στις διαφορετικές μεταξύ τους ανάγκες και δυνατότητες των νέων προς του οποίους απευθύνεται, και θα αποτελείται από δύο επίπεδα:

* Προπαρασκευαστική Μαθητεία, η οποία απευθύνεται σε παιδιά 14-16 χρόνων, τα οποία δεν έχουν ολοκληρώσει με επιτυχία όλες τις βαθμίδες υποχρεωτικής εκπαίδευσης και παρέχει τη δυνατότητα σε αυτά τα παιδιά να καλύψουν τις μαθησιακές τους αδυναμίες. Δεν στοχεύει στην απόκτηση εξειδίκευσης για άμεση επαγγελματική αποκατάσταση. Η φοίτηση είναι διάρκειας μέχρι ενός χρόνου και αποσκοπεί στη δημιουργία επαρκούς γνωσιολογικής βάσης και στην ανάπτυξη μαθησιακής ικανότητας για να μπορούν στη συνέχεια αυτά τα παιδιά να ενταχθούν στον Κύριο Κορμό της ΝΣΜ ή να επανενταχθούν στο σύστημα εκπαίδευσης. Οι αποκτώμενες γνώσεις και δεξιότητες πιστοποιούνται, ώστε να διασφαλίζεται η συνέχεια, η συνέπεια και η προοπτική.
* Κύριος Κορμός Μαθητείας, ο οποίος θα απευθύνεται σε νέους 15-20 χρόνων που ολοκληρώνουν όλες τις βαθμίδες της υποχρεωτικής εκπαίδευσης, συμπληρώνουν την Προπαρασκευαστική Μαθητεία ή εγκαταλείπουν το Ενιαίο Λύκειο συμπεριλαμβανομένης της τεχνικής/επαγγελματικής κατεύθυνσης, χωρίς να έχουν ολοκληρώσει τον κύκλο σπουδών τους. Στους νέους αυτούς δίνεται η δυνατότητα απόκτησης δεξιοτήτων για άμεση επαγγελματική αποκατάσταση, παράλληλα με την περαιτέρω ανάπτυξη γλωσσικών, αριθμητικών και άλλων ικανοτήτων. Η διάρκεια της μαθητείας στο επίπεδο αυτό είναι 3 χρόνια και περιλαμβάνει ιδρυματική και ενδοεπιχειρησιακή κατάρτιση. Ο Κύριος Κορμός στοχεύει στο επίπεδο του ειδικευμένου τεχνίτη και το απολυτήριο που εξασφαλίζουν οι απόφοιτοι έχει την αντίστοιχη αναγνώριση και κύρος. Δίνεται μεγάλη έμφαση στην επαγγελματική καθοδήγησή τους και παρέχεται η δυνατότητα μετακίνησής τους από μια ειδικότητα σε άλλη.

Η εφαρμογή του Νέου Συστήματος Μαθητείας έχει αρχίσει σταδιακά από το Νοέμβριο 2012 και θα υλοποιείται παράλληλα και συμπληρωματικά με τις μεταρρυθμίσεις που θα επιτελούνται.

Από τα προαναφερόμενα είναι προφανές, ως εκ του ρόλου της, ότι η λειτουργία του θεσμού της Νέας Σύγχρονης Μαθητείας (Ν.Σ.Μ.) αποτελεί βασικό συντελεστή στη διαμόρφωση της στρατηγικής του Επιχειρησιακού Προγράμματος.

***iii. Σύστημα Επαγγελματικών Προσόντων***

Βασική απαίτηση της υλοποίησης της Στρατηγικής της Δια Βίου Μάθησης αποτελεί η ύπαρξη διαφάνειας και αναγνώρισης των προσόντων που αποκτώνται στο εσωτερικό και εξωτερικό της Χώρας και διατάξεων που να δίνουν στους πολίτες τη δυνατότητα μεταφοράς των προσόντων τους στα εθνικά και τομεακά συστήματα προσόντων.

Σε εθνικό επίπεδο, ουσιαστικό ρόλο στην προσπάθεια αυτή αναμένεται να διαδραματίσει η σταδιακή εισαγωγή Εθνικού Πλαισίου Προσόντων, το οποίο θα συμβάλει σε μεγάλο βαθμό στην αναβάθμιση του ανθρώπινου δυναμικού της Χώρας, αλλά και στην προώθηση της κινητικότητας στην αγορά εργασίας και στη διευκόλυνση της πρόσβασης στα διάφορα εθνικά συστήματα εκπαίδευσης και κατάρτισης. Κατά συνέπεια θα συμβάλει ουσιαστικά στην προσπάθεια για αύξηση της παραγωγικότητας και βελτίωση της ανταγωνιστικότητας της κυπριακής οικονομίας. Στη διαδικασία διαμόρφωσης του Εθνικού Πλαισίου Προσόντων θα ληφθεί υπόψη η ανάγκη πιστοποίησης της γνώσης που αποκτάται μέσω τυπικής, άτυπης και μη τυπικής εκπαίδευσης και κατάρτισης, καθώς και το Ενιαίο Κοινοτικό Πλαίσιο για τη Διαφάνεια των Εκπαιδευτικών και Επαγγελματικών Προσόντων και Ικανοτήτων «Europass».

Βασικοί στόχοι της ανάπτυξης και εισαγωγής Εθνικού Πλαισίου Προσόντων είναι οι εξής:

* Διασφάλιση διαφάνειας, αναγνώρισης και συγκρισιμότητα των προσόντων και της δυνατότητας μεταφοράς προσόντων επαγγελματικής και γενικής εκπαίδευσης, με στόχο την υποβοήθηση της δια βίου μάθησης και κινητικότητας των ατόμων.
* Αντιστοιχία των επιπέδων αναφοράς του Εθνικού Πλαισίου Προσόντων με αυτά του Ευρωπαϊκού Πλαισίου Προσόντων για να είναι δυνατή η συνεργασία και η συμβολή στην επικοινωνία-κινητικότητα σπουδαστών και εργαζομένων.
* Σύνδεση των εθνικών και τομεακών πλαισίων προσόντων.
* Εισαγωγή κοινών σημείων αναφοράς που θα διευκολύνουν τους εκπαιδευόμενους και εργαζομένους να οργανώσουν τη σταδιοδρομία τους, στο πλαίσιο της Δια Βίου Μάθησης.

Επομένως, είναι προφανής η σκοπιμότητα ενσωμάτωσης στη στρατηγική του Επιχειρησιακού Προγράμματος του Συστήματος Επαγγελματικών Προσόντων (ΣΕΠ), το οποίο θα σχεδιασθεί, θα εγκαθιδρυθεί και θα λειτουργήσει σταδιακά και αναμένεται να είναι ένα αυτοτελές Σύστημα, το οποίο θα ορίζει τα Πρότυπα Επαγγελματικά Προσόντα (ΠΕΠ), με βάση τις εκάστοτε ανάγκες και προτεραιότητες της κυπριακής οικονομίας. Παράλληλα, επιδιώκεται η αξιοποίηση των ΠΕΠ που θα αναπτυχθούν από τα κύρια υποσυστήματα παροχής αρχικής επαγγελματικής εκπαίδευσης και κατάρτισης, όπως αυτών της Δημόσιας και Ιδιωτικής Τεχνικής και Επαγγελματικής Εκπαίδευσης και Κατάρτισης, του Συστήματος Μαθητείας, των Προγραμμάτων Αρχικής Κατάρτισης της ΑνΑΔ κλπ.

Στο πιο πάνω πλαίσιο, τα ΠΕΠ που σε πρώτο στάδιο θα ετοιμασθούν κατά τη διάρκεια της νέας προγραμματικής περιόδου 2007-2013, αναμένεται να έχουν άμεση σχέση με τις βασικές ειδικότητες για τις οποίες προσφέρεται επαγγελματική εκπαίδευση και κατάρτιση στην Κύπρο. Πρόσθετα, τα αναλυτικά προγράμματα των παροχέων επαγγελματικής εκπαίδευσης και κατάρτισης, σχεδιάζεται νααναθεωρηθούν σταδιακά έτσι που να συνάδουν με το περιεχόμενο και τις απαιτήσεις των ΠΕΠ.

Ο καθορισμός και εφαρμογή ενός πλαισίου αναγνώρισης και πιστοποίησης της ανεπίσημης και άτυπης μάθησης και η ενσωμάτωση του στην όλη διαδικασία της απονομής επαγγελματικών προσόντων, αναμένεται να αποτελέσει ουσιαστικό μέρος του ολοκληρωμένου Συστήματος Επαγγελματικών Προσόντων (ΣΕΠ).

**β) Προσαρμοστικότητα Επιχειρήσεων και Εργαζομένων**

Η παραγωγικότητα αποτελεί έναν από τους πιο σημαντικούς παράγοντες ενίσχυσης της ανταγωνιστικότητας και βελτίωσης της ευημερίας. Η ανταγωνιστικότητα προσδιορίζεται εν πολλοίς από την παραγωγικότητα του ανθρώπινου δυναμικού και του κεφαλαίου, δείκτες αλληλοσυνδεόμενοι μεταξύ τους και εξυπηρετώντας πολλαπλές στρατηγικές που έχουν άμεσες επιπτώσεις στην αγορά εργασίας, στην επιχειρηματικότητα και στις επενδύσεις.

Η βελτίωση της παραγωγικότητας της κυπριακής οικονομίας αποτελεί σημαντική προτεραιότητα του Κράτους. Το Συμβούλιο Παραγωγικότητας ετοίμασε το Εθνικό Πρόγραμμα Παραγωγικότητας και τη Στρατηγική για την Παραγωγικότητα, περιλαμβανομένων των πυλώνων / προτεραιοτήτων που εξειδικεύονται σε μέτρα, κατηγορίες δράσεων και έργα.

Σημαντική παράμετρος βελτίωσης της παραγωγικότητας της εργασίας και του κεφαλαίου αποτελεί η βελτίωση της προσαρμοστικότητας των εργαζομένων και των επιχειρήσεων, η οποία παράλληλα, λόγω της διάρθρωσης του παραγωγικού και επιχειρηματικού ιστού της Κύπρου, συμβάλλει τα μέγιστα στην ανάπτυξη της κυπριακής οικονομίας και στην ευημερία του κοινωνικού ιστού της Χώρας.

Προκειμένου να βοηθηθούν οι επιχειρήσεις της χώρας και κυρίως οι ΜΜΕ να υπερνικήσουν τα ειδικά προβλήματα τους και να ενισχυθεί η τεχνολογική επικαιροποίηση και η επιχειρηματική καινοτομία τους και συμπληρώνοντας τις παρεμβάσεις που προωθούνται για ενίσχυση της ανταγωνιστικότητας, επιχειρείται διαδικασία μεγαλύτερης έμφασης στην κατάρτιση του απασχολούμενου δυναμικού στα θέματα τεχνολογιών πληροφορίας και επικοινωνίας, στις τομεακές ανάγκες, μαζί με βελτιωμένες υπηρεσίες στήριξης των επιχειρήσεων.

Η κατάρτιση των εργαζομένων και των εργοδοτών, όπου αυτό είναι εφικτό και ιδιαίτερα στις πολύ μικρές, μικρές και μεσαίου μεγέθους επιχειρήσεις, θα πρέπει να συνδέεται με μία διαγνωστική μελέτη διερεύνησης των προβλημάτων και προοπτικών της επιχείρησης και να αποτελεί ένα ευέλικτο σχέδιο ανάπτυξης της επιχείρησης, μέρος του οποίου είναι η βελτιστοποίηση του ανθρώπινου δυναμικού, της οργάνωσης της εργασίας και των συνθηκών υγιεινής και ασφάλειας των εργαζομένων.

Συμπληρωματικά και σε άμεση συνάφεια με τα προαναφερόμενα για την προσαρμοστικότητα εργαζομένων και επιχειρήσεων, στο πλαίσιο της Εθνικής Στρατηγικής Δια Βίου Μάθησης, έχει κριθεί ως σημαντικός παράγοντας η ανάληψη, κατά την προγραμματική περίοδο 2007 – 2013, πολλαπλών μορφών δράσεων προώθησης της Δια Βίου Μάθησης των απασχολουμένων στις επιχειρήσεις, αλλά και των επιχειρηματιών, στοχευμένες στα παρακάτω πεδία:

* Προώθηση της Προσαρμοστικότητας και Διατηρησιμότητας των Εργαζομένων, με κατάλληλο εμπλουτισμό των γνώσεων και δεξιοτήτων τους.
* Βελτίωση Παραγωγικότητας σε Επιχειρήσεις.
* Προώθηση της Έρευνας και Καινοτομίας σε Επιχειρήσεις.
* Αξιοποίηση Νέων Τεχνολογιών.
* Ανάπτυξη της Επιχειρηματικότητας.
* Αξιοποίηση και Ανάπτυξη Απασχολούμενου Γυναικείου Δυναμικού.
* Καινοτόμες Προσεγγίσεις στην Ανάπτυξη Ανθρώπινου Δυναμικού.
* Αναβάθμιση της σύνδεσης της τριτοβάθμιας εκπαίδευσης με τις επιχειρήσεις και γενικότερα το παραγωγικό περιβάλλον.

Από τους παραπάνω τομείς δράσης, η στρατηγική του Επιχειρησιακού Προγράμματος εστιάζεται στην παροχή εμπλουτισμένων, αλλά και νέων υποστηρικτικών μορφών υπηρεσιών ανθρώπινου δυναμικού στις επιχειρήσεις, περιλαμβανομένων και καινοτόμων συμβουλευτικών υπηρεσιών, κατόπιν αναγκαίων διαγνωστικών ερευνών και παροχής κατάρτισης. Τα προγράμματα κατάρτισης θα ενεργούν συμπληρωματικά με τις παρεμβάσεις για αξιοποίηση των Τεχνολογιών Πληροφορίας και Επικοινωνίας και αύξηση των επενδύσεων σε θέματα Έρευνας και Ανάπτυξης που προωθούνται στα πλαίσια των άλλων Επιχειρησιακών Προγραμμάτων.

**γ) Ενεργητικές Πολιτικές Απασχόλησης**

Οι ενεργητικές πολιτικές απασχόλησης αποτελούν βασική στρατηγική της Κύπρου στον τομέα του ανθρώπινου δυναμικού, η οποία υλοποιείται από την περίοδο 2004-2006, με στόχο τη διεύρυνσή της και εμβάθυνσή της κατά την περίοδο 2007-2013. Η στρατηγική αυτή συμβάλλει σημαντικά στην προσέλκυση και διατήρηση μεγαλύτερου αριθμού προσώπων στην αγορά εργασίας σε καλύτερες και περισσότερες θέσεις απασχόλησης.

Η γενικότερη στρατηγική της Κύπρου για την ενδυνάμωση των ενεργητικών πολιτικών απασχόλησης εστιάζεται στον εκσυγχρονισμό και διεύρυνση των συστημάτων έγκαιρου εντοπισμού και αντιμετώπισης προβλημάτων στην αγορά εργασίας και στην ανάληψη στοχευμένων παρεμβάσεων σε πραγματικό χρόνο. Αυτό θα επιτευχθεί με τη συνεχή αναβάθμιση των συστημάτων της αγοράς εργασίας προς την κατεύθυνση της «πελατοκεντρικής» και εξατομικευμένης παρέμβασης των ανέργων και των αέργων, με ιδιαίτερη προσέγγιση στις τοπικές αγορές εργασίας και σε συνεργασία με τον επιχειρηματικό ιστό κάθε περιοχής. Βασικό μοχλό στην εφαρμογή αυτής της πολιτικής αποτελεί η Δημόσια Υπηρεσία Απασχόλησης.

Ως εκ τούτου, οι οργανωτικές αλλαγές της Δημόσιων Υπηρεσιών Απασχόλησης (ΔΥΑ), προκειμένου να ανταποκριθούν στις απαιτήσεις ένταξης στην αγορά εργασίας αποτελούν τον ακρογωνιαίο λίθο των ενεργητικών πολιτικών απασχόλησης, δεδομένου ότι πρόκειται για τον πιο σημαντικό θεσμό της αγοράς εργασίας, αναφορικά με την εφαρμογή ενεργητικών πολιτικών για πρόληψη και μείωση της ανεργίας και την προώθηση της απασχόλησης.

Η ενίσχυση και ο εκσυγχρονισμός της ΔΥΑ που άρχισε την προγραμματική περίοδο 2004-2006 αναμένεται να αναβαθμίσει σημαντικά την ποιότητα των παρεχόμενων υπηρεσιών της ΔΥΑ προς το κοινό (δημιουργία και λειτουργία δύο (2) νέων Τοπικών Γραφείων Εργασίας, εισαγωγή της εξατομικευμένης εξυπηρέτησης ανέργων με δυσκολίες ένταξης στην απασχόληση, παροχή διευκολύνσεων για αυτοεξυπηρέτηση και η ανάπτυξη των ικανοτήτων του προσωπικού, μέσω της κατάρτισης του για παροχή ποιοτικής εξυπηρέτησης). Κατά την προγραμματική περίοδο 2004-2006, αναπτύχθηκαν, επίσης, οι διαδικασίες διαχείρισης ποιότητας των υπηρεσιών που παρέχονται μέσω των Γραφείων Εργασίας της ΔΥΑ, με στόχο την αναβάθμιση των παρεχόμενων υπηρεσιών και την παρακολούθηση της εφαρμογής τους. Το εργαλείο αυτό αποτελεί, για το Υπουργείο Εργασίας και Κοινωνικών Ασφαλίσεων, ένα εύχρηστο μέσο για τον σχεδιασμό νέων δράσεων για την προώθηση μεταρρυθμίσεων στην πολιτική απασχόλησης και την καταπολέμηση της ανεργίας.

Η στρατηγική της νέας προγραμματικής περιόδου, 2007-2013 και ιδιαίτερα όπως αναπροσαρμόστηκε κατά την περίοδο εμφάνισης των αρνητικών επιπτώσεων της οικονομικής κρίσης στην αγορά εργασίας της Κύπρου, αφορά στην περαιτέρω ενίσχυση / ενδυνάμωση της ΔΥΑ για να μπορεί να ανταποκρίνεται πιο αποτελεσματικά στο ρόλο της, μέσω της ενίσχυσης της διοικητικής ικανότητας της, της ολοκλήρωσης της επέκτασης του δικτύου της, αποτελεσματικότερων τρόπων προσέγγισης των εργοδοτών και επιχειρηματιών, όσον αφορά στην ικανοποίηση των αναγκών τους σε εργατικό δυναμικό και μέσω της ανάπτυξης εταιρικών σχέσεων, σε τοπικό επίπεδο και με άλλους φορείς, για καταπολέμηση της ανεργίας και του κοινωνικού αποκλεισμού, όπως και την προώθηση της απασχόλησης.

Επιπρόσθετα, η στρατηγική του Προγράμματος στο πεδίο των ενεργητικών πολιτικών απασχόλησης διασυνδέεται άμεσα και με αυτήν της Δια Βίου Μάθησης, με το σχεδιασμό επικεντρωμένων δράσεων κατάρτισης για τη βελτίωση της απασχολησιμότητας και την προετοιμασία ένταξης ή/και επανένταξης στην αγορά εργασίας, πληθυσμιακών ομάδων που εμφανίζουν χαμηλά ποσοστά απασχόλησης και συμμετοχής στην αγορά εργασίας και υψηλά ποσοστά ανεργίας, όπως είναι οι νέοι και γυναίκες.

**δ) Κοινωνική Συνοχή**

Η συνολική στρατηγική προσέγγιση της Κύπρου, σύμφωνα με το Εθνικό Πρόγραμμα Μεταρρυθμίσεων επικεντρώνεται στη δημιουργία των απαραίτητων συνθηκών βελτίωσης της κοινωνικής συνοχής στη χώρα, ως επί το πλείστον μέσω της ενεργούς ένταξης των ευάλωτων ομάδων στην απασχόληση. Έχει ως στόχο την ενίσχυση της ευελιξίας στην αγορά εργασίας, την περαιτέρω ανάπτυξη του ανθρώπινου κεφαλαίου μέσω δραστηριοτήτων επαγγελματικής κατάρτισης. Επιπρόσθετα, η στρατηγική δίνει προτεραιότητα στη μείωση της φτώχειας για το σύνολο του πληθυσμού και προβλέπει συγκεκριμένα μέτρα για τα άτομα ηλικίας 65 ετών και άνω, καθώς και για τα παιδιά.

Στις ανωτέρω κατευθύνσεις, η στρατηγική του Επιχειρησιακού Προγράμματος επικεντρώνεται στην ένταξη των ευάλωτων ομάδων στην αγορά εργασίας, η οποία επιδιώκεται κατά κύριο λόγο μέσω ενεργητικών πολιτικών, σε ομάδες – στόχους, όπως γυναίκες, άτομα μεγαλύτερης ηλικίας, δικαιούχους δημόσιας αρωγής, άτομα με αναπηρία, μετανάστες και ξενόγλωσσους υπηκόους της Κύπρου. Η πρόβλεψη για εξατομικευμένη αντιμετώπιση των ανέργων από τις Δημόσιες Υπηρεσίες Απασχόλησης και η προώθηση ευέλικτων μορφών απασχόλησης, συνοδεύονται από καλύτερες υπηρεσίες φροντίδας για παιδιά και άλλα εξαρτώμενα άτομα, με την παράλληλη ενδυνάμωση των δομών και μηχανισμών εμπλεκόμενων φορέων για το σχεδιασμό και την υλοποίηση κοινωνικών προγραμμάτων, δίνοντας ιδιαίτερη έμφαση σε περιοχές που αντιμετωπίζουν πολλαπλά προβλήματα (υποβαθμισμένες αστικές περιοχές και ύπαιθρος).

**ε) Διοικητική Ικανότητα της Δημόσιας Διοίκησης**

Σημαντική παράμετρος για την επιτάχυνση της αναπτυξιακής διαδικασίας της Κύπρου και την προσαρμογή της οικονομίας της στις απαιτήσεις του έντονα ανταγωνιστικού διεθνούς περιβάλλοντος αποτελεί ο ουσιαστικός εκσυγχρονισμός του δημόσιου τομέα σε όλα τα επίπεδα διοίκησης, για την μετατροπή του σε σύγχρονο και αποτελεσματικό μέσο σχεδιασμού και εφαρμογής των δημόσιων πολιτικών. Η ενδυνάμωση της διοικητικής ικανότητας των δημόσιων υπηρεσιών θα συμβάλλει στην αύξηση της παραγωγικότητας και της ποιότητας της εργασίας, στην προώθηση της επιχειρηματικότητας, στην προσέλκυση επενδύσεων και στη δημιουργία απασχόλησης.

Στο πλαίσιο αυτής της στρατηγικής οι στόχοι που θέτει το ΕΣΠΑ και το ΕΠΜ για τον εκσυγχρονισμό της Δημόσιας Διοίκησης αφορούν, μεταξύ άλλων:

* στον εκσυγχρονισμό του θεσμικού πλαισίου ρύθμισης θεμάτων διοίκησης ανθρώπινου δυναμικού και διοικητικής οργάνωσης της δημόσιας διοίκησης (π.χ. διαδικασία επιλογής και πρόσληψης προσωπικού, εκσυγχρονισμός Σχεδίων Υπηρεσίας, εισαγωγή νέου συστήματος αξιολόγησης της απόδοσης των δημοσίων υπαλλήλων, περαιτέρω επέκταση του Κοινού Πλαισίου Αξιολόγησης στο δημόσιο τομέα).
* στη βελτίωση της εκπαίδευσης του προσωπικού της δημόσιας διοίκησης.
* στην αναμόρφωση του κανονιστικού πλαισίου που ρυθμίζει τη δημόσια δράση.
* στην αναβάθμιση της ποιότητας των παρεχόμενων υπηρεσιών στον πολίτη.

Ως εκ τούτου, οι στρατηγικές προτεραιότητες που τίθενται για τη δημιουργία μιας σύγχρονης, αποδοτικής και αποτελεσματικής δημόσιας υπηρεσίας, η οποία, αξιοποιώντας και τη σύγχρονη τεχνολογία της πληροφορικής και των επικοινωνιών, είναι σε θέση να σχεδιάζει και εφαρμόζει πολιτικές αποτελεσματικά και αποδοτικά, να προσφέρει υψηλού ποιοτικού επιπέδου υπηρεσίες και να αντιμετωπίζει με επιτυχία τις προκλήσεις και ευκαιρίες που παρουσιάζονται στον Ευρωπαϊκό χώρο, είναι οι εξής.

* Ενδυνάμωση των δομών και των διαδικασιών σχεδιασμού δημόσιων πολιτικών και αναπτυξιακών προγραμμάτων.
* Ενδυνάμωση της ικανότητας εφαρμογής, διαχείρισης/ παρακολούθησης και αξιολόγησης των δημόσιων πολιτικών και αναπτυξιακών προγραμμάτων.
* Παροχή υπηρεσιών υψηλού ποιοτικού επιπέδου στους πολίτες και στις επιχειρήσεις.

Ως μέρος της γενικότερης στρατηγικής για την αναβάθμιση και εκσυγχρονισμό της δημόσιας διοίκησης και, λαμβάνοντας υπόψη τις ελλείψεις που παρατηρούνται στις οργανωτικές δομές, μηχανισμούς και εμπειρίες διαμόρφωση και παραγωγής πολιτικής, σχεδιασμού και υλοποίησης αναπτυξιακών προγραμμάτων και έργων, η στρατηγική του Επιχειρησιακού Προγράμματος εστιάζεται στην προώθηση της διαδικασίας οργανωτικού και λειτουργικού ανασχεδιασμού και διοικητικής ανασυγκρότησης υπηρεσιών, ιδιαίτερα, όσων σχετίζονται άμεσα με τις, μέσω του Επιχειρησιακού Προγράμματος, προωθούμενες επιμέρους πολιτικές ενίσχυσης του ανθρώπινου κεφαλαίου, προώθησης πολιτικών για την απασχόληση και την κοινωνική συνοχή

Παράλληλα, λαμβάνοντας υπόψη, ότι η κατάλληλη ανάπτυξη του ανθρώπινου δυναμικού και η προώθηση της Δια Βίου Μάθησης αποτελούν βασικές προϋποθέσεις για την ενίσχυση της διοικητικής ικανότητας του δημόσιου τομέα, στη στρατηγική του Επιχειρησιακού Προγράμματος εντάσσεται και η οργανωσιακή βελτίωση, η ενίσχυση της στρατηγικής, διοικητικής και ηγετικής ικανότητας και της τεχνογνωσίας του προσωπικού, καθώς και η ανάπτυξη του ανθρώπινου δυναμικού στην κεντρική δημόσια διοίκηση και τοπική αυτοδιοίκηση. Ειδικότερα προωθούνται προγράμματα κατάρτισης για ενδυνάμωση των δεξιοτήτων της δημόσιας υπηρεσίας, της καλλιέργειας στα στελέχη και τους οργανισμούς της κυπριακής δημόσιας υπηρεσίας μιας νέας κουλτούρας που ενθαρρύνει την ανάληψη βελτιωτικών πρωτοβουλιών σε συνεχή βάση, για δημιουργία μιας πολιτοκεντρικής δημόσιας διοίκησης, επικεντρωμένης στην επίτευξη αποτελεσμάτων και τέλος της ενίσχυσης της υπευθυνότητας του προσωπικού της δημόσιας διοίκησης, και ιδιαίτερα των στελεχών που κατέχουν θέσεις ευθύνης.

* + 1. Στρατηγικός και Γενικοί Στόχοι του Προγράμματος

Σύμφωνα με την προηγηθείσα παρουσίαση των βασικών κατευθύνσεων της εθνικής στρατηγικής περί ανάπτυξης του ανθρώπινου δυναμικού, επί των οποίων παρεμβαίνει και ενισχύει το Επιχειρησιακό Πρόγραμμα, συμπληρωματικά προς τις παρεμβάσεις που χρηματοδοτούνται με αμιγώς εθνικούς πόρους και λαμβάνοντας υπόψη τις συνθήκες της αγοράς εργασίας μετά την εμφάνιση της οικονομικής και χρηματοπιστωτικής κρίσης, προσδιορίζεται ο Στρατηγικός Στόχος και οι Γενικοί Στόχοι του Προγράμματος, οι οποίοι παρουσιάζονται αμέσως πιο κάτω.

#### Στρατηγικός Στόχος

**Ο στρατηγικός στόχος του Προγράμματος είναι η ενίσχυση της συμμετοχής στην αγορά εργασίας, η ανάπτυξη του ανθρώπινου δυναμικού και η εμπέδωση συνθηκών κοινωνικής συνοχής και ίσων ευκαιριών.**

Με τον Στρατηγικό Στόχο του Προγράμματος επιδιώκεται η αντιμετώπιση των αρνητικών επιπτώσεων της οικονομικής ύφεσης στην αγορά εργασίας, η ανάπτυξη του ανθρώπινου δυναμικού και η αντιμετώπιση των διαρθρωτικών αδυναμιών της αγοράς εργασίας, οι οποίες εστιάζονται στην αναβάθμιση των δεξιοτήτων ορισμένων, κρίσιμων για το σύνολο του κοινωνικού ιστού και την αγορά εργασίας, πληθυσμιακών ομάδων και στην προώθησή τους σε θέσεις εργασίας. Ιδιαίτερη δε έμφαση δίνεται στη Δια Βίου Μάθηση, πολιτική η οποία διατρέχει σχεδόν το σύνολο του Προγράμματος, πέραν της εστίασης σε συγκεκριμένες αυτοτελείς κατηγορίες παρεμβάσεων που εξυπηρετούν τη συγκεκριμένη πολιτική, στο πλαίσιο αντίστοιχου ειδικού στόχου στον ένα από τους δύο βασικούς Άξονες Προτεραιότητας του Προγράμματος.

Ο Στρατηγικός Στόχος του Επιχειρησιακού Προγράμματος συμβάλλει άμεσα στον έναν από τους δύο ειδικούς στρατηγικούς στόχους του ΕΣΠΑ, δηλαδή την «πλήρη και ποιοτική απασχόληση και εμπέδωση της κοινωνικής συνοχής», ενώ συμβάλλει σε σημαντικό βαθμό για την επίτευξη του πρώτου ειδικού στρατηγικού στόχου του ΕΣΠΑ, «βελτίωση της ανταγωνιστικότητας». Παράλληλα δε, ο στρατηγικός στόχος του Επιχειρησιακού Προγράμματος ταυτίζεται με τη θεματική προτεραιότητα του ΕΣΠΑ «Ανθρώπινοι πόροι, Απασχόληση και Κοινωνική Συνοχή», ενώ συμβάλλει στην αποτελεσματική υλοποίηση τριών ακόμα από τις συνολικά πέντε θεματικές προτεραιότητες του ΕΣΠΑ, της θεματικής προτεραιότητας «Ενίσχυση της Παραγωγικής Βάσης της Οικονομίας και Στήριξη των Επιχειρήσεων» και «Δημιουργία Βιώσιμων Κοινοτήτων» και της «Κοινωνίας της Γνώσης και Προώθηση της Έρευνας και Τεχνολογικής Ανάπτυξης».

Με βάση αυτά τα δεδομένα είναι εμφανές ότι οι παρεμβάσεις του Επιχειρησιακού Προγράμματος που υλοποιούνται για την επίτευξη του Στρατηγικού Στόχου έχουν βαθμούς συμπληρωματικότητας και συμβάλλουν στους στόχους του Επιχειρησιακού Προγράμματος «Αειφόρος Ανάπτυξη και Ανταγωνιστικότητα», καθώς επίσης και με τα Επιχειρησιακά Προγράμματα «Αγροτική Ανάπτυξη» 2007 – 2013 και «Αλιεία» 2007 – 2013 που συγχρηματοδοτούνται αντίστοιχα από το ΕΓΤΑΑ και το ΕΤΑ.

#### Γενικοί Στόχοι

Ο Στρατηγικός Στόχος του Επιχειρησιακού Προγράμματος θα επιτευχθεί μέσω δύο ενδιάμεσων γενικών στόχων, οι οποίοι είναι:

* **Βελτίωση του ανθρώπινου δυναμικού και αύξηση της προσαρμοστικότητας του ιδιωτικού και δημόσιου τομέα**
* **Προσέλκυση και διατήρηση περισσότερων ατόμων στην αγορά εργασίας και ενίσχυση της κοινωνικής ενσωμάτωσης**

Οι δύο αυτοί γενικοί στόχοι του Προγράμματος, οι οποίοι θα επιτευχθούν μέσω δύο αντίστοιχων βασικών Αξόνων Προτεραιότητας, αλληλοσυνδέονται στην επίτευξή τους, ιδιαίτερα δε για την επίτευξη του πρώτου στόχου συμβάλλει άμεσα ο δεύτερος στόχος, αφού δημιουργεί τις αναγκαίες προϋποθέσεις για ένταξη στην αγορά εργασίας και στην απασχόληση, ενώ παράλληλα με την αύξηση της προσαρμοστικότητας επιχειρήσεων και εργαζομένων δημιουργούνται οι συνθήκες τόσο για τη δημιουργία, όσο και για τη διατήρηση των θέσεων εργασίας.

Η σύνδεση των στόχων και των Αξόνων Προτεραιότητας απεικονίζεται στο διάγραμμα που ακολουθεί:

***ΠΕΡΙΓΡΑΜΜΑ ΣΤΡΑΤΗΓΙΚΗΣ ΤΟΥ ΠΡΟΓΡΑΜΜΑΤΟΣ***

**ΣΤΡΑΤΗΓΙΚΟΣ ΣΤΟΧΟΣ**

**ΕΝΙΣΧΥΣΗ ΤΗΣ ΣΥΜΜΕΤΟΧΗΣ ΣΤΗΝ ΑΓΟΡΑ ΕΡΓΑΣΙΑΣ, ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΕΜΠΕΔΩΣΗ ΚΟΙΝΩΝΙΚΗΣ ΣΥΝΟΧΗΣ ΚΑΙ ΙΣΩΝ ΕΥΚΑΙΡΙΩΝ**

**ΓΕΝΙΚΟΙ ΣΤΟΧΟΙ**

Βελτίωση του Ανθρώπινου Δυναμικού και Αύξηση της Προσαρμοστικότητας του ιδιωτικού και του δημόσιου τομέα

Προσέλκυση και διατήρηση περισσότερων ατόμων στην αγορά εργασίας και ενίσχυση της κοινωνικής ενσωμάτωσης

**ΑΞΟΝΕΣ ΠΡΟΤΕΡΑΙΟΤΗΤΑΣ**

Διεύρυνση της Αγοράς Εργασίας και Κοινωνική Συνοχή

Τεχνική Υποστήριξη της Εφαρμογής

Ανάπτυξη του Ανθρώπινου Δυναμικού και Προσαρμοστικότητα

Αμέσως πιο κάτω αιτιολογούνται και αναλύονται οι γενικοί στόχοι της στρατηγικής.

**Γενικός Στόχος: Βελτίωση του Ανθρώπινου Δυναμικού και Αύξηση της Προσαρμοστικότητας του ιδιωτικού και του δημόσιου τομέα**

Η επένδυση στο ανθρώπινο δυναμικό για βελτίωση, αναβάθμιση και ενίσχυση των δεξιοτήτων του σύμφωνα με τις ανάγκες της παραγωγικής δραστηριότητας, λαμβάνοντας υπόψη τις ραγδαίες αλλαγές της τεχνολογίας, αποτελεί βασικό παράγοντα για την αύξηση της παραγωγικότητας της εργασίας, ενώ παράλληλα είναι βασική προϋπόθεση αύξησης της απασχολησιμότητας του πληθυσμού εργάσιμης ηλικίας και συντελεί στη μείωση των ανισοσκελειών μεταξύ προσφοράς και ζήτησης εργασίας.

Δεδομένου του ψηλού εκπαιδευτικού επιπέδου του πληθυσμού και της παράλληλης χαμηλής παραγωγικότητας της εργασίας σε βασικούς τομείς της οικονομίας, δημιουργείται η αναγκαιότητα αναπροσδιορισμού των εκπαιδευτικών γνώσεων και δεξιοτήτων προς την κατεύθυνση ψηλού επιπέδου δεξιοτήτων που απαιτεί η αγορά, και η ενίσχυση της δια βίου μάθησης σε όλες τις βαθμίδες της εκπαίδευσης και κατάρτισης για συνεχή προσαρμογή των δεξιοτήτων και γνώσεων στις ραγδαία μεταβαλλόμενες απαιτήσεις των παραγωγικών / οικονομικών δραστηριοτήτων.

Παράλληλα όμως, προκειμένου οι επιχειρήσεις, οι εργαζόμενοι και οι επιχειρηματίες, να αντεπεξέλθουν στο γρήγορα μεταβαλλόμενο και έντονα ανταγωνιστικό περιβάλλον θα πρέπει να προσαρμόζουν τις διοικητικές και παραγωγικές λειτουργίες στα εκάστοτε νέα δεδομένα της αγοράς, τόσο από πλευράς ενσωμάτωσης νέων τεχνολογιών και καινοτομιών στις λειτουργίες τους, όσο και στην οργάνωση της εργασίας, με παράλληλο αναπροσδιορισμό και αναβάθμιση των δεξιοτήτων και προσόντων εργαζομένων και επιχειρηματιών. Επιπρόσθετα η σύνδεση της εκπαίδευσης και κατάρτισης όλων των βαθμίδων με τις ανάγκες / απαιτήσεις της παραγωγικής βάσης και ιδιαίτερα με τις ανάγκες του επιχειρηματικού κόσμου με μια διαδικασία αλληλεπίδρασης, ολοκληρώνει σε σημαντικό βαθμό την προσαρμογή των επιχειρήσεων, των επιχειρηματιών και των εργαζομένων στα εκάστοτε νέα δεδομένα του διεθνούς ανταγωνιστικού περιβάλλοντος.

Πρόσθετα, απαιτείται η ενίσχυση της προσαρμοστικότητας κυρίως του αμιγούς Δημόσιου Τομέα, ιδιαίτερα σ’ εκείνους τους τομείς που άπτονται του σχεδιασμού / προγραμματισμού και διαχείρισης προγραμμάτων ανάπτυξης ανθρώπινου δυναμικού, καθώς επίσης και για τους τομείς παροχής ψηλού επιπέδου υπηρεσιών στους πολίτες και στις επιχειρήσεις.

Βασικός κορμός της πολιτικής για προώθηση αυτού του Στόχου αποτελεί η εφαρμογή παρεμβάσεων που εντάσσονται στη στρατηγική για τη Δια Βίου Μάθηση, με έμφαση στην επαγγελματική εκπαίδευση και κατάρτιση, συμπεριλαμβανομένου και του συστήματος μαθητείας, η οποία σε συνδυασμό, με την αναβάθμιση των δεξιοτήτων των εκπαιδευτικών, την παροχή συμβουλευτικών υπηρεσιών για την προσαρμοστικότητα των επιχειρήσεων και των εργαζομένων, τη στοχευμένη αναδιοργάνωση των δημόσιων υπηρεσιών σε συγκεκριμένους κρίσιμους τομείς και την ανάπτυξη ελκυστικών προγραμμάτων Δια Βίου Μάθησης, επιχειρείται μια σε μεγάλο βαθμό ολοκληρωμένη προσέγγιση στον τομέα του ανθρώπινου δυναμικού.

Όπως διαπιστώνεται από τα προαναφερόμενα, ο συγκεκριμένος Γενικός Στόχος της Στρατηγικής του Προγράμματος έχει απόλυτη συνάφεια και συνάδει με τρεις από τους πέντε ειδικούς στόχους (ενίσχυση / βελτίωση του ανθρώπινου δυναμικού, αύξηση της προσαρμοστικότητας των εργαζομένων, των επιχειρήσεων και των επιχειρηματιών, ενδυνάμωση της διοικητικής ικανότητας του δημόσιου τομέα) των παρεμβάσεων της τρίτης θεματικής προτεραιότητας (ανθρώπινοι πόροι, απασχόληση και κοινωνική συνοχή) του ΕΣΠΑ.

**Γενικός Στόχος: Προσέλκυση και διατήρηση περισσότερων ατόμων στην αγορά εργασίας και ενίσχυση της κοινωνικής ενσωμάτωσης**

Η ενίσχυση της συμμετοχής στην αγορά εργασίας αποτελεί κρίσιμη παράμετρο για την οικονομική ανάπτυξη και την ενδυνάμωση της κοινωνικής συνοχής.

Λαμβάνοντας υπόψη τους δείκτες συμμετοχής στην αγορά εργασίας και την αρνητική εξέλιξη στην απασχόληση, αλλά και τους δείκτες ανεργίας ιδίως συγκεκριμένων πληθυσμιακών ομάδων, του κοινωνικού ιστού της Κύπρου, καθώς και την εμφάνιση φαινομένων άμβλυνσης της κοινωνικής συνοχής, κυρίως στο επίπεδο φτώχειας ορισμένων πληθυσμιακών ομάδων, είναι εμφανής η αναγκαιότητα καθορισμού αυτού του γενικού στόχου.

Με την υιοθέτηση του στόχου αυτού επιδιώκεται η δημιουργία των κατάλληλων συνθηκών και προϋποθέσεων, προκειμένου να ενθαρρυνθεί η ένταξη και η επανένταξη, αλλά και η παραμονή στην αγορά εργασίας και στην απασχόληση ατόμων, τα οποία αντιμετωπίζουν προβλήματα πρόσβασης στην αγορά εργασίας και στην απασχόληση. Αυτό θα επιτευχθεί μέσω των κατάλληλων παρεμβάσεων απόκτησης εκείνων των δεξιοτήτων που απαιτεί η παραγωγική δραστηριότητα ενώ παράλληλα επιδιώκεται η άμβλυνση του φαινομένου του κοινωνικού αποκλεισμού ευπαθών ομάδων, κυρίως μέσω της εξασφάλισης των προϋποθέσεων και μηχανισμών πρόσβασης στην αγορά εργασίας, όπως θα καταδειχθεί στις επόμενες υποενότητες του παρόντος κεφαλαίου. Ο συγκεκριμένος Γενικός Στόχος της Στρατηγικής του Προγράμματος ταυτίζεται εμφανώς με τις ενεργητικές πολιτικές απασχόλησης, με εστίαση στους νέους, στις γυναίκες και σε ευπαθείς ομάδες, ενώ παράλληλα ιδιαίτερο ρόλο διαδραματίζουν οι μηχανισμοί σύνδεσης προσφοράς και ζήτησης εργασίας.

Ο συγκεκριμένος Γενικός Στόχος έχει άμεση συνάφεια με δύο από τους πέντε ειδικούς στόχους (προσέλκυση και διατήρηση περισσότερων ανθρώπων στην αγορά εργασίας και απασχόληση, ενίσχυση της κοινωνικής συνοχής και ενσωμάτωσης) των παρεμβάσεων της τρίτης Θεματικής Προτεραιότητας του ΕΣΠΑ.

Από την προηγηθείσα αναφορά περί του Στρατηγικού και των Γενικών Στόχων του Επιχειρησιακού Προγράμματος είναι εμφανείς οι λόγοι που επελέγησαν με δεδομένα, αφ’ ενός την απόλυτη συνάφεια με το ΕΣΠΑ και την συμβολή τους στην επίτευξη των στόχων του, αφ’ ετέρου με τις συνολικές και επί μέρους ανάγκες και προοπτικές ανάπτυξης του ανθρώπινου δυναμικού και της αγοράς εργασίας της Κύπρου. Αποτελούν δε ένα σημαντικό μέρος των κυριοτέρων κατευθύνσεων της γενικότερης στρατηγικής της Κύπρου στον τομέα του ανθρώπινου δυναμικού.

* + 1. Επιλογή και Ιεράρχηση των Αξόνων Προτεραιότητας

Για την επίτευξη των Γενικών Στόχων της Στρατηγικής του Προγράμματος, απαιτούνται οι αναγκαίες παρεμβάσεις, έτσι ώστε να εφαρμοσθεί το κατάλληλο μίγμα πολιτικής, με την εξασφάλιση των απαραίτητων συμπληρωματικοτήτων και συνεργειών των επί μέρους δράσεων.

Για το λόγο αυτό επελέγησαν δύο βασικοί Άξονες Προτεραιότητας, οι οποίοι αντιστοιχούν απόλυτα, ένας προς ένα, με τους Γενικούς Στόχους της Στρατηγικής, με επιπρόσθετο ένα τρίτο Άξονα Προτεραιότητας, ο οποίος προβλέπει τις αναγκαίες δράσεις / κατηγορίες πράξεων για την υποστήριξη της αποτελεσματικής και αποδοτικής εφαρμογής του συνόλου του Προγράμματος.

Ως εκ τούτου οι παρεμβάσεις για την επίτευξη του στρατηγικού στόχου και των Γενικών Στόχων του ΕΠ δομούνται στους ακόλουθους τρεις Άξονες Προτεραιότητας:

* Ανάπτυξη του Ανθρώπινου Δυναμικού και Προσαρμοστικότητα
* Διεύρυνση της Αγοράς Εργασίας και Κοινωνική Συνοχή
* Τεχνική υποστήριξη της εφαρμογής

Η ιεράρχηση και συνακόλουθα η χρηματοδοτική βαρύτητα των Αξόνων Προτεραιότητας και ειδικότερα όσον αφορά στους δύο κύριους Άξονες του Προγράμματος, προσαρμόζεται στη βάση των αναγκών που καλύπτονται από τις δράσεις που περιλαμβάνει ο καθένας και κατά συνέπεια από το Γενικό Στόχο Στρατηγικής τον οποίο εξυπηρετεί, σε συνδυασμό με τις προτεραιότητες που τίθενται από τους επιμέρους τομείς / πεδία εθνικής πολιτικής, λαμβάνοντας υπόψη την εξέλιξη της εφαρμογής του Επιχειρησιακού Προγράμματος και τις προοπτικές αποτελεσματικής ολοκλήρωσής του. Ειδικότερα, λαμβάνοντας υπόψη:

* την αντιμετώπιση της χαμηλής συμμετοχής στη δια βίου μάθηση του ανθρώπινου δυναμικού, στο πλαίσιο συνεχούς προσαρμογής του στις τρέχουσες εξελίξεις των απαιτήσεων της αγοράς εργασίας,
* την ανάγκη ενίσχυσης της προσαρμοστικότητας των επιχειρήσεων και ιδιαίτερα των πολύ μικρών και των μικρομεσαίων επιχειρήσεων στο διαρκώς μεταβαλλόμενο εξωτερικό περιβάλλον,
* τους αρνητικά εξελισσόμενους δείκτες που παρουσιάζει η Χώρα σε σχέση με την αγορά εργασίας (απασχόληση και ανεργία), ιδιαίτερα ορισμένων πληθυσμιακών ομάδων, οι οποίες, στην κατεύθυνση αυτή, χρήζουν ιδιαίτερης ενίσχυσης της απασχολησιμότητας και της απασχόλησής τους,
* τις συνθήκες κοινωνικής συνοχής που έχουν επηρεαστεί αρνητικά από την οικονομική κρίση, με αυξημένους κινδύνους άμβλυνσης του κοινωνικού αποκλεισμού, και ιδιαίτερα όσον αφορά στην πρόσβαση στην απασχόληση των ευπαθών κοινωνικά ομάδων και γενικά των ανέργων, και
* την αξιολόγηση της πορείας υλοποίησης του Επιχειρησιακού Προγράμματος,

Ο Άξονας Προτεραιότητας 1: *Ανάπτυξη του Ανθρώπινου Δυναμικού και Προσαρμοστικότητα*, ιεραρχείται ως σχετικά σημαντικότερος, ενώ ακολουθεί ο Άξονας Προτεραιότητας 2: *Διεύρυνση της Αγοράς Εργασίας και Κοινωνική Συνοχή*, με ανάλογη μεταξύ τους σχέση από πλευράς χρηματοδοτικής βαρύτητας. Συγκεκριμένα για τον Άξονα Προτεραιότητας 1 διατίθεται ποσοστό 54% περίπου των συνολικών πόρων του Προγράμματος, μη συμπεριλαμβανομένης της Τεχνικής Υποστήριξης Εφαρμογής (Άξονας Προτεραιότητας 3), ενώ για τον Άξονα Προτεραιότητας 2 διατίθεται περίπου το υπόλοιπο 46%. Αν συμπεριληφθεί και ο Άξονας Προτεραιότητας 3, τα ως άνω ποσοστά διαμορφώνονται σε 52% και 44%, αντίστοιχα, ενώ ο Άξονας Προτεραιότητας 3, δεσμεύει το 4% των συνολικών πόρων του Προγράμματος.

Με δεδομένο ότι κάθε Άξονας Προτεραιότητας ανταποκρίνεται σε ένα Γενικό Στόχο Στρατηγικής του Προγράμματος, αμέσως πιο κάτω παρουσιάζονται συνοπτικά οι επιμέρους ειδικοί στόχοι των Αξόνων Προτεραιότητας.

**Άξονας Προτεραιότητας 1: Ανάπτυξη του Ανθρώπινου Δυναμικού και Προσαρμοστικότητα**

Ο πρώτος Άξονας Προτεραιότητας δομείται στη βάση τριών επιμέρους ειδικών στόχων, ως εξής:

α) Προώθηση της Δια Βίου Μάθησης, κυρίως μέσω της αναβάθμισης των συστημάτων εκπαίδευσης και κατάρτισης

β) Εκσυγχρονισμός και προσαρμογή της λειτουργίας των επιχειρήσεων και της τριτοβάθμιας εκπαίδευσης στις ανάγκες της αγοράς και του παραγωγικού / οικονομικού περιβάλλοντος

γ) Αναβάθμιση της διοικητικής ικανότητας του δημόσιου τομέα και των παρεχόμενων υπηρεσιών

Οι παρεμβάσεις του Άξονα αυτού συμβάλλουν στην αναβάθμιση των συστημάτων επαγγελματικής εκπαίδευσης και κατάρτισης, συμπεριλαμβανομένου του συστήματος μαθητείας και της σταδιακής λειτουργίας του Συστήματος Επαγγελματικών Προσόντων με παράλληλη σύνδεσή τους και αύξηση της συνάφειάς τους με τις ανάγκες και απαιτήσεις της αγοράς εργασίας. Πρόσθετα, οι παρεμβάσεις του Άξονα συμβάλλουν στη μείωση της πρόωρης σχολικής διαρροής, στην αναβάθμιση των δεξιοτήτων των εκπαιδευτικών, στη διεύρυνση και αναβάθμιση προγραμμάτων της δια βίου μάθησης, στην ανάπτυξη της ηλεκτρονικής μάθησης, στην προώθηση των επενδύσεων των επιχειρήσεων στην ανάπτυξη του ανθρώπινου δυναμικού, στην ανάπτυξη παραγωγικότερων και καινοτόμων μορφών διαχείρισης του ανθρώπινου δυναμικού, στην ενίσχυση της διοικητικής ικανότητας της δημόσιας διοίκησης για την αποτελεσματικότερη λειτουργία της στο σχεδιασμό και διαχείριση πολιτικών και στην εξυπηρέτηση των πολιτών και των επιχειρήσεων.

Ο συγκεκριμένος Άξονας Προτεραιότητας συμβάλλει άμεσα στην επίτευξη των στόχων των εξής Κοινοτικών Στρατηγικών Κατευθυντήριων Γραμμών (ΚΣΚΓ) για την Πολιτική Συνοχής:

* (3.2): Βελτίωση της προσαρμοστικότητας των εργαζόμενων και των επιχειρήσεων και αύξηση της ευελιξίας της αγοράς εργασίας
* (3.3): Αύξηση των επενδύσεων στο ανθρώπινο κεφάλαιο μέσω της βελτίωσης της εκπαίδευσης και της ειδίκευσης
* (3.4): Διοικητικές ικανότητες

Επίσης συμβάλλει άμεσα στην επίτευξη των στόχων των εξής Ολοκληρωμένων Κατευθυντήριων Γραμμών για την Ανάπτυξη και την Απασχόληση:

* (17): Να εφαρμοσθούν πολιτικές απασχόλησης που θα στοχεύουν στην πλήρη απασχόληση, στη βελτίωση της ποιότητας και της παραγωγικότητας στην εργασία και στην ενίσχυση της κοινωνικής και εδαφικής συνοχής
* (18): Να προωθηθεί προσέγγιση της εργασίας βασιζόμενη στον κύκλο ζωής
* (20): Να βελτιωθεί η κάλυψη των αναγκών της αγοράς εργασίας
* (21): Να προωθηθεί η ευελιξία σε συνδυασμό με την εργασιακή ασφάλεια και να μειωθεί ο κατακερματισμός της αγοράς εργασίας, λαμβανομένου δεόντως υπόψη του ρόλου των κοινωνικών εταίρων
* (23): Να αυξηθούν και να βελτιωθούν οι επενδύσεις σε ανθρώπινο κεφάλαιο
* (24): Να προσαρμοσθούν τα συστήματα εκπαίδευσης και κατάρτισης στις νέες απαιτήσεις ως προς τις δεξιότητες

**Άξονας Προτεραιότητας 2: Διεύρυνση της Αγοράς Εργασίας και Κοινωνική Συνοχή**

Ο δεύτερος Άξονας Προτεραιότητας δομείται στη βάση τεσσάρων επί μέρους ειδικών στόχων, ως εξής:

* Αύξηση του εργατικού δυναμικού και της απασχόλησης των γυναικών
* Αύξηση του εργατικού δυναμικού και της απασχόλησης των νέων
* Διεύρυνση και αναβάθμιση της λειτουργίας των θεσμών της αγοράς εργασίας
* Αύξηση των οικονομικά ενεργών και απασχολούμενων ατόμων ευπαθών κοινωνικών ομάδων

Οι παρεμβάσεις του Άξονα αυτού συμβάλλουν πρωτίστως στη δημιουργία ευκαιριών / δυνατοτήτων για απόκτηση των αναγκαίων προσόντων και δεξιοτήτων σε άτομα που αντιμετωπίζουν προβλήματα πρόσβασης, προκειμένου να ενταχθούν στην αγορά εργασίας και κυρίως στην απασχόληση, στην άμβλυνση / μείωση θυλάκων ανεργίας, καθώς και στη δημιουργία των κατάλληλων προϋποθέσεων για εξάλειψη ή / και πρόληψη των φαινομένων του κοινωνικού αποκλεισμού. Παράλληλα και σε άμεση συνάρτηση με τη συμβολή στη βελτίωση των προαναφερόμενων συνθηκών του κοινωνικού ιστού της Χώρας, οι παρεμβάσεις του Άξονα Προτεραιότητας θα συμβάλλουν στη δημιουργία μόνιμων μηχανισμών παρέμβασης στην αγορά εργασίας, με στόχο την ισορροπία προσφοράς και ζήτησης, σε εθνικό και τοπικό επίπεδο.

Ο συγκεκριμένος Άξονας Προτεραιότητας συμβάλλει άμεσα στην επίτευξη των στόχων της Κοινοτικής Στρατηγικής Κατευθυντήριας Γραμμής (ΚΣΚΓ) για την Πολιτική Συνοχής:

* (3.1): Προσέλκυση και διατήρηση περισσότερων ανθρώπων στην αγορά εργασίας και εκσυγχρονισμός συστημάτων κοινωνικής προστασίας

Επίσης συμβάλλει άμεσα στην επίτευξη των στόχων των εξής Ολοκληρωμένων Κατευθυντήριων Γραμμών για την Ανάπτυξη και την Απασχόληση:

* (17): Να εφαρμοσθούν πολιτικές απασχόλησης που θα στοχεύουν στην πλήρη απασχόληση, στη βελτίωση της ποιότητας και της παραγωγικότητας στην εργασία και στην ενίσχυση της κοινωνικής και εδαφικής συνοχής
* (18): Να προωθηθεί προσέγγιση της εργασίας βασιζόμενη στον κύκλο ζωής
* (19): Να δημιουργηθούν αγορές εργασίας χωρίς αποκλεισμούς, να ενισχυθεί η ελκυστικότητα της εργασίας και να καταστεί αποδοτική για όσους αναζητούν εργασία, συμπεριλαμβανομένων μειονεκτούντων ατόμων και των αέργων
* (20): Να βελτιωθεί η κάλυψη των αναγκών της αγοράς εργασίας
* (21): Να προωθηθεί η ευελιξία σε συνδυασμό με την εργασιακή ασφάλεια και να

μειωθεί ο κατακερματισμός της αγοράς εργασίας, λαμβανομένου δεόντως

υπόψη του ρόλου των κοινωνικών εταίρων

**Άξονας Προτεραιότητας 3: Τεχνική υποστήριξη της εφαρμογής**

Ο τρίτος Άξονας Προτεραιότητας αναφέρεται στην τεχνική υποστήριξη της εφαρμογής για την αποτελεσματική και αποδοτική εφαρμογή, διαχείριση, υλοποίηση, παρακολούθηση και αξιολόγηση του ΕΠ. Πρόσθετα περιλαμβάνει ενέργειες δημοσιότητας και ελέγχου προπαρασκευής, καθώς και παρεμβάσεις ενίσχυσης της διοικητικής ικανότητας φορέων διαχείρισης και υλοποίησης των παρεμβάσεων του ΕΠ.

## 2.5. ΕΝΔΕΙΚΤΙΚΗ ΚΑΤΑΝΟΜΗ ΑΝΑ ΚΑΤΗΓΟΡΙΑ ΠΑΡΕΜΒΑΣΗΣ ΣΕ ΕΠΙΠΕΔΟ ΠΡΟΓΡΑΜΜΑΤΟΣ

Για την επίτευξη των Γενικών Στόχων, αλλά και των επί μέρους ειδικών στόχων του Προγράμματος, έχουν επιλεγεί ενδεικτικές κατηγορίες παρεμβάσεων, τις οποίες συνθέτουν θεματικές προτεραιότητες, με τον αντίστοιχο προϋπολογισμό σε κοινοτική συνδρομή.

Ο **Πίνακας 2.1** που ακολουθεί εμφανίζει την κατανομή του προϋπολογισμού του Προγράμματος, σε κοινοτική συνδρομή, κατά Άξονα Προτεραιότητας και κατηγορία παρέμβασης.

***Πίνακας 2.1:*** *Δομή / Κατανομή Προϋπολογισμού σε Άξονες Προτεραιότητας και Κατηγορίες Παρεμβάσεων*

| **ΚΘΠ** | | **ΟΝΟΜΑΣΙΑ ΠΑΡΕΜΒΑΣΕΩΝ ΚΑΙ ΘΕΜΑΤΟΣ ΠΡΟΤΕΡΑΙΟΤΗΤΑΣ** | | **ΚΟΙΝΟΤΙΚΗ ΣΥΝΔΡΟΜΗ**  **(€)** | **ΠΟΣΟΣΤΟ ΚΟΙΝΟΤΙΚΗΣ ΣΥΜΜΕΤΟΧΗΣ**  **(%)** |
| --- | --- | --- | --- | --- | --- |
| ***Βελτίωση Ανθρώπινου Δυναμικού*** | | | | ***43.847.144*** | ***36.6*** |
| 72 | Σχεδιασμός, εισαγωγή και εφαρμογή μεταρρυθμίσεων στα συστήματα εκπαίδευσης και κατάρτισης, με σκοπό την ανάπτυξη της απασχολησιμότητας, τη βελτίωση της σχέσης της αρχικής και της επαγγελματικής εκπαίδευσης και κατάρτισης με την αγορά εργασίας και την αναβάθμιση των προσόντων του προσωπικού κατάρτισης με στόχο μία οικονομία που να βασίζεται στη γνώση | | | 29,722,408 | 24,8 |
| 73 | Μέτρα για την αύξηση της συμμετοχής στη δια βίου εκπαίδευση και κατάρτιση, μεταξύ άλλων με τη λήψη μέτρων για τη μείωση του αριθμού των μαθητών που εγκαταλείπουν το σχολείο σε μικρή ηλικία και του διαχωρισμού βάσει του φύλου, και αύξηση της πρόσβασης στη βασική, επαγγελματική και τριτοβάθμια εκπαίδευση και κατάρτιση καθώς και της ποιότητάς τους. | | | 14,124,736 | 11,8 |
| ***Βελτίωση της προσαρμοστικότητας των εργαζομένων, των εταιριών, των επιχειρήσεων και των επιχειρηματιών*** | | | | ***13,663,861*** | ***11,4*** |
| 62 | Ανάπτυξη συστημάτων και στρατηγικών δια βίου μάθησης στις επιχειρήσεις, παροχή κατάρτισης και υπηρεσιών στους εργαζομένους για τη βελτίωση της προσαρμοστικότητάς τους στις μεταβολές. Προαγωγή της επιχειρηματικότητας και της καινοτομίας | | | 6,006,017 | 5,0 |
| 63 | Σχεδιασμός και διάδοση καινοτόμων και πιο παραγωγικών τρόπων οργάνωσης της εργασίας | | | 7,195,232 | 6,0 |
| 64 | Ανάπτυξη ειδικών υπηρεσιών για την απασχόληση, την κατάρτιση και τη στήριξη, σε συνάφεια με την αναδιάρθρωση κλάδων και επιχειρήσεων, και ανάπτυξη συστημάτων για την πρόβλεψη των οικονομικών μεταβολών και των μελλοντικών απαιτήσεων όσον αφορά θέσεις απασχόλησης και δεξιότητες | | | 462,613 | 0,4 |
| ***Ενίσχυση της θεσμικής ικανότητας σε εθνικό, περιφερειακό και τοπικό επίπεδο*** | | | | ***4,615,273*** | ***3,9*** |
| 81 | | | Μηχανισμοί για τη βελτίωση των ορθών πρακτικών και του προγραμματικού σχεδιασμού, παρακολούθηση και αξιολόγηση σε εθνικό, περιφερειακό και τοπικό επίπεδο και δημιουργία ικανότητας όσον αφορά την εφαρμογή πολιτικών και προγραμμάτων | 4,615,273 | 3,9 |
| ***Βελτίωση της Πρόσβασης στην Απασχόληση και της Βιωσιμότητας*** | | | | ***39,807,159*** | ***33,2*** |
| 65 | | Εκσυγχρονισμός και ενίσχυση των θεσμικών δομών της αγοράς εργασίας | | 5,057,500 | 4,2 |
| 66 | | Υλοποίηση ενεργών και προληπτικών μέτρων στην αγορά εργασίας | | 29,649,659 | 24,7 |
| 69 | | Μέτρα για τη βελτίωση της πρόσβασης στην απασχόληση και την αύξηση της διαρκούς συμμετοχής και προόδου των γυναικών στην απασχόληση, ώστε να μειωθεί ο διαχωρισμός με βάση το φύλο, και για την εναρμόνιση εργασίας και ιδιωτικής ζωής, όπως πχ με την ευχερέστερη πρόσβαση στη φροντίδα παιδιών και εξαρτωμένων προσώπων | | 5,100,000 | 4,3 |
| ***Βελτίωση της Κοινωνικής Ενσωμάτωσης των λιγότερων ευνοημένων ατόμων*** | | | | ***13,044,950*** | ***10,9*** |
| 71 | | Τρόποι για την ενσωμάτωση και την επανένταξη στην απασχόληση μειονεκτούντων ατόμων. Καταπολέμηση των διακρίσεων κατά την πρόσβαση και την πρόοδο στην αγορά εργασίας και προαγωγή της αποδοχής της πολυμορφίας στο χώρο εργασίας | | 13,044,950 | 10,9 |
| ***ΑΠ 3: Τεχνική Υποστήριξη Εφαρμογής*** | | | | ***4.790.766*** | ***4,0*** |
| 85 | | Προετοιμασία, εφαρμογή, παρακολούθηση, επιθεώρηση | | 3,936,766 | 3,3 |
| 86 | | Αξιολόγηση και μελέτες, πληροφορίες και επικοινωνία | | 854,000 | 0,7 |
| **ΣΥΝΟΛΟ ΠΡΟΓΡΑΜΜΑΤΟΣ** | | | | **119.769.154** | **100,0** |

## 2.6. ΘΕΜΑΤΙΚΗ, ΧΩΡΙΚΗ ΚΑΙ ΧΡΗΜΑΤΟΔΟΤΙΚΗ ΕΠΙΚΕΝΤΡΩΣΗ

Οι παρεμβάσεις κάτω από τους ειδικούς στόχους των Αξόνων Προτεραιότητας συγκεντρώνονται στο πλαίσιο των προτεραιοτήτων, όπως ορίζονται στο άρθρο 3.1 του Κανονισμού (ΕΚ) αριθ.1081/2006, με βάση τις αρχές για τη συνέπεια και τη συγκέντρωση της στήριξης του ΕΚΤ, όπως ορίζονται στο Άρθρο 4 του ιδίου Κανονισμού. Με βάση τις διαπιστωθείσες ιδιαιτέρες ανάγκες Κύπρου, όπως αυτές εξάγονται από την κοινωνικοοικονομική ανάλυση στο **Κεφάλαιο 1** και στις σχετικές συστάσεις της Ευρωπαϊκής Επιτροπής, δικαιολογείται η σκοπιμότητα **χρήσης της ρήτρας ελαστικότητας**, η οποία περιλαμβάνεται στο *Άρθρο 3.4 του Κανονισμού (ΕΚ) αριθ.1081/2006*, για χρηματοδότηση Προτεραιοτήτων του Στόχου «Σύγκλισης» (ιδιαίτερα όσον αφορά στην αύξηση της συμμετοχής στη δια βίου μάθηση, την ενίσχυση των θεσμικών δυνατοτήτων και της αποτελεσματικότητας της δημόσιας διοίκησης και την αναβάθμιση των Δημόσιων Υπηρεσιών Απασχόλησης), όπως αυτές περιγράφονται στο *Άρθρο 3.2* του εν λόγω Κανονισμού.

Σύμφωνα με την ενδεικτική χρηματοδοτική κατανομή της συνδρομής του ΕΚΤ στο Πρόγραμμα, ανά κατηγορία παρέμβασης, διαπιστώνεται ότι οι παρεμβάσεις του Προγράμματος επικεντρώνονται κατά ένα βαθμό στις εξής θεματικές ενότητες:

α) Στη βελτίωση του ανθρώπινου κεφαλαίου με ιδιαίτερη έμφαση στην προώθηση της δια βίου μάθησης, με δράσεις αναβάθμισης των συστημάτων εκπαίδευσης και κατάρτισης, συμπεριλαμβανομένων του συστήματος επαγγελματικής εκπαίδευσης και του συστήματος μαθητείας και δράσεις επέκτασης και βελτίωσης της ελκυστικότητας των προγραμμάτων δια βίου μάθησης. Γι’ αυτές τις κατηγορίες παρεμβάσεων προβλέπεται ενδεικτικό ποσό που αντιπροσωπεύει ποσοστό 36,6% της συνολικής κοινοτικής συνδρομής.

β) Στη διευκόλυνση της πρόσβασης στην απασχόληση με την εφαρμογή ενεργητικών πολιτικών κυρίως υπέρ των νέων και των γυναικών για την αύξηση της απασχολησιμότητάς τους και της συμμετοχής τους στην αγορά εργασίας και στην απασχόληση, με δράσεις κατάρτισης και προώθησης / στήριξης της απασχόλησης, συμπεριλαμβανομένων δράσεων συμφιλίωσης της εργασίας με την οικογενειακή ζωή, όπως π.χ με την ευχερέστερη πρόσβαση στη φροντίδα παιδιών και εξαρτωμένων προσώπων. Γι’ αυτές τις κατηγορίες παρεμβάσεων προβλέπεται να δαπανηθεί ενδεικτικά το 33,2% περίπου του προϋπολογισμού.

γ) Προς την κατεύθυνση ενίσχυσης της κοινωνικής ένταξης / ενσωμάτωσης προβλέπονται ανάλογες δράσεις, με ενδεικτικό ποσό κατανεμημένο σ’ αυτές που αντιπροσωπεύει τουλάχιστον το 10,9% της κοινοτικής συνδρομής του Προγράμματος.

δ) Στην ενίσχυση της προσαρμοστικότητας των μεσαίων, μικρών και πολύ μικρών επιχειρήσεων / επιχειρηματιών και των εργαζομένων σε αυτές, μέσω εξειδικευμένων υπηρεσιών ανθρώπινου δυναμικού, ενώ έμφαση δίνεται, επίσης, στη διασύνδεση της τριτοβάθμιας εκπαίδευσης με τις ανάγκες της αγοράς εργασίας. Οι πόροι που προβλέπεται να δαπανηθούν γιο αυτού του είδους τις παρεμβάσεις αποτελούν, ενδεικτικά, ποσοστό, περίπου, 11,4%της συνολικής κοινοτικής συνδρομής.

Από την προαναφερόμενη ενδεικτική χρηματοδοτική βαρύτητα ανά θεματική ενότητα παρεμβάσεων διαπιστώνεται ότι, στόχος είναι η επικέντρωση σε μικρό αριθμό δράσεων υψηλής προτεραιότητας και ιεράρχησης, οι οποίες θα έχουν τη μεγαλύτερη δυνατή συνέργεια με πολλαπλασιαστικά αποτελέσματα και θα δημιουργήσουν τις προϋποθέσεις αντιμετώπισης των συνολικότερων προβλημάτων του τομέα των ανθρώπινων πόρων στην Κύπρο.

Όσον αφορά στη χωρική επικέντρωση, ορισμένες θεματικές παρεμβάσεις θα επικεντρωθούν στις αστικές υποβαθμισμένες περιοχές και σε περιοχές της υπαίθρου, όπου εντοπίζονται ιδιαίτερα προβλήματα κοινωνικής ενσωμάτωσης (όπως για παράδειγμα η υψηλή σχολική διαρροή και η παρουσία σημαντικού αριθμού αλλόγλωσσων μαθητών), και σε συμπληρωματικότητα με παρεμβάσεις αστικής ανάπτυξης του Προγράμματος «Αειφόρος Ανάπτυξη και Ανταγωνιστικότητα», που συγχρηματοδοτείται από το ΕΤΠΑ και το Ταμείο Συνοχής και άλλες παρεμβάσεις που εντάσσονται στα Προγράμματα που συγχρηματοδοτούνται από το ΕΓΤΑΑ και ΕΤΑ. Σε κάθε περίπτωση όμως, λόγω της μικρής έκτασης της Κύπρου και των αντίστοιχων πληθυσμιακών συγκεντρώσεων, σημαντικότερη είναι η θεματική εστίαση / επικέντρωση των δράσεων του Προγράμματος, σε σχέση με τη γεωγραφική επικέντρωση.

## 2.7. Συναφεια της στρατηγικης ΜΕ ΤΟ ΕΘΝΙΚΟ ΚΑΙ ΚΟΙΝΟΤΙΚΟ

## ΣΤΡΑΤΗΓΙΚΟ ΠΛΑΙΣΙΟ

Το Πρόγραμμα εντάσσεται στο Εθνικό Στρατηγικό Πλαίσιο Αναφοράς και ως εκ τούτου στους στόχους της Ευρωπαϊκής Ένωσης για την Πολιτική Συνοχής. Με αυτό ως δεδομένο, ο στρατηγικός στόχος και οι γενικοί στόχοι του Προγράμματος και κατ’ ακολουθία οι Άξονες Προτεραιότητας είναι απόλυτα συναφείς και συμβάλλουν στις εθνικές και ευρωπαϊκές προτεραιότητες, όπως αυτές εκφράζονται στα αντίστοιχα κείμενα του ΕΣΠΑ 2007-2013, του Εθνικού Προγράμματος Μεταρρυθμίσεων, των Κοινοτικών Στρατηγικών Κατευθυντήριων Γραμμών για την Πολιτική Συνοχής, καθώς και των Ολοκληρωμένων Κατευθυντήριων Γραμμών για την Ανάπτυξη και την Απασχόληση. Είναι επίσης σε απόλυτη συνάφεια με τις συστάσεις της Επιτροπής για την Απασχόληση και τους Στρατηγικούς Στόχους για την Παιδεία και Κατάρτιση.

* + 1. Συνάφεια του Προγράμματος με το ΕΣΠΑ 2007-2013

Ο Στρατηγικός Στόχος του Προγράμματος, ο οποίος αναφέρεται στην πλήρη και ποιοτική απασχόληση, την ανάπτυξη του ανθρώπινου δυναμικού και την εμπέδωση κοινωνικής συνοχής και ίσων ευκαιριών, εκτός από την απόλυτη συνάφεια που παρουσιάζει με τη δεύτερη θεματική προτεραιότητα «Ανθρώπινοι Πόροι, Απασχόληση και Κοινωνική Συνοχή» του ΕΣΠΑ, παρουσιάζει άμεση, έστω μικρότερου βαθμού, ή έμμεση συνάφεια αντίστοιχα, με κάθε μία από τις υπόλοιπες τέσσερις θεματικές προτεραιότητες του ΕΣΠΑ, και κυρίως με τις εξής:

* Θεματική προτεραιότητα 1: Ενίσχυση της Παραγωγικής Βάσης της Οικονομίας και Στήριξη Επιχειρήσεων (άμεση συνάφεια)
* Θεματική προτεραιότητα 2: Κοινωνία της γνώσης και προώθηση της ΕΤΑ και Καινοτομίας (έμμεση συνάφεια)
* Θεματική προτεραιότητα 5: Δημιουργία Βιώσιμων Κοινοτήτων (έμμεση συνάφεια)

Η συνάφεια / συμβολή τόσο του Στρατηγικού Στόχου του Προγράμματος, όσο και των Γενικών Στόχων με τις Θεματικές Προτεραιότητες και τους Ειδικούς Στόχους του ΕΣΠΑ φαίνεται στον **Πίνακα 2.2**, που ακολουθεί.

***Πίνακας 2.2:*** *Συνάφεια των στόχων του Επιχειρησιακού Προγράμματος με τις Θεματικές Προτεραιότητες και τους Ειδικούς Στόχους / Κατευθύνσεις Πολιτικής του ΕΣΠΑ 2007 - 2013*

|  |  |  |
| --- | --- | --- |
| **Στρατηγικός και Γενικοί Στόχοι του ΕΠ**    **Θεματικές Προτεραιότητες /**  **Ειδικοί Στόχοι ΕΣΠΑ** | **ΕΝΙΣΧΥΣΗ ΤΗΣ ΣΥΜΜΕΤΟΧΗΣ ΣΤΗΝ ΑΓΟΡΑ ΕΡΓΑΣΙΑΣ, ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΕΜΠΕΔΩΣΗ ΚΟΙΝΩΝΙΚΗΣ ΣΥΝΟΧΗΣ ΚΑΙ ΙΣΩΝ ΕΥΚΑΙΡΙΩΝ** | |
| **Βελτίωση του Ανθρώπινου Δυναμικού και αύξηση της προσαρμοστικότητας του ιδιωτικού και του δημόσιου τομέα** | **Προσέλκυση και διατήρηση περισσότερων ατόμων στην αγορά εργασίας και στην απασχόληση και ενίσχυση της κοινωνικής ενσωμάτωσης** |
| **Ενίσχυση της Παραγωγικής Βάσης της Οικονομίας και στήριξη των επιχειρήσεων** | **√** |  |
| Διεύρυνση της παραγωγικής βάσης και ανάπτυξη των ΜΜΕ | **√** |  |
| Αναβάθμιση των παρεχόμενων προϊόντων και υπηρεσιών |  |  |
| **Κοινωνία της γνώσης και προώθηση της ΕΤΑ και Καινοτομίας** |  |  |
| Ενίσχυση της Έρευνας και Τεχνολογικής Ανάπτυξης και διευκόλυνση της Καινοτομίας |  |  |
| Ανάπτυξη εφαρμογών στην Κοινωνία της Πληροφορίας, με στόχο την ψηφιακή σύγκλιση |  |  |
| Ενίσχυση των υποδομών παραγωγής γνώσης |  |  |
| **Ανθρώπινοι πόροι, απασχόληση, κοινωνική συνοχή** | **√** | **√** |
| Προσέλκυση και διατήρηση περισσότερων ατόμων στην αγορά εργασίας |  | **√** |
| Ενίσχυση της κοινωνικής συνοχής και ενσωμάτωσης |  | **√** |
| Ενίσχυση / βελτίωση του ανθρώπινου δυναμικού |  |  |
| Αύξηση της προσαρμοστικότητας των εργαζομένων, των επιχειρήσεων και των επιχειρηματιών | **√** |  |
| Ενδυνάμωση της διοικητικής ικανότητας του δημόσιου τομέα | **√** |  |
| **Υποδομές Περιβάλλοντος, Μεταφορών και Ενέργειας** |  |  |
| Ορθολογική διαχείριση Αποβλήτων |  |  |
| Επέκταση / Αναβάθμιση λιμενικών και οδικών υποδομών |  |  |
| Προώθηση εναλλακτικών και ανανεώσιμων πηγών ενέργειας |  |  |
| **Δημιουργία Βιώσιμων Κοινοτήτων** |  |  |
| Βελτίωση της ελκυστικότητας των αστικών περιοχών |  |  |
| Ανάδειξη πολιτιστικών πόρων και δημιουργία πολιτιστικών υποδομών |  |  |
| Δημιουργία βιώσιμου συστήματος μεταφορών |  |  |
| Ενίσχυση της προσβασιμότητας και ελκυστικότητας των περιοχών της υπαίθρου |  |  |

**√** :Άμεση συνάφεια / συμβολή

: Έμμεση συνάφεια / συμβολή

* + 1. Συνάφεια του Προγράμματος με το Εθνικό Πρόγραμμα Μεταρρύθμισης

Τόσο ο Στρατηγικός, όσο και οι δύο Γενικοί Στόχοι του Προγράμματος, όπως φαίνεται από τον **Πίνακα 2.3** που ακολουθεί, παρουσιάζουν άμεση ή έμμεση συνάφεια με πέντε (5) από τις επτά (7) βασικές προκλήσεις / στόχους του ΕΠΜ για το 2012.

Σημειώνεται ότι άμεση και ισχυρή συνάφεια παρουσιάζει ο Στρατηγικός στόχος και αντίστοιχα ο κάθε Γενικός στόχος με τις εξής προκλήσεις / στόχους του ΕΜΠ:

* Προώθηση της ικανότητας χρήσης της καινοτομίας, ICT και νέας τεχνολογίας
* Βελτίωση του εκπαιδευτικού συστήματος
* Αποδέσμευση των δυνατοτήτων της ψηφιακής κοινωνίας
* Αύξηση της συμμετοχής στην αγορά εργασίας και στην απασχόληση
* Προώθηση της κοινωνικής ενσωμάτωσης και της καταπολέμησης της φτώχειας

Παράλληλα, στην περαιτέρω εφαρμογή του *Εθνικού Προγράμματος Μεταρρύθμισης,* λαμβάνονται υπόψη οι κύριες προτεραιότητες και ποσοτικοποιημένοι στόχοι για την Κύπρο της *Στρατηγικής «Ευρώπη 2020», οι οποίοι είναι* :

* Απασχόληση του 75% -77% του πληθυσμού 20-64 ετών
* Μείωση κάτω από 10% του ποσοστού εγκατάλειψης του σχολείου
* Ολοκλήρωση τριτοβάθμιων σπουδών τουλάχιστον για το 46% της ηλικιακής ομάδας 30-34 ετών
* Μείωση του ποσοστού του πληθυσμού που βρίσκεται στα όρια της φτώχειας / κοινωνικού αποκλεισμού στο 19,3%.

***Πίνακας 2.3:*** *Συνάφεια των στόχων του Επιχειρησιακού Προγράμματος με τις Προκλήσεις / Στόχους του Εθνικού Προγράμματος Μεταρρυθμίσεων (ΕΜΠ)*

|  |  |  |
| --- | --- | --- |
| **Στρατηγικός και Γενικοί Στόχοι του ΕΠ**    **Προκλήσεις / Στόχοι ΕΠΜ** | **ΕΝΙΣΧΥΣΗ ΤΗΣ ΣΥΜΜΕΤΟΧΗΣ ΣΤΗΝ ΑΓΟΡΑ ΕΡΓΑΣΙΑΣ,, ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΕΜΠΕΔΩΣΗ ΚΟΙΝΩΝΙΚΗΣ ΣΥΝΟΧΗΣ ΚΑΙ ΙΣΩΝ ΕΥΚΑΙΡΙΩΝ** | |
| **Βελτίωση του Ανθρώπινου Δυναμικού και αύξηση της προσαρμοστικότητας του ιδιωτικού και του δημόσιου τομέα** | **Προσέλκυση και διατήρηση περισσότερων ατόμων στην αγορά εργασίας και στην απασχόληση και ενίσχυση της κοινωνικής ενσωμάτωσης** |
| Προώθηση της καινοτομίας, ΤΠΕ, και νέας τεχνολογίας |  | **√** |
| Βελτίωση του Εκπαιδευτικού Συστήματος | **√** |  |
| Αποδέσμευση των δυνατοτήτων της ψηφιακής κοινωνίας |  |  |
| Μείωση των φαινομένου του θερμοκηπίου και αύξηση της ενεργειακής αποδοτικότητας, |  |  |
| Αύξηση της Ανταγωνιστικότητας |  |  |
| Αύξηση της συμμετοχής στην αγορά εργασίας στην απασχόληση και ανάπτυξη δεξιοτήτων |  | **√** |
| Προώθηση της κοινωνικής ενσωμάτωσης και καταπολέμηση της φτώχειας |  | **√** |

**√** :Άμεση συνάφεια / συμβολή

: Έμμεση συνάφεια / συμβολή

* + 1. Συνάφεια του Προγράμματος με τις Κοινοτικές Στρατηγικές Κατευθυντήριες Γραμμές (ΚΣΚΓ) για την Πολιτική Συνοχής

Ο Στρατηγικός και οι Γενικοί στόχοι του Προγράμματος, όπως φαίνεται και στον **Πίνακα 2.4** που ακολουθεί, παρουσιάζουν άμεση και ισχυρή συνάφεια με την Κατευθυντήρια Γραμμή 3: «Περισσότερες και καλύτερες θέσεις εργασίας», και πιο συγκεκριμένα, κατά κύριο λόγο, με τις εξής λεπτομερέστερες κατευθυντήριες γραμμές:

(3.1): Προσέλκυση και διατήρηση περισσότερων ανθρώπων στην αγορά εργασίας και εκσυγχρονισμός συστημάτων κοινωνικής προστασίας

(3.2): Βελτίωση της προσαρμοστικότητας των εργαζόμενων και των επιχειρήσεων και αύξηση της ευελιξίας της αγοράς εργασίας

(3.3): Αύξηση των επενδύσεων στο ανθρώπινο κεφάλαιο μέσω της βελτίωσης της εκπαίδευσης και της ειδίκευσης

(3.4): Διοικητικές ικανότητες

Παράλληλα έμμεση συνάφεια παρουσιάζουν με την Κατευθυντήρια Γραμμή 2: «Βελτίωση των γνώσεων και της καινοτομίας με στόχο την ανάπτυξη», καθώς και με την περιφερειακή διάσταση της πολιτικής συνοχής.

***Πίνακας 2.4:*** *Συνάφεια των στόχων του Επιχειρησιακού Προγράμματος με τις Στρατηγικές Κοινοτικές Κατευθυντήριες Γραμμές για την Πολιτική Συνοχής*

|  |  |  |  |
| --- | --- | --- | --- |
| **Στρατηγικός και Γενικοί Στόχοι του ΕΠ**    **Προτεραιότητες της**  **Πολιτικής Συνοχής 2007 - 2013** | | **ΕΝΙΣΧΥΣΗ ΤΗΣ ΣΥΜΜΕΤΟΧΗΣ ΣΤΗΝ ΑΓΟΡΑ ΕΡΓΑΣΙΑΣ, ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΕΜΠΕΔΩΣΗ ΚΟΙΝΩΝΙΚΗΣ ΣΥΝΟΧΗΣ ΚΑΙ ΙΣΩΝ ΕΥΚΑΙΡΙΩΝ** | |
| **Βελτίωση του Ανθρώπινου Δυναμικού και αύξηση της προσαρμοστικότητας του ιδιωτικού και του δημόσιου τομέα** | **Προσέλκυση και διατήρηση περισσότερων ατόμων στην αγορά εργασίας και στην απασχόληση και ενίσχυση της κοινωνικής ενσωμάτωσης** |
| **ΚΑΤΕΥΘΥΝΤΗΡΙΑ ΓΡΑΜΜΗ:**  **Να γίνει η Ευρώπη και οι περιφέρειες της πιο ελκυστικοί τόποι για επενδύσεις και απασχόληση** | Επέκταση και βελτίωση των μεταφορικών υποδομών |  |  |
| Ενίσχυση των συνεργιών ανάμεσα στην προστασία του περιβάλλοντος και στην Ανάπτυξη |  |  |
| Αντιμετώπιση του θέματος της εντατικής χρησιμοποίησης παραδοσιακών πηγών ενέργειας στην Ευρώπη |  |  |
| **ΚΑΤΕΥΘΥΝΤΗΡΙΑ ΓΡΑΜΜΗ:**  **Βελτίωση των γνώσεων και της καινοτομίας με στόχο την ανάπτυξη** | Αύξηση και βελτίωση των επενδύσεων σε ΕΤΑ |  |  |
| Διευκόλυνση της καινοτομίας και προώθηση της επιχειρηματικότητας |  |  |
| Προώθηση της κοινωνίας των πληροφοριών για όλους |  |  |
| Βελτίωση της πρόσβασης στη χρηματοδότηση |  |  |
| **ΚΑΤΕΥΘΥΝΤΗΡΙΑ ΓΡΑΜΜΗ:**  **Περισσότερες και καλύτερες θέσεις εργασίας** | Προσέλκυση και διατήρηση περισσότερων ανθρώπων στην αγορά εργασίας και εκσυγχρονισμός των συστημάτων κοινωνικής προστασίας |  | **√** |
| Βελτίωση της προσαρμοστικότητας των εργαζομένων και των επιχειρήσεων και αύξηση της ευελιξίας της αγοράς εργασίας | **√** |  |
| Αύξηση των επενδύσεων στο ανθρώπινο κεφάλαιο μέσω της εκπαίδευσης και της ειδίκευσης | **√** |  |
| Διοικητικές ικανότητες | **√** |  |
| Προστασία της υγείας των εργαζομένων |  |  |
| **ΠΕΡΙΦΕΡΕΙΑΚΗ ΔΙΑΣΤΑΣΗ ΤΗΣ ΠΟΛΙΤΙΚΗΣ ΣΥΝΟΧΗΣ** | Η συμβολή των πόλεων στην ανάπτυξη και στην απασχόληση |  |  |
| Ενίσχυση της οικονομικής διαφοροποίησης των αγροτικών περιοχών |  |  |

**√** :Άμεση συνάφεια / συμβολή

: Έμμεση συνάφεια / συμβολή

* + 1. Συνάφεια του Προγράμματος με τις Ολοκληρωμένες Κατευθυντήριες Γραμμές (ΟΚΓ) για την Ανάπτυξη και την Απασχόληση

Η Στρατηγική του Προγράμματος, σε επίπεδο Στρατηγικού και Γενικών στόχων, όπως φαίνεται και στον **Πίνακα 2.5** που ακολουθεί, παρουσιάζουν έμμεση συνάφεια με τις εξής Μικροοικονομικές Κατευθυντήριες Γραμμές:

(8): Να διευκολυνθεί η καινοτομία

(9): Να διευκολυνθεί η διάδοση και η πραγματική χρήση των Τεχνολογιών Πληροφορίας και Επικοινωνιών (ΤΠΕ) και να οικοδομηθεί μια Κοινωνία της Πληροφορίας, χωρίς αποκλεισμούς

(10): Να ενισχυθούν τα ανταγωνιστικά πλεονεκτήματα της Ευρωπαϊκής βιομηχανικής βάσης

(15): Να προωθηθεί μία περισσότερο επιχειρηματική νοοτροπία και να δημιουργηθεί περιβάλλον που να στηρίζει τις μικρομεσαίες επιχειρήσεις (ΜΜΕ).

Είναι επίσης προφανής η άμεση και ισχυρή συνάφεια, την οποία παρουσιάζει η Στρατηγική του Επιχειρησιακού Προγράμματος, με τις Ολοκληρωμένες Κατευθυντήριες Γραμμές για την Απασχόληση. Ειδικότερα, ισχυρή, άμεση συνάφεια παρουσιάζεται με τις παρακάτω αναφερόμενες Κατευθυντήριες Γραμμές:

(17): Να εφαρμοσθούν πολιτικές απασχόλησης που θα στοχεύουν στην πλήρη απασχόληση, στη βελτίωση της ποιότητας και της παραγωγικότητας στην εργασία και στην ενίσχυση της κοινωνικής και εδαφικής συνοχής

(18): Να προωθηθεί προσέγγιση της εργασίας βασιζόμενη στον κύκλο ζωής

(19): Να δημιουργηθούν αγορές εργασίας χωρίς αποκλεισμούς, να ενισχυθεί η ελκυστικότητα της εργασίας και να καταστεί αποδοτική για όσους αναζητούν εργασία, συμπεριλαμβανομένων μειονεκτούντων ατόμων και των αέργων

(20): Να βελτιωθεί η κάλυψη των αναγκών της αγοράς εργασίας

(21): Να προωθηθεί η ευελιξία σε συνδυασμό με την εργασιακή ασφάλεια και να μειωθεί ο κατακερματισμός της αγοράς εργασίας, λαμβανομένου δεόντως υπόψη του ρόλου των κοινωνικών εταίρων

(23): Να αυξηθούν και να βελτιωθούν οι επενδύσεις σε ανθρώπινο κεφάλαιο

(24): Να προσαρμοσθούν τα συστήματα εκπαίδευσης και κατάρτισης στις νέες απαιτήσεις ως προς τις δεξιότητες.

Επιπρόσθετα έμμεση συνάφεια παρουσιάζει και με την Ολοκληρωμένη Κατευθυντήρια Γραμμή (22) : Να εξασφαλισθεί ευνοϊκή προς την απασχόληση εξέλιξη των μισθών και άλλων στοιχείων κόστους που συνδέονται με την εργασία. (όπως φαίνεται στον **Πίνακα 2.5** που ακολουθεί):

***Πίνακας 2.5:*** *Συνάφεια των στόχων του Επιχειρησιακού Προγράμματος με τις Ολοκληρωμένες Κατευθυντήριες Γραμμές για την Ανάπτυξη και την Απασχόληση*

|  |  |  |
| --- | --- | --- |
| **Στρατηγικός και Γενικοί Στόχοι του ΕΠ**    **Ολοκληρωμένες Κατευθυντήριες Γραμμές** | **ΕΝΙΣΧΥΣΗ ΤΗΣ ΣΥΜΜΕΤΟΧΗΣ ΣΤΗΝ ΑΓΟΡΑ ΕΡΓΑΣΙΑΣ, ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΕΜΠΕΔΩΣΗ ΚΟΙΝΩΝΙΚΗΣ ΣΥΝΟΧΗΣ ΚΑΙ ΙΣΩΝ ΕΥΚΑΙΡΙΩΝ** | |
| **Βελτίωση του Ανθρώπινου Δυναμικού και αύξηση της προσαρμοστικότητας του ιδιωτικού και του δημόσιου τομέα** | **Προσέλκυση και διατήρηση περισσότερων ατόμων στην αγορά εργασίας και στην απασχόληση και ενίσχυση της κοινωνικής ενσωμάτωσης** |
| **Μικροοικονομικές Κατευθυντήριες Γραμμές (Micro economic Guidelines)** | | |
| (7) Να αυξηθούν και να βελτιωθούν οι επενδύσεις στον τομέα της Έρευνας & Ανάπτυξης, ιδίως στον ιδιωτικό τομέα, με σκοπό τη δημιουργία του Ευρωπαϊκού Χώρου της Γνώσης |  |  |
| (8) Να διευκολυνθεί η καινοτομία |  |  |
| (9) Να διευκολυνθεί η διάδοση και η πραγματική χρήση των Τεχνολογιών Πληροφορικής και Επικοινωνιών (ΤΠΕ) και να οικοδομηθεί μια Κοινωνία της Πληροφορίας χωρίς αποκλεισμούς |  |  |
| (10) Να ενισχυθούν τα ανταγωνιστικά πλεονεκτήματα της Ευρωπαϊκής βιομηχανικής βάσης |  |  |
| (11) Να ενθαρρυνθεί η βιώσιμη χρήση των πόρων και να ενισχυθούν οι συνέργειες μεταξύ της προστασίας του περιβάλλοντος και ανάπτυξης |  |  |
| (12) Να επεκταθεί σε έκταση και σε βάθος η Εσωτερική Αγορά |  |  |
| (13) Να εξασφαλιστούν ανοιχτές και ανταγωνιστικές αγορές εντός και εκτός της Ευρώπης και να προσκομισθούν οφέλη από την παγκοσμιοποίηση |  |  |
| (14) Να δημιουργηθεί ελκυστικότερο επιχειρηματικό περιβάλλον και να ενθαρρυνθεί η ιδιωτική πρωτοβουλία μέσω της βελτίωσης των κανονιστικών ρυθμίσεων |  |  |
| (15) Να προωθηθεί μια περισσότερο επιχειρηματική νοοτροπία και να δημιουργηθεί περιβάλλον που να στηρίζει τις μικρομεσαίες επιχειρήσεις (ΜΜΕ) |  |  |
| (16) Να επεκταθούν και να βελτιωθούν οι ευρωπαϊκές υποδομές και να ολοκληρωθούν τα συμφωνηθέντα διασυνοριακά έργα προτεραιότητας |  |  |
| **Κατευθυντήριες Γραμμές Πολιτικών Απασχόλησης (Employment Guidelines)** | | |
| (17) Να εφαρμοσθούν πολιτικές απασχόλησης που θα στοχεύουν στην πλήρη απασχόληση, στη βελτίωση της ποιότητας και της παραγωγικότητας στην εργασία και στην ενίσχυση της κοινωνικής και εδαφικής συνοχής | **√** | **√** |
| (18) Να προωθηθεί προσέγγιση της εργασίας βασιζόμενη στον κύκλο ζωής | **√** | **√** |
| (19) Να δημιουργηθούν αγορές εργασίας χωρίς αποκλεισμούς, να ενισχυθεί η ελκυστικότητα της εργασίας και να καταστεί αποδοτική για όσους αναζητούν εργασία, συμπεριλαμβανομένων μειονεκτούντων ατόμων και των αέργων |  | **√** |
| (20) Να βελτιωθεί η κάλυψη των αναγκών της αγοράς εργασίας |  | **√** |
| (21) Να προωθηθεί η ευελιξία σε συνδυασμό με την εργασιακή ασφάλεια και να μειωθεί ο καταμερισμός της αγοράς εργασίας, λαμβανομένου δεόντως υπόψη του ρόλου των κοινωνικών εταίρων |  | **√** |
| (22) Να εξασφαλιστεί ευνοϊκή προς την απασχόληση εξέλιξη των μισθών και άλλων στοιχείων κόστους που συνδέονται με την εργασία |  |  |
| (23) Να αυξηθούν και να βελτιωθούν οι επενδύσεις σε ανθρώπινο κεφάλαιο | **√** |  |
| (24) Να προσαρμοστούν τα συστήματα εκπαίδευσης και κατάρτισης στις νέες απαιτήσεις ως προς τις δεξιότητες | **√** |  |

**√** :Άμεση συνάφεια / συμβολή

: Έμμεση συνάφεια / συμβολή

* + 1. Συνάφεια του Προγράμματος με τις Συστάσεις του Συμβουλίου

Όσον αφορά στη συνάφεια της Στρατηγικής του Προγράμματος με τις Συστάσεις του Συμβουλίου για το ΕΠΜ του 2011, οι δράσεις του Προγράμματος είναι απόλυτα συναφείς τόσο ως προς την κατεύθυνση της εκπαίδευσης και κατάρτισης όσο και ως προς την κατεύθυνση της απασχόλησης.

Ειδικότερα αναφέρεται ότι, οι δράσεις του Προγράμματος ανταποκρίνονται απόλυτα στις συστάσεις για τη λήψη περαιτέρω μέτρων στο πλαίσιο των προγραμματισμένων μεταρρυθμίσεων για το σύστημα εκπαίδευσης και κατάρτισης, έτσι ώστε να βελτιωθεί η αντιστοιχία μεταξύ της εκπαίδευσης και των αναγκών της αγοράς εργασίας, με την ίδρυση μεταδευτεροβάθμιων ινστιτούτων επαγγελματικής εκπαιδευσης και κατάρτισης. Επιπρόσθετα, προωθείται η βελτίωση της πρόσβασης στην επαγγελματική εκπαίδευση και κατάρτιση σε εργαζομένους χαμηλών επαγγελματικών προσόντων, σε γυναίκες και σε άτομα μεγαλύτερης ηλικίας. Οι προβλεπόμενες προς αυτή την κατεύθυνση δράσεις, *(Μεταλυκειακά Ινστιτούτα Επαγγελματικής Εκπαίδευσης και Κατάρτισης, Εσπερινή Τεχνική Σχολή Λεμεσού)* αντιπροσωπεύουν το 8,6% της συνολικής δημόσιας δαπάνης του Άξονα Προτεραιότητας 1 «Ανάπτυξη Ανθρώπινου Δυναμικού και Προσαρμοστικότητα».

Το άλλο μέρος των Συστάσεων που αφορά στις μεταρρυθμίσεις για την επίτευξη των δημοσιονομικών στόχων, την προληπτική εποπτεία των τραπεζικών και πιστωτικών ιδρυμάτων, των συστημάτων συνταξιοδότησης και ιατροφαρμακευτικής περίθαλψης του γηράσκοντος πληθυσμού, των μισθολογικών διαπραγματεύσεων, της ελεύθερης παροχής υπηρεσιών καθώς και των ενεργειακών λύσεων και της αειφόρου διαχείρισης των υδάτινων πόρων, αντιμετωπίζεται με αμιγώς εθνικούς πόρους.

Η Στρατηγική του Προγράμματος μέσα από τις παρεμβάσεις που προωθούνται είναι επίσης συναφείς και με τις Συστάσεις του Συμβουλίου για το ΕΠΜ του 2012, ως προς την κατεύθυνση της βελτίωσης των δεξιοτήτων του εργατικού δυναμικού ούτως ώστε να ενισχυθεί η επαγγελματική κινητικότητα προς εργασίες με δυνατότητες υψηλού επιπέδου ανάπτυξης και υψηλής προστιθέμενης αξίας.

* + 1. Συμβολή του Προγράμματος στους Στρατηγικούς Στόχους για τα Συστήματα Εκπαίδευσης και Κατάρτισης

Το Πρόγραμμα συμβάλλει στους στρατηγικούς στόχους της Ευρωπαϊκής Συνεργασίας στον τομέα της εκπαίδευσης και της κατάρτισης για το 2020, οι οποίοι τέθηκαν από το Συμβούλιο το 2009, και αποτελούν σημαντική συνεισφορά στην υλοποίηση της Στρατηγικής Ευρώπη 2020.

***Πίνακας 2.6:*** *Συμβολή του Επιχειρησιακού Προγράμματος στους Στρατηγικούς Στόχους της Ευρωπαϊκής Συνεργασίας στον τομέα της Εκπαίδευσης και της Κατάρτισης*

|  |  |
| --- | --- |
| **Στρατηγικοί Στόχοι της Εκπαίδευσης και της Κατάρτισης** | **Επιχειρησιακό Πρόγραμμα «Απασχόληση, Ανθρώπινο Κεφάλαιο και Κοινωνική Συνοχή»** |
| 1. Υλοποίηση της δια βίου μάθησης και της κινητικότητας | Ο Άξονας Προτεραιότητας 1 περιλαμβάνει Eιδικό Στόχο για την προώθηση της Δια Βίου Μάθησης, κυρίως μέσω της αναβάθμισης των συστημάτων εκπαίδευσης και κατάρτισης.  Στα πλαίσια του Ειδικού Στόχου αυτού, προνοείται η ίδρυση και λειτουργία Μεταλυκειακών Ινστιτούτων Επαγγελματικής Εκπαίδευσης και Κατάρτισης, η λειτουργία εσπερινής Τεχνικής Σχολής καθώς και η κατάρτιση εργαζομένων σε ξενοδοχειακές μονάδες. |
| 1. Βελτίωση της ποιότητας και της αποτελεσματικότητας της εκπαίδευσης και της κατάρτισης | Ο Άξονας Προτεραιότητας 1 στοχεύει τόσο στην αναβάθμιση του τυπικού συστήματος εκπαίδευσης (προϋπηρεσιακή, ενδοϋπηρεσιακή), όσο και στην υλοποίηση της Νέας Σύγχρονης Μαθητείας που θα διαδεχθεί το υφιστάμενο σύστημα μαθητείας.  Και οι δύο Άξονες Προτεραιότητας συμβάλλουν άμεσα στην απόκτηση γνώσεων και δεξιοτήτων του ανθρώπινου δυναμικού για την αξιοποίηση τεχνολογιών πληροφορίας και επικοινωνίας.  Και οι δύο Άξονες Προτεραιότητας συμβάλλουν στην αναβάθμιση εναλλακτικών συστημάτων εκπαίδευσης καθώς και την κατάλληλη ενίσχυση των τυπικών συστημάτων εκπαίδευσης, τη στήριξη ευάλωτων ομάδων πληθυσμού για ενεργή συμμετοχή στην εκπαίδευση και κατάρτιση, τη διασύνδεση των πανεπιστημίων με την αγορά εργασίας και την ανάπτυξη ελκυστικών προγραμμάτων Δια Βίου Μάθησης για μεγαλύτερους σε ηλικία εργαζόμενους. |
| 1. Προαγωγή της ισοτιμίας, της κοινωνικής συνοχής και της ενεργού συμμετοχής στα κοινά | Στον Άξονα Προτεραιότητας 2 περιλαμβάνεται έργο για την εργαστηριακή και κοινωνική ενεργοποίηση ατόμων που ανήκουν στις ευάλωτες ομάδες μέσω της ανάπτυξης κοινωνικών δεξιοτήτων και άλλων δραστηριοτήτων.  Στα πλαίσια του Άξονα Προτεραιότητας 2, προωθούνται έργα για την κατάρτιση και ανάπτυξη του ανθρώπινου δυναμικού σε γνωστικά αντικείμενα στη βάση των αναγκών και απαιτήσεων της αγοράς εργασίας, με ιδιαίτερη έμφαση στους ανέργους αλλά και σε στοχευμένες ομάδες πληθυσμού, όπως οικονομικά αδρανείς γυναίκες και νέων.  Επίσης, ο Άξονας Προτεραιότητας 2 περιλαμβάνει δράσεις για προγράμματα επιμόρφωσης για την εκμάθηση της ελληνικής γλώσσας σε μετανάστες και ξενόγλωσσους κάτοικους της Κυπριακής Δμοκρατίας.  Επίσης στο πλαίσιο του Άξονα 1 υλοποιείται πρόγραμμα κατά της πρόωρης εγκατάληψης του σχολείου, της σχολικής αποτυχίας και της παραβατικότητας σε Ζώνες Εκπαιδευτικής Προτεραιότητας. |
| 1. Ενίσχυση της καινοτομίας και της δημιουργικότητας καθώς και του επιχειρηματικού πνεύματος, σε όλα τα επίπεδα εκπαίδευσης και κατάρτισης | Ο 2ος Ειδικός Στόχος του Άξονα Προτεραιότητας 1 αφορά, μεταξύ άλλων, στη διασύνδεση της τριτοβάθμιας εκπαίδευσης με τον επιχειρηματικό κόσμο.  Επιπρόσθετα, στον Άξονα Προτεραιότητας 1, μέσα από το έργο «Δικτυωθείτε και Εξελιχθείτε» παρέχεται η δυνατότητα σε στελέχη επιχειρήσεων και αυτοεργοδοτούμενους για απόκτηση γνώσεων ψηφιακής οικονομίας έτσι ώστε να αξιοποιήσουν τις ευκαιρίες που προσφέρει το διαδίκτυο και το ηλεκτρονικό επιχειρείν. |

## ΕΝΣΩΜΑΤΩΣΗ ΟΡΙΖΟΝΤΙΩΝ ΠΟΛΙΤΙΚΩΝ της ΕΥΡΩΠΑΪΚΗΣ

## ΕΝΩΣΗΣ

### Πολιτική για την Ισότητα των Φύλων και των Ίσων Ευκαιριών

Η προώθηση της ισότητας των φύλων και ευκαιριών αποτελεί μια οριζόντια πολιτική της ΕΕ. Το Πρόγραμμα διαμορφώθηκε με τρόπο που να προωθεί την πολιτική για την ισότητα των φύλων, την ισότητα των ευκαιριών και των μη διακρίσεων, όπως αυτή αποτυπώνεται στο Εθνικό Πρόγραμμα Μεταρρύθμισης, με τις παρακάτω τρεις προτεραιότητες:

* Διατήρηση υψηλών ποσοστών αύξησης στην προσφορά εργασίας, ιδιαίτερα με την αύξηση των ποσοστών συμμετοχής των μεγαλύτερης ηλικίας εργαζομένων και των γυναικών, καθώς και μείωση των ανισοτήτων μεταξύ των δύο φύλων.
* Ορθή και χωρίς διακρίσεις διαχείριση / αξιοποίηση του εργατικού δυναμικού από άλλες χώρες με σκοπό την εξυπηρέτηση των οικονομικών και κοινωνικών αναγκών της Κύπρου.
* Περαιτέρω ενδυνάμωση των συνθηκών κοινωνικής συνοχής.

**Ισότητα των Φύλων**

Ο χάρτης πορείας για την ισότητα μεταξύ ανδρών και γυναικών (2006-2010) καθορίζει ορισμένους υφιστάμενους τομείς και προτείνει άλλους τομείς δράσης, εντελώς νέους. Συνολικά προτείνονται έξι (6) τομείς προτεραιότητας: οικονομική ανεξαρτησία επί ίσοις όροις για γυναίκες και άνδρες, αρμονικός συνδυασμός ιδιωτικής και επαγγελματικής ζωής, ίση εκπροσώπηση στη λήψη αποφάσεων, εξάλειψη όλων των μορφών βίας με βάση το φύλο, εξάλειψη των στερεοτύπων των φύλων και προώθηση της ισότητας μεταξύ ανδρών και γυναικών στις εξωτερικές και αναπτυξιακές πολιτικές.

Λαμβάνοντας υπόψη τα παραπάνω, στο πλαίσιο των δράσεων του Προγράμματος προβλέπεται να εφαρμοσθεί η οριζόντια η αρχή του gender mainstreaming. Επιπρόσθετα όμως στον Άξονα Προτεραιότητας 2 «Διεύρυνση της Αγοράς Εργασίας και Κοινωνική Συνοχή» του Προγράμματος, περιλαμβάνονται αυτοτελείς κατηγορίες δράσεων, για την υποστήριξη των γυναικών, προκειμένου να εισέλθουν στην αγορά εργασίας, να προωθηθούν σε ποιοτικές θέσεις απασχόλησης και να εξασφαλίσουν την αναγκαία ανέλιξη στον εργασιακό τους χώρο.

Τα ενεργητικά μέτρα απασχόλησης περιλαμβάνουν τον εκσυγχρονισμό των Δημόσιων Υπηρεσιών Απασχόλησης που θα συμβάλει στη στήριξη, μεταξύ άλλων, των γυναικών με την προσφορά εξατομικευμένης βοήθειας, καθώς και προγράμματα επαγγελματικής κατάρτισης για γυναίκες που βρίσκονται εκτός αγοράς εργασίας. Οι γυναίκες θα επωφεληθούν, επίσης, από τη βελτίωση της πρόσβασης σε υπηρεσίες φροντίδας παιδιών, ηλικιωμένων και άλλων εξαρτώμενων ατόμων, με στόχο να ενθαρυνθεί η ένταξη και επανένταξή τους στην αγορά εργασίας. Στην ίδια κατεύθυνση κινούνται και οι δράσεις για δημιουργία νέων θέσεων εργασίας στη βάση ευέλικτων ρυθμίσεων, έτσι ώστε να διευκολύνεται η συμφιλίωση της οικογενειακής και επαγγελματικής ζωής. Ενδεικτικά αναφέρεται ότι οι παρεμβάσεις προς όφελος των γυναικών που θα προωθηθούν μέσω του παρόντος Προγράμματος αποτελούν περίπου το 12% του συνολικού προϋπολογισμού του Προγράμματος.

Σημειώνεται ότι όλες οι πιο πάνω δράσεις συνάδουν με τις προτεραιότητες του Εθνικού Σχεδίου Δράσης για την Ισότητα, 2007-2013.

**Ισότητα Ευκαιριών**

***Άτομα με Αναπηρίες*:** Όπως έχει ήδη αναφερθεί, η εξασφάλιση ίσων δικαιωμάτων και ίσων ευκαιριών, η προώθηση της πλήρους και ισότιμης συμμετοχής των ατόμων με αναπηρίες στην κοινωνική και οικονομική ζωή αποτελεί βασική πολιτική της Κυπριακής Δημοκρατίας.

Στα πλαίσια του Προγράμματος, ο Άξονας «Διεύρυνση της Αγοράς Εργασίας και Κοινωνική Συνοχή» προωθεί ενεργητικές δράσεις για την ένταξη των ατόμων με αναπηρίες στην αγορά εργασίας και κατ’ επέκταση την κοινωνική τους ενσωμάτωση. Συγκεκριμένα προωθούνται δράσεις για την καταπολέμηση της απροθυμίας των εργοδοτών να προσλάβουν άτομα με αναπηρία, δράσεις προεπαγγελματικής εκπαίδευσης, καθώς και υπηρεσίες εξατομικευμένης προσέγγισης για τη στήριξη των ατόμων αυτών κατά τη διάρκεια της εργασίας τους. Επίσης, προωθείται η ίδρυση Μητρώου Αναπήρων, όπου θα γίνεται απογραφή όλων των ατόμων με αναπηρία, το είδος της αναπηρίας, των ειδικών γνώσεων / ικανοτήτων / δεξιοτήτων που κατέχουν, καθώς και των αναγκών τους, με σκοπό τον καλύτερο σχεδιασμό σφαιρικής πολιτικής για τα εν λόγω άτομα.

***Άλλες Δράσεις για την Προώθηση της Ισότητας Ευκαιριών*:** Ο Άξονας «Διεύρυνση της Αγοράς Εργασίας και Κοινωνική Συνοχή» προωθεί ειδικά προγράμματα εκμάθησης της ελληνικής γλώσσας για τη διευκόλυνση της ενσωμάτωσης κυρίως των ξενόγλωσσων μεταναστών.

Στα πλαίσια, επίσης, της πρόληψης του κοινωνικού αποκλεισμού των παιδιών, το Πρόγραμμα περιλαμβάνει δράσεις ενισχυτικής διδασκαλίας σε υποβαθμισμένες περιοχές, όπου μεταξύ άλλων, παρατηρείται ψηλό ποσοστό μη-υπηκόων της Κύπρου ή αλλόγλωσσων μαθητών. Οι δράσεις αυτές επιδιώκουν την ευρύτερη εισδοχή των μαθητών αυτών στο εκπαιδευτικό σύστημα της Κύπρου, τη μείωση της διαρροής τους από το εκπαιδευτικό σύστημα, καθώς και τη βελτίωση των επιδόσεών τους.

### 

### Πολιτική για το περιβάλλον

Δεδομένης της φύσης του ΕΚΤ, που εστιάζεται σε άυλες ενέργειες, σχετικές με την ανάπτυξη του ανθρώπινου δυναμικού, το Επιχειρησιακό Πρόγραμμα δεν θέτει το πλαίσιο για ενέργειες που πιθανά θα έχουν σημαντικά περιβαλλοντικά αποτελέσματα, όπως για παράδειγμα έργα υποδομών, και ειδικότερα αυτά που παρουσιάζονται στα παραρτήματα Ι και ΙΙ της Οδηγίας 85/337/EEC, όπως αυτή τροποποιήθηκε. Εάν τα έργα υποδομών που προβλέπονται, στα πλαίσια χρησιμοποίησης της ευελιξίας που προνοείται στο *Άρθρο 34.2* του Κανονισμού (ΕΚ) αριθ.1083/2006, την ανάγκη για μια στρατηγική περιβαλλοντολογική αποτίμηση θα γίνει αναθεώρηση. Επομένως, δεν υπάρχει προς το παρόν ανάγκη για στρατηγική περιβαλλοντική αποτίμηση του ΕΠ υπό την Οδηγία 2001/42/EC και τη σχετική εθνική νομοθεσία. Αυτό είναι χωρίς την επιφύλαξη ως προς οποιουσδήποτε προσδιορισμούς επιλογής που κρίνονται απαραίτητοι σύμφωνα με τις εθνικές νομοθεσίες ή άλλα μέτρα για να εφαρμοστεί η οδηγία 2001/42/EC».

## Καινοτομία και Διακρατική και Διαπεριφερειακή

## Συνεργασία – Εταιρικη σχεση και στρατηγικη

**Καινοτομία**

Σύμφωνα με το *Άρθρο 7* του Κανονισμού (ΕΚ) αριθ. 1081/2006, η προώθηση και ενσωμάτωση καινοτόμων δράσεων αποτελεί επιδίωξη του Προγράμματος σε όλους τους Άξονες Προτεραιότητας. Θα προωθούνται νέες ιδέες, είτε ως προς τις προτεινόμενες διαδικασίες και μεθόδους ή τους στόχους των δράσεων είτε ως προς το περιεχόμενο των δράσεων. Δεν είναι αναγκαίο κάθε σχέδιο να προτείνει ριζικά νέες προσεγγίσεις για τα παραπάνω σημεία, καθώς θετική εξέλιξη στον τομέα αυτό αποτελεί και η ανταλλαγή και προσαρμογή καινοτόμων παρεμβάσεων μεταξύ περιοχών, θεματικών αντικειμένων και ομάδων στόχου. Η καινοτομία θα αποτελεί ένα από τα κριτήρια επιλογής των δράσεων που θα χρηματοδοτηθούν από το Πρόγραμμα, με την ανάλογη βαρύτητα σε σχέση με τη φύση / είδος των δράσεων. Οι καινοτόμες δράσεις θα δοκιμάζονται μέσα από μικρά πιλοτικά έργα μικρής διάρκειας. Κατ’ επέκταση, θα διασφαλίζεται ότι η γνώση για τις επιτυχημένες δράσεις και καλές πρακτικές θα μεταδίδονται σε όλους τους εμπλεκόμενους φορείς.

**Διακρατική και Διαπεριφερειακή Συνεργασία**

Βάσει του *Άρθρου 3* παράγραφος 6 του Κανονισμού (ΕΚ) αριθ. 1081/2006, το Πρόγραμμα μέσω και των δύο βασικών του Αξόνων Προτεραιότητας στηρίζει οριζόντια τη διακρατική και διαπεριφερειακή συνεργασία. Επιδίωξη του Προγράμματος είναι η επέκταση της διακρατικής και διαπεριφερειακής συνεργασίας σε όλο το φάσμα των δράσεων με έμφαση ενδεικτικά στις παρεμβάσεις, για τη διασύνδεση των Πανεπιστημίων με τις επιχειρήσεις, την ανάπτυξη Συστήματος Επαγγελματικών Προσόντων, την προώθηση της ίσης πρόσβασης για όλους στην τριτοβάθμια εκπαίδευσης, την πιστοποίηση επιχειρήσεων που προωθούν την ισότητα των φύλων.

Η χρηματοδότηση των διακρατικών και διαπεριφερειακών δράσεων θα καλύπτονται από τον προϋπολογισμό της παρέμβασης και ανάλογα με τη φύση / είδος των παρεμβάσεων και το βαθμό αναγκαιότητας διακρατικής ή / και διαπεριφερειακής συνεργασίας θα θεσπιστούν κανόνες επιλεξιμότητας.

Η χρηματοδότηση για διακρατικές και διαπεριφερειακές δράσεις θα καλύπτει ανταλλαγή πληροφοριών, τεχνογνωσίας, αποτελεσμάτων, καλών πρακτικών, αξιολόγηση και προσαρμογή εμπειρογνωμοσύνης από άλλες χώρες, καθώς και ανταλλαγή εμπειρογνωμόνων μέσω της διοργάνωσης συναντήσεων, συμμετοχής σε συνέδρια, διενέργειας επισκέψεων καθώς και δημιουργίας δικτύων τόσο σε ευρωπαϊκό όσο και σε παγκόσμιο επίπεδο.

**Εταιρική Σχέση**

Οι ενέργειες / διαδικασίες οι οποίες εξασφαλίζουν τόσο την ενίσχυση της θεσμικής ικανότητας των κοινωνικών εταίρων, όσο και την ενεργό συμμετοχή τους στην εξειδίκευση και υλοποίηση δράσεων του Επιχειρησιακού Προγράμματος είναι οι ακόλουθες:

* Προβλέπονται παρεμβάσεις σημαντικού προϋπολογισμού στους τομείς της βελτίωσης του ανθρώπινου δυναμικού, της βελτίωσης της προσαρμοστικότητας των επιχειρήσεων και των εργαζομένων καθώς και στην υλοποίηση ενεργών και προληπτικών μέτρων στην αγορά εργασίας να υλοποιηθούν από φορείς όπου στα διοικητικά όργανα συμμετέχουν εκπρόσωποι των κοινωνικών εταίρων, όπως π.χ. η Αρχή Ανάπτυξης Ανθρώπινου Δυναμικού.
* Προβλέπεται και στους δύο Άξονες Προτεραιότητας να υλοποιηθούν παρεμβάσεις με δικαιούχους κοινωνικούς και οικονομικούς εταίρους στους τομείς της προσαρμοστικότητας των επιχειρήσεων και των εργαζομένων καθώς και στην προώθηση της πρόσβασης των γυναικών στην αγορά εργασίας.
* Στο πλαίσιο της αναβάθμισης της διοικητικής ικανότητας του δημόσιου τομέα και των παρεχόμενων υπηρεσιών, προβλέπονται δράσεις κατάρτισης των στελεχών της Τοπικής Αυτοδιοίκησης.
* Στην Επιτροπή Παρακολούθησης του Προγράμματος συμμετέχουν ως μέλη με ψήφο εκπρόσωποι όλων των οργανώσεων εργοδοτών και εργαζομένων καθώς και εκπρόσωποι της Τοπικής Αυτοδιοίκησης, και δημόσιων υπηρεσιών και Μη Κυβερνητικών Οργανώσεων, που αντιπροσωπεύουν κοινωνικά ευάλωτες ομάδες.

## ΔΕΙΚΤΕΣ ΑΠΟΤΕΛΕΣΜΑΤΩΝ / ΕΠΙΠΤΩΣΕΩΝ ΑΠΟ ΤΗΝ

## ΕΦΑΡΜΟΓΗ ΤΗΣ ΣΤΡΑΤΗΓΙΚΗΣ ΤΟΥ ΠΡΟΓΡΑΜΜΑΤΟΣ

Η περιγραφόμενη στρατηγική του Προγράμματος, όπως αυτή διαμορφώθηκε λόγω της ανάγκης συμβολής του Προγράμματος στην αντιμετώπιση των επιπτώσεων από την οικονομική ύφεση και χρηματοπιστωτική κρίση στον κοινωνικοοικονομικό ιστό της Κύπρου, και κατ’ ακολουθίαν από τις κατηγορίες παρεμβάσεων, οι οποίες αποτελούν μέρος του περιεχομένου των Αξόνων Προτεραιότητας, σε συνδυασμό με την εξέλιξη της εφαρμογής του Προγράμματος, αποτυπώνεται μέσα από ένα πλέγμα δεικτών στρατηγικής. Συγκεκριμένα οι δείκτες εκτίμησης της αποτελεσματικότητας και της αποδοτικότητας της στρατηγικής αναφέρονται σ’ εκείνα τα στοιχεία της αγοράς εργασίας και του ανθρώπινου δυναμικού εν γένει, τα οποία επηρεάζονται από την εφαρμογή της στρατηγικής του Προγράμματος με στόχο τη βελτίωση των κρίσιμων μεγεθών της αγοράς εργασίας. Ειδικότερα, βασική κατεύθυνση της στρατηγικής είναι η άμβλυνση / διόρθωση της αρνητικής εξέλιξης ορισμένων δεικτών, έστω και αν η σημερινή τιμή τους είναι σε καλύτερα επίπεδα από τα αντίστοιχα της Ε.Ε., αλλά λόγω της κρίσης παρουσιάζουν επιδείνωση σε σχέση με την περίοδο αρχικού σχεδιασμού του Προγράμματος. Σε κάθε περίπτωση όμως, βασική κατεύθυνση της στρατηγικής του Προγράμματος είναι η συμβολή του στην επίτευξη των στόχων του Εθνικού Προγράμματος Μεταρρύθμισης για τη Στρατηγική «Ευρώπη 2020» καθώς και του ΕΣΠΑ 2007-2013 τόσο ως προς το χρηματοδοτικό του βάρος, σε σχέση με το σύνολο των αντίστοιχων παρεμβάσεων που χρηματοδοτούνται από αμιγώς εθνικούς πόρους, όσο και σε σχέση με τα αποτελέσματα και τις επιπτώσεις που δημιουργεί το Επιχειρησιακό Πρόγραμμα «Αειφόρος Ανάπτυξη και Ανταγωνιστικότητα», που συγχρηματοδοτείται από το ΕΤΠΑ και το Ταμείο Συνοχής, όπως και τα υπόλοιπα Προγράμματα της περιόδου 2007 – 2013.

Ως εκ τούτου οι βασικοί δείκτες αποτελεσμάτων και επιπτώσεων του Προγράμματος αναφέρονται σε γενικότερους στόχους και οι οποίοι, δεν ποσοτικοποιούνται, ειδικά για το Πρόγραμμα, διότι εξαρτώνται από άλλες παραμέτρους, οι οποίες δεν άπτονται των παρεμβάσεων του Προγράμματος. Η συμβολή όμως του Προγράμματος στους γενικότερους ποσοτικούς στόχους αυτών των δεικτών είναι σημαντική, αφ’ ενός υπό την έννοια της συγκέντρωσης πόρων σ’ εκείνες τις παρεμβάσεις που εξυπηρετούν αυτούς τους δείκτες, αφ’ ετέρου με τη συμπληρωματικότητα και την συνέργεια των δράσεων του Προγράμματος με δράσεις άλλων Προγραμμάτων.

Κατόπιν αυτών οι δείκτες στους οποίους θα συμβάλλει σημαντικά το Πρόγραμμα είναι οι εξής:

α) Αύξηση του ποσοστού απασχόλησης των γυναικών, προκειμένου να φθάσει στο

63%.

β) Αύξηση απασχόλησης των νέων (15 – 24 ετών), προκειμένου το ποσοστό απασχόλησής τους να υπερβεί το 37%, με δεδομένες τις συνθήκες στράτευσής τους και της διατήρησης του υψηλού ποσοστού συμμετοχής τους στη τριτοβάθμια εκπαίδευση.

γ) Η συμβολή του Προγράμματος επίσης στην επίτευξη των στόχων των δύο παραπάνω δεικτών αυξάνει τη συμβολή του στην επίτευξη του στόχου του δείκτη αύξηση του συνολικού ποσοστού απασχόλησης, προκειμένου να φθάσει στο 71%.

Η συμβολή του Προγράμματος στην επίτευξη των στόχων των δεικτών θα συμβάλει κατ’ αντίστοιχη αναλογία στην επίτευξη των στόχων των πιο κάτω δεικτών.

δ) Μείωση της ανεργίας των γυναικών, προκειμένου να μειωθεί η μεγάλη διαφορά μεταξύ ανεργίας ανδρών και γυναικών (5,4 ποσοστιαίες μονάδες το 2005).

ε) Μείωση της ανεργίας των νέων, προκειμένου να μειωθεί η μεγάλη διαφορά του ποσοστού ανεργίας αυτής της ηλικιακής ομάδας με το μέσο ποσοστό ανεργίας (7,2 ποσοστιαίες μονάδες).

στ) Επιβράδυνση και σταδιακή μείωση του ρυθμού αύξησης της ανεργίας, έτσι ώστε αυτή να μειωθεί κάτω από τα σημερινά επίπεδα.

Σημείωση: Λόγω των αρνητικών εξελίξεων της οικονομικής κρίσης και ύφεσης και της επιδείνωσης των κοινωνικών δεικτών, ειδικότερα αυτών που αφορούν την αγορά εργασίας και την απασχόληση, και σύμφωνα με τις προβλέψεις της Ευρωπαϊκής Επιτροπής και της Κυπριακής Δημοκρατίας, δεν αναμένεται μεσοβραχυπρόθεσμα να επιτευχθεί θετικός ρυθμός ανάπτυξης της οικονομίας. Επιπρόσθετα, τα ποσοστά ανεργίας και απασχόλησης, σύμφωνα με τις μέχρι τώρα προβλέψεις, θα συνεχίσουν την αρνητική τους πορεία τουλάχιστον μέχρι το 2015. Κρίνεται όμως ως εφικτή η ανακοπή του ρυθμού αύξησης της ανεργίας και η ανακοπή της μείωσης της απασχόλησης. Ως συνέπεια των πιο πάνω αλλαγών στην κοινωνικοοικονομική κατάσταση της χώρας, κρίνεται ότι η επίτευξη όλων των ποσοτικών στόχων που τέθηκαν στους δείκτες στρατηγικής του Επιχειρησιακού Προγράμματος για το τέλος της προγραμματικής περιόδου είναι εξαιρετικά δύσκολη, ενώ για ορισμένους δείκτες θα πρέπει να θεωρείται ανέφικτη δεδομένων των τάσεων που ήδη διαμορφώνονται στην αγορά εργασίας.Με βάση στοιχεία του 2012 η ανεργία των γυναικών είναι πλέον χαμηλότερη (11,1%) από την ανεργία των ανδρών (12,6%) (δείκτης δ) λόγω μεγαλύτερης αύξησης στην ανεργία των ανδρών ενώ η ανεργία των νέων σημείωσε αλματώδη αύξηση αυξάνοντας τη διαφορά της από τον μέσο όρο ανεργίας σε 15,9 ποσοστιαίες μονάδες (δείκτης ε). Η ηλικιακή αυτή ομάδα έχει πληγεί περισσότερο από την κρίση.

Επίσης η εφαρμογή του Προγράμματος θα συμβάλει:

ζ) Στην αύξηση του βαθμού σύζευξης προσφοράς και ζήτησης εργασίας σε επαγγέλματα και δεξιότητες που εμφανίζονται ανισοσκέλειες, με στόχο της εξάλειψη αυτών των ανισοσκελειών.

η) Στην αύξηση της συμμετοχής στη δια βίου μάθηση, με στόχο να υπερβεί το 12,5% μέχρι το τέλος της νέας προγραμματικής περιόδου.

θ) Στη μείωση της σχολικής διαρροής.

ι) Στην αύξηση της παραγωγικότητας της εργασίας, έτσι ώστε αυτή να φθάσει το μέσο όρο της ΕΕ.

ια) Κατά την υλοποίηση των δράσεων του Προγράμματος θα επιτευχθεί η δημιουργία απασχόλησης περίπου 2.450[[15]](#footnote-15) ανθρωποετών (ισοδύναμο 12 μηνών).

Ιβ) Τέλος εκτιμάται ότι με την ολοκλήρωση του Προγράμματος θα επιτευχθεί η δημιουργία σταθερών μικτών θέσεων απασχόλησης της τάξης των 300[[16]](#footnote-16), κύριο χαρακτηριστικό των οποίων θα είναι η ποιότητά τους.

Οι επί μέρους δείκτες εκροών και αποτελέσματος καταγράφονται ανά Άξονα Προτεραιότητας και παρουσιάζονται με ποσοτικοποίηση των στόχων τους, στο **Κεφάλαιο 4** των Αξόνων Προτεραιότητας.

# κεφαλαιο 3: συνοψη των αποτελεσματων της εκ των προτερων αξιολογησησ ΚΑΙ της ΑΞΙΟΛΟΓΗΣΗΣ της ΠΟΡΕΙΑΣ ΥΛΟΠΟΙΗΣΗΣ του προγραμματοσ

## ΕΧ – ΑΝΤΕ ΑΞΙΟΛΟΓΗΣΗ

## 3.1.1 Εισαγωγή – Διαδικασία Αξιολόγησης

Η εκ των προτέρων (ex-ante) Αξιολόγηση του Επιχειρησιακού Προγράμματος «Απασχόληση, Ανθρώπινο Κεφάλαιο και Κοινωνική Συνοχή» 2007 – 2013 της Κυπριακής Δημοκρατίας εκπονήθηκε σύμφωνα με τους όρους του από 14/06/2006 συμβολαίου μεταξύ του Γραφείου Προγραμματισμού της Κυπριακής Δημοκρατίας και της κοινοπραξίας των εταιρειών ΛΚΝ ΑΝΑΛΥΣΙΣ Ε.Π.Ε. - ΟΜΑΣ Α.Ε. - RTD Talos LTD, ακολουθώντας το πλαίσιο που προσδιορίζουν τόσο ο Κανονισμός περί γενικών διατάξεων για τα Διαρθρωτικά Ταμεία [Κ(ΕΚ)1083/2006 του Συμβουλίου, άρθρα 47 και 48], όσο και το έγγραφο εργασίας της Επιτροπής για την ex–ante Αξιολόγηση της προγραμματικής περιόδου 2007 – 2013 (βλ. europa.eu).

Το παραπάνω αναφερόμενο πλαίσιο και ως εκ τούτου οι προσδιορισθείσες προδιαγραφές, δίνουν έμφαση στην επιχειρησιακή αξιοποίηση της Εκ των Προτέρων Αξιολόγησης, η οποία καλείται να έχει ουσιαστική συμβολή στον ορθολογικό και επιτυχή σχεδιασμό του Επιχειρησιακού Προγράμματος. Κατά συνέπεια δεν αποτελεί μια «εξωτερική» αποτίμηση του Προγράμματος, προκειμένου αυτή να αξιοποιηθεί μελλοντικά, αλλά είναι ένα μέσο για τις αναγκαίες συμπληρώσεις του Προγράμματος, με βάση τυχόν διαπιστώσεις κενών ή ατελειών και αντίστοιχη διατύπωση βελτιωτικών προτάσεων.

To Επιχειρησιακό Πρόγραμμα, λόγω του μονοταμειακού χαρακτήρα των Επιχειρησιακών Προγραμμάτων της Περιόδου 2007-2013, θα λειτουργήσει παράλληλα με την εφαρμογή του Επιχειρησιακού Προγράμματος «Αειφόρος Ανάπτυξη και Ανταγωνιστικότητα», το οποίο αποτελεί το μεγαλύτερο επιχειρησιακό μέρος του ΕΣΠΑ 2007-2013 και συγχρηματοδοτείται από το ΕΤΠΑ και το Ταμείο Συνοχής. Επίσης, λειτουργεί παράλληλα και με την εφαρμογή των Επιχειρησιακών Προγραμμάτων που συγχρηματοδοτούνται αντίστοιχα από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ). Ως εκ τούτων, η εκ των προτέρων αξιολόγηση λαμβάνει υπόψη της τις συμπληρωματικότητες του Προγράμματος με τα προαναφερόμενα Επιχειρησιακά Προγράμματα, οι οποίες συντελούν στη μεγιστοποίηση της αποτελεσματικότητας των παρεμβάσεων του Προγράμματος, για την επίτευξη των στόχων του, αλλά και των γενικότερων στόχων του ΕΣΠΑ.

Επιπρόσθετα, η εκ των προτέρων αξιολόγηση λαμβάνει υπόψη τη χρηματοδοτική βαρύτητα του Προγράμματος, σε σχέση με το σύνολο των πόρων που θα διατεθούν κατά την περίοδο 2007-2013 από αμιγώς εθνικούς πόρους για την ανάπτυξη του ανθρώπινου δυναμικού και την κοινωνική συνοχή, στο πλαίσιο της εφαρμογής του «Στρατηγικού Σχεδίου Ανάπτυξης 2007-2013», σε συνέργεια με την εφαρμογή του «Εθνικού Προγράμματος Μεταρρύθμισης» (ΕΠΜ).

Σε κάθε περίπτωση πάντως η εκ των προτέρων αξιολόγηση εστιάζεται στο συγκεκριμένο Επιχειρησιακό Πρόγραμμα, λαμβάνοντας υπόψη όλα τα παραπάνω, προκειμένου αυτό να επιτελέσει το σκοπό του, συμβάλλοντας με έναν πιο στρατηγικό, αλλά και επιχειρησιακό τρόπο, στην αξιοποίηση των πόρων της Πολιτικής Συνοχής και ιδιαίτερα των πόρων του ΕΚΤ, για την επίτευξη των στόχων του ΕΣΠΑ 2007-2013 και του Εθνικού Προγράμματος Μεταρρύθμισης, στο πλαίσιο της Αναθεωρημένης Στρατηγικής της Λισσαβόνας.

Με βάση τα προαναφερόμενα, για την αποτελεσματικότερη συμβολή της εκ των προτέρων αξιολόγησης στον ορθολογικό σχεδιασμό του Επιχειρησιακού Προγράμματος, με κύριο στόχο τη βελτιστοποίηση της κατανομής των διατιθέμενων πόρων και τη βελτίωση της ποιότητας του προγραμματισμού, ο Σύμβουλος – Αξιολογητής ακολούθησε μια συνεχή διαλογική διαδικασία με την Αρχή Προγραμματισμού, καθ’ όλη τη διάρκεια κατάρτισης του Επιχειρησιακού Προγράμματος. Αυτή η διαλογική διαδικασία αφορούσε στο σύνολο των περιεχομένων του Επιχειρησιακού Προγράμματος με όλα τα μέλη της ομάδας σχεδιασμού, του Γραφείου Προγραμματισμού της Κυπριακής Δημοκρατίας, αλλά και με τα όργανα που συγκροτήθηκαν από το Γραφείο Προγραμματισμού σε ευρύτερο επίπεδο, για το σχεδιασμό του ΕΣΠΑ και των Επιχειρησιακών Προγραμμάτων της περιόδου 2007-2013. Με την ευθύνη και υποστήριξη δε του Γραφείου Προγραμματισμού, υπό τη διττή ιδιότητά του ως Αρχή Προγραμματισμού για την περίοδο 2007-2013 και ως Διαχειριστική Αρχή του Προγράμματος του Στόχου 3 και του Προγράμματος της Κοινοτικής Πρωτοβουλίας EQUAL, για την περίοδο 2004-2006, ο Σύμβουλος της εκ των προτέρων αξιολόγησης, συμμετείχε σε μια σειρά επαναλαμβανόμενων συναντήσεων και εργαστηρίων εργασίας με εκπροσώπους / στελέχη Υπουργείων / Δημόσιων Υπηρεσιών και Ημικρατικών Φορέων, καθώς και κοινωνικών εταίρων για κάθε επί μέρους διακριτό τμήμα του Επιχειρησιακού Προγράμματος.

Έχοντας δε συλλέξει / συγκεντρώσει και επεξεργαστεί ο Σύμβουλος της εκ των προτέρων αξιολόγησης, σειρές στοιχείων και σχετικών μελετών περί της αγοράς εργασίας, της εκπαίδευσης και κατάρτισης και της κοινωνικής συνοχής, σε συνδυασμό με τις προαναφερόμενες συναντήσεις / συνεργασίες με τους σχετικούς φορείς, λειτούργησε ένας εποικοδομητικός διάλογος σε όλα τα στάδια σχεδιασμού του Προγράμματος μεταξύ αυτού και των υπεύθυνων για τη σύνταξη του Προγράμματος. Ο διάλογος αυτός αφορούσε σε συστάσεις / προτάσεις επί του περιεχομένου του Προγράμματος, ανταλλαγή απόψεων και προσπάθεια τεκμηρίωσης των συστάσεων, σε μια διαρκή διαδικασία ανάδρασης μεταξύ του Συμβούλου – Αξιολογητή και της ομάδας σχεδιασμού του Προγράμματος στο Γραφείο Προγραμματισμού.

Αποτέλεσμα αυτής της διαλογικής διαδικασίας, χωρίς απαραίτητα να έχουν ληφθεί υπόψη οι συστάσεις του Συμβούλου – Αξιολογητή, στο σύνολό τους, είναι αφ’ ενός το παρόν Επιχειρησιακό Πρόγραμμα, αφ’ ετέρου η τελική εκ των προτέρων έκθεση αξιολόγησης, η οποία περιλαμβάνει και αναφορές επί όλης αυτής της διαδικασίας.

Εκ των πραγμάτων δε, η τελική έκθεση αξιολόγησης αναφέρεται στο Επιχειρησιακό Πρόγραμμα, το οποίο κατατέθηκε καταρχήν στην Ε.Ε., στις 5 Μαρτίου 2007, ενώ η παρούσα σύνοψη της ex ante αξιολόγησης έχει συμπεριλάβει και τα αποτελέσματα των μέχρι τη σύνταξή της, διαβουλεύσεων της Κύπρου με την Ε.Ε. επί του περιεχομένου του Προγράμματος.

## 

## Βασικά ερωτήματα αξιολόγησης

Στο πλαίσιο της εκ των προτέρων αξιολόγησης του Επιχειρησιακού Προγράμματος, σύμφωνα με τις σχετικές προδιαγραφές και με βάση τα κριτήρια της σχετικότητας, της αποτελεσματικότητας, της αποδοτικότητας και της χρησιμότητας για μια πιο μακροπρόθεσμη ικανότητα υποστήριξης, εξετάστηκαν τα παρακάτω κύρια αξιολογικά ερωτήματα:

* Αντιπροσωπεύει το Επιχειρησιακό Πρόγραμμα μια κατάλληλη στρατηγική για την αντιμετώπιση των διαρθρωτικών προβλημάτων και την ικανοποίηση των προκλήσεων που αντιμετωπίζει ο τομέας των ανθρώπινων πόρων στην Κύπρο;
* Είναι η στρατηγική επαρκώς καθορισμένη, με σαφείς στόχους και προτεραιότητες και μπορούν αυτοί οι στόχοι να επιτευχθούν με τους οικονομικούς πόρους που διατίθενται στις δύο βασικές προτεραιότητες του Προγράμματος;
* Είναι η στρατηγική συναφής / συνεπής με τις πολιτικές σε εθνικό και κοινοτικό επίπεδο; Πώς η στρατηγική του Προγράμματος θα συμβάλει στην επίτευξη των στόχων της Αναθεωρημένης Στρατηγικής της Λισσαβόνας;
* Έχουν καθορισθεί οι κατάλληλοι δείκτες για τους στόχους που έχουν τεθεί και μπορούν αυτοί οι δείκτες και οι τιμές – στόχοι τους να αποτελέσουν τη βάση για την παρακολούθηση και την αξιολόγηση της υλοποίησης;
* Ποιες θα είναι οι επιδράσεις / αποτελέσματα της προτεινόμενης στρατηγικής, σε ποσοτικοποιημένους όρους;
* Είναι τα συστήματα εφαρμογής κατάλληλα για την επίτευξη των στόχων του Προγράμματος, ιδιαίτερα όσον αφορά στις ενεργητικές πολιτικές απασχόλησης, στη Δια Βίου Μάθηση και στην αναβάθμιση των συστημάτων εκπαίδευσης και κατάρτισης, σύμφωνα με την προηγούμενη εμπειρία;

Τα παραπάνω κύρια αξιολογικά ερωτήματα απαντώνται στο πλαίσιο των πιο κάτω έξι επιμέρους ενοτήτων, οι οποίες, συμπεριλαμβανομένης μίας συνοπτικής αναφοράς στους στόχους και το περιεχόμενο του Προγράμματος, αποτελούν την έκθεση Αξιολόγησης του Προγράμματος και έχουν ως εξής:

α) Αξιολόγηση της κοινωνικοοικονομικής ανάλυσης και των προσδιορισθεισών αναγκών του τομέα των ανθρώπινων πόρων της Κύπρου, για την περίοδο 2007-2013

β) Αξιολόγηση του βαθμού συνέπειας της στρατηγικής και του βαθμού επικινδυνότητας της εφαρμογής της στρατηγικής αυτής

γ) Εξέταση της συνεκτικότητας της Στρατηγικής με τις εθνικές πολιτικές και τις Κοινοτικές Στρατηγικές Κατευθύνσεις

δ) Αξιολόγηση των αναμενόμενων αποτελεσμάτων και επιπτώσεων

ε) Εξέταση των προτεινόμενων συστημάτων / διαδικασιών εφαρμογής

στ) Λοιπά αξιολογικά θέματα

* Αξιολόγηση της χωρικής διάστασης του Ε.Π.
* Αξιολόγηση της συμβολής του Επιχειρησιακού Προγράμματος στη μεγιστοποίηση της Κοινοτικής Προστιθέμενης Αξίας.

## Σύνοψη των βασικών πορισμάτων της εκ των προτέρων αξιολόγησης

Τα κυριότερα συμπεράσματα της εκ των προτέρων αξιολόγησης, στη βάση των προαναφερόμενων ενοτήτων, αναφέρονται στα εξής:

### Κοινωνικοοικονομική ανάλυση και προσδιορισθείσες ανάγκες του τομέα

* Η διάρθρωση της κοινωνικο-οικονομικής ανάλυσης είναι εξαντλητική, αναφερόμενη στο σύνολο των αναπτυξιακών χαρακτηριστικών της χώρας, περιλαμβάνοντας πλήθος στατιστικών δεδομένων, κυρίως της Eurostat και της Στατιστικής Υπηρεσίας Κύπρου και με συνοπτική αποτύπωση των διαρθρωτικών δεικτών της Ε.Ε.
* Ιδιαίτερα αναλυτικά παρουσιάζεται η διάρθρωση της αγοράς εργασίας σε εξελικτική πορεία κατά την πενταετία 2001-2005, και συγκρινόμενη με τα αντίστοιχα στοιχεία της Ε.Ε. των 25, εστιαζόμενη ανά δείκτη σε ηλικιακές ομάδες και σε φύλο. Η ανάλυση αυτή αναδεικνύει τα διαρθρωτικά προβλήματα και κινδύνους της αγοράς εργασίας, τα οποία αναφέρονται σε συγκεκριμένες ηλικιακές και πληθυσμιακές ομάδες σχετικά με τη συμμετοχή στην αγορά εργασίας, στην απασχόληση και στην ανεργία.
* Αναλυτικά, εν γένει, παρουσιάζεται η υφιστάμενη κατάσταση στον τομέα της εκπαίδευσης και κατάρτισης, καθώς και γενικότερα στον τομέα της Δια Βίου Μάθησης, με στοιχεία, τα οποία μπορούν να θεωρηθούν ικανά για τον προσδιορισμό των προβλημάτων και των αναγκών σ’ αυτό τον κρίσιμο τομέα του ανθρώπινου κεφαλαίου. Από τις σχετικές αναφορές το γενικό συμπέρασμα που προκύπτει τεκμηριώνει την αναγκαιότητα αναμόρφωσης και αναβάθμισης των συστημάτων εκπαίδευσης και κατάρτισης, καθώς και βελτίωσης της ελκυστικότητάς τους και της σύνδεσής τους με την αγορά εργασίας.
* Όσον αφορά στην περιγραφή της υφιστάμενης κατάστασης για την κοινωνική συνοχή, παρά τη σχετικά λιτή αναφορά ποσοτικών στοιχείων, ιδιαίτερα για ορισμένες ευάλωτες κοινωνικά πληθυσμιακές ομάδες, τεκμηριώνεται σε ικανοποιητικό βαθμό το υψηλό επίπεδο κοινωνικής συνοχής στην Κύπρο. Σε αυτό συμβάλλουν τα συνολικά υψηλά ποσοστά απασχόλησης και τα συνολικά χαμηλά ποσοστά ανεργίας, σε συνδυασμό με τα ανάλογα δημόσια βοηθήματα από τον κρατικό προϋπολογισμό, σε κοινωνικά ευπαθείς ομάδες. Εξαίρεση φαίνεται να αποτελούν, στο γενικότερο ικανοποιητικό επίπεδο κοινωνικής συνοχής, οι μετανάστες των οποίων ο αριθμός αυξάνει και για τους οποίους όμως δεν υφίστανται αναλυτικά ποσοτικά στοιχεία της εργασιακής τους θέσης και εξέλιξης. Η ανάλυση περί κοινωνικής συνοχής συμπληρώνεται από αρκετά εκτενή αναφορά για την κατάσταση του τομέα της υγείας της χώρας.
* Η αναφορά περί της διοικητικής ικανότητας είναι περιγραφική, με αναγνώριση των προβλημάτων και των προκλήσεων που αντιμετωπίζει η δημόσια διοίκηση της Κύπρου, παρά το υψηλό εκπαιδευτικό επίπεδο των δημόσιων λειτουργών.
* Τέλος, όσον αφορά στη χωρική προσέγγιση των χαρακτηριστικών του ανθρώπινου κεφαλαίου, αυτή κυρίως αναφέρεται σε δημογραφικά και εισοδηματικά στοιχεία των αστικών περιοχών και των περιοχών της υπαίθρου, τα οποία έμμεσα αντανακλούν την κατάσταση στην αγορά εργασίας και στην εκπαίδευση σ’ αυτές τις περιοχές.
* Σε γενικές γραμμές, η κοινωνικοοικονομική ανάλυση που περιγράφεται στο Επιχειρησιακό Πρόγραμμα προσδιορίζει τις ανάγκες του τομέα των ανθρώπινων πόρων στην Κύπρο, κυρίως όσον αφορά στην αγορά εργασίας, επιτυγχάνοντας τη σύνδεση των διαρθρωτικών στοιχείων της αγοράς εργασίας, της εκπαίδευσης και της δια βίου μάθησης, έστω και περιγραφικά σε ορισμένες περιπτώσεις, με τα στοιχεία της παραγωγικής / οικονομικής διάρθρωσης της χώρας.
* Η παρουσίαση της ανάλυσης των αναπτυξιακών αδυναμιών, κινδύνων απειλών, δυνατοτήτων και ευκαιριών (swot analysis), σε γενικές γραμμές τεκμηριώνεται από την προηγηθείσα κοινωνικοοικονομική ανάλυση, εκτός ορισμένων (μικρού αριθμού) σημείων στο μέρος των αδυναμιών κυρίως, τα οποία αναδεικνύονται μάλλον εμπειρικά, χωρίς την ανάλογη τεκμηρίωση από υπάρχοντα αναλυτικά στοιχεία.
* Όσον αφορά στην αποτίμηση των αποτελεσμάτων της προηγούμενης Προγραμματικής Περιόδου 2004-2006, ενώ καταγράφονται οι πραγματοποιούμενες παρεμβάσεις μέσω του Προγράμματος για το Στόχο 3 και του Προγράμματος της Κ.Π. EQUAL, λόγω του σχετικά χαμηλού βαθμού υλοποίησης, είναι δικαιολογημένη η έλλειψη αποτίμησης με ποσοτικά αποτελέσματα από την εφαρμογή τους. Ωστόσο αναφέρεται ότι μέσω της εφαρμογής αυτών των Προγραμμάτων επιχειρείται μια στοχευμένη παρέμβαση στην αγορά εργασίας και στον κοινωνικοοικονομικό ιστό της χώρας, με την εφαρμογή ενεργητικών πολιτικών απασχόλησης έναντι των μέχρι πρότινος σχεδόν αποκλειστικά προνοιακών και επιδοματικών παρεμβάσεων από αμιγώς εθνικούς πόρους. Από πλευράς συστημάτων διοίκησης, διαχείρισης και ελέγχου των προαναφερόμενων Προγραμμάτων, γίνεται μία κριτική προσέγγιση της λειτουργίας τους, στην κατεύθυνση βελτίωσης της αποτελεσματικότητάς τους, στο πλαίσιο του παρόντος Επιχειρησιακού Προγράμματος.

### Συνέπεια της Στρατηγικής / επικινδυνότητα της εφαρμογής

* Η ανακεφαλαίωση και τα συμπεράσματα από την κοινωνικοοικονομική ανάλυση, τα οποία συνάδουν σε ικανοποιητικό βαθμό με την παρουσίαση των ισχυρών και αδύνατων σημείων, καθώς και των ευκαιριών και απειλών / κινδύνων, οδηγούν σε κατευθύνσεις πολιτικών – στρατηγικής για την ανάπτυξη του ανθρώπινου κεφαλαίου στην Κύπρο. Η εφαρμογή αυτών των πολιτικών στηρίζεται σε ένα πλέγμα παρεμβάσεων χρηματοδοτούμενων κατά βάση από αμιγώς εθνικούς πόρους, αλλά και κατά ένα μέρος από τα υπόλοιπα Επιχειρησιακά Προγράμματα της περιόδου 2007-2013, που συγχρηματοδοτούνται κυρίως από το ΕΤΠΑ και το Ταμείο Συνοχής, καθώς και από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).
* Με βάση τα κοινωνικοοικονομικά χαρακτηριστικά της Κύπρου, όπως συνοψίζονται στην ανάλυση SWOT, σε συνδυασμό με τις νέες κατευθύνσεις της Αναθεωρημένης Στρατηγικής της Λισσαβόνας, στο πλαίσιο της συνολικής αναπτυξιακής κατεύθυνσης της χώρας και ιδιαίτερα προς την κατεύθυνση της ανάπτυξης του Ανθρώπινου Κεφαλαίου και Προώθησης της Κοινωνικής Συνοχής, καθώς και τις συστάσεις της ΕΕ για την Απασχόληση και τους συναφείς με την απασχόληση στόχους της ΕΕ στους τομείς της Κοινωνικής Ένταξης, της Εκπαίδευσης και της Κατάρτισης, φαίνεται να έχει προσδιορισθεί η στρατηγική του Επιχειρησιακού Προγράμματος, όπως αυτή εκφράζεται από το Στρατηγικό Στόχο και τους δύο Γενικούς Στόχους του. Με δεδομένο ότι η επίτευξη των δύο γενικών στόχων του Προγράμματος και κατ’ ακολουθία του στρατηγικού του στόχου, επιχειρείται μέσω των δύο βασικών αξόνων προτεραιότητας, στους οποίους τίθενται τρεις και τέσσερις ειδικοί στόχοι, αντίστοιχα, η εκ των προτέρων αξιολόγηση διερευνά τη συνέπεια της στρατηγικής του Επιχειρησιακού Προγράμματος, όπως αυτή εκφράζεται από τους Άξονες Προτεραιότητας και τους επί μέρους ειδικούς στόχους τους, ως προς τα εξής:
  + Ως προς τη συμβολή του Προγράμματος στα σημαντικότερα προβλήματα (αδυναμίες / κινδύνους) του τομέα των ανθρώπινων πόρων
  + Ως προς τη συνάφεια του Προγράμματος με τους στόχους και τις κατευθύνσεις της πολιτικής του ΕΣΠΑ
  + Ως προς την εσωτερική συνάφεια του Προγράμματος, δηλαδή τη συμβολή των Αξόνων Προτεραιότητας και των ειδικών τους στόχων στους γενικούς στόχους του Επιχειρησιακού Προγράμματος (μίγμα πολιτικής), καθώς επίσης και τη συνέργεια μεταξύ των Αξόνων Προτεραιότητας.
  + Ως προς τη βέλτιστη κατανομή των πόρων του Προγράμματος ανά Άξονα Προτεραιότητας και επιχειρησιακό στόχο.

Από τη διερεύνηση αυτή διαπιστώθηκαν τα παρακάτω, με βάση τα στοιχεία των **Πινάκων 1-4 (Παράρτημα ΙΙ).**

* Με βάση την κλίμακα συμβολής 0-3 (μέγιστο το 3) των ειδικών στόχων του Προγράμματος στα δεκαπέντε (15) σημαντικότερα προβλήματα του τομέα των ανθρώπινων πόρων (Πίνακας 1), όπως αυτά συμπεραίνονται από την ανάλυση της υφιστάμενης κατάστασης, διαπιστώνεται ότι:
  + Το σύνολο των ειδικών στόχων του Προγράμματος συμβάλει στην αντιμετώπιση του συνόλου των προβλημάτων του τομέα με ένα βαθμό 0,41, όταν η απόλυτη συμβολή (ως επίλυση) επί του συνόλου των προβλημάτων εκφράζεται με τη μονάδα (1).
  + Ο πρώτος Άξονας Προτεραιότητας «Ανάπτυξη του ανθρώπινου δυναμικού και προσαρμοστικότητα» συμβάλλει κατά 0,47, ενώ ο δεύτερος Άξονας Προτεραιότητας «Διεύρυνση της αγοράς εργασίας και κοινωνική συνοχή», συμβάλλει κατά 0,37.
  + Οι μεγαλύτεροι βαθμοί συμβολής (0,67-0,52) των ειδικών στόχων του Προγράμματος εμφανίζονται στα προβλήματα που αναφέρονται στη χαμηλή συμμετοχή στη Δια Βίου Μάθηση, στις αδυναμίες / ελλείψεις των συστημάτων δευτεροβάθμιας και τριτοβάθμιας εκπαίδευσης και κατάρτισης στην κάλυψη των αναγκών στην αγορά εργασίας, σε επαγγέλματα και εξειδικεύσεις, στο υψηλό και αυξανόμενο ποσοστό ανεργίας των γυναικών και των νέων και στο αυξανόμενο συνολικό ποσοστό ανεργίας.
  + Ο μικρότερος βαθμός συμβολής (0,10) εμφανίζεται στο πρόβλημα του υψηλού και αυξανόμενου δείκτη γήρανσης, ενώ για όλα τα άλλα προβλήματα οι βαθμοί συμβολής κυμαίνονται από 0,24 έως 0,48.
  + Από τα παραπάνω ενδεικτικά στοιχεία και από τα αναλυτικά στοιχεία του Πίνακα 1 μπορεί να υποστηριχθεί ότι το Επιχειρησιακό Πρόγραμμα συμβάλει σημαντικά στα κυριότερα προβλήματα της δια βίου μάθησης, της εκπαίδευσης και της αγοράς εργασίας της Κύπρου, καθώς και κατά έναν σχετικά υψηλό βαθμό στα προβλήματα της παραγωγικότητας της εργασίας, των ευάλωτων πληθυσμιακών ομάδων και της λειτουργίας της δημόσιας διοίκησης.

Η συμβολή, λοιπόν, του Προγράμματος στην επίλυση ή άμβλυνση των σημαντικότερων προβλημάτων μπορεί, λοιπόν, να θεωρηθεί σημαντική, συνεκτιμώντας ότι ένας μεγάλος αριθμός προβλημάτων αντιμετωπίζεται με αμιγώς εθνικούς πόρους, πολλαπλάσιας έντασης από τους πόρους του Προγράμματος.

* Επίσης, με βάση την ίδια κλίμακα συνάφειας / συμβολής (0-3) των ειδικών στόχων του Προγράμματος στους στόχους / κατευθύνσεις πολιτικής του ΕΣΠΑ (Πίνακας 2), διαπιστώνεται ότι:
  + Το σύνολο των ειδικών στόχων του Προγράμματος συμβάλει ή έχει συνάφεια με τους στόχους / κατευθύνσεις πολιτικής του ΕΣΠΑ με ένα συνολικό βαθμό 0,25, ο οποίος είναι μεγαλύτερος από τη χρηματοδοτική βαρύτητα του ΕΚΤ στο σύνολο των πόρων των διαρθρωτικών ταμείων και του Ταμείου Συνοχής (20%).
  + Πέραν του μεγάλου βαθμού συνάφειας με τους στόχους της θεματικής προτεραιότητας «Ανθρώπινοι πόροι, Απασχόληση, Κοινωνική Συνοχή», υψηλό βαθμό συνάφειας / συμβολής εμφανίζει το Πρόγραμμα με τους στόχους και κατευθύνσεις πολιτικής της θεματικής προτεραιότητας του ΕΣΠΑ, «Ενίσχυση της παραγωγικής βάσης της οικονομίας και στήριξης των Επιχειρήσεων» και μικρότερο σχετικά βαθμό συνάφειας / συμβολής με τις θεματικές προτεραιότητες «Κοινωνία της γνώσης και προώθηση της ΕΤΑ και Καινοτομίας» και «Δημιουργία βιώσιμων Κοινοτήτων».
* Όσον αφορά στην εσωτερική συνάφεια του Προγράμματος, από τον Πίνακα 3 του Παραρτήματος ΙΙ διαπιστώνεται ότι το σύνολο των ειδικών στόχων των Αξόνων Προτεραιότητας έχουν υψηλό βαθμό συνάφειας με τους Γενικούς Στόχους του Προγράμματος (0,71), παρότι όλοι οι ειδικοί στόχοι κάθε Άξονα Προτεραιότητας έχουν απόλυτη συνάφεια με έναν αντίστοιχο Γενικό Στόχο, επειδή κάθε Άξονας Προτεραιότητας αντιστοιχεί ένας προς ένα με τους Γενικούς Στόχους του Προγράμματος. Ως εκ τούτου η μέση συνάφεια του συνόλου των ειδικών στόχων στους δύο Γενικούς Στόχους θα ήταν 0,50, εφ’ όσον και οι ειδικοί στόχοι έχουν μέγιστη συνάφεια με τον αντίστοιχο Άξονα Προτεραιότητας, στον οποίο ανήκουν. Επειδή όμως ορισμένοι ειδικοί στόχοι κάθε Άξονα Προτεραιότητας εμφανίζουν βαθμούς συνάφειας και με το Γενικό Στόχο που δεν αντιστοιχεί / ταυτίζεται με τον συγκεκριμένο Άξονα Προτεραιότητας, είναι εμφανές ότι οι ειδικοί στόχοι του Προγράμματος, δημιουργούν το κατάλληλο εκείνο μίγμα πολιτικής, το οποίο συντελεί στην εμφάνιση υψηλής εσωτερικής συνάφειας, μεγαλύτερης εκείνης που θα επιτυγχανόταν με τη μεμονωμένη αντιστοιχία 1:1, Άξονα Προτεραιότητας με Γενικό Στόχο. Ο κατά 0,21 βαθμός μεγαλύτερης συνάφειας από το μέσο (0,50) εκφράζει κατά κάποιο τρόπο και τη συνέργεια μεταξύ των Αξόνων Προτεραιότητας για την επίτευξη των Γενικών Στόχων του Προγράμματος, όπως πιο ευκρινώς φαίνεται στον Πίνακα 4 του Παραρτήματος ΙΙ, όπου από τον υπολογισμό της συνάφειας έχει εξαιρεθεί η ισχυρή / άμεση συμβολή.
* Ως προς την έννοια της συνέπειας της στρατηγικής, σε σχέση με τη βέλτιστη κατανομή των πόρων του Προγράμματος ανά Άξονα Προτεραιότητας και ανά ειδικό στόχο, από την αντίστοιχη σύγκριση του Πίνακα 2 με τον Πίνακα 2α και του Πίνακα 3 με τον Πίνακα 3α (Παράρτημα ΙΙ), όπως η έννοια της συνάφειας / συμβολής προσεγγίζεται, και με βάση την ποσοστιαία κατανομή των πόρων του Προγράμματος ανά ειδικό στόχο διαπιστώνεται ότι:
  + Η συνάφεια των ειδικών στόχων του Προγράμματος με τους στόχους / κατευθύνσεις πολιτικής του ΕΣΠΑ είναι μεγαλύτερη κατά 20% (0,30 έναντι 0,25), όταν συνυπολογίζεται και η κατανομή του προϋπολογισμού του Προγράμματος ανά ειδικό στόχο (Πίνακες 2 και 2α)
  + Επίσης μεγαλύτερη κατά 8,5% (0,77 έναντι 0,71), είναι η εσωτερική συνάφεια του Προγράμματος, όταν αυτή εκτιμάται και με βάση την κατανομή των πόρων του ανά ειδικό στόχο.

Μια άλλη διάσταση της συνέπειας της στρατηγικής αναφέρεται στη θεματική, γεωγραφική και χρηματοδοτική επικέντρωσή της. Ως προς αυτή τη διάσταση της στρατηγικής, σύμφωνα με την κατανομή των πόρων του Προγράμματος ανά κατηγορία παρέμβασης, όπως αναφέρεται και στην ενότητα της Στρατηγικής, σε συνδυασμό με την περιγραφή του περιεχομένου των Αξόνων Προτεραιότητας, διαπιστώνεται ότι οι παρεμβάσεις του Προγράμματος επικεντρώνονται κατά ένα βαθμό στις εξής θεματικές ενότητες / προτεραιότητες υπό την έννοια των άρθρων 3 και 4 του Κανονισμού (ΕΚ) αριθ. 1081/2006:

α) Στην ενίσχυση του ανθρώπινου κεφαλαίου, καθώς και στην επέκταση και βελτίωση της επένδυσης σε ανθρώπινο κεφάλαιο, ιδίως με την προώθηση:

* του σχεδιασμού και εισαγωγής / εφαρμογής μεταρρυθμίσεων στα συστήματα εκπαίδευσης και κατάρτισης, για τη βελτίωση της αρχικής και επαγγελματικής εκπαίδευσης και κατάρτισης, με βάση τις ανάγκες της αγοράς εργασίας και της συνεχούς βελτίωσης των δεξιοτήτων του διδακτικού προσωπικού
* της αύξησης της συμμετοχής στη δια βίου μάθηση και λήψης μέτρων για τη μείωση της πρόωρης εγκατάλειψης της εκπαίδευσης, καθώς και της αύξησης της πρόσβασης στη βασική επαγγελματική και τριτοβάθμια εκπαίδευση και κατάρτιση, κυρίως μέσω της βελτίωσης της ποιότητάς τους

Για τις παραπάνω κατηγορίες παρεμβάσεων το ενδεικτικό ποσό που προβλέπεται αντιπροσωπεύει το 51% περίπου της συνολικής Κοινοτικής Συνδρομής του Προγράμματος.

β) Στην τόνωση της πρόσβασης στην απασχόληση και της διαρκούς ένταξης στην αγορά εργασίας, κυρίως των νέων και των γυναικών, ιδίως με την προώθηση:

* της διεύρυνσης / ενίσχυσης και εκσυγχρονισμού των θεσμικών οργάνων της αγοράς εργασίας, κατά κύριο λόγο των Δημόσιων Υπηρεσιών Απασχόλησης.
* της υλοποίησης ενεργών και προληπτικών μέτρων υπέρ των γυναικών και των ανέργων νέων, για την αύξηση της απασχολησιμότητάς τους και της συμμετοχής τους στην αγορά εργασίας και την απασχόληση, σύμφωνα με τις ανάγκες της αγοράς εργασίας, με δράσεις κατάρτισης και προώθησης / στήριξης της απασχόλησης, συμπεριλαμβανομένων δράσεων συμφιλίωσης της εργασίας με την οικογενειακή ζωή, όπως π.χ. με την ευχερέστερη πρόσβαση στη φροντίδα παιδιών και εξαρτωμένων προσώπων.

Γι’ αυτές τις κατηγορίες παρεμβάσεων προβλέπεται να δαπανηθεί ενδεικτικά το 18%, περίπου, της συνολικής Κοινοτικής Συνδρομής του Προγράμματος.

γ) Στην ενίσχυση της εργασιακής και κοινωνικής ένταξης μειονεκτούντων ατόμων, με σκοπό τη βιώσιμη ενσωμάτωσή τους στην απασχόληση και στην καταπολέμηση των διακρίσεων στην αγορά εργασίας, ιδίως με την προώθηση:

* της ενίσχυσης των γνώσεων και δεξιοτήτων των ατόμων που ανήκουν σε ευπαθείς ομάδες του πληθυσμού για την ενίσχυση της απασχολησιμότητάς τους, συμπεριλαμβανομένων των μεταναστών και ξενόγλωσσων κατοίκων της Κύπρου
* της υλοποίησης σχεδίων ενθάρρυνσης επιχειρήσεων για πρόσληψη ατόμων ευπαθών κοινωνικά ομάδων
* της υλοποίησης προγραμμάτων κοινωνικής και εργασιακής αποκατάστασης ατόμων με προβλήματα κοινωνικού αποκλεισμού.

Για αυτές τις κατηγορίες παρεμβάσεων προβλέπεται ενδεικτικό ποσό που αντιπροσωπεύει το 11% περίπου του συνολικού προϋπολογισμού ΕΚΤ του Προγράμματος.

δ) Στην αύξηση της προσαρμοστικότητας των εργαζομένων των επιχειρήσεων και των επιχειρηματιών, ώστε να βελτιωθεί η επίσπευση και η θετική διαχείριση των οικονομικών αλλαγών, ιδίως με την προώθηση:

* της παροχής εξειδικευμένων συμβουλευτικών υπηρεσιών και υπηρεσιών ανάπτυξης ανθρώπινου δυναμικού σε πολύ μικρές και σε μικρομεσαίες επιχειρήσεις και στους εργαζόμενους σε αυτές.
* του σχεδιασμού καινοτόμων και παραγωγικότερων μορφών οργάνωσης της εργασίας, συμπεριλαμβανομένης και της εξασφάλισης υγιεινής και ασφάλειας στο χώρο εργασίας.

Γι’ αυτές τις κατηγορίες παρεμβάσεων προβλέπεται να δαπανηθεί το 9%, περίπου, της συνολικής Κοινοτικής Συνδρομής του Προγράμματος.

ε) Ενίσχυση των θεσμικών δυνατοτήτων και της αποτελεσματικότητας της δημόσιας διοίκησης, ιδίως με την ανάπτυξη:

* προγραμμάτων αναδιάρθρωσης και βελτίωσης των διοικητικών δομών συγκεκριμένων δημόσιων υπηρεσιών
* προγραμμάτων κατάρτισης για τη βελτίωση των ικανοτήτων των στελεχών του δημόσιου τομέα.

Για τις κατηγορίες παρεμβάσεων που ανταποκρίνονται στις παραπάνω θεματικές ενότητες / προτεραιότητες, έχουν κατανεμηθεί ενδεικτικά ποσό που αντιπροσωπεύουν το 8% περίπου της συνολικής Κοινοτικής Συνδρομής του Προγράμματος.

Από την προαναφερόμενη κατηγοριοποίηση των παρεμβάσεων του Προγράμματος με τα αντίστοιχα ενδεικτικά κονδύλια που κατανέμονται σ’ αυτές, διαπιστώνεται ότι το Πρόγραμμα επικεντρώνεται θεματικά και χρηματοδοτικά σύμφωνα με την παράγραφο 3 του άρθρου 3 του Κανονισμού (ΕΚ) αριθ. 1081/2006, αφ’ ενός σ’ εκείνες τις ανάγκες υψηλής προτεραιότητας και ιεράρχησης, οι οποίες αθροιστικά αλλά και συνδυαστικά, με εξασφάλιση των απαραίτητων συνεργειών, θα δημιουργήσουν τις προϋποθέσεις αντιμετώπισης των συνολικότερων προβλημάτων του τομέα των ανθρώπινων πόρων στην Κύπρο, αφ’ ετέρου συνάδουν με τις δράσεις που στηρίζει το ΕΚΤ για τις αντίστοιχες προτεραιότητες (Παράγραφοι 1 και 2 του άρθρου 3 του ίδιου Κανονισμού).

Παράλληλα διαπιστώνεται ότι η παραπάνω επικέντρωση πόρων του Προγράμματος σε συγκεκριμένες θεματικές ενότητες / προτεραιότητες και δράσεις συνάδει με τις Συστάσεις του Συμβουλίου, οι οποίες μπορούν να αντιμετωπισθούν από το Πρόγραμμα και κυρίως αυτές που αναφέρονται στην ενδυνάμωση της Δια Βίου Μάθησης και την αύξηση των ευκαιριών απασχόλησης των νέων (μέσω κυρίως της επιτάχυνσης των μεταρρυθμίσεων στα συστήματα επαγγελματικής εκπαίδευσης και κατάρτισης, καθώς και του συστήματος μαθητείας).

Όσον αφορά στη γεωγραφική επικέντρωση, δεν είναι άμεσα εμφανής μια τέτοια διάσταση των δράσεων του Προγράμματος, αλλά διαπιστώνεται ότι γίνεται μια προσπάθεια εστίασης των δράσεών του, σε αστικές υποβαθμισμένες περιοχές και σε περιοχές της υπαίθρου όπου εντοπίζονται προβλήματα κοινωνικής συνοχής, σε συνδυασμό και συμπληρωματικότητα με αντίστοιχες δράσεις του Προγράμματος «Αειφόρος Ανάπτυξη και Ανταγωνιστικότητα», που συγχρηματοδοτείται από το ΕΤΠΑ και το Ταμείο Συνοχής, αλλά και των Προγραμμάτων που συγχρηματοδοτούνται από το ΕΓΤΑΑ και ΕΤΑ. Σε κάθε περίπτωση όμως, λόγω της μικρής έκτασης της Κύπρου και των αντίστοιχων πληθυσμιακών συγκεντρώσεων, σημαντικότερη είναι η θεματική εστίαση / επικέντρωση των δράσεων του Προγράμματος, σε σχέση με τη γεωγραφική επικέντρωση.

Ως προς το θέμα της επικινδυνότητας κατά την εφαρμογή της στρατηγικής σε σχέση με τη δυσκολία υλοποίησης, όσον αυτή συνδέεται με τη δομή του Προγράμματος σε Άξονες Προτεραιότητας και ειδικούς στόχους και με τους πόρους που διατίθενται σε κατηγορίες παρεμβάσεων, δεν διαφαίνονται ιδιαίτεροι κίνδυνοι λόγω πιθανής δυσκολίας εφαρμογής / εκτέλεσης των αντίστοιχων δράσεων. Ορισμένες μόνο κατηγορίες παρεμβάσεων, οι οποίες θα εφαρμοσθούν για πρώτη φορά στην Κύπρο, όπως η προώθηση ευέλικτων μορφών απασχόλησης, οι δράσεις για τη βελτίωση της παραγωγικότητας μέσω παρεμβάσεων στην εσωτερική αγορά εργασίας των επιχειρήσεων, εμφανίζουν κάποιους τέτοιους κινδύνους. Με δεδομένη όμως την κατανομή μικρού σχετικά ποσοστού του συνολικού προϋπολογισμού του Προγράμματος σε αυτού του είδους τις κατηγορίες παρεμβάσεων, ο κίνδυνος μειώνεται για μη εφαρμογή της στρατηγικής από την πιθανή δυσκολία υλοποίησης αυτών των δράσεων.

Ένας μεγαλύτερος κίνδυνος για την εφαρμογή των προτεραιοτήτων, που ενδεχομένως να υφίσταται είναι πιθανή αδυναμία των δικαιούχων να προετοιμάσουν και να υλοποιήσουν έγκαιρα τις αναλαμβανόμενες από αυτούς δράσεις, με δεδομένη την υλοποίηση από τους ίδιους έργων / δράσεων της προηγούμενης προγραμματικής περιόδου (2004-2006, μέχρι και το 2008), σε συνδυασμό με τις όποιες αδυναμίες έχουν παρουσιάσει αυτοί οι φορείς / δικαιούχοι κατά την προηγούμενη προγραμματική περίοδο. Προκειμένου να αποφευχθεί αυτός ο κίνδυνος απαιτείται έγκαιρη παρέμβαση ενδυνάμωσης αυτών των δικαιούχων ή / και η διερεύνηση επιλογής νέων κατάλληλων δικαιούχων, με παράλληλη ενδυνάμωσή τους, έτσι ώστε να υπάρξει διασπορά του κινδύνου, από την παράλληλη υλοποίηση έργων / δράσεων της προηγούμενης προγραμματικής περιόδου με έργα / δράσεις του παρόντος Επιχειρησιακού Προγράμματος. Παράλληλα η ορθολογικοποίηση και απλοποίηση των διαδικασιών υλοποίησης των έργων του Προγράμματος, σε συνδυασμό με την αύξηση της αποτελεσματικότητας των μηχανισμών διαχείρισης, παρακολούθησης και ελέγχου, καθώς και με την ενδυνάμωση της διοικητικής ικανότητας της δημόσιας διοίκησης, θα αμβλύνει τους κινδύνους εφαρμογής της στρατηγικής του Προγράμματος.

Η παραπάνω αισιόδοξη άποψη δεν έχει την ίδια βαρύτητα για ορισμένες δράσεις του Προγράμματος, οι οποίες «δεσμεύουν» σημαντικό ποσοστό της Κοινοτικής Συνδρομής του Προγράμματος και κατά αντιστοιχία αποτελούν σημαντικό τμήμα του προϋπολογισμού του Προγράμματος και κατ’ αναλογία αποτελούν βασικά συστατικά της στρατηγικής του Προγράμματος, καθώς οιαδήποτε αστοχία τους θα έχει εμφανείς επιπτώσεις στην υλοποίηση και την επίτευξη των στόχων του. Ως τέτοιου είδους δράσεις θα μπορούσαν να χαρακτηρισθούν η αναβάθμιση και ο εκσυγχρονισμός του Συστήματος Μαθητείας, καθώς και οι δράσεις αρμοδιότητας του Υπ. Παιδείας, συμπεριλαμβανομένης της βελτίωσης του Συστήματος Επαγγελματικής Εκπαίδευσης. Ως εκ τούτου απαιτείται ιδιαίτερη προσοχή για την έγκαιρη και ορθολογική ωρίμανση και προετοιμασία από τους καθ΄ ύλην αρμόδιους δικαιούχους, αλλά και από τους παράγοντες τις αντίστοιχες πολιτικές για την αποτελεσματική και αποδοτική εφαρμογή αυτών των δράσεων.

### Συνεκτικότητα της στρατηγικής με τις Εθνικές Πολιτικές και τις Κοινοτικές Στρατηγικές Κατευθύνσεις

* Όπως αναλυτικά έχει παρουσιασθεί προηγουμένως, άμεση και ισχυρή συνάφεια παρουσιάζει η Αναπτυξιακή Στρατηγική του Προγράμματος με την τρίτη θεματική προτεραιότητα «Ανθρώπινοι πόροι, Απασχόληση, Κοινωνική Συνοχή» του Εθνικού Στρατηγικού Πλαισίου Αναφοράς (ΕΣΠΑ), ενώ άμεση, έστω και μικρότερου βαθμού συνάφεια παρουσιάζει και με την πρώτη θεματική προτεραιότητα «Ενίσχυση της παραγωγικής βάσης της οικονομίας και στήριξη των Επιχειρήσεων». Επίσης άμεση και στενή συνάφεια / συνοχή παρουσιάζει το Επιχειρησιακό Πρόγραμμα με τέσσερις από τις έντεκα κύριες προτεραιότητες / προκλήσεις του Εθνικού Προγράμματος Μεταρρυθμίσεων (ΕΠΜ). Όσον αφορά στη συνάφεια της στρατηγικής του Επιχειρησιακού Προγράμματος με τις Στρατηγικές Κατευθυντήριες Γραμμές της Κοινότητας (ΣΚΓΚ), όπως και με συγκεκριμένες Ολοκληρωμένες Κατευθυντήριες Γραμμές για την ανάπτυξη και την απασχόληση (ΟΚΓ), διαπιστώνεται ότι άμεση και ισχυρή συνάφεια έχει με τη Στρατηγική Κατευθυντήρια Γραμμή «Περισσότερες και καλύτερες θέσεις εργασίας», ενώ άμεση και ισχυρή συνάφεια παρουσιάζει με επτά (7) Ολοκληρωμένες Κατευθυντήριες Γραμμές για την Ανάπτυξη και την Απασχόληση και ειδικότερα με τις επτά (7) από τις συνολικά οκτώ (8) Κατευθυντήριες Γραμμές των Πολιτικών Απασχόλησης (17-24).
* Παράλληλα όμως, έμμεση συνάφεια της Στρατηγικής τους Προγράμματος εμφανίζεται επίσης με άλλες θεματικές προτεραιότητες του ΕΣΠΑ, προτεραιότητες του ΕΠΜ και με αρκετές ΣΚΓΚ και ΟΚΓ. Η έμμεση συνάφεια και συνέργεια οφείλεται, κυρίως στο χαρακτήρα των δράσεων, αλλά και στη χρηματοδοτική βαρύτητα των δράσεων αυτών του Προγράμματος, σε σχέση με το συνολικό προϋπολογισμό του
* Τέλος, συνάφεια / συμπληρωματικότητα παρουσιάζει το Επιχειρησιακό Πρόγραμμα, μέσω συγκεκριμένων δράσεών του με άλλες Εθνικές και Κοινοτικές Πολιτικές που εκφράζονται στα Επιχειρησιακά Προγράμματα, τα οποία συγχρηματοδοτούνται από το ΕΓΤΑΑ και το ΕΤΑ.

### Αναμενόμενα αποτελέσματα και επιπτώσεις του Προγράμματος

Σε επίπεδο στρατηγικής του Προγράμματος, γίνεται αναφορά σε δείκτες αποτελέσματος και επιπτώσεων, με ποσοτικοποίηση των δεικτών περί δημιουργίας μικτών θέσεων απασχόλησης και με αιτιολόγηση της μη ποσοτικοποίησης των υπολοίπων δεικτών επιπτώσεων, οι οποίοι όμως συμβάλλουν στους στόχους της Λισσαβόνας.

* Και στους δύο βασικούς Άξονες Προτεραιότητας υφίστανται ποσοτικοποιημένοι στόχοι, με αντίστοιχους δείκτες εκροών και αποτελέσματος, οι οποίοι αντιπροσωπεύουν κατηγορίες παρεμβάσεων που «δεσμεύουν» περίπου 65% της Κοινοτικής Συνδρομής του Προγράμματος.
* Σε γενικές γραμμές φαίνεται ότι καταβλήθηκε προσπάθεια να τηρηθούν τα βασικά κριτήρια επιλογής (καταλληλότητα και μετρησιμότητα, καθώς και η αρχή της αναλογικότητας) για τη συντριπτική πλειονότητα των δεικτών.
* Οι τιμές βάσης, όπου αυτές δίνονται, προέρχονται, κυρίως, από τις αναμενόμενες εκροές αντίστοιχων δράσεων της προηγούμενης περιόδου προγραμματισμού (2004-2006), οπότε και εμπεριέχουν κάποιο βαθμό επισφάλειας, καθώς πολλές από τις δράσεις αυτές είναι ακόμα σε εξέλιξη, ενώ σε περιπτώσεις που δεν αποτυπώνονται τιμές βάσης, αυτές εξάγονται με υπολογισμό από τα αναγραφόμενα στις παραδοχές.
* Οι εκτιμήσεις για την ποσοτικοποίηση των δεικτών εκροών και αποτελεσμάτων έχουν προσεγγισθεί με βάση την προηγούμενη εμπειρία και τα εκτιμώμενα μέσα μοναδιαία κόστη των προγραμματιζόμενων δράσεων, ενώ για ορισμένους δείκτες, λόγω της προσπάθειας περαιτέρω εξειδίκευσής τους σε επίπεδο ειδικών στόχων ανά Άξονα Προτεραιότητας, ίσως να δημιουργούνται επικαλύψεις.
* Ορισμένοι δείκτες αποτελεσμάτων, για την παρακολούθησή τους, απαιτούν συγκεκριμένες διαδικασίες και αντίστοιχα συστήματα κατά την υλοποίηση των σχετικών δράσεων.
* Οι δείκτες του Προγράμματος, τόσο σε επίπεδο στρατηγικής, όσο και σε επίπεδο Αξόνων Προτεραιότητας, παρουσιάζουν ικανοποιητικό βαθμό συνεκτικότητας με τους στόχους του ΕΣΠΑ, αν και εφαρμόζοντας την αρχή της αναλογικότητας στη δεικτοποίηση των στόχων του Προγράμματος, κάποιοι στόχοι του ΕΣΠΑ δεν αποτυπώνονται κατ’ αναλογία στο Πρόγραμμα.
* Όσον αφορά στην εκτίμηση πιθανής επίπτωσης του Προγράμματος στη στρατηγική της Λισσαβόνας, όπως προαναφέρθηκε, εμφανίζονται τέτοιοι δείκτες στο μέρος της στρατηγικής του Προγράμματος, χωρίς ποσοτική προσέγγιση, με την αναφορά της συμβολής του Προγράμματος στους στόχους αυτών των δεικτών. Η προσπάθεια μέτρησης ή / και έστω εκτίμησης των στόχων αυτών των δεικτών από την εφαρμογή του Προγράμματος είναι παρακινδυνευμένη για δημιουργία σοβαρού σφάλματος.

### Προτεινόμενα συστήματα και διαδικασίες εφαρμογής

* Όσον αφορά στα προτεινόμενα συστήματα και τις διαδικασίες εφαρμογής, διαπιστώνεται ότι επιχειρείται ορθολογικοποίηση της διάρθρωσης και των αρμοδιοτήτων των μηχανισμών, με το μικρό αριθμό τους και επιμερισμό των αρμοδιοτήτων τους, με κεντρικό συντονισμό, παράμετροι οι οποίες θα δημιουργήσουν τις συνθήκες μικρότερης επιβάρυνσης των συστημάτων, με θετικά αποτελέσματα στην αποτελεσματική και αποδοτική εφαρμογή του Προγράμματος.
* Παρ’ όλα αυτά διαπιστώνεται ένας έστω μικρός βαθμός ασάφειας, σε ορισμένες αρμοδιότητες των μηχανισμών, με κίνδυνο να δημιουργηθούν επικαλύψεις αρμοδιοτήτων κατά την εφαρμογή του Προγράμματος, ιδίως όσον αφορά σε ορισμένες αρμοδιότητες των ενδιάμεσων φορέων με αντίστοιχες / ανάλογες αρμοδιότητες της Διαχειριστικής Αρχής.
* Οι διαδικασίες σχεδιασμού, η σύνθεση και οι αρμοδιότητες της Επιτροπής Παρακολούθησης, καθώς και οι αρμοδιότητες της Ευρωπαϊκής Επιτροπής, σε σχέση με εκείνες του Κράτους-Μέλους, αλλά και η δυνατότητα εφαρμογής δράσεων με τη συμμετοχή των κοινωνικών εταίρων, της Τοπικής Αυτοδιοίκησης και των Μη Κυβερνητικών Οργανώσεων, προάγουν και ενδυναμώνουν την εταιρική σχέση, αν και το σχετικό κείμενο θα ήταν σκόπιμο να ενδυναμωθεί.

### Χωρική διάσταση του Ε.Π. και συμβολή του στην Κοινοτική Προστιθέμενη Αξία

* Όσον αφορά στη χωρική διάσταση του Προγράμματος, γίνεται μια προσπάθεια προσδιορισμού κάποιων περιοχών, με ιδιαίτερα αναπτυξιακά χαρακτηριστικά, κυρίως δημογραφικά και εισοδηματικά / οικονομικά, τα οποία αναφέρονται στην αστικότητα, στην αραιοκατοίκηση και στον αγροτικό χαρακτήρα σε επίπεδο περιοχών. Γι’ αυτού του είδους τις περιοχές αναφέρονται κατευθύνσεις παρεμβάσεων για άμβλυνση των ανισοτήτων στην εκπαίδευση και στην πρόσβαση στην αγορά εργασίας και στην απασχόληση, με τη συμμετοχή και των τοπικών κοινωνικών εταίρων, καθώς και των Αρχών της Τοπικής Αυτοδιοίκησης. Απαιτείται όμως τυπολογία των περιοχών αυτών, έτσι ώστε να προσδιορισθούν συγκεκριμένες υποπεριοχές, ευρύτερες των Αρχών Τοπικής Αυτοδιοίκησης. Αυτή η διαδικασία κατά την εφαρμογή του Προγράμματος θα πρέπει να συνδυασθεί με αντίστοιχη χωρική προσέγγιση των δράσεων του Επιχειρησιακού Προγράμματος «Αειφόρος Ανάπτυξη και Ανταγωνιστικότητα», έτσι ώστε να εξασφαλισθεί συμπληρωματικότητα και συνέργεια των δράσεων των δύο Επιχειρησιακών Προγραμμάτων.
* Το Επιχειρησιακό Πρόγραμμα συμβάλει στη μεγιστοποίηση της Κοινοτικής Προστιθέμενης Αξίας, σε ίσο ή / και μεγαλύτερο βαθμό από την αναλογία του ως προς το χρηματοοικονομικό μέγεθός του, λόγω: α) της άμεσης και έμμεσης συνάφειάς του με τις Κοινοτικές Προτεραιότητες, β) της συμβολής του στην οικονομική και κοινωνική συνοχή της Χώρας και κατ’ επέκταση, στην οικονομική και κοινωνική συνοχή της ΕΕ, γ) της εν δυνάμει ευρείας και στενής συνεργασίας των τοπικών φορέων, τόσο μεταξύ τους, όσο και με τους κεντρικούς / συντονιστικούς φορείς και δ) η εκπόνηση ενός πολυετούς αναπτυξιακού Προγράμματος εξασφαλίζει τη συνέχεια και τη βελτίωση του συστήματος λειτουργίας των διαρθρωτικών ταμείων.

## Συστάσεις του Αξιολογητή

Κατά τη διάρκεια της διαλογικής διαδικασίας και της συνεργασίας του Συμβούλου – Αξιολογητή με την Ομάδα σχεδιασμού στο Γραφείου Προγραμματισμού και των άλλων εταίρων, ανά στάδιο κατάρτισης του Επιχειρησιακού Προγράμματος, ο Αξιολογητής προέβη σε ορισμένες συστάσεις / προτάσεις για τη βελτίωση και ορθολογικοποίηση του σχεδιασμού του Προγράμματος, πέραν εκείνων των ανταλλαγών απόψεων σε μεγαλύτερη συχνότητα περί των βασικών αρχών και της προετοιμασίας του σχεδιασμού του. Οι κυριότερες συστάσεις / προτάσεις ανά στάδιο σχεδιασμού, το οποίο συμπίπτει με τις βασικές ενότητες του περιεχομένου του Προγράμματος, ήταν οι εξής:

*α) Ως προς την κοινωνικοοικονομική ανάλυση και τις προσδιορισθείσες ανάγκες*

Βασικές κατευθύνσεις των προτάσεων του Αξιολογητή, όσον αφορά στο περιεχόμενο της κοινωνικοοικονομικής ανάλυσης ήταν:

* Η διάρθρωση / δομή αυτής της ενότητας του Επιχειρησιακού Προγράμματος θα έπρεπε να περιλαμβάνει το σύνολο των αναπτυξιακών οικονομικών, παραγωγικών και κοινωνικών χαρακτηριστικών της χώρας / επιλέξιμης περιοχής, με σχετικά συνοπτική αναφορά στα οικονομικά / παραγωγικά χαρακτηριστικά και με εξαντλητική ανάλυση στα κοινωνικά, δημογραφικά χαρακτηριστικά, καθώς και στην υφιστάμενη κατάσταση της διοικητικής ικανότητας των δημόσιων υπηρεσιών. Η ανάλυση δε του παραγωγικού ιστού θα πρέπει να περιλαμβάνει στοιχεία, τα οποία συνδέονται άμεσα ή έμμεσα με την αγορά εργασίας και τη διάρθρωση του κοινωνικού ιστού της Κύπρου.
* Τα στοιχεία / δείκτες που θα χρησιμοποιηθούν θα έπρεπε να είναι αυτά της Eurostat, τα πλέον πρόσφατα δημοσιευμένα, αφ’ ενός για την εξασφάλιση της αποδοχής ως προς την αξιοπιστία τους, αφ’ ετέρου για τη δυνατότητα σύγκρισής τους με τους αντίστοιχους μέσους όρους της Ε.Ε. ή / και με τα αντίστοιχα στοιχεία των άλλων κρατών μελών της Ε.Ε.
* Η ανάλυση θα πρέπει να είναι δυναμική με διαχρονικές αναφορές, προκειμένου αποτυπωθούν οι εξελικτικές τάσεις του κοινωνικοοικονομικού ιστού και να αναδειχθούν τα προβλήματα και οι προοπτικές σε βασικούς δείκτες της οικονομίας / της παραγωγής, του κοινωνικού ιστού και της αγοράς εργασίας ειδικότερα.
* Θα ήταν πολύ χρήσιμο να παρουσιασθούν στοιχεία παραγωγής, αγοράς εργασίας και εκπαιδευτικού επιπέδου, πέραν των δημογραφικών σε προσδιορισμένες χωρικές ενότητες, προκειμένου να γίνει τυπολογία περιοχών, έτσι ώστε να προσδιορισθούν κατευθύνσεις παρεμβάσεων, ανάλογα με τα προβλήματα και προοπτικές αυτών των περιοχών.
* Σε σχέση με τις συστάσεις του Συμβουλίου, και κυρίως αυτές του έτους 2006, η αναφορά στα συστήματα εκπαίδευσης και κατάρτισης θα έπρεπε να είναι όσο το δυνατόν εξαντλητική, δίνοντας ευκρινώς τη συνολική εικόνα της υπάρχουσας κατάστασης, προκειμένου να εξαχθούν χρήσιμα συμπεράσματα για τη στρατηγική που πρέπει να ακολουθηθεί στο συγκεκριμένο τομέα, συμπεριλαμβανομένης της προωθούμενης εκπαιδευτικής μεταρρύθμισης.
* Παρά τη δυσκολία προσδιορισμού εμπειριών επί των αποτελεσμάτων της εφαρμογής των Προγραμμάτων της προηγούμενης προγραμματικής περιόδου (2004-2006), λόγω καθυστέρησης της υλοποίησης, θα ήταν χρήσιμη η αναφορά των όποιων εμπειριών επί της προετοιμασίας εφαρμογής / υλοποίησης και της ανταπόκρισης / ελκυστικότητας των προγραμμάτων, αλλά και των διοικητικών / διαχειριστικών αδυναμιών και θετικών στοιχείων.
* Παρ’ ότι η Κύπρος αποτελεί χώρα / επιλέξιμη περιοχή του στόχου «Περιφερειακή Ανταγωνιστικότητα και Απασχόληση», με δεδομένο ότι είναι μια από τις 12 νέες χώρες – μέλη της Ένωσης και Χώρα Συνοχής και ως εκ τούτου έχει επιλέξιμες δράσεις για βελτίωση της διοικητικής ικανότητας, θα πρέπει να εξετασθεί η αναφορά και η έκταση των κύριων αναγκών σχετικά με τη δημιουργία υποδομής για τις κοινές ενέργειες / δραστηριότητες των κοινωνικών εταίρων, ειδικότερα όσον αφορά στην προσαρμοστικότητα εργαζομένων και επιχειρήσεων (άρθρο 5, παράγραφος 3 του Κανονισμού του ΕΚΤ).
* Η αποτύπωση των ισχυρών σημείων και αδύνατων σημείων, καθώς και των ευκαιριών και απειλών / κινδύνων θα πρέπει να εξάγεται τεκμηριωμένα από την ανάλυση του κοινωνικο – οικονομικού ιστού.

*β) Ως προς τη δικαιολόγηση της συνέπειας της στρατηγικής*

Με δεδομένα τα χαρακτηριστικά της οικονομίας της Κύπρου, έτσι όπως αναδείχθηκαν από την ανάλυση του κοινωνικοοικονομικού ιστού, καθώς και εκείνα της αγοράς εργασίας και του ανθρώπινου δυναμικού, σε συνδυασμό με τα ιδιαίτερα γεωγραφικά και γεωφυσικά χαρακτηριστικά της χώρας, προτάθηκαν τα εξής, ως προς τις κατευθύνσεις στρατηγικής του Προγράμματος για το ανθρώπινο κεφάλαιο και την κοινωνική συνοχή.

* Η στρατηγική του Προγράμματος θα πρέπει να είναι εστιασμένη στην αντιμετώπιση συγκεκριμένων προβλημάτων που δημιουργούν αθροιστικά ή πολλαπλασιαστικά αρνητικά φαινόμενα ή δημιουργούν μελλοντικούς κινδύνους στην αγορά εργασίας και στον κοινωνικοοικονομικό ιστό.
* Με δεδομένη τη χρηματοδοτική βαρύτητα του Προγράμματος σε σχέση με τους αμιγώς εθνικούς πόρους που διατίθενται στον τομέα του ανθρώπινου κεφαλαίου στην Κύπρο, η στρατηγική του Προγράμματος θα πρέπει να εστιασθεί στη δημιουργία θεσμών, μηχανισμών και μέσων για τη μακροπρόθεσμη βελτίωση της ποιότητας του ανθρώπινου κεφαλαίου, παρά σε μεμονωμένες δράσεις που αντιμετωπίζουν τα προβλήματα κατά τη διάρκεια μιας προγραμματικής περιόδου. Προς την κατεύθυνση αυτή θα ήταν και η δημιουργία δομών / υποδομών για κοινές ενέργειες / δραστηριότητες των κοινωνικών εταίρων, εφ’ όσον έχουν διαπιστωθεί τέτοιες ανάγκες κατά την ανάλυση της υφιστάμενης κατάστασης.
* Μια άλλη κατεύθυνση της στρατηγικής του Προγράμματος θα έπρεπε να ήταν η αντιμετώπιση προβλημάτων του τομέα των ανθρώπινων πόρων, τα οποία δεν έχουν ακόμα αναδειχθεί, αλλά ευρίσκονται σε λανθάνουσα κατάσταση και κατόπιν συγκυριών ή / και με την πάροδο του χρόνου, αφ’ ενός θα ενταθούν, αφ’ ετέρου θα αναδειχθούν με ένταση και θα είναι δυσκολότερη η αντιμετώπισή τους (π.χ. η αυξανόμενη είσοδος μεταναστών).
* Με δεδομένη την κοινωνικοοικονομική κατάσταση της Κύπρου, αλλά κυρίως με δεδομένη την παραγωγική της βάση και σε συνδυασμό με την πρόσφατη ένταξή της στην Ευρωπαϊκή Ένωση, η στρατηγική του Προγράμματος θα πρέπει να κατατείνει σε μια ισόρροπη σύνθεση της πολιτικής της συνοχής / σύγκλισης και της στρατηγικής της Λισσαβόνας.
* Λαμβάνοντας υπόψη όλα τα παραπάνω, οι γενικές κατευθύνσεις της στρατηγικής του Προγράμματος θα πρέπει να εστιάζονται κατά κύριο λόγο και κατ’ ακολουθία να συγκεντρώνονται οι πόροι προς τους εξής στόχους:
* Αύξηση της συμμετοχής στη δια βίου μάθηση
* Βελτίωση των συστημάτων της δευτεροβάθμιας και κυρίως της τριτοβάθμιας εκπαίδευσης και κατάρτισης και σύνδεσής τους με τις ανάγκες της αγοράς εργασίας
* Αύξηση της συμμετοχής στην αγορά εργασίας και στην απασχόληση των νέων και των γυναικών
* Ενίσχυση της κοινωνικής συνοχής κυρίως με προώθηση δράσεων εργασιακής και κοινωνικής ένταξης μειονεκτούντων ατόμων, έναντι των παθητικών / επιδοματικών πολιτικών.
* Για τους υπόλοιπους στόχους του Εθνικού Προγράμματος Μεταρρύθμισης και κατ’ ακολουθία της στρατηγικής της Λισσαβόνας, οι οποίοι συνδέονται και με τις συστάσεις του Συμβουλίου, το Πρόγραμμα θα πρέπει να συμβάλλει όχι τόσο ποσοτικά, όσο χαράζοντας και προωθώντας κατευθύνσεις στρατηγικής και δημιουργώντας προϋποθέσεις για την επίτευξη αυτών των στόχων. Η άποψη αυτή οφείλεται στη φύση / είδος των στόχων, οι οποίοι εξαρτώνται κυρίως από θεσμικά μέτρα και γενικότερες πολιτικές ή / και από δράσεις χρηματοδοτούμενες από άλλα Προγράμματα, αλλά κυρίως από δράσεις χρηματοδοτούμενες από αμιγώς εθνικούς πόρους, σε συνδυασμό με τη βαρύτητα των πόρων του Προγράμματος στο σύνολο των διατιθέμενων πόρων (κοινοτικών και εθνικών).

*γ) Ως προς την ποσοτικοποίηση των στόχων του Προγράμματος και την αποτύπωσή τους μέσω δεικτών*

Με δεδομένη την αναγκαιότητα χρήσης ποσοτικοποιημένων δεικτών για την παρακολούθηση της υλοποίησης και την αξιολόγηση του Προγράμματος, οι συστάσεις / προτάσεις του Συμβούλου Αξιολόγησης εστιάσθηκαν στα εξής:

* Οι στόχοι του Προγράμματος θα πρέπει να εκφράζονται με ένα πλέγμα δεικτών, ανά Άξονα Προτεραιότητας, αλληλοσυνδεόμενοι μεταξύ τους σε μια σχέση αλληλουχίας και αυτό το πλέγμα δεικτών του Άξονα Προτεραιότητας να αποτελείται κυρίως από δείκτες πραγματοποίησης / εκροών και δείκτες αποτελέσματος.
* Οι ποσοτικοποιημένοι δείκτες θα πρέπει να ανταποκρίνονται στους ειδικούς στόχους των Αξόνων Προτεραιότητας, χωρίς κατ’ ανάγκη να αντιστοιχούν 1:1 με αυτούς, αλλά να ερμηνεύουν τους ειδικούς στόχους, είτε αθροιζόμενοι, είτε συνδυαζόμενοι μεταξύ τους. Οι δείκτες αυτοί αναφέρονται κυρίως σε δείκτες αποτελέσματος, αλλά και εκροών / πραγματοποίησης, με πολύ περιορισμένη αναφορά σε δείκτες επιπτώσεων. Βασικά δε κριτήρια επιλογής των δεικτών θα πρέπει να είναι οι αρχές της καταλληλότητας, της μετρησιμότητας, καθώς και της αναλογικότητας.
* Με δεδομένο ότι οι επιπτώσεις μιας παρέμβασης στην αγορά εργασίας και στο ανθρώπινο κεφάλαιο εν γένει, εξαρτώνται από την ένταση της παρέμβασης, από τη διάρκεια της παρέμβασης, αλλά κυρίως από άλλες βασικές παραμέτρους που άπτονται μακροοικονομικών πολιτικών, θεωρείται ότι είναι παρακινδυνευμένο να τεθούν στόχοι / δείκτες επιπτώσεων σε επίπεδο Άξονα Προτεραιότητας. Θα μπορούσε να εξετασθεί η εκτίμηση δεικτών επιπτώσεων μόνο σ’ εκείνες τις περιπτώσεις που αυτοί συνδέονται άμεσα με δείκτες αποτελέσματος των Αξόνων Προτεραιότητας, χωρίς να λαμβάνονται υπόψη οι επιδράσεις από εφαρμογή άλλων πολιτικών. Ακόμα και το θέμα εκτίμησης των θέσεων απασχόλησης που δημιουργούνται από την εφαρμογή του Προγράμματος, ως δείκτες επιπτώσεων θα πρέπει να εξετασθεί με μεγάλη προσοχή, επειδή οι δράσεις / παρεμβάσεις του ΕΚΤ κατά βάση δεν δημιουργούν νέες θέσεις απασχόλησης, αλλά συμβάλλουν, αφ’ ενός στην κάλυψη μέρους της ζήτησης, αφ’ ετέρου στη βελτίωση της ποιότητας των θέσεων απασχόλησης, μια από τις προτεραιότητες της στρατηγικής της Λισσαβόνας. Σε κάθε περίπτωση οι παρεμβάσεις του ΕΚΤ συμβάλλουν περισσότερο στην «αντικατάσταση» θέσεων απασχόλησης, ήτοι κατά ένα σημαντικό μέρος στη διατήρηση και στην ποιότητα των θέσεων απασχόλησης και κατά ένα μικρό μέρος στην αύξηση των θέσεων απασχόλησης.
* Η ποσοτικοποίηση των στόχων θα πρέπει να είναι ρεαλιστική και να βασίζεται σε προηγούμενη αντίστοιχη εμπειρία και σε μέσα μοναδιαία κόστη. Στις περιπτώσεις νέων σχεδιαζόμενων παρεμβάσεων ή παρεμβάσεων που υλοποιούνται στο πλαίσιο της προγραμματικής περιόδου 2004-2006, χωρίς ωστόσο ακόμη αξιόπιστα μετρήσιμα αποτελέσματα, η ποσοτικοποίηση των στόχων θα πρέπει να πραγματοποιηθεί σε συνεργασία με τους μελλοντικούς εμπλεκόμενους φορείς / δικαιούχους, ενώ θα πρέπει να συνεκτιμηθεί το ενδεχόμενο απόκλισης από τους τεθέντες στόχους των φορέων, αφού αναμένεται να έχουν σχετική υποκειμενικότητα κάποιες εκτιμήσεις των φορέων / δικαιούχων.
* Οι τιμές βάσης θα πρέπει κατά κύριο λόγο να αποτελούν επίσημα στοιχεία της Eurostat ή της Στατιστικής Υπηρεσίας Κύπρου ή άλλων κρατικών αρμοδίων φορέων, αποφεύγοντας τις αναφορές σε στοιχεία εκροών ή/και αποτελεσμάτων της προγραμματικής περιόδου 2004-2006.
* Τέλος, αναφορικά με τους δείκτες του ΕΣΠΑ, οι οποίοι αφορούν στον τομέα των ανθρώπινων πόρων, είτε αυτοί έχουν ποσοτικοποιηθεί, είτε αποτελούν δείκτες συγκυρίας (context indicators), θα μπορούσαν αυτοί να αποτυπωθούν στο επίπεδο της γενικής στρατηγικής του Προγράμματος υπό την έννοια στη συμβολής σ’ αυτούς, εφαρμόζοντας ωστόσο τις αρχές της μετρησιμότητας και της αναλογικότητας.

*δ) Ως προς τα συστήματα και τις διαδικασίες εφαρμογής*

Λαμβάνοντας υπόψη ότι τα συστήματα / μηχανισμοί και διαδικασίες εφαρμογής (διοίκησης, διαχείρισης, υλοποίησης, παρακολούθησης και ελέγχου) συντελούν τα μέγιστα στην αποτελεσματική και αποδοτική εφαρμογή του Προγράμματος, ο Σύμβουλος - Αξιολογητής προέβη στις παρακάτω συστάσεις / προτάσεις:

* Μικρό αριθμό / πλήθος μηχανισμών / οργάνων, με ενδυνάμωση της ικανότητάς τους και σαφή προσδιορισμό των ευθυνών τους / αρμοδιοτήτων τους
* Μικρό αριθμό Δικαιούχων (φορέων υλοποίησης), με ενδυνάμωση της ικανότητάς τους για την αποτελεσματική και χρηστή δημοσιονομική διαχείριση / υλοποίηση των έργων του Προγράμματος
* Αξιοποίηση κοινών οργάνων διοίκησης, διαχείρισης και παρακολούθησης για τα δύο Προγράμματα του ΕΣΠΑ.

## Ενσωματωση συστασεων του συμβούλου αξιολόγησης

Από τις παραπάνω αναφερόμενες συστάσεις του Αξιολογητή, πολλές λήφθηκαν υπόψη και ενσωματώθηκαν στο Επιχειρησιακό Πρόγραμμα κατά τη διάρκεια κατάρτισής του. Ειδικότερα:

*α) Σε σχέση με την κοινωνικοοικονομική ανάλυση και τις προσδιορισθείσες ανάγκες*

* Η διάρθρωση της συγκεκριμένης ενότητας ακολουθεί την υποδειχθείσα από το Σύμβουλο Αξιολόγησης δομή, με αναλυτική αναφορά των κοινωνικών, δημογραφικών χαρακτηριστικών της χώρας και σύνδεσής τους με τα οικονομικά/παραγωγικά χαρακτηριστικά της, τα οποία αναφέρονται συνοπτικά.
* Τα στατιστικά στοιχεία/δείκτες που χρησιμοποιούνται είναι κατά βάση αυτά της Eurostat, τα οποία συγκρίνονται με τους αντίστοιχους μέσους όρους της Ε.Ε. Σε περιπτώσεις μη διαθεσιμότητας στοιχείων από τη Eurostat, λόγω ιδιαίτερων απαιτήσεων και εξειδίκευσης, χρησιμοποιούνται και στοιχεία υπηρεσιών της Κυπριακής Δημοκρατίας, κυρίως της Στατιστικής Υπηρεσίας.
* Παρουσιάζεται, εν γένει, μία διαχρονική ανάλυση των εξελικτικών τάσεων του κοινωνικοοικονομικού ιστού της χώρας, με έμφαση στην πενταετία 2001-2005, ενώ σε ορισμένες περιπτώσεις (όπως σε αυτήν της ανάλυσης της κοινωνικής συνοχής), τα στοιχεία αναφέρονται σε μεγαλύτερο βάθος χρόνου, προκειμένου, σύμφωνα με τα υπάρχοντα δεδομένα, να αποτυπωθούν καλύτερα οι σχετικές εξελίξεις και οι τάσεις.

Στη συγκεκριμένη ενότητα του Επιχειρησιακού Προγράμματος δεν έχουν ενσωματωθεί επαρκώς οι συστάσεις του Αξιολογητή αναφορικά με τα εξής θέματα:

* Παρά την αρκετά εκτενή αναφορά στα διάφορα συστήματα εκπαίδευσης και κατάρτισης, ελλείπει μία δομημένη περιεκτική και πλήρης περιγραφή της δομής και λειτουργίας του τυπικού συστήματος εκπαίδευσης, από την οποία θα απορρέουν τα προβλήματα και οι ενέργειες αντιμετώπισής τους, μέσω της δρομολογούμενης εκπαιδευτικής μεταρρύθμισης. Σε κάθε περίπτωση όμως εξάγεται εμφανώς το συμπέρασμα περί της αναγκαιότητας έντονων παρεμβάσεων στο συγκεκριμένο τομέα.
* Απουσιάζει η αναφορά στοιχείων παραγωγής, αγοράς εργασίας και εκπαιδευτικού επιπέδου σε συγκεκριμένες χωρικές ενότητες, προκειμένου αυτές να προσεγγισθούν με βάση τα προβλήματά τους και να προσδιορισθούν οι αναγκαίες κατηγορίες παρεμβάσεων άμβλυνσής τους. Τούτο οφείλεται, αφενός στη μη διαθεσιμότητα στοιχείων στο ζητούμενο χωρικό επίπεδο, αφετέρου στο γεγονός ότι η μελέτη και ο προσδιορισμός συγκεκριμένων υποπεριοχών, οι οποίες θα αποτελέσουν αντικείμενο παρεμβάσεων, στο πλαίσιο του Ε.Π. «Αειφόρος ανάπτυξη και ανταγωνιστικότητα», 2007-2013, γίνεται παράλληλα με την εκπόνηση του παρόντος Ε.Π.
* Η αναφορά των αποτελεσμάτων και διαπιστώσεων από την υλοποίηση των Προγραμμάτων της προηγούμενης προγραμματικής περιόδου, προκειμένου αυτά να χρησιμοποιηθούν ως εισροή για το παρόν Ε.Π., δεν είναι ρητή, γεγονός που οφείλεται στην καθυστέρηση της υλοποίησης των εν λόγω Προγραμμάτων, οπότε και παρουσιάζεται σχετική αδυναμία στον πλήρη εντοπισμό και στην εξαγωγή αξιόπιστων (τεκμηριωμένων), αξιοποιήσιμων σχετικών συμπερασμάτων.
* Η αναφορά σε ενδεχόμενες ανάγκες από πλευράς διοικητικής ικανότητας για την δραστηριοποίηση των κοινωνικών εταίρων (σύμφωνα με το άρθρο 5, παράγραφος 3 του Κανονισμού του ΕΚΤ) συμπεριλαμβανομένων και των Αρχών της Τοπικής Αυτοδιοίκησης, είναι πολύ συνοπτική και οφείλεται στην έλλειψη σχετικών στοιχείων σ’ αυτή τη φάση σχεδιασμού του Προγράμματος, ενώ έχουν διαγνωσθεί οι κυριότερες από τις ανάγκες που αφορούν στην ενημέρωση και πληροφόρηση επί της λειτουργίας των διαρθρωτικών ταμείων και ως εκ τούτου προβλέπονται τέτοιες δράσεις στο Πρόγραμμα.

*β) Ως προς τη δικαιολόγηση της συνέπειας της στρατηγικής*

Σε γενικές γραμμές, οι βασικές συστάσεις του Αξιολογητή ελήφθησαν υπόψη στο πλαίσιο της συγκεκριμένης ενότητας. Ειδικότερα:

Το Πρόγραμμα εστιάζεται, στους τρεις στόχους, τους οποίους είχε υποδείξει και ο Αξιολογητής, και κατά την κρίση του αποτελούν κρίσιμες παραμέτρους για την επίτευξη του στρατηγικού στόχου του Προγράμματος, ήτοι στην αύξηση της συμμετοχής στην αγορά εργασίας και στην απασχόληση των νέων και των γυναικών, στην αύξηση της συμμετοχής στη δια βίου μάθηση και στη βελτίωση των συστημάτων εκπαίδευσης και κατάρτισης και σύνδεσής της με τις ανάγκες της αγοράς εργασίας.

Σε συνέχεια των διαβουλεύσεων μεταξύ Κράτους μέλους και Ε.Ε. επί των στόχων και του περιεχομένου του Επιχειρησιακού Προγράμματος, το μεγαλύτερο βάρος του Προγράμματος τόσο από πλευράς στρατηγικής, όσο και χρηματοδότησης, αποφασίστηκε να δοθεί στη βελτίωση των συστημάτων εκπαίδευσης και κατάρτισης, με έμφαση στην επαγγελματική εκπαίδευση και τη μαθητεία (1ος ειδικός στόχος του Άξονα Προτεραιότητας 1) . Είναι χαρακτηριστικό ότι σε σχετικές με προαναφερόμενα δράσεις ενδεικτικά κατευθύνεται περίπου το 51% του προϋπολογισμού της Κοινοτικής Συνδρομής. Η απόφαση αυτή συνάδει απόλυτα με τις συστάσεις του Συμβουλίου για το έτος 2006 και εκφράζει σημαντικές ανάγκες του τομέα των ανθρώπινων πόρων της Χώρας, δημιουργεί ωστόσο ορισμένες επιφυλάξεις σε σχέση με τα εξής :

* Το Πρόγραμμα παρουσιάζει πλέον μία μονομέρεια, η οποία το καθιστά ευάλωτο σε τυχόν αστοχίες ή καθυστερήσεις στην υλοποίηση των προγραμματιζόμενων δράσεων του 1ου ειδικού στόχου του Α.Π.1. Παρόλο ότι η κατανομή των ποσών στον Ειδικό Στόχο 1 είναι ενδεικτική, πρέπει να επισημανθεί ότι για την αποφυγή δυσάρεστων συνεπειών και κυρίως απώλειας πόρων από την εφαρμογή του κανόνα ν+3, οι καθ’ ύλην αρμόδιοι δικαιούχοι των εν λόγω δράσεων θα πρέπει να καταβάλουν κάθε δυνατή προσπάθεια για την έγκαιρη έναρξη και ομαλή υλοποίησή τους.
* Οι υπόλοιποι έξι (6) ειδικοί στόχοι, στους οποίους κατανέμεται το 49% του προϋπολογισμού του Προγράμματος περιλαμβάνουν ένα αρκετά σημαντικό εύρος δράσεων, με ενδεχόμενο να μην υπάρξει η πλέον ενδεδειγμένη επικέντρωση των πόρων.

Επίσης ένα σχετικά σημαντικό τμήμα του Προγράμματος κατευθύνεται σε δράσεις ενίσχυσης της κοινωνικής συνοχής, η οποία, στην παρούσα φάση, δεν αποτελεί, όπως εξάλλου παρουσιάζεται και στη SWOT ανάλυση, μία από τις κύριες αδυναμίες του τομέα των ανθρώπινων πόρων στην Κύπρο, καταχωρούμενη στους κινδύνους / απειλές. Ως εκ τούτου, η στρατηγική του Προγράμματος στρέφεται, εκτός των άλλων, και στην αντιμετώπιση προβλημάτων σε λανθάνουσα μορφή ή με κίνδυνο έντασής τους στη χρονική περίοδο, στην οποία αναφέρεται το Πρόγραμμα, χωρίς όμως να προσδίδει την απαιτούμενη εστίαση σε συγκεκριμένες ευάλωτες πληθυσμιακές ομάδες, οι οποίες θα προσδιορισθούν με περαιτέρω εξειδίκευση από την έναρξη εφαρμογής του Προγράμματος.

Από πλευράς συστάσεων του Αξιολογητή περί δημιουργίας θεσμών και μηχανισμών στήριξης του ανθρώπινου κεφαλαίου, η στρατηγική του Προγράμματος κινείται εν γένει προς αυτήν την κατεύθυνση, χωρίς να κατευθύνεται σε συνολική παρέμβαση, αλλά να εστιάζεται σε συγκεκριμένες υπηρεσίες και θεσμούς. Τούτο οφείλεται στο γεγονός ότι το μεγαλύτερο μέρος των παρεμβάσεων για βελτίωση της διοικητικής ικανότητας χρηματοδοτείται από αμιγώς εθνικούς πόρους και ως εκ τούτου οι δράσεις του Προγράμματος εστιάζονται στους μηχανισμούς και θεσμούς, που εξυπηρετούν της αποτελεσματική εφαρμογή των βασικών στόχων του Προγράμματος.

*γ) Ως προς την ποσοτικοποίηση των στόχων του Προγράμματος και την αποτύπωσή τους μέσω δεικτών*

Οι συστάσεις του Αξιολογητή στη συγκεκριμένη ενότητα, μέχρι το χρονικό σημείο σύνταξη της παρούσας σύνοψης, ελήφθησαν εν μέρει υπόψη. Συγκεκριμένα :

* Φαίνεται ότι καταβλήθηκε προσπάθεια τήρησης των αρχών της καταλληλότητας, της μετρησιμότητας και της αναλογικότητας.
* Οι τιμές βάσης, σε πολλές περιπτώσεις δεικτών, αφορούν σε εκροές της προηγούμενης περιόδου, ενώ η πρόταση του Αξιολογητή ήταν αυτό να αποφευχθεί και αντ΄ αυτού να χρησιμοποιηθούν στοιχεία της ομάδας στόχου των σχετικών με τους δείκτες δράσεων, με δεδομένο, μεταξύ άλλων, ότι οι δύο προγραμματικές περίοδοι (2004-2006 και 2007- 2013) δεν είναι μεταξύ τους συγκρίσιμες, τουλάχιστον χρονικά.
* Οι τιμές στόχοι ορισμένων δεικτών αποτελεσμάτων φαίνονται, εκ πρώτης όψεως, φιλόδοξοι, ενώ παράλληλα, απαιτούν ιδιαίτερες διαδικασίες για την παρακολούθησή τους. Ο συνδυασμός αυτών των δύο χαρακτηριστικών μπορεί να θεωρηθεί ότι είναι προς τη σωστή κατεύθυνση για τη μεγαλύτερη αποτελεσματικότητα και αποδοτικότητα του Προγράμματος, προϋποθέτει όμως ανάληψη σημαντικής ευθύνης, καθώς και έγκαιρη και έγκυρη ανταπόκριση από όλους τους εμπλεκόμενους φορείς.

## ΑΞΙΟΛΟΓΗΣΗ ΤΗΣ ΠΟΡΕΙΑΣ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ

Σύμφωνα με το άρθρο 48 του Κανονισμού (ΕΚ) αριθ. 1083/2006, όπως αυτό τροποποιήθηκε με τον Κανονισμό (ΕΚ) αριθ. 539/2010 και έχοντας υπόψη το άρθρο 33 του Κανονισμού (ΕΚ) αριθ. 1083/2006, η Διαχειριστική Αρχή του Επιχειρησιακού Προγράμματος «Απασχόληση, Ανθρώπινο Κεφάλαιο και Κοινωνική Συνοχή», κατόπιν ανοικτού διεθνούς διαγωνισμού, ανέθεσε την αξιολόγηση της πορείας υλοποίησης του Επιχειρησιακού Προγράμματος «Απασχόληση, Ανθρώπινο Κεφάλαιο και Κοινωνική Συνοχή», σε ανεξάρτητο εξωτερικό αξιολογητή (Κοινοπραξία εταιρειών ΛΚΝ ΑΝΑΛΥΣΙΣ Ε.Π.Ε. – ΟΜΑΣ Α.Ε. – ENVIROPLAN A.E.).

Η μελέτη αξιολόγησης ολοκληρώθηκε το Μάιο του 2012 και τα κύρια συμπεράσματα της παρουσιάζονται συνοπτικά στις παραγράφους που ακολουθούν. Επιπρόσθετα, παρουσιάζονται, με αντικειμενική τεκμηρίωση, οι προτάσεις του αξιολογητή για την αναγκαιότητα αναθεώρηση του Προγράμματος.

## Σύνοψη των βασικών συμπερασμάτων της αξιολόγησης της πορείας υλοποίησης

## Συμπεράσματα από την ανάλυση της κοινωνικοοικονομικής κατάστασης

Σύμφωνα με τα γενικά χαρακτηριστικά και τους συνολικούς δείκτες της αγοράς εργασίας κατά τη διάρκεια εξέλιξης της εντεινόμενης χρηματοπιστωτικής, δημοσιονομικής και οικονομικής κρίσης και ύφεσης, φαίνεται ότι ο κοινωνικοοικονομικός ιστός της Κύπρου, παρά την αρνητική εξέλιξη ορισμένων βασικών μακροοικονομικών δεικτών και δεικτών της αγοράς εργασίας, διατηρεί εκείνες τις παραμέτρους του ανθρώπινου κεφαλαίου και των μακροοικονομικών μεγεθών για την αναστροφή των πτωτικών ρυθμών ανάπτυξης της Κυπριακής οικονομίας. Η διάρθρωση και η εξέλιξη ορισμένων δεικτών της αγοράς εργασίας κατά φύλο και ηλικιακές ομάδες, ιδιαίτερα των νέων, αλλά και η εξέλιξη κάποιων βασικών / κρίσιμων χαρακτηριστικών του ανθρώπινου δυναμικού, εμφανίζουν αδυναμίες. Το πλέγμα αυτών των εξελίξεων, αφ’ ενός δρουν ανασταλτικά στην αποτελεσματική λειτουργία του συνόλου της αγοράς εργασίας, αφ’ ετέρου αποτελούν μελλοντικές απειλές για την ανάπτυξη του κοινωνικοοικονομικού ιστού της χώρας.

Πιο συγκεκριμένα:

* Όσον αφορά στα δημόσια οικονομικά, τα οποία επιδεινώθηκαν κατά τα τελευταία χρόνια, ιδιαίτερη σημασία έχει η εμφάνιση δημοσιονομικού ελλείμματος στον προϋπολογισμό του κράτους, από πλεόνασμα που παρουσίαζε τα προηγούμενα χρόνια.
* Κατά το 2010 η οικονομική δραστηριότητα βελτιώθηκε οριακά έναντι του 2009, συμβάλλοντας στην ελαφρά μείωση του ελλείμματος, κυρίως λόγω της αύξησης των αποθεμάτων (μετά τη μεγάλη μείωσή τους κατά το 2009, παράλληλα με την ήπια άνοδο της ιδιωτικής κατανάλωσης). Το καταστροφικό όμως συμβάν στο ενεργειακό κέντρο στο Μαρί, τον Ιούλιο του 2011, δημιούργησε έντονα αρνητικές συνθήκες για τα δημοσιονομικά στοιχεία και για την πραγματική οικονομία της Κύπρου, με ιδιαίτερα αρνητικές επιπτώσεις στην αγορά εργασίας.
* Παράλληλα, ο δημοσιονομικός αντίκτυπος που προβλέπεται να προέλθει από τη δημογραφική γήρανση αναμένεται να υπερβεί τον μέσο όρο της ΕΕ, κυρίως λόγω της μεγάλης αύξησης των συνταξιοδοτικών δαπανών, ως ποσοστού του ΑΕΠ κατά τις επόμενες δεκαετίες. Για τον λόγο αυτό, το 2009 τέθηκε σε εφαρμογή η μεταρρύθμιση του συνταξιοδοτικού συστήματος, όσον αφορά κυρίως στην αύξηση των εσόδων και επιβραδύνοντας ελαφρά την αύξηση των συνταξιοδοτικών δαπανών. Η πρόοδος της μεταρρύθμισης της ιατροφαρμακευτικής περίθαλψης, για τον περιορισμό της προβλεπόμενης αύξησης των δαπανών, είναι ιδιαίτερα περιορισμένη.
* Όσον αφορά σε ορισμένους άλλους βασικούς / κρίσιμους δείκτες της αγοράς εργασίας από τα έτη 2007 – 2008 και έπειτα εμφανίζονται οι αρνητικές επιπτώσεις της δημοσιονομικής και οικονομικής κρίσης με τα ακόλουθα αποτελέσματα:
  + Παρά το ότι η συμμετοχή στην αγορά εργασίας της Κύπρου αυξάνεται και είναι ψηλότερη από τον μέσο όρο της ΕΕ, επιμέρους στοιχεία και δείκτες στην αγορά εργασίας εμφανίζουν έντονες ανισορροπίες κυρίως μεταξύ των δύο φύλων και ηλικιακών ομάδων. Το χάσμα απασχόλησης μεταξύ των δύο φύλων, το κόστος και η διαθεσιμότητα των εγκαταστάσεων παιδικής μέριμνας (συμπεριλαμβανομένης της γεωγραφικής θέσης και της εγγύτητας προς τους χώρους εργασίας), η μικρή εμφάνιση ελαστικών μορφών απασχόλησης και το σταθερά μεγάλο χάσμα μεταξύ των αμοιβών ανδρών και γυναικών, όπως καταγράφονται και στο Εθνικό Πρόγραμμα Μεταρρύθμισης, αποτελούν σημαντικά εμπόδια για την αύξηση της απασχόλησης και την ανάπτυξη.
  + Το ποσοστό απασχόλησης μειώνεται σημαντικά, παραμένοντας όμως σε υψηλότερα επίπεδα από το μέσο όρο της ΕΕ27, με σημαντικές διαφοροποιήσεις ανά πληθυσμιακή ομάδα, φύλο και ηλικία, ενώ παράλληλα αυξάνεται η μερική απασχόληση.
  + Το ποσοστό ανεργίας αυξάνεται σημαντικά, με ιδιαίτερα μεγάλη άνοδο στο ποσοστό ανεργίας των νέων, αλλά και των ανδρών συνολικά.
  + Η υψηλή ανεργία των νέων, συνδυαζόμενη με τη μεγάλη αναλογία ατόμων ψηλού μορφωτικού επιπέδου στην συνολική ανεργία, αποτελεί ένδειξη ότι υπάρχει σημαντική αναντιστοιχία δεξιοτήτων και ζήτησης θέσεων απασχόλησης στην Κυπριακή οικονομία.
* Η συμμετοχή στη δια βίου μάθηση είναι χαμηλή για μια χώρα που διαθέτει εν γένει καλό εκπαιδευτικό επίπεδο. Η χαμηλή συμμετοχή στη δια βίου μάθηση ισχύει ιδίως για ορισμένες ομάδες (εργαζόμενους χαμηλού επιπέδου προσόντων, μεγαλύτερης ηλικίας και ανέργους).
* Ο Στρατηγικός Στόχος της χώρας για μετάβαση από χαμηλής σε ψηλής παραγωγικότητας θέσεις απασχόλησης θα εξυπηρετηθεί σε μεγάλο βαθμό από τον σχεδιαζόμενο και άμεσα εφαρμοστέο αναπροσανατολισμό του συστήματος εκπαίδευσης και κατάρτισης για την βελτίωση του μείγματος δεξιοτήτων, ώστε να αντιστοιχεί στη ζήτηση της αγοράς εργασίας.
* Επίσης, στην εκπαίδευση και στη δια βίου μάθηση συνεχίζουν να παρουσιάζονται αρνητικά φαινόμενα ως προς τη σχολική διαρροή στη δευτεροβάθμια εκπαίδευση και τη σχετικά μεγάλη έξοδο κυπρίων για σπουδές τριτοβάθμιας εκπαίδευσης στο εξωτερικό, με ενδεχόμενο μη επαναπατρισμού μετά την ολοκλήρωση των σπουδών τους.
* Συγκεκριμένες πληθυσμιακές ομάδες είναι ιδιαίτερα ευάλωτες ως προς τον κίνδυνο της φτώχειας και του κοινωνικού αποκλεισμού, παρά τα μέτρα που λαμβάνονται για την υποστήριξή τους, με κίνδυνο αρνητικών επιπτώσεων στην κοινωνική συνοχή.
* Παρά το ψηλό επίπεδο εκπαίδευσης των δημόσιων λειτουργών, παρατηρούνται ελλείψεις αποδοτικότητας και αποτελεσματικότητας του δημόσιου τομέα, οι οποίες εστιάζονται κυρίως στην μη αποτελεσματική και σύγχρονη οργάνωση και διεύθυνση των δημόσιων Υπηρεσιών.

Σημείωση: Η κατάσταση της αγοράς εργασίας έχει επιδεινωθεί περαιτέρω από την περίοδο αναφοράς της αξιολόγησης. Αναλυτικά επικαιροποιημένα στοιχεία στο Κεφ. 1 : Ανάλυση της Υφιστάμενης Κατάστασης

Τα βασικά συμπεράσματα που προκύπτουν από την Έκθεση Αξιολόγησης, αναφέρονται στα εξής αξιολογητικά ερωτήματα:

(α) Εγκυρότητα / καταλληλότητα της στρατηγικής του Προγράμματος.

(β) Αποτελεσματικότητα του Προγράμματος.

(γ) Καταλληλότητα των δεικτών παρακολούθησης και αξιολόγησης του Προγράμματος.

Πιο συγκεκριμένα, τα συμπεράσματα που εξάγονται από την ανάλυση των αξιολογητικών ερωτημάτων είναι τα εξής (βλ. Πίνακες 1-10, Παράρτημα ΙΙΙ):

(α) Ως προς την εγκυρότητα / καταλληλότητα της στρατηγικής του Προγράμματος: Όσον αφορά στη συνέπεια της Στρατηγικής του Επιχειρησιακού Προγράμματος με το υφιστάμενο κοινωνικοοικονομικό πλαίσιο της Κύπρου και ειδικότερα την αρνητική εξέλιξη βασικών δεικτών στην αγορά εργασίας, σε σχέση με το εξωτερικό περιβάλλον, σε γενικές γραμμές η στρατηγική που εκφράζει το Πρόγραμμα διατηρεί την καταλληλότητά της για τον τομέα των ανθρώπινων πόρων.

Πιο συγκεκριμένα, όσον αφορά στη διατήρηση της στρατηγικής του Επιχειρησιακού Προγράμματος, πολύ συνοπτικά διαπιστώθηκαν τα εξής:

i) Η συνάφεια των Ειδικών Στόχων με τους Γενικούς Στόχους του Προγράμματος είναι αρκετά υψηλή λαμβάνοντας υπόψη και τη συνέργεια / συμβολή των Ειδικών Στόχων ενός Άξονα Προτεραιότητας στο Γενικό Στόχο που ταυτίζεται με τον άλλο Άξονα Προτεραιότητας.

ii) Η συνάφεια / συμβολή των Αξόνων Προτεραιότητας / Γενικών Στόχων στο Στρατηγικό Στόχο του Προγράμματος δεν είναι η μέγιστη δυνατή, αφού θεωρητικά και σύμφωνα με την «αρχιτεκτονική» σχεδιασμού των Επιχειρησιακών Προγραμμάτων του ΕΣΠΑ, οι Γενικοί Στόχοι / Άξονες Προτεραιότητας ενός Προγράμματος θα πρέπει να συμβάλλουν με τον μέγιστο βαθμό στην επίτευξη του Στρατηγικού Στόχου του Επιχειρησιακού Προγράμματος.

Η απόκλιση αυτή από το μέγιστο βαθμό συνάφειας-συμβολής των Αξόνων Προτεραιότητας με τον Στρατηγικό Στόχο του Προγράμματος οφείλεται κυρίως στο ιδιαίτερα φιλόδοξο μέρος του Στρατηγικού Στόχου για «πλήρη και ποιοτική απασχόληση». Αυτός ο στόχος κατά την περίοδο σχεδιασμού του Προγράμματος, κρίθηκε, έστω και φιλόδοξα, ως επιτεύξιμος, όταν η ανεργία στην Κύπρο ήταν σε πολύ χαμηλά επίπεδα, ως ανεργία τριβής και σημαντικό ζητούμενο ήταν τότε η ποιότητα της εργασίας. Υπό τις παρούσες συνθήκες όμως, και λαμβάνοντας υπόψη την αρνητική εξέλιξη των δεικτών της αγοράς εργασίας τα τελευταία χρόνια και τις μελλοντικές τους τάσεις τόσο στην Κύπρο όσο και στην ΕΕ, ο στόχος αυτός μπορεί να θεωρηθεί υπερβολικά φιλόδοξος για το Πρόγραμμα, όταν η ζήτηση για κάλυψη θέσεων εργασίας εξαρτάται από πολλούς παράγοντες και όχι αποκλειστικά από το Επιχειρησιακό Πρόγραμμα.

iii) Η συμβολή του Προγράμματος μέσω των ειδικών και Γενικών Στόχων / Αξόνων Προτεραιότητας στην αντιμετώπιση των βασικών προβλημάτων του κοινωνικοοικονομικού ιστού είναι αρκούντως ικανοποιητική, με βάση το πλήθος και την ένταση αυτών των προβλημάτων, σε συνδυασμό και με τον σχετικά μικρό προϋπολογισμό του Προγράμματος στο πλαίσιο της τρέχουσας προγραμματικής περιόδου. Αυτός δε ο δείκτης καταλληλότητας της στρατηγικής αυξάνει όταν συνυπολογισθεί και η κατανομή του προϋπολογισμού των δύο βασικών Αξόνων Προτεραιότητας στους Ειδικούς Στόχους, γεγονός που καταδεικνύει ορθολογική κατανομή του προϋπολογισμού σε Ειδικούς Στόχους.

iv) Επίσης, η αποτίμηση καταλληλότητας της στρατηγικής του Προγράμματος και μέσω του βαθμού συνάφειας / ανταπόκρισης τόσο της αρχικής κατανομής, όσο και των ενταγμένων και υλοποιούμενων έργων του Προγράμματος ανά Κωδικό Θέματος Προτεραιότητας και ανά Κατηγορία Παρέμβασης, σε σχέση με τα βασικά προβλήματα του κοινωνικοοικονομικού ιστού της Κύπρου, καταδεικνύει ότι:

* Η αρχική επιλογή και κατανομή σε Κωδικό Θεματικής Προτεραιότητας (ΚΘΠ) και κατ’ ακολουθία σε Κατηγορίες Παρέμβασης, συμβάλλουν με ικανοποιητικό βαθμό στην αντιμετώπιση των βασικών προβλημάτων του κοινωνικοοικονομικού ιστού και ιδιαίτερα των βασικών προβλημάτων στο τομέα των Ανθρώπινων Πόρων.
* Συνυπολογίζοντας και την βαρύτητα του προϋπολογισμού ανά ΚΘΠ, ο βαθμός συμβολής αυξάνεται.
* Κατά την υλοποίηση του Προγράμματος, η ισορροπία της αρχικής κατανομής του προϋπολογισμού σε ΚΘΠ διαφοροποιείται, με αποτέλεσμα να μειώνεται ο βαθμός συμβολής των ΚΘΠ και των Κατηγοριών Παρέμβασης στα βασικά προβλήματα του κοινωνικοοικονομικού ιστού.
* Όταν όμως η εξέταση αυτού του δείκτη καταλληλότητας της στρατηγικής αγνοεί την κατανομή των ενταγμένων και υλοποιούμενων έργων σε ΚΘΠ και εξετάζει το σύνολο της Κατηγορίας Παρέμβασης, τότε η ανισορροπία εξομαλύνεται και ο βαθμός συμβολής των Κατηγοριών Παρέμβασης στα βασικά προβλήματα βελτιώνεται, παραμένοντας όμως μικρότερος από εκείνον που εξασφαλίζει η αρχική κατανομή του προϋπολογισμού σε ΚΘΠ και Κατηγορίες Παρέμβασης.

v) Τέλος, όσον αφορά στην εξωτερική συνάφεια / συμβολή του Προγράμματος με άλλα έγγραφα πολιτικής και στρατηγικής όπως το Εθνικό Μεταρρυθμιστικό Πρόγραμμα (ΕΜΠ) της Κύπρου και τη Στρατηγική «ΕΥΡΩΠΗ 2020», διαπιστώνεται ότι, όσον αφορά στις προτεραιότητες αυτές των δύο κειμένων αναπτυξιακής πολιτικής και στρατηγικής που άπτονται στους τομείς των Ανθρώπινων Πόρων και της Επιχειρηματικότητας, το Επιχειρησιακό Πρόγραμμα παρουσιάζει ισχυρούς βαθμούς συνάφειας και διατηρεί τη στρατηγική του για τη συμβολή του στην εφαρμογή αυτών των πολιτικών.

(β) Ως προς την αποτελεσματικότητα του Προγράμματος

Η αποτελεσματικότητα του Προγράμματος, σε συνολικό επίπεδο, ως προς τη χρηματοοικονομική πορεία υλοποίησής του, παρουσιάζει υστέρηση, κατά την περίοδο εφαρμογής του, η οποία εμφανίζεται, με διαφορετική ένταση, στα επιμέρους στάδια εφαρμογής (ένταξη έργων, συμβασιοποίηση και πραγματοποίηση δαπανών). Ο κάθε Άξονας Προτεραιότητας παρουσιάζει διαφορετική εικόνα υλοποίησης ανά στάδιο εφαρμογής του Προγράμματος, όπως στο στάδιο της ένταξης έργων, στο στάδιο συμβασιοποίησης και στο στάδιο διενέργειας δαπανών. Συγκεκριμένα, όσον αφορά στις δαπάνες έναντι του προϋπολογισμού του Άξονα Προτεραιότητας, κρίσιμη ειδοποιός διαφορά μεταξύ των Αξόνων Προτεραιότητας 1 και 2 είναι οι δαπάνες ως προς υπογεγραμμένες συμβάσεις, το ποσοστό των οποίων διαφοροποιείται κατά 20 και πλέον ποσοστιαίες μονάδες, ενώ αντίθετα το ποσοστό συμβασιοποιήσεων έναντι των ενταγμένων έργων είναι σχεδόν ταυτόσημο. Με δεδομένο όμως ότι οι εντάξεις έργων μεταξύ των δύο Αξόνων Προτεραιότητας διαφοροποιούνται σημαντικά έναντι του προϋπολογισμού κάθε Άξονα Προτεραιότητας, διαπιστώνεται ότι ο Άξονας Προτεραιότητας 2, με το σχετικά μεγάλο ποσοστό εντάξεων έργων (95,2%), παρουσιάζει δαπάνες πολύ χαμηλές έναντι του προϋπολογισμού του Άξονα Προτεραιότητας 1 (16,3%) λόγω του πολύ χαμηλού ποσοστού δαπανών έναντι των συμβάσεων (35%). Αντίθετα ο Άξονας Προτεραιότητας 1, με χαμηλό ποσοστό εντάξεων (79,1%), εμφανίζει υψηλότερο ποσοστό δαπανών στον προϋπολογισμό του Άξονα Προτεραιότητας (25,2%) λόγω του ψηλού ποσοστού δαπανών έναντι των συμβάσεων (58,6%). Συγκρίνοντας την πορεία υλοποίησης των δύο Αξόνων Προτεραιότητας ως προς τα μεσοβραχυπρόθεσμα αποτελέσματα και επιπτώσεις επί των φυσικών και αναπτυξιακών και χρηματοοικονομικών στόχων του καθενός, προκύπτει το συμπέρασμα ότι ο Άξονας Προτεραιότητας 1 συμβάλλει ουσιαστικότερα στους στόχους του Προγράμματος παρά το χαμηλό ποσοστό εντάξεων, με δεδομένα τα εξής:

i) Έχει σημαντικά μεγαλύτερο προϋπολογισμό από τον Άξονα Προτεραιότητας 2.

ii) Δεν έχει διαφορά με τον Άξονα Προτεραιότητας 2 ως προς το ποσοστό συμβασιοποίησης έναντι του προϋπολογισμού ενταγμένων έργων.

iii) Έχει σημαντικά ψηλό ποσοστό δαπανών έναντι των συμβάσεων.

Όλα αυτά καταδεικνύουν ότι ο συγκεκριμένος Άξονας Προτεραιότητας συμβάλλει αποτελεσματικότερα στην επίτευξη των στόχων του και κατ΄επέκταση των στόχων του Προγράμματος.

Παρόλα αυτά όμως, η χρονική καθυστέρηση ένταξης έργων στον Άξονα Προτεραιότητας 1 και με τις επιδόσεις των ήδη ενταγμένων έργων, ειδικότερα των δαπανών ως προς τις συμβάσεις, καταδεικνύει ότι ο Άξονας αυτός θα πρέπει να τύχει ιδιαίτερης προσέγγισης ως προς τα κρίσιμα σημεία καθυστερήσεων για επίλυση τυχόν προβλημάτων στο σύστημα ένταξης και υλοποίησης των έργων του.

Με δεδομένο επίσης το σημαντικά ψηλό ποσοστό στον προϋπολογισμό του Προγράμματος, ο Άξονας Προτεραιότητας 1 προσδιορίζει εν πολλοίς την πορεία υλοποίησης και την αποτελεσματικότητα του Προγράμματος.

Όσον αφορά στον 3ο Άξονα Προτεραιότητας, ο οποίος αναφέρεται στην Τεχνική Υποστήριξη της εφαρμογής του Προγράμματος, παρουσιάζει υπερδέσμευση του προϋπολογισμού, τόσο σε εντάξεις έργων (226,8%) όσο και σε Συμβάσεις (173,9%) ενώ από πλευράς δαπανών πλησιάζει την εξάντληση του προϋπολογισμού του Άξονα.

Με τα δεδομένα αυτά, όσον αφορά στην μέχρι 30/06/2011 πορεία υλοποίησης των δύο βασικών Αξόνων Προτεραιότητας γίνεται εμφανές σε ποια φάση / στάδιο εφαρμογής του κάθε Άξονα Προτεραιότητας θα πρέπει να εστιάσει το σύστημα διοίκησης και διαχείρισης του Προγράμματος, πάντα σε σχέση με τη φύση των Δικαιούχων και το είδος των έργων, προκειμένου να επισπευσθεί η υλοποίηση του Προγράμματος και να αυξηθεί η αποτελεσματικότητά του, οικονομική, φυσική και αναπτυξιακή.

Μία άλλη παράμετρος που άπτεται της αποτελεσματικότητας του Προγράμματος κατά την εφαρμογή του, είναι η συμβολή του στην αντιμετώπιση των αρνητικών επιπτώσεων στην Κύπρο από την παγκόσμια οικονομική και χρηματοπιστωτική κρίση. Πιο συγκεκριμένα, πέραν των αρχικά προγραμματισμένων δράσεων, οι οποίες συμβάλλουν στην αντιμετώπιση των αρνητικών επιπτώσεων στην αγορά εργασίας, τόσο ως προς τη βελτίωση της προσαρμοστικότητας των επιχειρήσεων και των εργαζομένων, όσο και ως προς την αύξηση του εργατικού δυναμικού και της απασχόλησης των νέων, εντάχθηκαν στο Πρόγραμμα, δύο έκτακτα Σχέδια Χορηγιών ως κίνητρα για την απασχόληση ανέργων. Τα παραπάνω Έργα / Σχέδια Χορηγιών είναι αναμφισβήτητο ότι συμβάλλουν σε σημαντικό βαθμό κυρίως στην άμβλυνση, παρά στην καίρια αντιμετώπιση των αρνητικών επιπτώσεων της οικονομικής κρίσης.

Όσον αφορά την καίρια και αποτελεσματική αντιμετώπιση των αρνητικών αποτελεσμάτων της οικονομικής κρίσης στην επιχειρηματική βάση και κατ’ ακολουθία στην αγορά εργασίας, απαιτούνται συνδυασμένες ενέργειες αναδιάρθρωσης της παραγωγικής και λειτουργικής δομής των επιχειρήσεων, για αύξηση της ανταγωνιστικότητάς τους στην εσωτερική και διεθνή αγορά, συγχρηματοδοτούμενες από το ΕΤΠΑ, οι οποίες να δρουν συμπληρωματικά με τις δράσεις του ΕΚΤ για την κάλυψη των δημιουργούμενων θέσεων απασχόλησης, με το κατάλληλα εκπαιδευμένο / καταρτισμένο εργατικό δυναμικό.

(γ) Ως προς την καταλληλότητα των δεικτών παρακολούθησης και αξιολόγησης του

Προγράμματος

Η καταλληλότητα των δεικτών παρακολούθησης και αξιολόγησης της υλοποίησης του Προγράμματος εξαρτάται από πέντε βασικές παραμέτρους / χαρακτηριστικά των δεικτών.

* Την μετρησιμότητα.
* Τη σαφήνεια.
* Τη διαθεσιμότητα των αναγκαίων στοιχείων για τη σύνθεση των δεικτών.
* Την κάλυψη των αναγκών του Προγράμματος για «δεικτοποίηση» δράσεων,

λαμβάνοντας υπόψη την αρχή της αναλογικότητας.

* Τη σύνδεση των δεικτών αποτελέσματος με δείκτες εκροών και

επιπτώσεων.

Έχοντας υπόψη τις προαναφερόμενες παραμέτρους και από την εξέταση των δεικτών του Προγράμματος, διαπιστώθηκαν τα εξής:

1. Οι δείκτες στρατηγικής του Προγράμματος, είχαν επιλεγεί με βάση τις προτεραιότητες της Στρατηγικής της Λισσαβόνας χρονικά πριν την εμφάνιση και εξέλιξη της παγκόσμιας οικονομικής και χρηματοπιστωτικής κρίσης. Για τη συνάφεια με την ισχύουσα Στρατηγική «Ευρώπη 2020», όπως αυτή εξειδικεύεται στο Εθνικό Πρόγραμμα Μεταρρύθμισης, απαιτούνται μικρής κλίμακας τροποποιήσεις αυτών των δεικτών του Προγράμματος ούτως ώστε να ανταποκρίνονται στα νέα δεδομένα που επηρεάζουν τον κοινωνικοοικονομικό ιστό της Κύπρου, ως επίπτωση της κρίσης, και παράλληλα να ανταποκρίνονται στους στόχους του Προγράμματος, για την καλύτερη αποτύπωση της συμβολής του Προγράμματος στα νέα έγγραφα στρατηγικής.
2. Όσον αφορά στους δείκτες των Αξόνων Προτεραιότητας, από την εξέλιξη εφαρμογής του Προγράμματος, σε συνδυασμό με τη διαφοροποίηση βασικών μεγεθών της αγοράς εργασίας της Κύπρου, διαπιστώνεται ότι τηρούνται οι βασικές παράμετροι καταλληλότητας των δεικτών, με ανάγκη μικρής κλίμακας / οριακών αλλαγών ως προς την ονομασία και περιγραφή των δεικτών και ως προς τις τιμές στόχου.
3. Τέλος, διαπιστώνεται ότι το σύνολο πλέγματος των δεικτών στους Άξονες Προτεραιότητας παρουσιάζουν σημαντικό βαθμό συνάφειας, είτε αμέσως, είτε εμμέσως με τους δείκτες στρατηγικής του Προγράμματος.

## Προτάσεις του Αξιολογητή

Το Επιχειρησιακό Πρόγραμμα «Απασχόληση, Ανθρώπινο Κεφάλαιο και Κοινωνική Συνοχή» αποτελεί ένα μικρό σε προϋπολογισμό αλλά στοχευμένο Πρόγραμμα που συμβάλλει στην κάλυψη των αναγκών ανάπτυξης του Ανθρώπινου Δυναμικού και της Κοινωνικής Συνοχής, στο μέτρο που του αναλογεί, ιδιαίτερα σε αυτή την προγραμματική περίοδο όπου εξελίσσεται ραγδαία η οικονομική κρίση και ύφεση.

Ως εκ τούτου, το βασικό ζητούμενο είναι η βέλτιστη αξιοποίηση των πόρων, υπό τις έννοιες του χρόνου υλοποίησης των δράσεων και επένδυσης των οικονομικών του πόρων, της επιλογής των αποτελεσματικότερων και αποδοτικότερων δράσεων, σε σχέση με τις ιεραρχημένες και ορθολογικά αξιολογημένες ανάγκες του Ανθρώπινου Δυναμικού.

Ως προς τη διασφάλιση της αποτελεσματικότητας του Επιχειρησιακού Προγράμματος και ιδιαίτερα για την αντιμετώπιση των αρνητικών επιπτώσεων της χρηματοπιστωτικής, δημοσιονομικής και οικονομικής κρίσης στην αγορά εργασίας της Κύπρου, απαιτούνται κάποιες διαχειριστικές διευθετήσεις, με την ανακατανομή πόρων μεταξύ των Αξόνων Προτεραιότητας και των θεματικών προτεραιοτήτων. Οι μεταφορές πόρων μεταξύ των Αξόνων Προτεραιότητας αφορούν την αύξηση του προϋπολογισμού των Αξόνων Προτεραιότητας 2 και 3 και την αντίστοιχη μείωση του προϋπολογισμού του Άξονα Προτεραιότητας 1.

Παράλληλα θα ήταν σκόπιμο να αλλάξει λεκτικά ο Στρατηγικός Στόχος του Προγράμματος ως προς την «πλήρη» απασχόληση, με δεδομένη πλέον την αρνητική συγκυρία για τον κοινωνικοοικονομικό ιστό της Ευρωπαϊκής Ένωσης, χωρίς όμως αυτή η αλλαγή να είναι καθοριστική για την αποτελεσματικότητα του Προγράμματος, αλλά για την συνέπειά του με τις νέες συνθήκες στο Ευρωπαϊκό Περιβάλλον.

Τέλος, όσον αφορά στους δείκτες του Επιχειρησιακού Προγράμματος, τόσο για τους δείκτες στρατηγικής όσο και τους δείκτες των Αξόνων Προτεραιότητας, απαιτείται μικρής κλίμακας εξορθολογισμός κυρίως ως προς την ονομασία και περιγραφή τους και ως προς τις τιμές στόχους.

# κεφαλαιο 4: αξονεσ προτεραιοτητασ

## ΕΙΣΑΓΩΓΗ

O Στρατηγικός Στόχος του Επιχειρησιακού Προγράμματος και οι δύο Γενικοί Στόχοι στους οποίους εξειδικεύεται θα επιτευχθούν μέσω παρεμβάσεων που δομούνται στους ακόλουθους δύο κύριους Άξονες Προτεραιότητας:

* Άξονας Προτεραιότητας 1: *Ανάπτυξη του Ανθρώπινου Δυναμικού και Προσαρμοστικότητα,*
* Άξονας Προτεραιότητας 2: Διεύρυνση της Αγοράς Εργασίας και Κοινωνική Συνοχή.

Επίσης παρεμβάσεις κάτω από τον Άξονα Προτεραιότητας 3: *Τεχνική Βοήθεια*, στοχεύουν στη διευκόλυνση της υλοποίησης των προαναφερόμενων 2 Αξόνων Προτεραιότητας, καθώς και στην ενδυνάμωση της διοικητικής ικανότητας όλων των φορέων που εμπλέκονται στην διαχείριση και υλοποίηση του Προγράμματος.

Στους Άξονες Προτεραιότητες, κάτω από κάθε Ειδικό Στόχο, καταγράφονται οι κύριοι τομείς παρέμβασης και ενδεικτικές δράσεις. Σημειώνεται ότι, κατά την διάρκεια υλοποίησης του Προγράμματος, δύναται να συγχρηματοδοτηθούν και άλλες σχετικές κατηγορίες παρεμβάσεων και δράσεις νοουμένου ότι συμβάλλουν στην επίτευξη των Ειδικών Στόχων.

Οι δράσεις κάτω από τον κάθε Άξονα Προτεραιότητας υλοποιούνται, όπου είναι απαραίτητο, στη βάση σχεδίων δράσεων, τα οποία διασφαλίζουν τη συνέργια και τη μεγαλύτερη δυνατή συμπληρωματικότητα μεταξύ των παρεμβάσεων. Επιπρόσθετα, ορίζονται νέες δράσεις οι οποίες θα μπορούν να ενταχθούν σε ολοκληρωμένα σχέδια διαμορφωμένα σύμφωνα με τις ιδιαίτερες ανάγκες των δικαιούχων και βασιζόμενες σε επιχειρησιακά σχέδια.

## αξονασ προτεραιοτητασ 1: ΑΝΑΠΤΥΞΗ ΤΟΥ ΑΝΘΡΩΠΙΝΟΥ ΔΥΝΑΜΙΚΟΥ ΚΑΙ ΠΡΟΣΑΡΜΟΣΤΙΚΟΤΗΤΑ

### Σκοπιμότητα

Η ανάπτυξη του ανθρώπινου δυναμικού είναι ιδιαίτερα σημαντικός παράγοντας σε μια οικονομία, η οποία κυριαρχείται από τον τομέα των υπηρεσιών, όπως αυτή της Κύπρου. Πρόσθετα, μία από τις βασικές προτεραιότητες της Εθνικής Στρατηγικής, όπως καθορίζεται στο ΕΠΜ και στο ΕΣΠΑ, είναι η προώθηση της αναδιάρθρωσης της οικονομίας προς την παραγωγή αγαθών και υπηρεσιών ψηλής προστιθέμενης αξίας, συμπεριλαμβανομένων τομέων οικονομικής δραστηριότητας βασισμένων στην Κοινωνία της Γνώσης. Η προτεραιότητα αυτή, σε συνδυασμό με τις ραγδαίες εξελίξεις στον τομέα της τεχνολογίας, καθώς και τις αλλαγές στην οργάνωση της εργασίας, απαιτούν σταθερή διαδικασία αναβάθμισης, εκσυγχρονισμού και αναπροσαρμογής των συστημάτων εκπαίδευσης και κατάρτισης, με ιδιαίτερη έμφαση στη δια βίου μάθηση, έτσι ώστε να προσαρμόζονται οι επιστημονικές γνώσεις, οι δεξιότητες / προσόντα και οι ειδικότητες του ανθρώπινου δυναμικού και ειδικότερα των νέων στις εκάστοτε ανάγκες και απαιτήσεις του οικονομικού περιβάλλοντος.

Παράλληλα, η αναγκαία ενσωμάτωση στην παραγωγική και διοικητική λειτουργία των επιχειρήσεων νέων σύγχρονων τεχνολογιών και καινοτομιών, απαιτεί αναδιοργάνωση και προσαρμογή του επιχειρηματικού και εργασιακού περιβάλλοντος προς την κατεύθυνση νέων εργασιακών προτύπων, σε συνδυασμό με την αναγκαιότητα νέων ειδικοτήτων και εξειδικεύσεων.

Η Δημόσια Διοίκηση και συγκεκριμένα ο τρόπος οργάνωσης και λειτουργίας της, σε κεντρικό και τοπικό επίπεδο, καθώς και ο βαθμός ικανότητάς της να σχεδιάζει και να υλοποιεί αναπτυξιακή πολιτική, διαδραματίζουν σημαντικό ρόλο στη ανάπτυξη και κυρίως στην αναδιοργάνωση της παραγωγικής βάσης της οικονομίας. Επίσης, η αποτελεσματική συμμετοχή των κοινωνικών εταίρων στην αναπτυξιακή διαδικασία, είναι σημαντικός παράγοντας για την αναβάθμιση του ανθρώπινου δυναμικού και για την ανάπτυξη γενικότερα.

Το περιεχόμενο του Άξονα στηρίχθηκε στις ακόλουθες διαπιστώσεις της ανάλυσης της υφιστάμενης κατάστασης:

* Χαμηλή συμμετοχή σε προγράμματα Δια Βίου Μάθησης.
* Χαμηλή συμμετοχή στην επαγγελματική εκπαίδευση και κατάρτιση. Ιδιαίτερα χαμηλή συμμετοχή των γυναικών.
* Σχετικά ψηλό επίπεδο διαρροής από τη δευτεροβάθμια εκπαίδευση.
* Παρά το ψηλό εκπαιδευτικό επίπεδο του πληθυσμού, υφίστανται αδυναμίες σχετικά με τη σύνδεση της δευτεροβάθμιας και τριτοβάθμιας εκπαίδευσης και των συστημάτων κατάρτισης με την αγορά εργασίας ως εκ τούτου παρουσιάζονται κενά μεταξύ των δεξιοτήτων / γνώσεων του ανθρώπινου δυναμικού και των αναγκών της παραγωγικής / οικονομικής βάσης, σε εξειδικευμένες γνώσεις και δεξιότητες και ανισοσκέλειες μεταξύ προσφοράς και ζήτησης στην αγορά εργασίας.
* Πολύ ψηλή ανεργία των νέων (15-24), σε σύγκριση με τη συνολική ανεργία.
* Αδυναμία σύνδεσης των δεξιοτήτων των νέων με τις ανάγκες της αγοράς εργασίας.
* Χαμηλή παραγωγικότητα της εργασίας σε κρίσιμους τομείς της οικονομίας.
* Η συντριπτική πλειονότητα των επιχειρήσεων στην Κύπρο είναι μικρού μεγέθους και οικογενειακού χαρακτήρα, γεγονός που λειτουργεί ανασταλτικά στην υιοθέτηση σύγχρονων προτύπων οργάνωσης, διοίκησης και παραγωγής.
* Ανάγκη ενίσχυσης της διοικητικής ικανότητας κρίσιμων τομέων των δημοσίων υπηρεσιών, τόσο σε κεντρικό, όσο και σε τοπικό επίπεδο για την προώθηση των κατάλληλων αναπτυξιακών πολιτικών και την παροχή ψηλής ποιότητας υπηρεσιών στους πολίτες και στις επιχειρήσεις.

Λαμβάνοντας υπόψη τα παραπάνω, προκύπτει η ανάγκη πρωταρχικής σημασίας για υλοποίηση μιας σειράς παρεμβάσεων που έχουν ως στόχο τη βελτίωση του ανθρώπινου δυναμικού, την αύξηση της προσαρμοστικότητας τόσο του εργατικού δυναμικού, όσο και του επιχειρηματικού ιστού της Κύπρου και την ενδυνάμωση της διοικητικής ικανότητας του δημόσιου τομέα.

### Στόχοι

Βασικός στόχος του Άξονα Προτεραιότητας είναι η συνεχής βελτίωση του ανθρώπινου δυναμικού και η αύξηση της προσαρμοστικότητας του ιδιωτικού και του δημόσιου τομέα, ο οποίος και αποτελεί τον πρώτο Γενικό Στόχο του Προγράμματος. Ο στόχος αυτός θα επιτευχθεί μέσω των ακόλουθων τριών αλληλένδετων Ειδικών Στόχων:

α) *Προώθηση της Δια Βίου Μάθησης, κυρίως μέσω της αναβάθμισης των συστημάτων εκπαίδευσης και κατάρτισης.*

β) *Βελτίωση της προσαρμοστικότητας των επιχειρήσεων και των εργαζομένων στις ανάγκες της αγοράς και του παραγωγικού / οικονομικού περιβάλλοντος και σύνδεση τους με την τριτοβάθμια εκπαίδευση.*

γ) *Αναβάθμιση της διοικητικής ικανότητας του δημόσιου τομέα και των παρεχόμενων υπηρεσιών.*

Οι προαναφερόμενοι ειδικοί στόχοι αποτελούν / συνθέτουν ένα συνεκτικό «μείγμα» πολιτικής, το οποίο με τις συνέργειες που εξασφαλίζονται κατά την επίτευξή τους θα επιδιωχθεί η αύξηση των ευκαιριών απασχόλησης και κατάρτισης των νέων, η μείωση της πρόωρης σχολικής εγκατάλειψης στη δευτεροβάθμια εκπαίδευση, η διεύρυνση και προώθηση της Δια Βίου Μάθησης, καθώς και η αύξηση της προσαρμοστικότητας των εργαζομένων, των επιχειρήσεων, της τριτοβάθμιας εκπαίδευσης και του δημόσιου τομέα. Παράλληλα, ο Άξονας επιδιώκει τη βελτίωση των αποκτηθείσων γνώσεων στη δευτεροβάθμια και τριτοβάθμια εκπαίδευση και η αναβάθμιση και προσαρμογή των επαγγελματικών δεξιοτήτων στις ραγδαία μεταβαλλόμενες συνθήκες της αγοράς, μέσω της σύνδεσης των συστημάτων εκπαίδευσης και κατάρτισης με την αγορά εργασίας.

Οι παρεμβάσεις που περιλαμβάνονται στον Άξονα αυτό είναι απόλυτα συμβατές με τις Συστάσεις του Ευρωπαϊκού Συμβουλίου για ενίσχυση της δια βίου μάθησης και αύξηση των ευκαιριών απασχόλησης και κατάρτισης των νέων μέσω κυρίως των μεταρρυθμίσεων στα συστήματα επαγγελματικής εκπαίδευσης και κατάρτισης καθώς και του συστήματος μαθητείας. Είναι επίσης συμβατές και με τις Συστάσεις του Συμβουλίου για το 2011 για βελτίωση της αντιστοιχίας μεταξύ της εκπαίδευσης και των αναγκών της αγοράς εργασίας, μέσω της ίδρυσης μεταδευτεροβάθμιων ινστιτούτων επαγγελματικής εκπαίδευσης και κατάρτισης όπως και της βελτίωσης της πρόσβασης στην επαγγελματική εκπαίδευση και κατάρτιση σε εργαζομένους χαμηλών επαγγελματικών προσόντων, γυναίκες και άτομα μεγαλύτερης ηλικίας.

Οι εν λόγω παρεμβάσεις ανταποκρίνονται επίσης και στις Συστάσεις του Συμβουλίου για το ΕΠΜ του 2012, που αφορούν στη βελτίωση των δεξιοτήτων του εργατικού δυναμικού ούτως ώστε να ενισχυθεί η επαγγελματική κινητικότητα προς εργασίες με δυνατότητες υψηλού επιπέδου ανάπτυξης και υψηλής προστιθέμενης αξίας.

### Παρεμβάσεις

Οι πιο πάνω ειδικοί στόχοι θα επιτευχθούν μέσω της υιοθέτησης ενός συνεκτικού μείγματος πολιτικής το οποίο θα περιλαμβάνει περιορισμένες παρεμβάσεις διασφαλίζοντας ικανοποιητική συνέργεια μεταξύ τους. Οι παρεμβάσεις του εν λόγω Άξονα Προτεραιότητας παρουσιάζονται πιο κάτω κατά Ειδικό Στόχο:

*Α) Ειδικός Στόχος: Προώθηση της Δια Βίου Μάθησης κυρίως μέσω της αναβάθμισης των συστημάτων εκπαίδευσης και κατάρτισης*

Στο πλαίσιο αυτού του στόχου, οι δράσεις που προωθούνται επικεντρώνονται στην αναβάθμιση, εκσυγχρονισμό και προσαρμοστικότητα των συστημάτων εκπαίδευσης και κατάρτισης με στόχο την προώθηση της Δια Βίου Μάθησης και την προσαρμογή και αναβάθμιση της επιστημονικής γνώσης, των δεξιοτήτων / προσόντων και ειδικοτήτων του ανθρώπινου δυναμικού και, κυρίως, των νέων στις ανάγκες της αγοράς εργασίας και του συνεχώς μεταβαλλόμενου οικονομικού περιβάλλοντος. Ειδικότερα προωθούνται τα ακόλουθα:

**Αναβάθμιση και Εκσυγχρονισμός του Συστήματος Μαθητείας**

Ιδιαίτερη έμφαση δίνεται στο Σύστημα Μαθητείας, ως εναλλακτικού ελκυστικού και αξιόπιστου τρόπου εκπαίδευσης και επαγγελματικής κατάρτισης των νέων, με παράλληλη ικανοποίηση των αναγκών της αγοράς εργασίας σε τεχνικό προσωπικό. Η Νέα Σύγχρονη Μαθητεία ικανοποιεί τις ανάγκες των νέων 14-25 ετών, οι οποίοι δεν είναι ενταγμένοι στο επίσημο εκπαιδευτικό σύστημα και, είτε δεν έχουν τις βασικές μαθησιακές ικανότητες ή επαγγελματικές δεξιότητες που θα τους καθιστούσαν ικανούς για περαιτέρω μάθηση ή / και απασχόληση, είτε αφού συμπληρώσουν τη δευτεροβάθμια εκπαίδευση, επιθυμούν να αποκτήσουν ή / και να αναβαθμίσουν τις επαγγελματικές τους δεξιότητες για πιο εξειδικευμένο και πιο αμειπτικό επάγγελμα. Στο πλαίσιο της Νέας Σύγχρονης Μαθητείας διασφαλίζεται η κινητικότητα των νέων μεταξύ του εκπαιδευτικού συστήματος, της μαθητείας και της απασχόλησης.

Πιο συγκεκριμένα, στα πλαίσια αυτής της παρέμβασης προωθούνται ενδεικτικά οι ακόλουθες δράσεις:

* Ανάπτυξη αναλυτικών προγραμμάτων και μεθοδολογιών κατάρτισης.
* Ανάπτυξη και παραγωγή εκπαιδευτικού υλικού και υλικού κατάρτισης.
* Κατάρτιση των εκπαιδευτικών.
* Προώθηση της ενδοεπιχειρησιακής κατάρτισης των μαθητευόμενων.
* Παροχή συμβουλευτικής και καθοδήγησης προς τους μαθητευόμενους.
* Εκστρατεία ενημέρωσης και δημοσιότητας.

**Βελτίωση του Συστήματος Επαγγελματικής Εκπαίδευσης**

Η παρέμβαση αυτή στοχεύει στη βελτίωση της ποιότητας της παρεχόμενης δευτεροβάθμιας επαγγελματικής εκπαίδευσης και κατ’ επέκταση βελτίωση της ελκυστικότητας της και προσαρμογή της στις ανάγκες αγοράς εργασίας. Η παρέμβαση αυτή υλοποιείται μέσω των πιο κάτω ενδεικτικών δράσεων:

* Ανάπτυξη ολοκληρωμένων αναλυτικών προγραμμάτων που ικανοποιούν τις ανάγκες τις αγοράς εργασίας και παράλληλα, διευκολύνουν την πρόσβαση των αποφοίτων σε ανώτερη και τριτοβάθμια εκπαίδευση.
* Ανάπτυξη και εισαγωγή των κατάλληλων μεθοδολογιών και εργαλείων εκπαιδευτικού υλικού.
* Δραστηριότητες που στοχεύουν στην ενίσχυση της συνεργασίας και της σύνδεσης της επαγγελματικής εκπαίδευσης με τις επιχειρήσεις.
* Περαιτέρω εφαρμογή των Τεχνολογιών Πληροφορικής και Επικοινωνιών.
* Εξειδικευμένη κατάρτιση των εκπαιδευτικών επαγγελματικής εκπαίδευσης στα νέα αναλυτικά προγράμματα που θα αναπτυχθούν, συμπεριλαμβανομένων και των νέων ψηφιακών προγραμμάτων.
* Εκστρατεία ενημέρωσης και δημοσιότητας.

**Ενίσχυση της Εκπαίδευσης σε Υποβαθμισμένες Περιοχές**

Στο πλαίσιο βελτίωσης της ελκυστικότητας του συστήματος εκπαίδευσης, προωθείται η ενίσχυση της εκπαίδευσης που παρέχεται σε συγκεκριμένα σχολικά συμπλέγματα (Ζώνες Εκπαιδευτής Προτεραιότητας, ΖΕΠ). Η κάθε ΖΕΠ αποτελείται από σχολεία πρωτοβάθμιας και δευτεροβάθμιας εκπαίδευσης σε συγκεκριμένες υποβαθμισμένες περιοχές με πληθυσμό χαμηλού κοινωνικοοικονομικού και εκπαιδευτικού επιπέδου. Τα κριτήρια που καθιστούν τα σχολικά αυτά συμπλέγματα ως ΖΕΠ είναι ψηλό ποσοστό σχολικής αποτυχίας των μαθητών, λειτουργικό αναλφαβητισμό, ψηλό ποσοστό αλλοδαπών ή αλλόγλωσσων μαθητών, μεγάλο αριθμό σχολικής διαρροής καθώς και περιστατικών βίας και παραβατικότητας. Στο πλαίσιο αυτής της παρέμβασης προωθούνται οι ακόλουθες ενδεικτικές δράσεις:

* Ανάπτυξη και εφαρμογή ειδικών εκπαιδευτικών προγραμμάτων στη μητρική γλώσσα των ξενόγλωσσων μαθητών.
* Ανάπτυξη εξειδικευμένων αναλυτικών προγραμμάτων.
* Ανάπτυξη εξειδικευμένου εκπαιδευτικού υλικού και μεθοδολογιών.
* Εξειδικευμένη κατάρτιση εκπαιδευτικών.
* Ανάπτυξη και εισαγωγή προγραμμάτων καταπολέμησης ρατσισμού και ξενοφοβίας.
* Βελτίωση του σχολικού εξοπλισμού.
* Εξωσχολικές δραστηριότητες.
* Ανάπτυξη και εισαγωγή συμβουλευτικών προγραμμάτων και προγραμμάτων καθοδήγησης με στόχο την ενδυνάμωση της συνεργασίας της οικογένειας με το σχολείο.

**Ανάπτυξη Συστήματος Επαγγελματικών Προσόντων**

Η παρέμβαση αυτή στοχεύει στην αναβάθμιση των γνώσεων και δεξιοτήτων του εργατικού δυναμικού και τη διευκόλυνση της προσβασιμότητας και της κινητικότητας στην αγορά εργασίας και στη βελτίωση της ποιότητας της κατάρτισης. Η σταδιακή εγκαθίδρυση και λειτουργία του Συστήματος Επαγγελματικών Προσόντων προωθείται μέσω των ακόλουθων δράσεων:

* Ορισμός Προτύπων Επαγγελματικών Προσόντων.
* Απονομή επαγγελματικών προσόντων, η οποία περιλαμβάνει διάγνωση, αξιολόγηση και πιστοποίηση των υποψηφίων.
* Μελέτες που στοχεύουν στην επέκταση και βελτίωση του Συστήματος Επαγγελματικών Προσόντων και την αξιοποίηση των Προτύπων Επαγγελματικών Προσόντων που αναπτύσσονται από τα κύρια υποσυστήματα παροχής αρχικής επαγγελματικής εκπαίδευσης και κατάρτισης.

**Βελτίωση των δεξιοτήτων των εκπαιδευτικών δευτεροβάθμιας εκπαίδευσης**

Η κατάρτιση του εκπαιδευτικού προσωπικού κρίνεται αναγκαία για την επιτάχυνση και στήριξη της μεταρρύθμισης στην δευτεροβάθμια εκπαίδευση. Η απόκτηση των απαραίτητων δεξιοτήτων από τους εκπαιδευτικούς, αποτελεί βασική προτεραιότητα της Εκπαιδευτικής Μεταρρύθμισης ειδικά όσον αφορά την ελκυστικότητα της δευτεροβάθμιας εκπαίδευσης και την προσαρμογή της στην κοινωνία της γνώσης με την εισαγωγή των ΤΠΕ και με την ανάπτυξη των δεξιοτήτων δια βίου μάθησης των μαθητών. Πιο συγκεκριμένα, στο πλαίσιο αυτής της παρέμβασης προωθούνται οι ακόλουθες ενδεικτικές δράσεις:

* Ανάπτυξη και εφαρμογή προγράμματος αρχικής κατάρτισης εκπαιδευτικών διάρκειας ενός έτους με στόχο την προετοιμασία των εκπαιδευτικών για την ένταξη τους στη δευτεροβάθμια εκπαίδευση.
* Συνεχής κατάρτιση εκπαιδευτικών στη δευτεροβάθμια εκπαίδευση μέσω εξειδικευμένων προγραμμάτων κατάρτισης, σεμιναρίων, κλπ., με στόχο την βελτίωση των ικανοτήτων τους και την αναβάθμιση των δεξιοτήτων τους στην εφαρμογή σύγχρονων μεθόδων και τεχνικών στη μαθησιακή διαδικασία.

**Ενίσχυση των Δραστηριοτήτων και Προγραμμάτων Δια Βίου Μάθησης για Ενήλικες**

Με στόχο την αύξηση της συμμετοχής των ενηλίκων σε Προγράμματα Δια Βίου Μάθησης και την ίση πρόσβαση όλων στην ανώτερη εκπαίδευση και κατάρτιση, οι ακόλουθες δραστηριότητες προωθούνται με ιδιαίτερη έμφαση στη χρήση Τεχνολογιών Πληροφορικής και Επικοινωνιών και μεθόδων μάθησης εξ’ αποστάσεως:

* Ανάπτυξη προγραμμάτων κατάρτισης και δραστηριοτήτων επιμόρφωσης για ενήλικες σε Ιδρύματα Εκπαίδευσης και Επιμόρφωσης του Υπουργείου Παιδείας και Πολιτισμού και σε Ιδρύματα Κατάρτισης του Υπουργείου Εργασίας και Κοινωνικών Ασφαλίσεων για την αναβάθμιση των γνώσεων και ικανοτήτων του εργάσιμου πληθυσμού και ιδιαίτερα του μεγαλύτερου σε ηλικία εργάσιμου πληθυσμού, με στόχο την επιμήκυνση της εργασιακής τους ζωής. Στα πλαίσια αυτά προωθούνται, μεταξύ άλλων, προγράμματα κατάρτισης σε θέματα τουρισμού..
* Ίδρυση και Λειτουργία Μεταλυκειακών Ινστιτούτων Επαγγελματικής Εκπαίδευσης και Κατάρτισης. Η ανάγκη για υλοποίηση της παρέμβασης αυτής προέκυψε μέσα από τις Συστάσεις του Συμβουλίου για το ΕΠΜ 2011 για βελτίωση της σύνδεσης των προγραμμάτων εκπαίδευσης και κατάρτισης με τις ανάγκες της αγοράς εργασίας. Σκοπός των Μεταλυκειακών Ινστιτούτων Επαγγελματικής Εκπαίδευσης και Κατάρτισης είναι η παροχή υψηλής ποιότητας προγραμμάτων εκπαίδευσης και κατάρτισης σε αναπτυσσόμενους τομείς της οικονομίας οι οποίοι παρουσιάζουν μεγάλη ζήτηση στην αγορά εργασίας. Η παρέμβαση αυτή συμβάλλει επίσης στην ενίσχυση της δια βίου μάθησης αφού απευθύνεται τόσο σε απόφοιτους σχολών Μέσης εκπαίδευσης σε τομείς οι οποίοι δεν προσφέρονται σε μεταλυκειακό επίπεδο από άλλες σχολές ή δημόσιους οργανισμούς, όσο και σε απόφοιτους του Συστήματος Μαθητείας.
* Η Λειτουργία Εσπερινής Τεχνικής Σχολής στη Λεμεσό εμπίπτει επίσης στα πλαίσια των Συστάσεων του Συμβουλίου για το ΕΠΜ 2011. Σκοπός της εσπερινής Τεχνικής Σχολής Λεμεσού είναι να προσφέρει τη δυνατότητα σε άτομα όλων των ηλικιών, φύλων και εκπαιδευτικού επιπέδου να συμπληρώσουν τη φοίτηση τους στη Μέση Τεχνική Εκπαίδευση. Η παρέμβαση αυτή συμβάλλει στη διασύνδεση των προγραμμάτων εκπαίδευσης και κατάρτισης με τις ανάγκες της αγοράς εργασίας, στη βελτίωση της πρόσβασης στην επαγγελματική εκπαίδευση και κατάρτιση ιδίως σε άτομα χαμηλών προσόντων και κατ΄επέκταση στην προώθηση της δια βίου μάθησης.

**Δικαιούχοι / Ωφελούμενοι των Παρεμβάσεων του Στόχου**

Δικαιούχοι για την υλοποίηση των δράσεων για την επίτευξη αυτού του στόχου δύνανται να είναι:

* Δημόσιοι φορείς (π.χ. Υπουργείο Παιδείας και Πολιτισμού, Υπουργείο Εργασίας και Κοινωνικών Ασφαλίσεων, κ.α.)
* Ημικρατικοί Οργανισμοί (π.χ. Αρχή Ανάπτυξης Ανθρώπινου Δυναμικού)
* Πανεπιστήμια
* Επιχειρήσεις

Άμεσα ωφελούμενοι από τις παρεμβάσεις που συμβάλλουν στον συγκεκριμένο στόχο, δύνανται να είναι:

* Μαθητές
* Νέοι που εξέρχονται πρόωρα από το τυπικό σύστημα εκπαίδευσης
* Απόφοιτοι σχολών Μέσης Εκπαίδευσης
* Εκπαιδευτικοί, υποψήφιοι εκπαιδευτικοί
* Φοιτητές
* Εργαζόμενοι
* Άνεργοι

*Β) Ειδικός Στόχος: Βελτίωση της προσαρμοστικότητας των επιχειρήσεων και των εργαζομένων στις ανάγκες της αγοράς και του παραγωγικού / οικονομικού περιβάλλοντος και σύνδεση τους με την τριτοβάθμια εκπαίδευση*

Η επίτευξη αυτού του στόχου προωθείται μέσω μίας σειράς επιλεγμένων και στοχευμένων δράσεων που σκοπό έχει την επιτάχυνση της προσαρμοστικότητας των πολύ μικρών επιχειρήσεων και των ΜΜΕ και του προσωπικού τους, καθώς και των αυτοαπασχολούμενων, στις ραγδαία μεταβαλλόμενες τεχνολογικές εξελίξεις, στις αλλαγές στη διάρθρωση της παραγωγής καθώς και στις αλλαγές στις μεθόδους οργάνωσης της εργασίας. Η προσαρμοστικότητα των επιχειρήσεων και του εργατικού δυναμικού θα ενδυναμωθεί περαιτέρω με την ενίσχυση της συνεργασίας και σύνδεσής τους με τα Πανεπιστήμια. Πιο συγκεκριμένα, προωθούνται οι ακόλουθες ενδεικτικές δράσεις:

**Καθοδήγηση και Εφαρμογή Προγραμμάτων Ανάπτυξης Ανθρώπινου Δυναμικού στις Πολύ Μικρές Επιχειρήσεις (1-4 εργαζόμενους)**

Υποστήριξη πολύ μικρών επιχειρήσεων (1-4 εργαζόμενους) στους δευτερογενείς και τριτογενείς τομείς οικονομικής δραστηριότητας, με την παροχή των κατάλληλων συμβουλευτικών υπηρεσιών, συμπεριλαμβανομένων διαγνώσεων των ιδιαίτερων αναγκών της κάθε επιχείρησης και υπηρεσιών ανάπτυξης ανθρώπινων πόρων και κατάρτισης (με έμφαση στην κατάρτιση στον χώρο εργασίας - On–the–Job Training) με στόχο την αποτελεσματικότερη χρήση του προσωπικού τους και τη δημιουργία καλύτερων προοπτικών για την ανάπτυξη των επιχειρήσεων.

**Βελτίωση της Διαχείρισης Ανθρώπινων Πόρων και της Παραγωγικότητας των ΜΜΕ**

Η παρέμβαση αυτή προωθεί κυρίως τις ακόλουθες δράσεις στις ΜΜΕ των δευτερογενών και τριτογενών τομέων οικονομικής δραστηριότητας:

* Διαγνωστική μελέτη του επιπέδου παραγωγικότητας των ΜΜΕ.
* Παροχή συμβουλευτικών υπηρεσιών, καθοδήγηση και κατάρτιση για τη βελτίωση της παραγωγικότητας.
* Ανάπτυξη και κατάρτιση ανθρώπινου δυναμικού.
* Χρηματοδότηση της αντικατάστασης θέσεων εργασίας χαμηλής προστιθέμενης αξίας/παραγωγικότητας με θέσεις εργασίας υψηλής προστιθέμενης αξίας/παραγωγικότητας.

**Διασύνδεση Πανεπιστημίων με τον Επιχειρηματικό Κόσμο.**

Στο πλαίσιο της προσαρμογής της τριτοβάθμιας εκπαίδευσης στις ανάγκες της αγοράς εργασίας και γενικότερα της οικονομίας προωθούνται παρεμβάσεις που συνδέουν τα Πανεπιστήμια με την αγορά εργασίας και τις επιχειρήσεις. Η παρέμβαση αυτή επιτυγχάνεται κυρίως μέσω των ακόλουθων ενδεικτικών δράσεων:

* Δημιουργία Γραφείων Επαγγελματικού Προσανατολισμού και Γραφείων Σύνδεσης με επιχειρήσεις στα Πανεπιστήμια.
* Τοποθετήσεις μικρής διάρκειας φοιτητών σε επιχειρήσεις (internship).
* Προώθηση δικτύων συνεργασίας μεταξύ των Πανεπιστημίων, των επιχειρήσεων, των κοινωνικών εταίρων και επαγγελματικών οργανισμών.

**Εισαγωγή Καλών Πρακτικών στην Ανάπτυξη Ανθρώπινου Δυναμικού στις Επιχειρήσεις**

Η δράση αυτή στοχεύει στην πιστοποίηση επιχειρήσεων στη βάση προτύπου ποιότητας που αφορά διαδικασίες, συστήματα, και πρακτικές στον τομέα διεύθυνσης ανθρώπινου δυναμικού. Στα πλαίσια αυτά η παρέμβαση περιλαμβάνει παροχή συμβουλευτικών υπηρεσιών, συμπεριλαμβανομένων της αξιολόγηση των αναγκών της επιχείρησης και την προώθηση των απαραίτητων ενεργειών για την πιστοποίηση της επιχείρησης.

**Εκπαιδευτική Στήριξη των Κυπριακών Επιχειρήσεων σε Θέματα Ηλεκτρονικού Επιχειρείν**

Στοχεύει στην εξοικείωση στελεχών επιχειρήσεων με την ψηφιακή οικονομία ετσι ώστε να αποκτήσουν τη δυνατότητα να αξιοποιήσουν τις ευκαιρίες που προσφέρει το διαδίκτυο και το ηλεκτρονικό επιχειρείν (e-Business). Η παρέμβαση αυτή επιτυγχάνεται κυρίως μέσω των ακόλουθων ενδεικτικών δράσεων:

* Επιμορφωτικά προγράμματα μικρής διάρκειας για επιχειρηματίες.
* Δημιουργία εκπαιδευτικού υλικού σε έντυπη και ψηφιακή μορφή.
* Συμβουλευτικές υπηρεσίες.

**Καθοδήγηση και Στήριξη των ΜΜΕ σε Θέματα Εργασιακών Σχέσεων**

Υποστήριξη ΜΜΕ σε θέματα εργασιακών σχέσεων και της ανάγκης ορθής και αποτελεσματικής εφαρμογής του εργασιακού νομοθετικού και θεσμικού πλαισίου. Η παρέμβαση αυτή θα επιτευχθεί κυρίως μέσω των ακόλουθων ενδεικτικών δράσεων:

* Έρευνα που θα αναδεικνυεί τις ελλείψεις στην κατανόηση και ορθή εφαρμογή του νομοθετικού και θεσμικού πλαισίου.
* Εκπόνηση εγχειριδίων για σημαντικά εργασιακά ζητήματα.
* Εκπαίδευση λειτουργών εργασιακών σχέσεων.
* Παροχή συμβουλευτικών υπηρεσιών.

**Δικαιούχοι / Ωφελούμενοι των Παρεμβάσεων του Στόχου**

Δικαιούχοι για την υλοποίηση δράσεων για την επίτευξη αυτού του στόχου, δύνανται να είναι:

* Δημόσιοι φορείς (π.χ. Υπουργείο Εργασίας και Κοινωνικών Ασφαλίσεων. Υπουργείο Παιδείας και Πολιτισμού κ.α.)
* Ημικρατικοί Οργανισμοί (π.χ. ΑνΑΔ)
* Πανεπιστήμια
* Κοινωνικοί Εταίροι

Άμεσα ωφελούμενοι από τις δράσεις που συμβάλλουν στον συγκεκριμένο στόχο, δύνανται να είναι:

* Επιχειρηματίες
* Εργαζόμενοι
* Φοιτητές

*Γ) Ειδικός Στόχος: Αναβάθμιση της διοικητικής ικανότητας του δημόσιου τομέα και των παρεχόμενων υπηρεσιών*

Για την επίτευξη αυτού του ειδικού στόχου προωθούνται προγράμματα για αναβάθμιση της λειτουργίας και βελτίωση της αποτελεσματικότητας της δημόσιας διοίκησης, στο πλαίσιο της ενδυνάμωσης της ανταγωνιστικότητας της οικονομίας και προώθησης πολιτικών κοινωνικής συνοχής, προώθησης της αναβάθμισης της εκπαίδευσης καθώς και της επέκτασης της απασχόλησης. Επίσης προωθείται η παροχή εξειδικευμένης κατάρτισης κυρίως για την ανάπτυξη της στρατηγικής, διοικητικής και ηγετικής ικανότητας της κυπριακής δημόσιας υπηρεσίας, καθώς και την αναβάθμιση των δεξιοτήτων του προσωπικού της Τοπικής Αυτοδιοίκησης. Πιο συγκεκριμένα προωθούνται οι ακόλουθες δράσεις:

**Αναδιοργάνωση Κύριων Υπηρεσιών Δημόσιας Διοίκησης**:

Προωθούνται δράσεις για την αναδιοργάνωση και τη βελτίωση των διοικητικών δομών του Τμήματος Δημόσιας Διοίκησης και Προσωπικού στο Υπουργείο Οικονομικών μέσω των πιο κάτω ενδεικτικών δράσεων:

* Εκπόνηση και εφαρμογή Επιχειρησιακού Σχεδίου για την αναδιοργάνωση, τη βελτίωση της διοικητικής ικανότητας, καθώς και την απλοποίηση των διαδικασιών της εμπλεκόμενης Υπηρεσίας.
* Ανάπτυξη λογισμικών συστημάτων για την καλύτερη διαχείριση των πληροφοριών, ανάλυση στατιστικών δεδομένων καθώς και την αύξηση της αποδοτικότητας και της αποτελεσματικότητας της εμπλεκόμενης Υπηρεσίας.
* Στοχευμένη κατάρτιση του προσωπικού της εμπλεκόμενης Υπηρεσίας στα πλαίσια των επιχειρούμενων θεσμικών και οργανωτικών αλλαγών.

Στα πλαίσια της συμφωνίας μεταξύ Κυπριακής Δημοκρατίας και Τρόικας και των απαιτήσεων που περιλήφθηκαν στο “Πρόγραμμα Οικονομικής Βοήθειας από τον Ευρωπαϊκό Μηχανισμό Σταθερότητας” υλοποιείται μελέτη από ανεξάρτητο μελετητή αναφορικά με τον εκσυγχρονισμό/αναδιαμόρφωση της δημόσιας διοίκησης.

**Κατάρτιση του προσωπικού της Δημόσιας Υπηρεσίας και της Τοπικής Αυτοδιοίκησης**

* Εκπόνηση μελέτης διάγνωσης των αναγκών μάθησης στους τομείς της στρατηγικής, της διοικητικής και της ηγεσίας καθώς και της στρατηγικής διοίκησης του προσωπικού του δημόσιου τομέα.
* Σχεδιασμός και εφαρμογή προγραμμάτων κατάρτισης για την ενίσχυση της στρατηγικής, διοικητικής και ηγετικής ικανότητας της Δημόσιας Διοίκησης στη βάση των αποτελεσμάτων της μελέτης διάγνωσης των αναγκών.
* Παροχή στήριξης των καταρτιζόμενων μέσω των μεθόδων του Coaching και Mentoring.
* Ανάπτυξη της ηλεκτρονικής μάθησης.
* Ανάπτυξη προγραμμάτων κατάρτισης του προσωπικού των Αρχών Τοπικής Αυτοδιοίκησης με βάση τις ανάγκες του σε θέματα κατάρτισης.

**Δικαιούχοι / Ωφελούμενοι των Παρεμβάσεων του Στόχου**

Δικαιούχοι για την υλοποίηση δράσεων για την επίτευξη αυτού του στόχου, δύνανται να είναι:

* Δημόσιοι φορείς (π.χ. Υπουργείο Οικονομικών
* Ημικρατικοί Οργανισμοί
* Τοπική Αυτοδιοίκηση

Άμεσα ωφελούμενοι από τις δράσεις που συμβάλλουν στον συγκεκριμένο στόχο, δύνανται να είναι:

* Λειτουργοί του ευρύτερου δημόσιου τομέα
* Στελέχη της Τοπικής Αυτοδιοίκησης

### Χρηματοδοτική Βαρύτητα

Ο προϋπολογισμός του συγκεκριμένου Άξονα αντιπροσωπεύει το 52% του συνολικού προϋπολογισμού της κοινοτικής συνδρομής του Προγράμματος.

### Ρήτρα Ευελιξίας

Στο συγκεκριμένο Άξονα Προτεραιότητας δύναται να γίνει χρήση της ρήτρας του άρθρου 34 του Κανονισμού (ΕΚ) αριθ. 1083/2006 του Συμβουλίου, περί δυνατότητας χρηματοδότησης κατά συμπληρωματικό τρόπο μέχρι 10% της κοινοτικής συνδρομής του Άξονα Προτεραιότητας, για τη χρηματοδότηση δράσεων που σχετίζονται με το Σύστημα Μαθητείας ή / και την Επαγγελματική Εκπαίδευση. Οι δράσεις αυτές περιλαμβάνουν κυρίως προμήθεια εξοπλισμού και ενδεχόμενες κτιριακές υποδομές, οι οποίες εμπίπτουν στο πεδίο συνδρομής του ΕΤΠΑ και κρίνονται απόλυτα συμπληρωματικές και απαραίτητες για την ικανοποιητική υλοποίηση των εν λόγω δράσεων για εκσυγχρονισμό και αναβάθμιση του Συστήματος Μαθητείας και της βελτίωσης της Επαγγελματικής Εκπαίδευσης. Οι δράσεις αυτές θα παρακολουθούνται στα πλαίσια του συστήματος παρακολούθησης του Προγράμματος.

### Κρατικές Ενισχύσεις

Στα πλαίσια αυτού του Άξονα θα δίνονται Κρατικές Ενισχύσεις, στα πλαίσια των Απαλλακτικών Κανονισμών (Block Exemptions) ή/και ΄Ησσονος Σημασίας Ενισχύσεις (De Minimis)

### Δείκτες Μέτρησης / Εκτίμησης Εκροών (Πραγματοποίησης) και Αποτελέσματος

***ΔΕΙΚΤΕΣ ΕΚΡΟΩΝ***

|  |  |  |  |  |  |
| --- | --- | --- | --- | --- | --- |
| **α/α** | **ΔΕΙΚΤΗΣ** | **ΜΟΝΑΔΑ ΜΕΤΡΗΣΗΣ** | **ΤΙΜΗ ΒΑΣΗΣ** | **ΤΙΜΗ ΣΤΟΧΟΣ**  **2015[[17]](#footnote-17)** | **ΟΡΙΣΜΟΣ / ΠΑΡΑΔΟΧΕΣ** |
| 1 | Μαθητευόμενοι που είναι ενταγμένοι στη Νέα Σύγχρονη Μαθητεία | Αριθμός | 0 | 200 | Η τιμή βάσης είναι μηδέν (0) δεδομένου ότι η Νέα Σύγχρονη Μαθητεία τέθηκε σε εφαρμογή υπό τη νέα της μορφή το Νοέμβριο του 2012. φοιτούσαν στο Σύστημα Μαθητείας την περίοδο 2008-09.  Η τιμή στόχος είναι ο αριθμός των μαθητευόμενων που θα φοιτούν στη Νέα Σύγχρονη Μαθητεία στο τέλος της προγραμματικής περιόδου. Η τιμή στόχος περιλαμβάνει προπαρασκευαστική και κύριο κορμό μαθητείας.  Πηγή: Κέντρο Παραγωγικότητας, Υπουργείο Εργασίας και Κοινωνικών Ασφαλίσεων |
| 2 | Πρότυπα Επαγγελματικά Προσόντα | Αριθμός | 5 | 70 | Η τιμή βάσης αποτελεί τα πρότυπα επαγγελματικά προσόντα που έχουν αναπτυχθεί μέχρι το 2006.  Η τιμή στόχος είναι ο επιπλέον συνολικός αριθμός προτύπων επαγγελματικών προσόντων που θα αναπτυχθεί μέχρι το τέλος της προγραμματικής περιόδου.  Πηγή: Αρχή Ανάπτυξης Ανθρώπινου Δυναμικού |
| 3 | Εκπαιδευτικοί δευτεροβάθμιας εκπαίδευσης που συμμετέχουν σε προγράμματα:  – Αρχικής κατάρτισης  - Συνεχιζόμενης κατάρτισης | Αριθμός | -0  0 | 1981  4.000 | Η τιμή βάσης είναι μηδέν (0).Ενδεικτικά αναφέρεται ότι, ο αριθμός των εκπαιδευτικών που δυνητικά μπορούν να συμμετέχουν στα προγράμματα συνεχιζόμενης κατάρτισης ανέρχεται στις 12.000. Η τιμή στόχος αντιστοιχεί στον αριθμό των εκπαιδευτικών που θα καταρτιστούν μέχρι το τέλος της προγραμματικής περιόδου.  Πηγή: Υπουργείο Παιδείας και Πολιτισμού |
| 4 | Επιχειρήσεις (ΠΜΕ και ΜΜΕ) που συμμετέχουν σε προγράμματα εξειδικευμένης καθοδήγησης, συμβουλευτικών υπηρεσιών και κατάρτισης | Αριθμός | 0 | 1.450 | Η τιμή βάσης είναι μηδέν (0). Ενδεικτικά αναφέρεται ότι, το σύνολο των ΠΜΕ και ΜΜΕ που δύναται να αξιοποιήσουν τα εν λόγω προγράμματα είναι 23.000 (15.000 ΠΜΕ και 8.000 ΜΜΕ). Η εκτίμηση της ομάδας στόχου έγινε με βάση την Απογραφή Επιχειρήσεων του 2005.  Η τιμή στόχος αντιστοιχεί στον αριθμό των επιχειρήσεων που θα συμμετέχουν στα εν λόγω προγράμματα.  Πηγή: Αρχή Ανάπτυξης Ανθρώπινου Δυναμικού |
| 5 | Δημόσιοι Λειτουργοί που συμμετέχουν σε προγράμματα κατάρτισης για την απόκτηση δεξιοτήτων στους τομείς της στρατηγικής, διοικητικής και ηγετικής ικανότητας | Αριθμός | 0 | 2.500 | Η τιμή βάσης είναι μηδέν (0). Η εκτίμηση του συνολικού αριθμού των Δημόσιων Λειτουργών που πληρούν τα κριτήρια συμμετοχής στα προγράμματα κατάρτισης ανέρχεται στις 4.000. Η τιμή στόχος αντιστοιχεί στον αριθμό των δημόσιων Λειτουργών που θα καταρτιστούν μέχρι το τέλος της προγραμματικής περιόδου.  Πηγή: Κυπριακή Ακαδημία Δημόσιας Διοίκησης |
| 6 | Δημιουργία/Ενίσχυση Ζωνών Εκπαιδευτικής Προτεραιότητας | Αριθμός | 3 | 8 | Η τιμή βάσης αντιστοιχεί στον αριθμό των ΖΕΠ που έχουν δημιουργηθεί και λειτουργούν μέχρι το 2007. Η τιμή στόχος είναι αθροιστικά ο αριθμός των ΖΕΠ που προβλέπεται να λειτουργούν μέχρι το τέλος της προγραμματικής περιόδου. Πηγή: Υπουργείο Παιδείας και Πολιτισμού |
| 7 | Ενήλικες που συμμετέχουν σε δραστηριότητες και προγράμματα Δια Βίου Μάθησης | Αριθμός | 0 | 680 | Η τιμή βάσης είναι μηδέν (0). Η τιμή στόχος αντιστοιχεί στο συνολικό αριθμό ενηλίκων που θα φοιτήσουν στα Μεταλυκειακά Ινστιτούτα Επαγγελματικής Εκπαίδευσης και Κατάρτισης καθώς και στην εσπερινή Τεχνική Σχολή Λεμεσού.  Πηγή: Υπουργείο Παιδείας και Πολιτισμού |

***ΔΕΙΚΤΕΣ ΑΠΟΤΕΛΕΣΜΑΤΩΝ***

|  |  |  |  |  |  |
| --- | --- | --- | --- | --- | --- |
| **α/α** | **ΔΕΙΚΤΗΣ** | **ΜΟΝΑΔΑ ΜΕΤΡΗΣΗΣ** | **ΤΙΜΗ ΒΑΣΗΣ** | **ΤΙΜΗ ΣΤΟΧΟΣ**    **2015** | **ΟΡΙΣΜΟΣ / ΠΑΡΑΔΟΧΕΣ** |
| 1 | Εγγεγραμένοι μαθητές στη Νέα Σύγχρονη Μαθητεία που λαμβάνουν πιστοποιητικό φοίτησης | Ποσοστό | 0 | 70 | Η τιμή βάσης είναι μηδέν (0) δεδομένου ότι η Νέα Σύγχρονη Μαθητεία λειτούργησε για πρώτη φορά υπό τη νέα της μορφή το Νοέμβριο του 2012.  Η τιμή στόχος αντιστοιχεί στο ποσοστό των μαθητευόμενων της Νέας Σύγχρονης Μαθητείας που θα ολοκληρώσουν τη φοίτησή τους και θα λάβουν πιστοποιητικό φοίτησης.  Πηγή: Κέντρο Παραγωγικότητας, Υπουργείο Εργασίας και Κοινωνικών Ασφαλίσεων |
| 2 | Επιχειρήσεις (ΠΜΕ και ΜΜΕ) που ολοκληρώνουν όλα τα στάδια των προγραμμάτων εξειδικευμένης καθοδήγησης, συμβουλευτικών υπηρεσιών και κατάρτισης. | Αριθμός | 0 | 1.160 | Η τιμή βάσης είναι μηδέν (0). Σημειώνεται ότι, το σύνολο των επιχειρήσεων (ΠΜΕ και ΜΜΕ) που αναμένεται να συμμετέχουν στα εν λόγω προγράμματα ανέρχεται σε 1.450.  Η τιμή στόχος είναι ο αριθμός των επιχειρήσεων που αναμένεται να ολοκληρώσουν όλα τα στάδια των εν λόγω προγραμμάτων και αντιστοιχεί σε ποσοστό 80% των δυνητικών συμμετεχόντων.  Πηγή: Αρχή Ανάπτυξης Ανθρώπινου Δυναμικού |
| 3 | Δημόσιοι λειτουργοί που θα ολοκληρώσουν με επιτυχία τα προγράμματα κατάρτισης | Αριθμός | 0 | 2.000 | Η τιμή βάσης είναι μηδέν (0). Σημειώνεται ότι, ο συνολικός αριθμός των δημοσίων λειτουργών που δύναται να καταρτιστούν στα πλαίσια του Επιχειρησιακού Προγράμματος μέχρι το τέλος της προγραμματικής περιόδου ανέρχεται στις 2.500.  Η τιμή στόχος είναι ο αριθμός των δημόσιων λειτουργών που αναμένεται να ολοκληρώσουν με επιτυχία τα προγράμματα κατάρτισης και αντιστοιχεί στο 80% των δυνητικών συμμετεχόντων.  Πηγή: Κυπριακή Ακαδημία Δημόσιας Διοίκησης |
| 4 | Υπηρεσίες που θα αναδιοργανωθούν σύμφωνα με Απόφαση του Υπουργικού Συμβουλίου | Αριθμός | 0 | 1 | Η τιμή στόχος (1) αφορά στο Τμήμα Δημόσιας Διοίκησης και Προσωπικού που αναδιοργανώνεται με βάση Απόφαση του Υπουργικού Συμβουλίου. |

## Aξονας Προτεραιότητας 2: ΔΙΕΥΡΥΝΣΗ ΤΗΣ ΑΓΟΡΑΣ ΕΡΓΑΣΙΑΣ ΚΑΙ ΚΟΙΝΩΝΙΚΗ ΣΥΝΟΧΗ

### Σκοπιμότητα

Η αγορά εργασίας της Κύπρου επηρεάστηκε αρνητικά από τις επιπτώσεις της παγκόσμιας οικονομικής και χρηματοπιστωτικής κρίσης. Οι σημαντικότερες αρνητικές επιπτώσεις στην αγορά εργασίας είναι η αύξηση της ανεργίας συνολικά και ιδιαίτερα των νέων και των ανδρών, ενώ αυξήθηκε το ποσοστό συμμετοχής στην αγορά εργασίας. Παράλληλα, ακόμα και σε θετικούς συνολικούς δείκτες της αγοράς εργασίας, τα μεγέθη διαφοροποιούνται σημαντικά, σε ορισμένες περιπτώσεις, με αρνητική κατεύθυνση για συγκεκριμένες πληθυσμιακές ομάδες, όπως νέους, γυναίκες και κοινωνικά ευπαθείς ομάδες.

Πιο συγκεκριμένα, από την ανάλυση της υφιστάμενης κατάστασης λαμβάνονται υπόψη τα ακόλουθα:

* Χαμηλά ποσοστά συμμετοχής των γυναικών στην αγορά εργασίας και στην απασχόληση σε σύγκριση με τα αντίστοιχα των ανδρών.
* Ψηλό ποσοστό ανεργίας των νέων (15-24) σε σχέση με το συνολικό ποσοστό ανεργίας, ενώ παρουσιάζει έντονη αυξητική τάση.
* Σύμφωνα με την ΕΣΠΕ, 2006–2008 ορισμένες ομάδες του πληθυσμού, μεταξύ άλλων, οι ηλικιωμένοι, τα άτομα με αναπηρίες, οι οικογένειες με σοβαρά κοινωνικά ή άλλα προβλήματα, αντιμετωπίζουν ιδιαίτερες δυσχέρειες στην κοινωνική και εργασιακή τους ενσωμάτωση.

Με δεδομένες τις πιο πάνω διαρθρωτικές αδυναμίες, καθώς και τις δομικές αλλαγές στις οικονομικές δραστηριότητες, τις ραγδαίες αλλαγές στην τεχνολογία και τις μετατοπίσεις των απαιτήσεων σε εξειδικευμένες θέσεις εργασίας, η εξασφάλιση νέων και η διατήρηση υφιστάμενων θέσεων εργασίας απαιτεί συνεχή αναβάθμιση και αναπροσαρμογή των δεξιοτήτων, ανάλογα με τις εκάστοτε ανάγκες της αγοράς.

Πρόσθετα, προκειμένου να λειτουργήσει αποτελεσματικά η αγορά εργασίας, χωρίς διακρίσεις και να επιτευχθεί ο στόχος της πλήρους απασχόλησης, απαιτείται η συμμετοχή όλων των πληθυσμιακών ομάδων με ίσους όρους, εξασφαλίζοντας ίσες ευκαιρίες πρόσβασης, ιδιαίτερα σ’ εκείνα τα άτομα που ανήκουν σε ομάδες πληθυσμού, οι οποίες κινδυνεύουν από κοινωνικό αποκλεισμό. Αυτό επιτυγχάνεται με την ενθάρρυνση της ένταξης ή επανένταξής τους στην αγορά εργασίας και στην απασχόληση, καθώς επίσης και με τη διευκόλυνσή τους για πρόσβαση στην εκπαίδευση και κατάρτιση.

### Στόχοι

Βασικός στόχος του Άξονα Προτεραιότητας είναι η προσέλκυση και διατήρηση περισσότερων ατόμων στην αγορά εργασίας και η ενίσχυση της κοινωνικής ενσωμάτωσης μέσω της εφαρμογής ενεργητικών πολιτικών απασχόλησης και της δημιουργίας των κατάλληλων προϋποθέσεων για την ενίσχυση της ενσωμάτωσης ευάλωτων ομάδων πληθυσμού. Ο στόχος αυτός ο οποίος συμπίπτει με τον δεύτερο Γενικό Στόχο του Προγράμματος, θα επιτευχθεί μέσω των πιο κάτω τεσσάρων ειδικών στόχων:

α) Αύξηση του εργατικού δυναμικού και της απασχόλησης των γυναικών

β) Αύξηση του εργατικού δυναμικού και της απασχόλησης των νέων

γ) Διεύρυνση και αναβάθμιση της λειτουργίας των θεσμών της αγοράς εργασίας

δ) Αύξηση των οικονομικά ενεργών και απασχολούμενων ατόμων ευπαθών κοινωνικών ομάδων.

Ο συγκεκριμένος Άξονας Προτεραιότητας επιδιώκει να βελτιώσει και να εμπλουτίσει τις Ενεργητικές Πολιτικές Απασχόλησης στοχεύοντας στη (α) δημιουργία νέων και καλύτερων θέσεων εργασίας, (β) βελτίωση της ελκυστικότητας της απασχόλησης, (γ) αύξηση της αποτελεσματικότητας και ελκυστικότητας των έργων πολιτικών απασχόλησης, βελτιώνοντας τη στόχευση τους, (δ) κινητοποίηση και δραστηριοποίηση των ανέργων και του ανενεργού εργατικού δυναμικού, (ε) ενδυνάμωση της πρόσβασης των γυναικών, των νέων και των ευάλωτων ομάδων της κοινωνίας στην απασχόληση.

### Παρεμβάσεις

Οι πιο πάνω ειδικοί στόχοι θα επιτευχθούν μέσω της υιοθέτησης ενός συνεκτικού μείγματος πολιτικής το οποίο θα περιλαμβάνει περιορισμένες παρεμβάσεις διασφαλίζοντας ικανοποιητική συνέργεια μεταξύ τους. Οι παρεμβάσεις του εν λόγω Άξονα Προτεραιότητας παρουσιάζονται πιο κάτω κατά Ειδικό Στόχο:

*Α) Ειδικός Στόχος: Αύξηση του εργατικού δυναμικού και της απασχόλησης των γυναικών*

Η επίτευξη του στόχου αυτού επιδιώκεται με τη βελτίωση της πρόσβασης στην αγορά εργασίας και την εξασφάλιση βιώσιμης απασχόλησης του εργατικού δυναμικού και ιδιαίτερα των γυναικών, μέσω δράσεων ενίσχυσης της απασχολησιμότητας του αδρανούς γυναικείου δυναμικού και συμφιλίωσης της εργασίας με την οικογενειακή ζωή, εξασφαλίζοντας παράλληλα συνθήκες / προϋποθέσεις ευελιξίας και ασφάλειας στην αγορά εργασίας. Πιο συγκεκριμένα, οι παρεμβάσεις περιλαμβάνουν:

* Προγράμματα κατάρτισης για την απόκτηση των απαραίτητων προσόντων και δεξιοτήτων για τις γυναίκες που επιθυμούν να ενταχθούν/επανενταχθούν στην αγορά εργασίας, σύμφωνα με τις ανάγκες της αγοράς εργασίας.
* Τοποθέτηση γυναικών σε επιχειρήσεις για να αποκτήσουν εργασιακή πείρα, σύμφωνα με τις ανάγκες της αγοράς εργασίας.
* Ανάπτυξη και εφαρμογή σχεδίων επιχορήγησης κοινωνικής φροντίδας για γυναίκες που επιθυμούν να συμμετάσχουν στην αγορά εργασίας και δυσκολεύονται λόγω φροντίδας εξαρτώμενων.
* Δράσεις που προωθούν την εφαρμογή ευέλικτων μορφών απασχόλησης. Μετά την εφαρμογή του πιλοτικού έργου κατά την προγραμματική περίοδο 2004-2006, η εφαρμογή ευέλικτων μορφών απασχόλησης θα προωθηθεί περαιτέρω με τις ακόλουθες ενδεικτικές δράσεις:
  + Σχεδιασμό και εφαρμογή Σχεδίου Χορηγιών για τις επιχειρήσεις για την εισαγωγή νέων θέσεων εργασίας βασισμένες σε ρυθμίσεις ευέλικτης εργασίας π.χ. ευέλικτο ωράριο, διαμοιρασμός εργασίας, τηλεργασία κλπ.
  + Εκστρατείες ενημέρωσης και δημοσιότητας.
* Σχεδιασμός και εφαρμογή σχεδίου πιστοποίησης προτύπων εργοδοτών που εφαρμόζουν καλές πρακτικές για την ισότητα των φύλων.

**Δικαιούχοι / Ωφελούμενοι των Παρεμβάσεων του Στόχου**

Δικαιούχοι για την υλοποίηση δράσεων για την επίτευξη αυτού του στόχου, δύνανται να είναι:

* Δημόσιοι φορείς (π.χ. Υπουργείο Εργασίας και Κοινωνικών Ασφαλίσεων κ.α.)
* Ημικρατικοί Οργανισμοί (π.χ. ΑνΑΔ)
* Κοινωνικοί Εταίροι

Άμεσα ωφελούμενοι από τις δράσεις που συμβάλλουν στον συγκεκριμένο στόχο, δύνανται να είναι:

* Γυναικείο αδρανές δυναμικό
* Άνεργες γυναίκες

*Β) Ειδικός Στόχος: Αύξηση του εργατικού δυναμικού και της απασχόλησης των νέων*

Με δεδομένα τα σημαντικά προβλήματα προσβασιμότητας στην αγορά εργασίας και στην απασχόληση που αντιμετωπίζουν οι νέοι, δίδεται ιδιαίτερη έμφαση στην επίτευξη αυτού του στόχου με δράσεις προώθησης της απασχολησιμότητας των νέων για την ένταξή / επανένταξή τους στην αγορά εργασίας και την εξασφάλιση θέσεων απασχόλησης. Στην κατεύθυνση της προώθησης της απασχολησιμότητας θα εφαρμοστούν προγράμματα ενίσχυσης των δεξιοτήτων και των γνώσεων των νέων μέσω της κατάρτισης, μεταξύ άλλων, στην κοινωνία της πληροφορίας, με κύρια κατεύθυνση τη βελτίωση των συνθηκών εισόδου τους στην αγορά εργασίας και στην απασχόληση. Οι κυριότερες δράσεις που προωθούνται είναι οι εξής:

* Προγράμματα κατάρτισης για ανάπτυξη των γνώσεων και δεξιοτήτων των ανέργων 18-30 ετών, σύμφωνα με τις ανάγκες της αγοράς εργασίας συμπεριλαμβανομένων των ικανοτήτων και δεξιοτήτων στις ΤΠΕ, αναζήτησης εργασίας, επικοινωνίας κλπ.
* Προγράμματα κατάρτισης για βελτίωση της απασχολησιμότητας των ανέργων πάνω από 30.
* Τοποθέτηση ανέργων 18-30 ετών σε επιχειρήσεις, ούτως ώστε να αποκτήσουν την απαραίτητη εργασιακή πείρα.
* Τοποθέτηση ανέργων από 30 ετών και άνω σε επιχειρήσεις για να αποκτήσουν την απαραίτητη εργασιακή πείρα.

**Δικαιούχοι / Ωφελούμενοι των Παρεμβάσεων του Στόχου**

Δικαιούχοι για την υλοποίηση δράσεων για την επίτευξη αυτού του στόχου, δύνανται να είναι:

* Δημόσιοι φορείς (π.χ. Υπουργείο Εργασίας και Κοινωνικών Ασφαλίσεων κ.α.)
* Ημικρατικοί Οργανισμοί (π.χ. ΑνΑΔ)

Άμεσα ωφελούμενοι από τις δράσεις που συμβάλλουν στον συγκεκριμένο στόχο, δύνανται να είναι:

* Νέοι που ανήκουν στο αδρανές δυναμικό
* Άνεργοι νέοι

*Γ) Ειδικός Στόχος: Διεύρυνση και αναβάθμιση της λειτουργίας των θεσμών της αγοράς εργασίας*

Δεδομένης της ιδιαίτερης σημασίας των θεσμών και μηχανισμών παρακολούθησης της αγοράς εργασίας, και της αποτελεσματικότητας των παρεμβάσεων εξατομικευμένης προσέγγισης, ο ειδικός αυτός στόχος στοχεύει στη βελτίωση/επέκταση των δραστηριοτήτων της ΔΥΑ, για την παροχή εξειδικευμένων και εξατομικευμένων υπηρεσιών στην αγορά εργασίας για την καταπολέμηση της ανεργίας και του κοινωνικού αποκλεισμού καθώς επίσης και για την προώθηση της απασχόλησης. Παράλληλα, στοχεύεται μικρής κλίμακας διερεύνηση / επέκταση του Δικτύου της Δημόσιας Υπηρεσίας Απασχόλησης (ΔΥΑ), για κάλυψη σε μεγαλύτερο χωρικό και διοικητικό επίπεδο των αναγκών υποστήριξης του εργατικού δυναμικού και των ανέργων. Πιο συγκεκριμένα, θα προωθηθούν οι πιο κάτω δράσεις:

* Διασφάλιση ολοκληρωμένης και αποτελεσματικής γεωγραφικής κάλυψης του δικτύου της ΔΥΑ.
* Ολοκληρωμένη προσέγγιση στη ζεύξη προσφοράς και ζήτησης που θα συνάδει πλήρως με τις ανάγκες των ανέργων, των ευάλωτων ομάδων, των ατόμων με αναπηρίες και των επιχειρήσεων.
* Εναρμόνιση και συνεχής αναβάθμιση της ποιότητας των παρεχόμενων υπηρεσιών.
* Βελτίωση της λειτουργίας του στατιστικού συστήματος με στόχο την αποτελεσματική παρακολούθηση της ροής δεδομένων μεταξύ όλων των αρμόδιων υπηρεσιών. Η λειτουργία του στατιστικού συστήματος θα επιτρέπει τη διεξαγωγή και επεξεργασία δεικτών της αγοράς εργασίας (monitoring and analysis labour market indicators).
* Ενδυνάμωση της τεχνικής και διοικητικής ικανότητας της ΔΥΑ με στόχο τη συνεχή παρακολούθηση και αξιολόγηση των πολιτικών απασχόλησης.
* Διασφάλιση της ύπαρξης των απαραίτητων δεξιοτήτων και της απαιτούμενης εμπειρογνωμοσύνης, καθώς και της συνεχούς εξειδικευμένης κατάρτισης που απαιτείται για την αποτελεσματική λειτουργία του δικτύου της ΔΥΑ.
* Επέκταση και συνεχής βελτίωση των μεθοδολογικών εργαλείων για την παρακολούθηση της προσφοράς και ζήτησης προσόντων και ικανοτήτων στην αγορά εργασίας.
* Ενδυνάμωση της συνεργασίας της ΔΥΑ με τις Τοπικές Αρχές Αυτοδιοίκησης και τους κοινωνικούς εταίρους.

**Δικαιούχοι / Ωφελούμενοι των Παρεμβάσεων του Στόχου**

Δικαιούχος για την υλοποίηση δράσεων για την επίτευξη αυτού του στόχου, είναι κυρίως το Τμήμα Εργασίας του Υπουργείου Εργασίας και Κοινωνικών Ασφαλίσεων.

Άμεσα ωφελούμενοι από τις δράσεις δύναται να είναι:

* Πληθυσμός
* Άνεργοι
* Επιχειρήσεις

*Δ) Ειδικός Στόχος: Αύξηση των οικονομικά ενεργών και απασχολούμενων ατόμων ευπαθών κοινωνικών ομάδων*

Για την επίτευξη αυτού του στόχου επιδιώκεται η προώθηση νέων ευκαιριών / δυνατοτήτων απασχόλησης ατόμων που ανήκουν σε κοινωνικά ευπαθείς ομάδες, με έμφαση στη διεύρυνση των προσπαθειών ενεργοποίησης και ενίσχυσης της εργασιακής και κοινωνικής ένταξης τους. Στο πλαίσιο αυτό προωθούνται προγράμματα ενίσχυσης των γνώσεων και δεξιοτήτων των ατόμων που ανήκουν σε ευπαθείς ομάδες του πληθυσμού για την ενίσχυση της απασχολησιμότητάς τους καθώς και της κοινωνικής ενεργοποίησής τους. Επίσης, προωθούνται δράσεις συνεχούς στήριξης και διευκόλυνσης των ατόμων αυτών και της οικογένειάς τους τόσο κατά τη διάρκεια ενίσχυσης των δεξιοτήτων τους όσο και κατά τη διάρκεια απασχόλησής τους. Πιο συγκεκριμένα, ενδεικτικά προωθούνται οι ακόλουθες δράσεις:

* Σχέδια ενθάρρυνσης των επιχειρήσεων για πρόσληψη ατόμων ευάλωτων ομάδων πληθυσμού
* Προγράμματα ενδυνάμωσης της απασχολησιμότητας των κοινωνικά ευπαθών ομάδων και ενσωμάτωσης τους στην αγορά εργασίας.
* Προγράμματα εργασιακής αποκατάστασης και κοινωνικής ενσωμάτωσης ατόμων που αντιμετωπίζουν προβλήματα κοινωνικού αποκλεισμού
* Προγράμματα εκμάθησης της ελληνικής γλώσσας σε μετανάστες και σε ξενόγλωσσους κάτοικους Κύπρου.
* Εφαρμογή νέου Συστήματος Αξιολόγησης και Λειτουργικότητας.

**Δικαιούχοι / Ωφελούμενοι**

Δικαιούχοι για την υλοποίηση των δράσεων για την επίτευξη αυτού του στόχου δύνανται να είναι:

* Δημόσιοι φορείς (π.χ. Υπουργείο Εργασίας και Κοινωνικών Ασφαλίσεων, Υπουργείο Παιδείας και Πολιτισμού κ.α)
* Αρχές Τοπικής Αυτοδιοίκησης
* ΜΚΟ

Άμεσα ωφελούμενοι από τις παρεμβάσεις που συμβάλλουν στον συγκεκριμένο στόχο, δύνανται να είναι:

* ΑΜΕΑ.
* Λήπτες δημόσιου βοηθήματος
* Μετανάστες.
* Ψυχικά ασθενείς.
* Λοιπές κοινωνικά ευπαθείς ομάδες

### Χρηματοδοτική Βαρύτητα

Ο προϋπολογισμός του συγκεκριμένου Άξονα αντιπροσωπεύει το 44% του συνολικού προϋπολογισμού της κοινοτικής συνδρομής του Προγράμματος.

### Ρήτρα Ευελιξίας

Στο συγκεκριμένο Άξονα Προτεραιότητας ενδέχεται να γίνει χρήση της ρήτρας του άρθρου 34 του Κανονισμού (ΕΚ) αριθ. 1083/2006 του Συμβουλίου, περί δυνατότητας χρηματοδότησης κατά συμπληρωματικό τρόπο μέχρι 10% της κοινοτικής συνδρομής του Άξονα Προτεραιότητας, για την ολοκλήρωση του δικτύου της Δημόσιας Υπηρεσίας Απασχόλησης (ΔΥΑ). Οι δράσεις αυτές αφορούν κυρίως αγορά εξοπλισμού και χρηματοδότηση ενδεχομένων κτιριακών υποδομών, οι οποίες εμπίπτουν στο πεδίο συνδρομής του ΕΤΠΑ και κρίνονται απόλυτα συμπληρωματικές και απαραίτητες για την ικανοποιητική υλοποίηση της παρέμβασης για την επέκταση και αναβάθμιση της ΔΥΑ*.*

### Κρατικές Ενισχύσεις

Στα πλαίσια αυτού του Άξονα θα δίνονται Κρατικές Ενισχύσεις, στα πλαίσια των Απαλλακτικών Κανονισμών (Block Exemptions) ή / και ΄Ησσονος Σημασίας Ενισχύσεις (De Minimis).

### Δείκτες Μέτρησης / Εκτίμησης Εκροών (Πραγματοποίησης) και Αποτελέσματος

***ΔΕΙΚΤΕΣ ΕΚΡΟΩΝ***

| **α/α** | **ΔΕΙΚΤΗΣ** | **ΜΟΝΑΔΑ ΜΕΤΡΗΣΗΣ** | **ΤΙΜΗ ΒΑΣΗΣ** | **ΤΙΜΗ ΣΤΟΧΟΣ**  **2015[[18]](#footnote-18)** | **ΟΡΙΣΜΟΣ / ΠΑΡΑΔΟΧΕΣ** |
| --- | --- | --- | --- | --- | --- |
| 1 | Γραφεία εργασίας που δημιουργούνται ή / και ενισχύονται | Αριθμός | 14 | 16 | Η τιμή βάσης (14) προέρχεται από τις υπάρχουσες ΔΥΑ.  Η τιμή στόχος (16) είναι ο αριθμός των Γραφείων Εργασίας τα οποία θα ενισχυθούν/ δημιουργηθούν μέχρι το τέλος της προγραμματικής περιόδου (14 υφιστάμενα και 2 νέα).  Πηγή: Τμήμα Εργασίας, Υπουργείο Εργασίας και Κοινωνικών Ασφαλίσεων |
| 2 | Οικονομικά αδρανείς γυναίκες που επωφελούνται από δράσεις κατάρτισης και απόκτησης εργασιακής πείρας | Αριθμός | 0 | 2.000 | Η τιμή βάσης είναι μηδέν (0). Σημειώνεται ότι, ο πληθυσμός των μη ενεργών γυναικών για το έτος 2005 είναι 94.000: Πηγή Eurostat EU LFS.  Η τιμή στόχος είναι ο συνολικός αριθμός των γυναικών που θα επωφεληθούν από τις δράσεις αυτές μέχρι το τέλος της προγραμματικής περιόδου.  Πηγή: Αρχή Ανάπτυξης Ανθρώπινου Δυναμικού |
| 3 | Άνεργοι που επωφελούνται από προγράμματα κατάρτισης και απόκτησης εργασιακής πείρας | Αριθμός | 0 | 2.500 | Η τιμή βάσης είναι μηδέν (0)..  Η τιμή στόχος είναι ο συνολικός αριθμός των ανέργων που θα επωφεληθούν μέχρι το τέλος της προγραμματικής περιόδου.  Σημειώνεται ότι, από το σύνολο της τιμής στόχου γύρω στα 875 άτομα που θα επωφεληθούν από τα προγράμματα κατάρτισης και απόκτησης εργασιακής πείρας αφορούν σε νέους (18-30 ετών).  Πηγή: Αρχή Ανάπτυξης Ανθρώπινου Δυναμικού |
| 4 | Άτομα ευπαθών κοινωνικά ομάδων που εντάσσονται σε προγράμματα κατάρτισης | Αριθμός | 0 | 1.000 | Η τιμή βάσης είναι μηδέν (0).Σημειώνεται ότι, τα άτομα που εξυπηρετούνται από τις Υπηρεσίες Κοινωνικής Ευημερίας (π.χ. λήπτες Δημόσιου Βοηθήματος, κ.α.) και θεωρούνται δυνητικοί επωφελούμενοι των προγραμμάτων κατάρτισης ανέρχονται σε 20.000.  Η τιμή στόχος είναι ο συνολικός αριθμός των ατόμων που ανήκουν στις ευπαθείς κοινωνικά ομάδες που θα επωφεληθούν από τα προγράμματα κατάρτισης μέχρι το τέλος της προγραμματικής περιόδου.  Πηγή: Υπηρεσίες Κοινωνικής Ευημερίας, Υπουργείο Εργασίας και Κοινωνικών Ασφαλίσεων |
| 5 | Άτομα με αναπηρία που επωφελούνται από δράσεις προώθησης στην απασχόληση | Αριθμός | 77 | 120 | Η τιμή βάσης είναι ο αριθμός των ατόμων με αναπηρία που συμμετείχαν σε δράσεις προώθησης στην απασχόληση κατά την προγραμματική περίοδο 2004-2006.  Η τιμή στόχος είναι ο συνολικός αριθμός των ατόμων με αναπηρία που θα επωφεληθούν από τις δράσεις αυτές μέχρι το τέλος της προγραμματικής περιόδου 2007-2013.  Πηγή: Τμήμα Εργασίας, Υπουργείο Εργασίας και Κοινωνικών Ασφαλίσεων |
| 6 | Άνεργα άτομα που επωφελούνται από δράσεις προώθησης στην απασχόληση | Αριθμός | 0 | 2.000 | Η τιμή στόχος αντιστοιχεί στον αριθμό των ανέργων που τοποθετούνται σε θέσεις απασχόλησης μέσα από το Έκτακτο Σχέδιο Παροχής Κινήτρων για Απασχόληση Ανέργων και το Σχέδιο επιδότησης της εργοδότησης ανέργων στη ξενοδοχειακή, επισιτιστική και εν γένει τουριστική βιομηχανία.  Πηγή: Τμήμα Εργασίας, Υπουργείο Εργασίας και Κοινωνικών Ασφαλίσεων |

***ΔΕΙΚΤΕΣ ΑΠΟΤΕΛΕΣΜΑΤΩΝ***

|  |  |  |  |  |  |
| --- | --- | --- | --- | --- | --- |
| **α/α** | **ΔΕΙΚΤΗΣ** | **ΜΟΝΑΔΑ ΜΕΤΡΗΣΗΣ** | **ΤΙΜΗ ΒΑΣΗΣ** | **ΤΙΜΗ ΣΤΟΧΟΣ**  **2015** | **ΟΡΙΣΜΟΣ / ΠΑΡΑΔΟΧΕΣ** |
| 1 | Ποσοστό των εξυπηρετούμενων από το δίκτυο της ΔΥΑ ανέργων που τοποθετούνται σε θέσεις εργασίας του ιδιωτικού τομέα | Ποσοστό | 12,5 | 8 | Η τιμή βάσης υπολογίστηκε με βάση το μέσο όρο των εξυπηρετούμενων ανέργων από τις ΔΥΑ οι οποίοι τοποθετήθηκαν σε θέσεις εργασίας του ιδιωτικού τομέα κατά την περίοδο 2004-2006.  Η τιμή στόχος αφορά στο ποσοστό των εξυπηρετούμενων ανέργων από το δίκτυο της ΔΥΑ που αναμένεται να τοποθετηθούν σε θέσεις εργασίας του ιδιωτικού τομέα κατά την προγραμματική περίοδο 2007-2013. Η τιμή στόχος υπολογίστηκε στη βάση της ραγδαίας αύξησης του αριθμού των ανέργων που χρήζουν εξυπηρέτησης από το δίκτυο της ΔΥΑ καθώς και της μείωσης της ζήτησης από πλευράς εργοδοτών για πρόσθετες θέσεις εργασίας, λόγω της παγκόσμιας οικονομικής κρίσης.  Πηγή: Δημόσια Υπηρεσία Απασχόλησης, Τμήμα Εργασίας, Υπουργείο Εργασίας και Κοινωνικών Ασφαλίσεων |
| 2 | Ποσοστό των νέων ανέργων (18-30 ετών) που εξυπηρετούνται από το δίκτυο της ΔΥΑ και τοποθετούνται σε θέσεις εργασίας του ιδιωτικού τομέα | Ποσοστό | 0 | 25 | Η τιμή βάσης είναι μηδέν (0), δεδομένου ότι για τη διεξαγωγή του δείκτη αυτού δεν υπάρχουν οι απαραίτητες πρόνοιες στο υφιστάμενο σύστημα συλλογής στατιστικών στοιχείων της ΔΥΑ.  Η τιμή στόχος (25%) υπολογίστηκε στη βάση της ραγδαίας αύξησης του αριθμού των νέων ανέργων που χρήζουν εξυπηρέτησης από το δίκτυο της ΔΥΑ καθώς και της μείωσης της ζήτησης από πλευράς εργοδοτών για πρόσθετες θέσεις εργασίας, λόγω της παγκόσμιας οικονομικής κρίσης.  Πηγή: Δημόσια Υπηρεσία Απασχόλησης, Τμήμα Εργασίας, Υπουργείο Εργασίας και Κοινωνικών Ασφαλίσεων |
| 3 | Ποσοστό εγγεγραμμένων νέων ανέργων στους οποίους παρέχεται ευκαιρία νέας αρχής υπό τη μορφή τοποθέτησης σε θέσεις εργασίας, ευκαιρία κατάρτισης ή εργασιακής πείρας κλπ, μέσα σε 6 μήνες | Ποσοστό | 0 | 40 | Η τιμή βάσης είναι μηδέν (0), δεδομένου ότι για τη διεξαγωγή του δείκτη αυτού δεν υπάρχουν οι απαραίτητες πρόνοιες στο υφιστάμενο σύστημα συλλογής στατιστικών στοιχείων της ΔΥΑ.  Η τιμή στόχος (40%) υπολογίστηκε στη βάση του αυξημένου αριθμού των νέων ανέργων (18-30 ετών) καθώς και της μείωσης της ζήτησης από πλευράς εργοδοτών για πρόσθετες θέσεις εργασίας, λόγω της παγκόσμιας οικονομικής κρίσης.  Πηγή: Δημόσια Υπηρεσία Απασχόλησης, Τμήμα Εργασίας, Υπουργείο Εργασίας και Κοινωνικών Ασφαλίσεων |
| 4 | Αριθμός αδρανούς γυναικείου πληθυσμού που παραμένει στην αγορά εργασίας 6 μήνες μετά την ολοκλήρωση των προγραμμάτων επαγγελματικής κατάρτισης και απόκτησης εργασιακής πείρας | Αριθμός | 0 | 1.000 | Η τιμή βάσης είναι μηδέν (0). Σημειώνεται ότι, ο αριθμός των γυναικών που δυνητικά μπορούν να ολοκληρώσουν τα προγράμματα επαγγελματικής κατάρτισης και απόκτησης εργασιακής πείρας ανέρχεται σε 2.000.  Η τιμή στόχος εκφράζει τον αριθμό του αδρανούς γυναικείου πληθυσμού που θα παραμείνουν ενεργές στην αγορά εργασίας (εργαζόμενες ή άνεργες ή σε κατάρτιση) έξι μήνες μετά την ολοκλήρωση των εν λόγω προγραμμάτων και αντιστοιχεί στο 50% των δυνητικών συμμετεχόντων.  Πηγή: Αρχή Ανάπτυξης Ανθρώπινου Δυναμικού |
| 5 | Ποσοστό ατόμων ευπαθών ομάδων που παραμένουν σε θέσεις εργασίας 6 μήνες μετά τη διακοπή της επιδότησης | Ποσοστό | 750 | 30% | Η τιμή βάσης είναι ο αριθμός των ατόμων ευπαθών κοινωνικά ομάδων που επωφελήθηκαν από το Σχέδιο παροχής κινήτρων για πρόσληψη ατόμων που ανήκουν σε ευπαθείς κοινωνικά ομάδες του πληθυσμού της προγραμματικής περιόδου 2007-2013.  Η τιμή στόχος (30%) είναι το ποσοστό των επωφελούμενων ατόμων ευπαθών κοινωνικά ομάδων που θα παραμείνουν σε θέσεις εργασίας 6 μήνες μετά τη διακοπή της επιδότησης, που υπολογίζονται σε 225 άτομα  Πηγή: Δημόσια Υπηρεσία Απασχόλησης, Τμήμα Εργασίας, Υπουργείο Εργασίας και Κοινωνικών Ασφαλίσεων |

## ΑΞΟΝΑΣ ΠΡΟΤΕΡΑΙΟΤΗΤΑΣ 3: ΤΕΧΝΙΚΗ ΥΠΟΣΤΗΡΙΞΗ ΕΦΑΡΜΟΓΗΣ

### Στόχοι

Στόχος του Άξονα είναι η κάλυψη των ιδιαίτερα σημαντικών αναγκών του Επιχειρησιακού Προγράμματος, για προετοιμασία και υποστήριξη κατά την εφαρμογή του, λόγω των απαιτήσεων των νέων Κανονισμών των Διαρθρωτικών Ταμείων, όσον αφορά στις υποβοηθητικές / υποστηρικτικές ενέργειες για την ορθολογική και αποτελεσματική υλοποίησή του, καθώς και για την αξιόπιστη παρακολούθηση του.

### Σκοπιμότητα

Ο Άξονας περιλαμβάνει τις αναγκαίες ενέργειες για την αποτελεσματική, έγκαιρη και αποδοτική εφαρμογή του Επιχειρησιακού Προγράμματος. Απαιτείται η εντατικοποίηση αξιοποίησης της τεχνικής βοήθειας για την υποστήριξη και προετοιμασία (Διοικητική και Τεχνική) των φορέων / μηχανισμών και των δράσεων που χρηματοδοτούνται από το Πρόγραμμα, η διασφάλιση αποτελεσματικού και αποδοτικού συστήματος διοίκησης, διαχείρισης και παρακολούθησης του Ε.Π. και των έργων του και η αξιολόγηση και δημοσιότητα

### Παρεμβάσεις

α) Εφαρμογή, παρακολούθηση και επιθεώρηση

Στην συγκεκριμένη κατηγορία ενεργειών δύναται να περιλαμβάνονται δράσεις ενίσχυσης των μηχανισμών υποστήριξης των φορέων υλοποίησης για την προετοιμασία, την παρακολούθηση και διαχείριση του Προγράμματος και των έργων που περιλαμβάνονται σ’ αυτό. Επίσης, περιλαμβάνονται δράσεις υποστήριξης της Επιτροπής Παρακολούθησης και του συστήματος διαχείρισης του Προγράμματος.

β) Μελέτες - Αξιολόγηση - Δημοσιότητα

Σε αυτή την κατηγορία ενεργειών περιλαμβάνονται δράσεις οι οποίες αναφέρονται κύρια σε μελέτες προσανατολισμού και εξειδίκευσης των δράσεων, μελέτες σκοπιμότητας και οικονομοτεχνικής ανάλυσης, καθώς και δράσεις δημοσιότητας του προγράμματος.

Επίσης περιλαμβάνονται μελέτες και δράσεις αξιολόγησης του Προγράμματος.

### Χρηματοδοτική Βαρύτητα

Η χρηματοδοτική βαρύτητα του Άξονα Προτεραιότητας φθάνει στο 4% του συνολικού προϋπολογισμού Κοινοτικής Συνδρομής του Προγράμματος.

**Δικαιούχοι**

Δικαιούχοι των έργων / δράσεων της Τεχνικής Βοήθειας είναι οι συμμετέχοντες φορείς στο σύστημα διοίκησης και διαχείρισης του Επιχειρησιακού Προγράμματος, ενώ μέσω αυτών δύναται να ωφεληθούν και οι φορείς υλοποίησης έργων του Προγράμματος.

# κεφαλαιο 5: πινακεσ χρηματοδοτησης

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 5.1 ΚΑΤΑΝΟΜΗ ΧΡΗΜΑΤΟΔΟΤΗΣΗΣ ΚΑΤΑ ΠΗΓΗ ΚΑΙ ΑΞΟΝΑ ΠΡΟΤΕΡΑΙΟΤΗΤΑΣ | | | | | | | | |
|  | **Κοινοτική Συμμετοχή (α)** | **Εθνική Συμμετοχή (β)=(γ)+(δ)** | **Ενδεικτική Κατανομή Εθνικής Συμμετοχής** | | **Συνολική Χρηματοδότηση (ε)=(α)+(β)** | **Ποσοστό συγχρηματοδό-**  **τησης (στ)=(α)/(ε)** | **Για πληροφόρηση** | |
| **Εθνική Δημόσια Συμμετοχή**  **(γ)** | **Εθνική Ιδιωτική Συμμετοχή (δ)** | **Συμμετοχή ΕΤΕ[[19]](#footnote-19)** | **Άλλη Χρηματοδότηση** |
| Άξονας Προτεραιότητας1:  Ανάπτυξη του Ανθρώπινου Δυναμικού και Προσαρμοστικότητα | 62,126,279 | 10,963,461 | 10,963,461 | - | 73,089,740 | 85% | 16.000.000 |  |
| Άξονας Προτεραιότητας 2: Διεύρυνση της Αγοράς Εργασίας και Κοινωνική Συνοχή | 52,852,109 | 9,326,843 | ~~6,163,839~~  9,326,843 | - | ~~41,092,258~~  62,178,952 | 85% | 18.000.000 |  |
| Άξονας Προτεραιότητας 3:  Τεχνική Υποστήριξη της Εφαρμογής | 4.790.766 | 845,430 | 845,430 | - | 5,636,196 | 85% | 6.000.000 |  |
| **Σύνολο** | **119.769.154** | **21,135,734** | **21,135,734** |  | **140,904,888** | **85%** | **40.000.000** |  |
|  | | | | | | | | |

## 5.2 Ετhσια Κατανομή Κοινοτικhς Συνδρομhς

|  |  |
| --- | --- |
| **ΕΤΟΣ** | **ΚΟΙΝΟΤΙΚΗ ΣΥΝΔΡΟΜΗ**  **ΕΚΤ** |
| 2007 | 32.394.143 |
| 2008 | 26.721.143 |
| 2009 | 20.808.265 |
| 2010 | 14.648.183 |
| 2011 | 8.233.375 |
| 2012 | 8.398.042 |
| 2013 | 8.566.003 |
| **ΣΥΝΟΛΟ** | **119.769.154** |

# κεφαλαιο 6. συμπληρωματικοτητα με αλλα προγραμματικα εγγραφα

## 6.1 ΕΙΣΑΓΩΓΗ

Σύμφωνα με τους σχετικούς Κανονισμούς της ΕΕ για τα Διαρθρωτικά Ταμεία και το Ταμείο Συνοχής, το Ευρωπαϊκό Γεωργικό Ταμείο για τη στήριξη της Αγροτικής Ανάπτυξης και το Ευρωπαϊκό Ταμείο Αλιείας, είναι απαραίτητη η μέγιστη δυνατή συνέργεια / συμπληρωματικότητα μεταξύ όλων των Προγραμμάτων που συγχρηματοδοτούνται από τα Ταμεία αυτά.

Πιο κάτω παρουσιάζεται πολύ συνοπτικά η συμπληρωματικότητα του Ε.Π. «Απασχόληση, Ανθρώπινο Κεφάλαιο και Κοινωνική Συνοχή 2007-2013», με τα ακόλουθα Προγραμματικά Έγγραφα:

* Επιχειρησιακό Πρόγραμμα «Αειφόρος Ανάπτυξη και Ανταγωνιστικότητα,

2007-2013»

* Πρόγραμμα Αγροτικής Ανάπτυξης (ΠΑΑ) 2007-2013
* Επιχειρησιακό Πρόγραμμα Αλιείας (ΕΠΑΛ) 2007-2013

Η συνέργεια και ο διαχωρισμός των παρεμβάσεων του Ευρωπαϊκού Κοινωνικού Ταμείου με τα πιο πάνω Προγράμματα παρουσιάζεται αναλυτικά στον **Πίνακα της Ενότητας 6.5**.

## 6.2 Επιχειρησιακο Προγραμμα «Αειφορος Αναπτυξη και Ανταγωνιστικοτητα 2007-2013»

Το συγκεκριμένο Επιχειρησιακό Πρόγραμμα, το οποίο συγχρηματοδοτείται από το ΕΤΠΑ και το Ταμείο Συνοχής, αποτελεί ένα από τα δύο Επιχειρησιακά Προγράμματα που αποτελούν το επιχειρησιακό μέρος του ΕΣΠΑ 2007-2013 και ως εκ τούτου σκοπός είναι να λειτουργεί σε μεγάλο βαθμό συμπληρωματικά και με σημαντικού βαθμού συνέργεια με το παρόν Πρόγραμμα για την επίτευξη των στρατηγικών και ειδικών στόχων του ΕΣΠΑ.

Ο **Στρατηγικός Στόχος** του Επιχειρησιακού Προγράμματος είναι η **βελτίωση της ανταγωνιστικότητας της οικονομίας στο πλαίσιο συνθηκών αειφόρου ανάπτυξης** και επιδιώκει την αντιμετώπιση των αναπτυξιακών αδυναμιών, αξιοποιώντας τα συγκριτικά πλεονεκτήματα της χώρας.

Οι Γενικοί Στόχοι του Προγράμματος είναι:

**1.** **Βελτίωση της Ελκυστικότητας της Χώρας, μέσω της Δημιουργίας και Αναβάθμισης Βασικών Υποδομών**

**2.** **Προώθηση της Κοινωνίας της Γνώσης και Καινοτομίας και Βελτίωση του Παραγωγικού Περιβάλλοντος**

**3.** **Δημιουργία Βιώσιμων Κοινοτήτων στις Αστικές Περιοχές και στην Ύπαιθρο**

Ο Στρατηγικός Στόχος και οι Γενικοί Στόχοι του Προγράμματος θα υλοποιηθούν μέσω των δράσεων που περιλαμβάνονται στους παρακάτω επτά Άξονες Προτεραιότητας:

* + **Άξονας Προτεραιότητας 1:** Βασικές Υποδομές στον Τομέα του Περιβάλλοντος
  + **Άξονας Προτεραιότητας 2:** Βασικές Μεταφορικές Υποδομές
  + **Άξονας Προτεραιότητας 3:** Κοινωνία της Γνώσης και Καινοτομία
  + **Άξονας Προτεραιότητας 4:** Παραγωγικό Περιβάλλον
  + **Άξονας Προτεραιότητας 5:** Αναζωογόνηση Αστικών Περιοχών και Περιοχών της Υπαίθρου
  + **Άξονας Προτεραιότητας 6:** Τεχνική Βοήθεια του Ευρωπαϊκού Ταμείου Περιφερειακής Ανάπτυξης
  + **Άξονας Προτεραιότητας 7:** Τεχνική Βοήθεια του Ταμείου Συνοχής

Σε επίπεδο Γενικών Στόχων, παρατηρείται ότι ο Γενικός Στόχος «Προώθηση της Κοινωνίας της Γνώσης και Καινοτομίας και Βελτίωση του Παραγωγικού Περιβάλλοντος» του Προγράμματος «Αειφόρος Ανάπτυξη και Ανταγωνιστικότητα» είναι απόλυτα συμπληρωματικός και παρουσιάζει ψηλή συνέργεια με τον πρώτο Γενικό Στόχο του Προγράμματος «Βελτίωση του Ανθρώπινου Δυναμικού και Αύξηση της Προσαρμοστικότητας του Ιδιωτικού και Δημόσιου Τομέα» ενώ ο Γενικός Στόχος «Δημιουργία Βιώσιμων Κοινοτήτων στις Αστικές Περιοχές και στην Ύπαιθρο» παρουσιάζει συνέργεια με τον δεύτερο Γενικό Στόχο του Προγράμματος «Προσέλκυση και Διατήρηση Περισσότερων Ανθρώπων στην Αγορά Εργασίας και Ενίσχυση της Κοινωνικής Ενσωμάτωσης».

Κατ’ επέκταση, σε επίπεδο Αξόνων Προτεραιότητας, είναι εμφανές ότι υπάρχει μεγάλος βαθμός συμπληρωματικότητας μεταξύ των παρεμβάσεων που θα υλοποιηθούν στα πλαίσια των δύο βασικών Αξόνων Προτεραιότητας του Προγράμματος και των παρεμβάσεων που περιλαμβάνονται στους Άξονες Προτεραιότητας 3: «Κοινωνία της Γνώσης και Καινοτομία», 4: «Παραγωγικό Περιβάλλον» και 5: «Αναζωογόνηση Αστικών Περιοχών και Περιοχών της Υπαίθρου» του Προγράμματος «Αειφόρος Ανάπτυξη και Ανταγωνιστικότητα».

Πιο συγκεκριμένα, οι παρεμβάσεις που αφορούν την παροχή χορηγιών και άλλων χρηματοδοτικών κινήτρων για την ανάπτυξη των ΜΜΕ στους τομείς της μεταποίησης και των υπηρεσιών και τη στήριξη των επιχειρήσεων γυναικών και νέων κάτω από τον Άξονα «Παραγωγικό Περιβάλλον» έχουν άμεση συμπληρωματικότητα με τις παρεμβάσεις για καθοδήγηση και κατάρτιση τόσο στις πολύ μικρές επιχειρήσεις όσο και στις ΜΜΕ για τον εκσυγχρονισμό, βελτίωση της παραγωγικότητας και γενικότερα την επιτάχυνση της προσαρμογής τους ανάγκες του παραγωγικού / οικονομικού περιβάλλοντος που θα υλοποιηθούν κάτω από τον πρώτο Άξονα Προτεραιότητας του Προγράμματος «Ανάπτυξη Ανθρώπινου Δυναμικού και Προσαρμοστικότητα».

Ειδικότερα, αναφορικά με τις παρεμβάσεις για τη στήριξη των επιχειρήσεων των γυναικών και των νέων, παρατηρείται σημαντικού βαθμού συμπληρωματικότητα με τις ενεργητικές πολιτικές απασχόλησης που θα προωθηθούν κάτω από τον δεύτερο Άξονα Προτεραιότητας του Προγράμματος «Διεύρυνση της Αγοράς Εργασίας και Κοινωνική Συνοχή» και συγκεκριμένα με τα προγράμματα κατάρτισης αδρανούς γυναικείου πληθυσμού και νέων ανέργων καθώς και με το Σχέδιο οικονομικής στήριξης των γυναικών για υπηρεσίες κοινωνικής φροντίδας.

Διαπιστώνεται ότι οι παρεμβάσεις του τρίτου Άξονα Προτεραιότητας «Κοινωνία της Γνώσης» του Προγράμματος «Αειφόρος Ανάπτυξη και Ανταγωνιστικότητα» είναι συμπληρωματικές με τις παρεμβάσεις του πρώτου Άξονα προτεραιότητας «Ανάπτυξης Ανθρώπινου Δυναμικού και Προσαρμοστικότητα» του Προγράμματος. Συγκεκριμένα, η χρηματοδότηση υποδομών και εξοπλισμού για την επέκταση και λειτουργία δημόσιων Ιδρυμάτων Τριτοβάθμιας Εκπαίδευσης αποτελεί μια από τις σημαντικότερες δομές προώθησης της Δια Βίου Μάθησης. Αντίστοιχα απόλυτα συμπληρωματικές είναι οι παρεμβάσεις που χρηματοδοτούνται από το ΕΤΠΑ για την ενίσχυση των νέων ερευνητών και την αξιοποίηση των ερευνητικών υποδομών που θα χρηματοδοτηθούν από τον Άξονα Προτεραιότητας «Κοινωνία της Γνώσης και Καινοτομία» (ρήτρα ευελιξίας) με τη χρηματοδότηση προγραμμάτων διασύνδεσης των Πανεπιστημίων με την αγορά εργασίας στα πλαίσια του πρώτου Άξονα προτεραιότητας «Ανάπτυξης Ανθρώπινου Δυναμικού και Προσαρμοστικότητα» του Προγράμματος. Σημειώνεται ότι στο παρόν Πρόγραμμα δεν θα χρηματοδοτηθούν δράσεις που έχουν άμεση σχέση με την Έρευνα.

Ο πέμπτος Άξονας Προτεραιότητας «Αναζωογόνηση Αστικών Περιοχών και Περιοχών της Υπαίθρου» του Προγράμματος «Αειφόρος Ανάπτυξη και Ανταγωνιστικότητα» στο πλαίσιο του οποίου προβλέπεται η βελτίωση της ελκυστικότητας των περιοχών αυτών ως τόπων εργασίας, άσκησης επιχειρηματικής δραστηριότητας και διαμονής, παρουσιάζει ψηλή συνέργεια και συμπληρωματικότητα με τις παρεμβάσεις του Προγράμματος για την ενίσχυση της εκπαίδευσης που παρέχεται σε συγκεκριμένα σχολικά συμπλέγματα (Ζώνες Εκπαιδευτικής Προτεραιότητας) σε συγκεκριμένες υποβαθμισμένες περιοχές, κυρίως αστικές, με πληθυσμό χαμηλού κοινωνικοοικονομικού και εκπαιδευτικού επιπέδου. Συμπληρωματικότητα, επίσης, παρουσιάζεται με τις δράσεις του Προγράμματος για την παροχή οικονομικής στήριξης των γυναικών για υπηρεσίες κοινωνικής φροντίδας και για την κοινωνική συνοχή και ενσωμάτωση ευαίσθητων πληθυσμιακά ομάδων πληθυσμού, όπως προγράμματα εκμάθησης ελληνικής γλώσσας στους μετανάστες, που θα υλοποιούνται στα αστικά κέντρα και τις περιοχές της υπαίθρου.

## 6.3 Επιχειρησιακο Πρoγραμμα Αγροτικης Αναπτυξης (ΕΠΑΑ) 2007-2013

Το Πρόγραμμα Αγροτικής Ανάπτυξης 2007-2013, το οποίο συγχρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης, επικεντρώνει τις παρεμβάσεις του στην ενίσχυση της ανταγωνιστικότητας του πρωτογενή τομέα, στην προστασία του περιβάλλοντος σε συνδυασμό με την άσκηση της «γεωργικής δραστηριότητας» και την ανάπτυξη των αγροτικών περιοχών.

Η αγροτική ανάπτυξη αποτελεί τον δεύτερο πυλώνα τη Κοινής Γεωργικής Πολιτικής και σηματοδοτεί τις νέες κατευθύνσεις και προτεραιότητες τόσο για τον πρωτογενή τομέα της ΕΕ όσο και για τις αγροτικές περιοχές. Η στρατηγική του ΕΠΑΑ δομείται στις ακόλουθες προτεραιότητες:

* Διατήρηση και ενίσχυση της ανταγωνιστικότητας σε προϊόντα που η Κύπρος έχει συγκριτικό πλεονέκτημα.
* Βελτίωση του περιβάλλοντος και ενίσχυση της βιοποικιλότητας.
* Ενθάρρυνση της διαφοροποίησης και βελτίωση της ποιότητας ζωής στις αγροτικές περιοχές.

Επιπλέον, όπως αναφέρεται στο ΕΠΑΑ, μία τέταρτη οριζόντια προτεραιότητα αφορά στη βελτίωση των τοπικών αναπτυξιακών ικανοτήτων (προσέγγιση LEADER). Οι προτεραιότητες αυτές αντιστοιχίζονται σε ισάριθμους Άξονες Προτεραιότητας ως εξής:

* **Άξονας Προτεραιότητας 1:** Βελτίωση της ανταγωνιστικότητας του τομέα της γεωργίας και της δασοκομίας.
* **Άξονας Προτεραιότητας 2:** Βελτίωση του περιβάλλοντος και της υπαίθρου.
* **Άξονας Προτεραιότητας 3:** Ποιότητα ζωής στις αγροτικές περιοχές και διαφοροποίηση της αγροτικιής οικονομίας.
* **Άξονας Προτεραιότητας 4:** Leader

Με βάση τη στοχοθεσία των παραπάνω Αξόνων Προτεραιότητας διαπιστώνεται συμπληρωματικότητα μεταξύ των δύο Αξόνων Προτεραιότητας του παρόντος Προγράμματος με τις δράσεις που περιλαμβάνονται στους Άξονες Προτεραιότητας 1, 3 και 4 του Προγράμματος Αγροτικής Ανάπτυξης.

Πιο συγκεκριμένα, διαπιστώνεται ψηλού βαθμού συμπληρωματικότητας μεταξύ των δράσεων κατάρτισης σε θέματα τουρισμού στα πλαίσια και ειδικότερα τουρισμού της υπαίθρου του Άξονα «Ανάπτυξη του Ανθρώπινου Δυναμικού και Προσαρμοστικότητα» με τη χρηματοδότηση δημόσιων υποστηρικτικών υποδομών για την ενθάρρυνση του τουρισμού στην ύπαιθρο, π.χ. θεματικές διαδρομές, κέντρα πληροφόρησης των περιηγητών κ.α. που προωθούνται στα πλαίσια του Άξονα «Ποιότητα ζωής στις αγροτικές περιοχές και διαφοροποίηση της αγροτικής οικονομίας».

Οι παρεμβάσεις του Προγράμματος Αγροτικής Ανάπτυξης για τη δημιουργία βιώσιμων ανταγωνιστικών γεωργικών εκμεταλλεύσεων με διαχειριστές νέους / νέες γεωργούς, οι δράσεις εκπαίδευσης και πληροφόρησης των γεωργών και οι παρεμβάσεις για την αναδιάρθρωση γεωργικών εκμεταλλεύσεων με την προώθηση της καινοτομίας και εισαγωγή νέων τεχνολογιών είναι συμπληρωματικές με τις παρεμβάσεις και των δύο Αξόνων του παρόντος Προγράμματος για την ενίσχυση της Δια Βίου Μάθησης και την επιτάχυνση της προσαρμοστικότητας των επιχειρήσεων και των εργαζομένων.

Πρόσθετα, διαπιστώνεται συμπληρωματικότητα με τις παρεμβάσεις του Προγράμματος Αγροτικής Ανάπτυξης για την ανάπτυξη κέντρων κοινοτήτων / κοινωνικών υπηρεσιών (κέντρα απασχόλησης παιδιών και ηλικιωμένων) με το Σχέδιο παροχής οικονομικής στήριξης των γυναικών για υπηρεσίες κοινωνικής φροντίδας.

## 6.4 Επιχειρησιακo Πρoγραμμα Αλιεiας, 2007-2013

Το Επιχειρησιακό Πρόγραμμα Ανάπτυξης Αλιείας (ΕΠΑΛ) 2007-2013 συγχρηματοδοτείται από το Ευρωπαϊκό Ταμείο Αλιείας και διαρθρώνεται στους εξής Άξονες Προτεραιότητας:

* + **Άξονας Προτεραιότητας 1:** Μέτρα για την προσαρμογή του Κοινοτικού Αλιευτικού Στόλου.
  + **Άξονας Προτεραιότητας 2:** Υδατοκαλλιέργεια, Αλιεία Εσωτερικών Υδάτων, Μεταποίηση και Εμπορία Προϊόντων Αλιείας και Υδατοκαλλιέργειας.
  + **Άξονας Προτεραιότητας 3:** Μέτρα Κοινού Ενδιαφέροντος.
  + **Άξονας Προτεραιότητας 4:** Βιώσιμη Ανάπτυξη Αλιευτικών Περιοχών.

Με βάση τους στόχους και τις προβλεπόμενες παρεμβάσεις των Αξόνων Προτεραιότητας του ΕΠΑΛ διαπιστώνεται η ύπαρξη συμπληρωματικότητας παρεμβάσεων που θα υλοποιηθούν από το παρόν Πρόγραμμα, κυρίως, με τις παρεμβάσεις του 2ου και 4ου Άξονα Προτεραιότητας του ΕΠΑΛ.

Οι δράσεις του Προγράμματος Ανάπτυξης Αλιείας μέσω των οποίων προωθείται η ενίσχυση επενδύσεων στον τομέα της υδατοκαλλιέργειας και της μεταποίησης και εμπορίας αλιευτικών προϊόντων, η στήριξη νεαρών αλιέων, η εκπαίδευση και αναβάθμιση των επαγγελματικών δεξιοτήτων των αλιέων λειτουργούν συμπληρωματικά με τις δράσεις για την ανάπτυξη του ανθρώπινου δυναμικού, την ενίσχυση της Δια Βίου Μάθησης και την ενδυνάμωση της προσαρμοστικότητας των επιχειρήσεων και των εργαζομένων του παρόντος Προγράμματος.

Επίσης, οι παρεμβάσεις για τη στήριξη νεαρών αλιέων και εκπαίδευση και αναβάθμιση των δεξιοτήτων των αλιέων είναι συμπληρωματικές προς τις Ενεργητικές Πολιτικές Απασχόλησης που προωθούνται στα πλαίσια του παρόντος Προγράμματος.

## 6.5 πινακασ: Διαχωρισμoυ / Συνέργειασ μεταξύ παρεμβάσεων Ευρωπαϊκού Κοινωνικού Ταμείου (ΕΚΤ) / Ευρωπαϊκού Ταμείου Περιφερειακής Ανάπτυξης / (ΕΤΠΑ) Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) και Ευρωπαϊκού Ταμείου Αλιείας (ΕΤΑ)

| **Άξονες Προτεραιότητας** | **Παρεμβάσεις ΕΚΤ** | **Συμπληρωματικότητα ΕΤΠΑ** | **Συμπληρωματικότητα ΕΓΤΑΑ** | **Συμπληρωματικότητα ΕΤΑ** |
| --- | --- | --- | --- | --- |
| **1.** **Ανάπτυξη του Ανθρώπινου Δυναμικού και Προσαρμοστικότητα** | **(62) Ανάπτυξη συστημάτων και στρατηγικών δια βίου μάθησης στις επιχειρήσεις, παροχή κατάρτισης και υπηρεσιών στους εργαζομένους για τη βελτίωση της προσαρμοστικότητάς τους στις μεταβολές. Προώθηση της επιχειρηματικότητας και της καινοτομίας**  - Καθοδήγηση και κατάρτιση στις Μικροεπιχειρήσεις  **-** Υπηρεσίες Ανθρώπινου στις ΜΜΕ για βελτίωση της παραγωγικότητας (διάγνωση αναγκών, καθοδήγηση και κατάρτιση)  *Από τις παρεμβάσεις αυτές εξαιρούνται οι τομείς της γεωργίας και αλιείας*    **(63) Σχεδιασμός και προώθηση καινοτόμων και πιο παραγωγικών τρόπων οργάνωσης της εργασίας**  - Κίνητρα για αντικατάσταση θέσεων χαμηλής παραγωγικότητας/προστιθέμενης αξίας σε θέσεις εργασίας ψηλής παραγωγικότητας/προστιθέμενης αξίας  - Κατάρτιση σε θέματα ασφάλειας και υγείας στο χώρο εργασίας  - Πρόγραμμα εισαγωγής βέλτιστων πρακτικών για την ανάπτυξη του ανθρώπινου δυναμικού στις επιχειρήσεις  *Από τις παρεμβάσεις εξαιρούνται δράσεις υποδομών και εξοπλισμού. Από τις πιο πάνω παρεμβάσεις εξαιρούνται οι τομείς της γεωργίας και αλιείας*  **(64) Ανάπτυξη ειδικών υπηρεσιών για την απασχόληση, την κατάρτιση και τη στήριξη, σε συνάφεια με την αναδιάρθρωση παραγωγικών τομέων και επιχειρήσεων και την ανάπτυξη συστημάτων αντιμετώπισης των οικονομικών αλλαγών και των μελλοντικών απαιτήσεων, σχετικά με θέσεις εργασίας και δεξιότητες**  - Προγράμματα σύνδεσης των Πανεπιστημίων με την αγορά εργασίας και τις επιχειρήσεις π.χ. α) Γραφεία διασύνδεσης Πανεπιστημίων με Επιχειρήσεις, β) τοποθέτηση φοιτητών στις επιχειρήσεις γ) μικρής διάρκειας εκπαιδευτικά προγράμματα για τους επιχειρηματίες και το προσωπικό τους, δ) ανάπτυξη δικτύων μεταξύ Πανεπιστημίων, επιχειρήσεων, κοινωνικών εταίρων και επαγγελματικών οργανώσεων.  *Από την παρέμβαση αυτή εξαιρούνται οι δράσεις που αφορούν στην Έρευνα & Aνάπτυξη*  **(73) Μέτρα για την αύξηση της συμμετοχής στη δια βίου εκπαίδευση και κατάρτιση, συμπεριλαμβανομένων τη λήψη μέτρων για τη μείωση του αριθμού των μαθητών που εγκαταλείπουν το σχολείο σε μικρή ηλικία και του διαχωρισμού βάσει του φύλου και αύξηση της πρόσβασης στη βασική επαγγελματική και τριτοβάθμια εκπαίδευση και κατάρτιση καθώς και την ποιότητά τους**  - Αναβάθμιση και εκσυγχρονισμός του Συστήματος Μαθητείας (π.χ. ανάπτυξη προγραμμάτων, εκπαιδευτικού υλικού και μεθοδολογιών, κίνητρα προς τις επιχειρήσεις για ενδοεπιχειρησιακή κατάρτιση των μαθητευόμενων, κ.α.)  - Βελτίωση της Τεχνικής Επαγγελματικής Εκπαίδευσης (π.χ. ανάπτυξη προγραμμάτων, εκπαιδευτικού υλικού και μεθοδολογιών, περαιτέρω ανάπτυξη των τεχνολογιών πληροφορικής και επικοινωνιών)  - Χρηματοδότηση παρεμβάσεων για την ενίσχυση του εκπαιδευτικού συστήματος σε υποβαθμισμένες περιοχές (ανάπτυξη εξειδικευμένου εκπαιδευτικού υλικού, προγράμματα κατά της παραβατικότητας, εργοδότηση εκπαιδευτικών που κατέχουν τη μητρική γλώσσα των μαθητών κ.α.)  - Ανάπτυξη προγραμμάτων εξ’ αποστάσεως μέσω της ηλεκτρονικής μάθησης σε Πανεπιστήμια και ιδρύματα κατάρτισης του ΥΕΚΑ. Αφορά ψηφιοποίηση διδακτικού υλικού και άλλες παρεμφερείς αύλες δράσεις.  - Ανάπτυξη προγραμμάτων και δραστηριοτήτων για ενήλικες σε ιδρύματα του ΥΠΠ και του ΥΕΚΑ για την αναβάθμιση των γνώσεων του μεγαλύτερου σε ηλικία εργάσιμου πληθυσμού.  **(81) Μηχανισμοί για τη βελτίωση των ορθών πρακτικών και του προγραμματικού σχεδιασμού, παρακολούθηση και αξιολόγηση σε εθνικό, περιφερειακό και τοπικό επίπεδο και δημιουργία ετοιμότητας στην εφαρμογή πολιτικών και προγραμμάτων**  - Παρεμβάσεις για βελτίωση της διοικητικής ικανότητας του δημόσιου τομέα (π.χ. επιχειρησιακά σχέδια για αναδιάρθρωση των υπηρεσιών δημόσιας διοίκησης, απασχόλησης, κοινωνικής ευημερίας και παιδείας, συστηματική κατάρτιση στελεχών του δημόσιου τομέα και τοπικών αρχών συμπεριλαμβανομένης και εκπαίδευσης σε Τεχνολογίες Πληροφορικής και Επικοινωνιών) | **(8) Άλλες επενδύσεις σε επιχειρήσεις**  - Παροχή χορηγιών και άλλων χρηματοδοτικών κινήτρων για ενίσχυση μικρομεσαίων επιχειρήσεων στους τομείς της μεταποίησης *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)* και των υπηρεσιών – τουρισμού *(εξαιρουμένων των δράσεων του τουρισμού της υπαίθρου που καλύπτονται από τον Άξονα Αστικών περιοχών της Υπαίθρου καθώς η διαφοροποίηση των δραστηριοτήτων αλιέων)*  - Σχέδιο στήριξης επιχειρήσεων γυναικών *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)*  - Σχέδιο στήριξης επιχειρήσεων νέων *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)*  **(2) Υποδομές έρευνας και**  **τεχνολογικής ανάπτυξης**  - Δημιουργία / αναβάθμιση υποδομών σε ανεξάρτητα ερευνητικά κέντρα  **(3) Μεταφορά τεχνογνωσίας και βελτιώσεις δικτύων** - Υποστήριξη ΜΜΕ για αγορά καινοτόμων συμβουλευτικών και υποστηρικτικών υπηρεσιών από ενδιάμεσους φορείς καινοτομίας. *Από την παρέμβαση αυτή εξαιρούνται δράσεις κατάρτισης.*  **(4) Συνδρομή Ε&ΤΑ ιδίως των ΜΜΕ**  - Δημιουργία δικτύων επιχειρήσεων και ερευνητικών κέντρων για ανάπτυξη βιομηχανικής έρευνας  - Δημιουργία πόλων καινοτομίας  **(74) Ανάπτυξη του ανθρώπινου δυναμικού στον τομέα της έρευνας και της καινοτομίας, ιδίως μέσω των μεταπτυχιακών σπουδών και της εκπαίδευσης ερευνητών και δραστηριότητες δικτύωσης μεταξύ πανεπιστημίων, ερευνητικών κέντρων και επιχειρήσεων**  - Προγράμματα εκπαίδευσης/ μετεκπαίδευσης ερευνητών/ νέων ερευνητών.*Ρήτρα Ευελιξίας*  **(9) Άλλα μέτρα για την τόνωση της έρευνας, της καινοτομίας και της επιχειρηματικότητας των ΜΜΕ.**  - Κίνητρα για πρόσβαση σε χρηματοδότηση καινοτόμων επιχειρήσεων. *Από την παρέμβαση αυτή εξαιρούνται επιχειρήσεις που δραστηριοποιούνται στους τομείς της γεωργίας και της αλιείας.*  - Προγράμματα προβολής τουρισμού της υπαίθρου  **(61) Ολοκληρωμένα σχέδια για την Αστική και Αγροτική Αναζωογόνηση**  **ΑΣΤΙΚΕΣ ΠΕΡΙΟΧΕΣ**  - Χωροταξικός και αστικός σχεδιασμός  - Αναπλάσεις παραδοσιακών πυρήνων ή πυρήνων τουριστικού ενδιαφέροντος  -Αναπλάσεις πλατειών και ελεύθερων χώρων  -Δημιουργία χώρων πρασίνου  - Ανάπτυξη εναλλακτικών τρόπων διακίνησης σε αστικές περιοχές (ποδηλατόδρομοι, πεζόδρομοι)  **-** Δημιουργία «διαδρομών» σύνδεσης του ιστορικού κέντρου με τα αναδυόμενα κέντρα των πόλεων.  **(75) Υποδομές στον Τομέα της Εκπαίδευσης**  - Υποδομές / Εξοπλισμός για την επέκταση και λειτουργία δημόσιων ιδρυμάτων τριτοβάθμιας εκπαίδευσης  - Υποδομές για εφαρμογή συστημάτων Τεχνολογιών Πληροφορικής και Επικοινωνιών στα Ανώτατα Εκπαιδευτικά Ιδρύματα. *Η παρέμβαση αφορά αποκλειστικά υποδομές και εξοπλισμό και εξαιρούνται οποιεσδήποτε δράσεις κατάρτισης και ψηφιοποίησης διδακτικού υλικού.*  **(13) Υπηρεσίες για τον πολίτη**  - Χρήση ΤΠΕ στη ευρύτερη δημόσια διοίκηση  - Διάχυση ΤΠΕ στην ύπαιθρο  - Διευκόλυνση πρόσβασης στις  υπηρεσίες του ευρύτερου δημόσιου τομέα  - Δημιουργία / αναβάθμιση υπηρεσιών υγείας  **(61) Ολοκληρωμένα σχέδια για την Αστική και Αγροτική Αναζωογόνηση**  **ΠΕΡΙΟΧΕΣ ΥΠΑΙΘΡΟΥ**  - Δημιουργία / αναβάθμιση ιατρικών κέντρων. | **Άρθρο 20 (α) (ιι): Εγκατάσταση Νέων Γεωργών**  - Δημιουργία βιώσιμων, ανταγωνιστικών γεωργικών εκμεταλλεύσεων με διαχειριστές νέους/νέες γεωργούς.  **Άρθρο 20 (α) (ι): Επαγγελματική κατάρτιση και δράσεις ενημέρωσης, συμπεριλαμβανομένης της διάδοσης επιστημονικών γνώσεων και καινοτόμων πρακτικών για άτομα που απασχολούνται στους τομείς της γεωργίας των τροφίμων και της δασοκομίας**  - Εκπαίδευση πληροφόρηση και διάχυση της γνώσης στους γεωργούς  **Άρθρο 20 (β): Μέτρα για Αναδιάρθρωση και Ανάπτυξη του Φυσικού Δυναμικού και στην Προαγωγή της Καινοτομίας**  - Πρώτη μεταποίηση και εμπορία γεωργικών (Παραρτήματος Ι της Συνθήκης) και δασικών προϊόντων  - Εκσυγχρονισμός και αναδιάρθρωση γεωργικών εκμεταλλεύσεων με την προώθηση της καινοτομίας και εισαγωγή νέων τεχνολογιών  Άρθρο 52 (α) (ιιι): Ενθάρρυνση Τουριστικών Δραστηριοτήτων  - Δημιουργία υποστηρικτικών υποδομών για τουρισμό υπαίθρου (θεματικές διαδρομές, κέντρα πληροφόρησης των περιηγητών για περιβάλλον και πολιτισμό, θεματικά μουσεία)  . | **Άρθρο 27: Κοινωνικοοικονομική αποζημίωση για τη διαχείριση του κοινοτικού αλιευτικού στόλου**  - Στήριξη νεαρών αλιέων  - Εκπαίδευση και αναβάθμιση των επαγγελματικών δεξιοτήτων των αλιέων  - Διαφοροποίηση των δραστηριοτήτων των αλιέων (π.χ. αλιευτικός τουρισμός)  - Πρόωρη συνταξιοδότηση των αλιέων  **Άρθρο 29: Μέτρα για τις παραγωγικές επενδύσεις στην υδατοκαλλιέργεια**  -Στήριξη επενδύσεων στον τομέα της υδατοκαλλιέργειας  **Άρθρο 34: Επενδύσεις στον τομέα της μεταποίησης και εμπορίας**  - Στήριξη επενδύσεων στον τομέα της μεταποίησης και εμπορίας προϊόντων αλιείας και υδατοκαλλιέργειας  **Άρθρο 43-45: Βιώσιμη ανάπτυξη αλιευτικών περιοχών**  - Αναδιάρθρωση και επαναπροσανατολισμός των οικονομικών δραστηριοτήτων των αλιέων, κυρίως με την προώθηση του οικοτουρισμού.  **Άρθρο 41: Πιλοτικά σχέδια**  -Υλοποίηση σχεδίων διαχείρισης και βελτίωσης των αλιευτικών αποθεμάτων  -Εφαρμογή μεθόδων για τη βελτίωση της επιλεκτικότητας των αλιευτικών εργαλείων  -Εφαρμογή νέων, καινοτόμων τεχνολογιών στην υδατοκαλλιέργεια |
| **2. Διεύρυνση της Αγοράς Εργασίας και Κοινωνική Συνοχή** | **(65) Εκσυγχρονισμός και ενίσχυση των θεσμικών δομών της αγοράς εργασίας**  - Περαιτέρω αναβάθμιση και εκσυγχρονισμός της Δημόσιας Υπηρεσίας Απασχόλησης (π.χ. αποτελεσματική και ολοκληρωμένη γεωγραφική κάλυψη, εναρμόνιση και συνεχής αναβάθμιση της ποιότητας των παρεχόμενων υπηρεσιών, βελτίωση του στατιστικού συστήματος, διασφάλιση κατάλληλου και έμπειρου προσωπικού για την αποτελεσματική λειτουργία, ενδυνάμωση της τεχνικής και διοικητικής ικανότητας της ΔΥΑ)  **(66) Υλοποίηση ενεργών και προληπτικών μέτρων στην αγορά εργασίας**  - Κατάρτιση ανέργων κυρίως των νέων και προώθηση τους σε θέσεις εργασίας  - Κατάρτιση και προώθηση του αδρανούς γυναικείου δυναμικού σε θέσεις εργασίας  - Προώθηση ευέλικτων μορφών εργασίας  **(69) Μέτρα για τη βελτίωση της πρόσβασης στην απασχόληση και την αύξηση της διαρκούς συμμετοχής και προόδου των γυναικών στην απασχόληση, ώστε να μειωθεί ο διαχωρισμός με βάση το φύλο, και για την εναρμόνιση εργασίας και ιδιωτικής ζωής, όπως π.χ με την ευχερέστερη πρόσβαση στη φροντίδα παιδιών και εξαρτωμένων προσώπων**  - Σχέδιο παροχής οικονομικής στήριξης των γυναικών για υπηρεσίες κοινωνικής φροντίδας  - Σχέδιο πιστοποίησης επιχειρήσεων που εφαρμόζουν καλές πρακτικές για την ισότητα των δύο φύλων.  **(71) Τρόποι για την ενσωμάτωση και την επανένταξη στην απασχόληση των μειονεκτούντων ατόμων. Καταπολέμηση των διακρίσεων κατά την πρόσβαση και την πρόοδο στην αγορά εργασίας και προαγωγή της αποδοχής της πολυμορφίας στο χώρο εργασίας**  - Παροχή κινήτρων στις επιχειρήσεις για εργοδότηση ευπαθών ομάδων του πληθυσμού  - Προγράμματα κατάρτισης για την ενίσχυση της απασχολησιμότητας των ευπαθών ομάδων του πληθυσμού  - Προγράμματα κοινωνικής και εργασιακής αποκατάστασης ατόμων που απειλούνται από κοινωνικό αποκλεισμό  - Προγράμματα εκμάθησης ελληνικής γλώσσας στους μετανάστες | **(8) Άλλες επενδύσεις σε επιχειρήσεις**  - Παροχή χορηγιών και άλλων χρηματοδοτικών κινήτρων για ενίσχυση μικρομεσαίων επιχειρήσεων στους τομείς της μεταποίησης *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)* και των υπηρεσιών – τουρισμού *(εξαιρουμένων των δράσεων του τουρισμού της υπαίθρου που καλύπτονται από τον Άξονα Αστικών περιοχών της Υπαίθρου καθώς η διαφοροποίηση των δραστηριοτήτων αλιέων)*  - Σχέδιο στήριξης επιχειρήσεων γυναικών *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)*  - Σχέδιο στήριξης επιχειρήσεων νέων *(εξαιρουμένων των προϊόντων του Παραρτήματος 1 της Συνθήκης, δασικών και αλιευτικών προϊόντων)*  **(61) Ολοκληρωμένα σχέδια για την Αστική και Αγροτική Αναζωογόνηση**  **ΑΣΤΙΚΕΣ ΠΕΡΙΟΧΕΣ**  - Χωροταξικός και αστικός σχεδιασμός  - Αναπλάσεις παραδοσιακών πυρήνων ή πυρήνων τουριστικού ενδιαφέροντος  -Αναπλάσεις πλατειών και ελεύθερων χώρων  -Δημιουργία χώρων πρασίνου  - Ανάπτυξη εναλλακτικών τρόπων διακίνησης σε αστικές περιοχές (ποδηλατόδρομοι, πεζόδρομοι)  **-** Δημιουργία «διαδρομών» σύνδεσης του ιστορικού κέντρου με τα αναδυόμενα κέντρα των πόλεων.  **ΠΕΡΙΟΧΕΣ ΥΠΑΙΘΡΟΥ**   * Υλοποίηση Έργων που απορρέουν από τα Διαχειριστικά Σχέδια των Περιοχών ΦΥΣΗ 2000 και στοχεύουν στην δημιουργία ήπιων οικονομικών δραστηριοτήτων στις περιοχές αυτές (π.χ. κέντρα περιβαλλοντικής πληροφόρησης, διευκολύνσεις για επισκέπτες). * Ανάπλαση και επέκταση υποδομών σε Δήμους και Κοινότητες (π.χ. πλατείες και πεζοδρομήσεις) σε ορεινές κοινότητες. *Εξαιρούνται οι κοινότητες με υψόμετρο κάτω των 500 μέτρων.* * Ετοιμασία ρυθμιστικών σχεδίων στα πλαίσια του χωροταξικού σχεδιασμού όπως ρυθμίζεται από τον Περί Πολεοδομίας και Χωροταξίας Νόμο.   **(8) Άλλες Επενδύσεις σε επιχειρήσεις**  - Κίνητρα σε επιχειρήσεις για εγκατάσταση σε υποβαθμισμένες αστικές περιοχές  - Παροχή κινήτρων προς μικρομεσαίες επιχειρήσεις για προώθηση δραστηριοτήτων που σχετίζονται με τον τουρισμό της υπαίθρου. *Εξαιρούνται παρεμβάσεις σε εν λειτουργία γεωργικές μονάδες καθώς και διαφοροποίηση δραστηριοτήτων των αλιέων (π.χ. αλιευτικός τουρισμός)* | **Άρθρο 20 (α) (ι): Επαγγελματική κατάρτιση και δράσεις ενημέρωσης, συμπεριλαμβανομένης της διάδοσης επιστημονικών γνώσεων και καινοτόμων πρακτικών για άτομα που απασχολούνται στους τομείς της γεωργίας των τροφίμων και της δασοκομίας**  - Εκπαίδευση πληροφόρηση και διάχυση της γνώσης στους γεωργούς  **Άρθρο 20 (α) (ιι): Εγκατάσταση Νέων Γεωργών**  - Δημιουργία βιώσιμων, ανταγωνιστικών γεωργικών εκμεταλλεύσεων με διαχειριστές νέους/νέες γεωργούς.  **Άρθρο 52(β) (ii): Ανακαίνιση και Ανάπτυξη Χωριών[[20]](#footnote-20)**  - Ανάπλαση και επέκταση υποδομών στις κοινότητες (π.χ. πλατείες, πεζοδρομήσεις) σε πεδινές κοινότητες με υψόμετρο κάτω των 500 μέτρων.  - Δρόμοι εντός κοινοτήτων  **Άρθρο 52(β) (iii): Διατήρηση και Αναβάθμιση της Αγροτικής Κληρονομιάς**  - Προστασία και ανάδειξη παραδοσιακών στοιχείων της αγροτικής κληρονομιάς (π.χ. γέφυρες, μύλοι, βρύσες, αλώνια)  **Άρθρο 52(δ): Απόκτηση Δεξιοτήτων και Συντονισμού για Στρατηγική Τοπικής Ανάπτυξης**  - Επιχειρησιακά Σχέδια Ομάδων Τοπικής Δράσης (Leader Type)  **Άρθρο 52 (α) (ιιι): Ενθάρρυνση Τουριστικών Δραστηριοτήτων**  - Δημιουργία υποστηρικτικών υποδομών για τουρισμό υπαίθρου (θεματικές διαδρομές, κέντρα πληροφόρησης των περιηγητών για περιβάλλον και πολιτισμό, θεματικά μουσεία)  **Άρθρο 52 (β)(ι): Βασικές Υπηρεσίες για την Οικονομία και τον Αγροτικό Πληθυσμό**  - Ανάπτυξη κέντρων κοινοτικών / κοινωνικών υπηρεσιών (π.χ. κέντρα απασχόλησης παιδιών και ηλικιωμένων, βιβλιοθήκες)  - Ανάπτυξη πολιτιστικών/πολυδύναμων κέντρων σε πεδινές κοινότητες με υψόμετρο κάτω των 500 μέτρων | Άρθρο 27: Κοινωνικοοικονομική αποζημίωση για τη διαχείριση του κοινοτικού αλιευτικού στόλου  - Στήριξη νεαρών αλιέων  - Εκπαίδευση και αναβάθμιση των επαγγελματικών δεξιοτήτων των αλιέων  - Διαφοροποίηση των δραστηριοτήτων των αλιέων (π.χ. αλιευτικός τουρισμός)  - Πρόωρη συνταξιοδότηση των αλιέων |

# κεφαλαιο 7. διαταξεισ εφαρμογησ

## 7.1 Εισαγωγh

Σύμφωνα με τις πρόνοιες του Άρθρου 37.1 (ζ) του Κανονισμού (ΕΚ) αριθ. 1083/2006 του Συμβουλίου της 11ης Ιουλίου 2006, στο παρόν κεφάλαιο περιλαμβάνονται οι διατάξεις εφαρμογής του Επιχειρησιακού Προγράμματος (ΕΠ) για την περίοδο 2007-2013. Ειδικότερα, στις διατάξεις εφαρμογής καταγράφεται το πλαίσιο διαχείρισης, παρακολούθησης και ελέγχου του ΕΠ, το οποίο διαμορφώθηκε σύμφωνα με τις βασικές αρχές του προαναφερθέντος Κανονισμού του Συμβουλίου της ΕΕ, καθώς και των σχετικών προνοιών του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής της 8ης Δεκεμβρίου 2006. Στο πλαίσιο αυτό περιγράφονται τα ορισθέντα αρμόδια όργανα/αρχές και οι διαδικασίες συντονισμού, εφαρμογής, παρακολούθησης, χρηματοδότησης και ελέγχου, ούτως ώστε να διασφαλίζεται η κανονικότητα και αποτελεσματικότητα των παρεμβάσεων του Προγράμματος που συγχρηματοδοτούνται από τα Διαρθρωτικά Ταμεία. Οι αρμόδιες αρχές έχουν ορισθεί με Απόφαση του Υπουργικού Συμβουλίου Αρ. 65.106 στις 28 Φεβρουαρίου 2007. Επισημαίνεται ότι το σύστημα διαχείρισης και ελέγχου θα είναι κοινό και για τα δυο Επιχειρησιακά Προγράμματα που έχουν καθοριστεί στο *Εθνικό Στρατηγικό Πλαίσιο Αναφοράς* (ΕΣΠΑ).

Το Σύστημα Διαχείρισης και Ελέγχου για την προγραμματική περίοδο 2007-2013, για τη διαμόρφωση του οποίου λήφθηκαν υπόψη οι γενικές αρχές που καθορίζονται στο Άρθρο 58 του Κανονισμού (ΕΚ) αριθ. 1083/2006, βασίστηκε στο σύστημα της προγραμματικής περιόδου 2004 – 2006, αξιοποιώντας πλήρως την αποκτηθείσα εμπειρία και τα δυνατά σημεία του, διασφαλίζοντας την ομαλή μετάβαση από το ένα σύστημα στο άλλο. Παράλληλα όμως έγιναν οι αναγκαίες διαφοροποιήσεις στο όλο σύστημα έτσι ώστε να διασφαλιστεί η συμμόρφωση του με τις απαιτήσεις των Κανονισμών της προγραμματικής περιόδου 2007 – 2013 και των νέων δεδομένων που δημιουργούνται από αυτές. Ιδιαίτερη έμφαση δόθηκε στην επαρκή και αποτελεσματική οργανωτική δομή και στελέχωση όλων των εμπλεκόμενων αρχών και φορέων.

Αναλυτική περιγραφή του συστήματος διαχείρισης και ελέγχου και των σχετικών διαδικασιών υποβλήθηκε στην Ευρωπαϊκή Επιτροπή σύμφωνα με τις πρόνοιες του Άρθρου 71 του Κανονισμού (ΕΚ) αριθ. 1083/2006. και το άρθρο 22 του Κανονισμού (ΕΚ) αριθ. 1828/2006. Ενδεχόμενες αλλαγές που προκύπτουν στο Σύστημα Διαχείρισης και Ελέγχου αποτυπώνονται στην Ετήσια Έκθεση Ελέγχου του ΕΠ, σύμφωνα με τις πρόνοιες του άρθρου 18, παρ.2 του Κανονισμού (ΕΚ) αριθ. 1828/2006.

## 7.2 ΑΡΧΕΣ ΚΑΙ ΦΟΡΕΙΣ ΔΙΑΧΕΙΡΙΣΗΣ ΚΑΙ ΕΛΕΓΧΟΥ

### 7.2.1 Εθνική Αρχή (Αρχή Συντονισμού)

Το Γραφείο Προγραμματισμού αποτελεί την Εθνική Αρχή για την εφαρμογή της Πολιτικής Συνοχής στην Κύπρο ως Κράτους - Μέλους της ΕΕ. Οι αρμοδιότητες του Γραφείου Προγραμματισμού ως Εθνικής Αρχής, είναι, σύμφωνα με τις πρόνοιες του Κανονισμού (ΕΚ) αριθ. 1083/2006, οι εξής (επιπρόσθετες από τις αρμοδιότητες που έχει ως ενιαία Διαχειριστική Αρχή για τα δύο Επιχειρησιακά Προγράμματα του ΕΣΠΑ):

* Συντονισμός των διαπραγματεύσεων/διαβουλεύσεων με την Ευρωπαϊκή Επιτροπή σε θέματα Πολιτικής Συνοχής και των Ταμείων της.
* Κατάρτιση του ΕΣΠΑ σύμφωνα με το άρθρο 28 του Κανονισμού (ΕΚ) αριθ. 1083/2006, σε συνεργασία με όλους τους εμπλεκόμενους εταίρους του δημοσίου και ιδιωτικού τομέα και διαβίβαση και διαπραγμάτευσή του με την Ευρωπαϊκή Επιτροπή.
* Στρατηγική παρακολούθηση της υλοποίησης του ΕΣΠΑ και ειδικότερα:
* Έκδοση κατευθυντήριων γραμμών προς τους εμπλεκόμενους φορείς στη διαχείριση των Επιχειρησιακών Προγραμμάτων, ούτως ώστε να διασφαλίζεται η συμβατότητα της υλοποίησης των παρεμβάσεων με τις προτεραιότητες που έχουν τεθεί στο ΕΣΠΑ.
* Σύνταξη συνοπτικού τμήματος στην Ετήσια Έκθεση Προόδου για το Εθνικό Πρόγραμμα Μεταρρύθμισης για τη Στρατηγική της Λισσαβόνας, σχετικά με τη συμβολή των Επιχειρησιακών Προγραμμάτων που συγχρηματοδοτούνται από τα Ταμεία στην επίτευξη των στόχων του Εθνικού Προγράμματος Μεταρρύθμισης, σύμφωνα με το άρθρο 29 παρ. 1 του Κανονισμού (ΕΚ) αριθ. 1083/2006.
* Σύνταξη και υποβολή συνοπτικής έκθεσης στην Ευρωπαϊκή Επιτροπή, το αργότερο έως το τέλος του 2009 και του 2012 (άρθρο 29 παρ. 2 του Κανονισμού (ΕΚ) αριθ. 1083/2006), η οποία θα περιλαμβάνει πληροφορίες σχετικά με τη συμβολή των προγραμμάτων που συγχρηματοδοτούνται από τα Ταμεία όσον αφορά, (α) την υλοποίηση των στόχων της πολιτικής για τη συνοχή, όπως ορίζονται στη Συνθήκη, (β) την εκπλήρωση των καθηκόντων των Ταμείων, όπως ορίζονται στο Γενικό Κανονισμό, (γ) την υλοποίηση των προτεραιοτήτων που αναλύονται στις Κοινοτικές Στρατηγικές Κατευθυντήριες Γραμμές για την Πολιτική Συνοχής, όπως προσδιορίζονται στις προτεραιότητες που θέτει το ΕΣΠΑ και (δ) την υλοποίηση του στόχου για την προώθηση της ανταγωνιστικότητας και τη δημιουργία θέσεων απασχόλησης για την επίτευξη των στόχων των Ολοκληρωμένων Κατευθυντήριων Γραμμών για την Ανάπτυξη και την Απασχόληση.
* Κατάρτιση, σε συνεργασία με όλους τους εμπλεκόμενους εταίρους, των Επιχειρησιακών Προγραμμάτων και τυχόν αναθεώρηση τους.
* Συντονισμός του προγραμματισμού των παρεμβάσεων που συγχρηματοδοτούνται από το ΕΤΠΑ, το ΕΚΤ και το Ταμείο Συνοχής, συμπεριλαμβανομένων και προγραμμάτων που εντάσσονται στο Στόχο *Ευρωπαϊκή Εδαφική Συνεργασία* καθώς και αυτών από Ταμεία και Χρηματοδοτικά μέσα στα πλαίσια άλλων Πολιτικών της ΕΕ.
* Συντονισμός του προγραμματισμού και της εφαρμογής μεταξύ των Προγραμμάτων που συγχρηματοδοτούνται από τα Διαρθρωτικά Ταμεία, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Αλιείας, καθώς και με τις παρεμβάσεις της Ευρωπαϊκής Τράπεζας Επενδύσεων και άλλων υφιστάμενων χρηματοδοτικών μέσων, στα πλαίσια των οποίων παρέχεται χρηματοδότηση από την ΕΕ.
* Συνολική ευθύνη για τη διαμόρφωση των συστημάτων διαχείρισης και ελέγχου των παρεμβάσεων που συγχρηματοδοτούνται από τα Διαρθρωτικά Ταμεία και την υποβολή των σχετικών πληροφοριών στην Ευρωπαϊκή Επιτροπή. Στα πλαίσια αυτά το Γραφείο Προγραμματισμού θα έχει την ευθύνη για τη θέσπιση κανόνων για τη λειτουργία των Αρχών που θα εμπλέκονται στη διαχείριση και έλεγχο των Επιχειρησιακών Προγραμμάτων, καθώς και για τη θέσπιση του πλαισίου που θα διέπει τις σχέσεις μεταξύ τους, καθώς και τις σχέσεις τους με την Ευρωπαϊκή Επιτροπή (άρθρο 59 και 71 του Κανονισμού (ΕΚ) αριθ. 1083/2006).
* Συντονισμός της συμμετοχής Κύπρου σε Προγράμματα διασυνοριακής διακρατικής και διαπεριφερειακής συνεργασίας στα πλαίσια του Στόχου «Ευρωπαϊκή Εδαφική Συνεργασία» της Πολιτικής Συνοχής της ΕΕ και τη διασφάλιση της συμπληρωματικότητας τους με τα άλλα συγχρηματοδοτούμενα προγράμματα .
* Συντονισμός των διακρατικών συνεργασιών με Κράτη-Μέλη της ΕΕ σε θέματα Πολιτικής Συνοχής.
* Εκπροσώπηση της Κύπρου στην Επιτροπή Συντονισμού των Ταμείων, η οποία, σύμφωνα με το Άρθρο 103 του Κανονισμού (ΕΚ) αριθ. 1083/2006, θα επικουρεί την Ευρωπαϊκή Επιτροπή, καθώς επίσης και ευθύνη για το συντονισμό της εκπροσώπησης της Κύπρου σε όλες τις Επιτροπές και Ομάδες Εργασίας της ΕΕ σε θέματα της Πολιτικής Συνοχής και των Ταμείων.
* Παρακολούθηση και συντονισμός θεμάτων που αφορούν τις Δημοσιονομικές Προοπτικές και τον Προϋπολογισμό της ΕΕ σε σχέση με την Πολιτική Συνοχής.

### 7.2.2 Διαχειριστική Αρχή (ΔΑ) ΕΠ

***Ορισμός***

Σύμφωνα με το άρθρο 59 παρ. 1 του Κανονισμού (ΕΚ) αριθ. 1083/2006, ως Διαχειριστική Αρχή (ΔΑ) του Επιχειρησιακού Προγράμματος ορίζεται το **Γραφείο Προγραμματισμού** (Απόφαση του Υπουργικού Συμβουλίου Αρ. 65.106 στις 28 Φεβρουαρίου 2007). Ο Γενικός Διευθυντής του Γραφείου Προγραμματισμού έχει τη συνολική ευθύνη για τη λειτουργία της Διαχειριστικής Αρχής και την εκπροσώπησή της προς την Ευρωπαϊκή Επιτροπή. Αρμόδια πολιτική αρχή για το Γραφείο Προγραμματισμού, με βάση τον περί Δημοσίας Υπηρεσίας Νόμο 1/1990 της Κυπριακής Δημοκρατίας, είναι ο Υπουργός Οικονομικών.

***Ευθύνες /Καθήκοντα***

Η ΔΑ είναι υπεύθυνη για τη διαχείριση και την εφαρμογή του ΕΠ σύμφωνα με την αρχή της χρηστής δημοσιονομικής διαχείρισης. Η ΔΑ έχει τις αρμοδιότητες που καθορίζονται στον Κανονισμό (ΕΚ) αριθ. 1083/2006 και κυρίως στο Άρθρο 60.

Σύμφωνα με τις πρόνοιες του Άρθρου 59, παρ. 2 του παραπάνω Κανονισμού, η ΔΑ έχει αναθέσει, υπό την ευθύνη της, στo *Υπουργείο Εργασίας και Κοινωνικών Ασφαλίσεων* συγκεκριμένα καθήκοντα για τη διαχείριση των παρεμβάσεων του ΕΠ. Τo εν λόγω Υπουργείo λειτουργεί ως Ενδιάμεσος Φορέας σε σχέση με τους Δικαιούχους που υλοποιούν έργα με την έννοια που καθορίζεται στο Άρθρο 2.6 του Κανονισμού (ΕΚ) αριθ. 1083/2006. Οι σχετικές ρυθμίσεις και η εξειδίκευση των καθηκόντων της Διαχειριστικής Αρχής και του Ενδιάμεσου Φορέα θα καταγράφονται, σύμφωνα με τις πρόνοιες του Άρθρου 12 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής, σε Απόφαση του Υπουργικού Συμβουλίου, η οποία αποτελεί επίσημη διοικητική πράξη.

Ειδικότερα η ΔΑ έχει την ευθύνη για τα ακόλουθα:

* Τη διασφάλιση της επιλογής των προς χρηματοδότηση έργων σύμφωνα με τα κριτήρια που εφαρμόζονται στο Επιχειρησιακό Πρόγραμμα, καθώς και της συμμόρφωσής τους με τους ισχύοντες κοινοτικούς και εθνικούς κανόνες. Στα πλαίσια αυτά η ΔΑ έχει τις ακόλουθες σχετικές αρμοδιότητες:
* Συντάσσει και υποβάλλει προς έγκριση στην Επιτροπή Παρακολούθησης πρόταση για τα κριτήρια επιλογής των έργων που θα ενταχθούν στο ΕΠ.
* Εκδίδει κατευθυντήριες γραμμές και οδηγίες για το πλαίσιο αξιολόγησης και επιλογής έργων προς ένταξη στα Επιχειρησιακά Προγράμματα από τους Ενδιαμέσους Φορείς, σύμφωνα με τη διαδικασία που προβλέπεται στην παράγραφο 7.3 του παρόντος κεφαλαίου.
* Εκδίδει οδηγίες ή/και κατευθυντήριες γραμμές για τη διασφάλιση της κανονικότητας και συμβατότητας των έργων που υλοποιούνται με τις εθνικές και κοινοτικές πολιτικές/κανόνες
* Την επαλήθευση της παράδοσης των συγχρηματοδοτούμενων προϊόντων και υπηρεσιών και της πραγματικής πραγματοποίησης των δαπανών που δηλώνουν οι δικαιούχοι για τα διάφορα έργα, καθώς και της συμμόρφωσής τους προς τους κοινοτικούς και τους εθνικούς κανόνες. Στο πλαίσιο αυτό η ΔΑ ενεργεί ως ακολούθως:
* Εκδίδει κατευθυντήριες γραμμές/οδηγίες και καταρτίζει εγγράφως πρότυπα και διαδικασίες για τη διενέργεια επαληθεύσεων από τους Ενδιάμεσους Φορείς σύμφωνα με το Άρθρο 13.2 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής σύμφωνα με τη διαδικασία που προβλέπεται στην παράγραφο 7.7 του παρόντος κεφαλαίου.
* Καθορίζει τη μεθοδολογία δειγματοληψίας για τη διενέργεια από τους ΕΦ δειγματοληπτικών επί τόπου επαληθεύσεων σύμφωνα με το Άρθρο 13.3 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Προβαίνει σε δειγματοληπτικές επαληθεύσεις και σε άλλα κατάλληλα μέτρα ώστε να διασφαλίζεται ότι οι Ενδιάμεσοι Φορείς διενεργούν τις επαληθεύσεις σύμφωνα με το πλαίσιο που έχει καθοριστεί και τις πρόνοιες των Κανονισμών της ΕΕ.
* Τη διασφάλιση της ύπαρξης συστήματος καταχώρησης και αποθήκευσης, σε ηλεκτρονική μορφή, λογιστικών εγγραφών για κάθε έργο στο πλαίσιο του Επιχειρησιακού Προγράμματος, καθώς και της συλλογής των δεδομένων υλοποίησης που απαιτούνται για τη χρηματοοικονομική διαχείριση, την παρακολούθηση, τους ελέγχους και την αξιολόγηση. Στο πλαίσιο αυτό η ΔΑ:
* Έχει τη συνολική ευθύνη της δημιουργίας και λειτουργίας Ολοκληρωμένου Πληροφοριακού Συστήματος (ΟΠΣ), το οποίο θα διέπει τα δυο Επιχειρησιακά Προγράμματα που συγχρηματοδοτούνται από τα Διαρθρωτικά Ταμεία και το Ταμείο Συνοχής της ΕΕ στην Κύπρο.
* Εκδίδει κατευθυντήριες γραμμές και καθορίζει τις διαδικασίες για καταχώρηση από τις εμπλεκόμενες αρχές και φορείς όλων των αναγκαίων στοιχείων στο ΟΠΣ που απαιτούνται για τη χρηματοοικονομική διαχείριση, την παρακολούθηση, τους ελέγχους και την αξιολόγηση.
* Καθορίζει το πλαίσιο στο οποίο οι Ενδιάμεσοι Φορείς θα τηρούν αναλυτικά στοιχεία παρακολούθησης της πορείας υλοποίησης των έργων και της έγκαιρης απορρόφησης των κονδυλιών με βάση το χρηματοδοτικό σχεδιασμό του προγράμματος και τον ‘κανόνα ν+3/ν+2’, καθώς και δεδομένα/δείκτες για την υλοποίηση των έργων στο ΟΠΣ. Τα εν λόγω στοιχεία θα καταχωρούνται και θα αποθηκεύονται με βάση τυποποιημένα Δελτία Παρακολούθησης για το οικονομικό και φυσικό αντικείμενο των έργων, τα οποία υποχρεούται ο κάθε Δικαιούχος να αποστέλλει.
* Μεριμνά ώστε η Αρχή Πιστοποίησης, η Αρχή Ελέγχου, η Επιτροπή Παρακολούθησης και η Ευρωπαϊκή Επιτροπή έχουν, σύμφωνα με το Άρθρο 14 του Εφαρμοστικού Κανονισμού (ΕΚ) αριθ. 1828/2006, την κατάλληλη πρόσβαση στα λογιστικά έγγραφα των έργων και άλλα δεδομένα υλοποίησης που καταχωρούνται στο ΟΠΣ.
* Μεριμνά για την υλοποίηση των τυχόν αναγκαίων αλλαγών και προσαρμογών του ΟΠΣ, όπως αυτές προκύπτουν από τις εμπειρίες των χρηστών και από τα προβλήματα που αυτοί συναντούν κατά τη χρήση του.
* Τη διασφάλιση ότι οι Δικαιούχοι και οι άλλοι φορείς που εμπλέκονται στην υλοποίηση έργων τηρούν είτε χωριστό λογιστικό σύστημα είτε επαρκή λογιστική κωδικοποίηση για όλες τις συναλλαγές που έχουν σχέση με το έργο, με την επιφύλαξη των εθνικών λογιστικών κανόνων. Στο πλαίσιο αυτό η Διαχειριστική Αρχή μεριμνά μέσω των κατάλληλων οδηγιών και κατευθυντήριων γραμμών προς τους Ενδιάμεσους Φορείς για τα ακόλουθα:
* οι Δικαιούχοι που ανήκουν στο δημόσιο τομέα και έχουν υποχρέωση να τηρούν το ενιαίο λογιστικό σύστημα δημιουργούν ειδική λογιστική μερίδα για κάθε συγχρηματοδοτούμενο έργο.
* οι Δικαιούχοι που δεν ανήκουν στο δημόσιο τομέα και δεν έχουν υποχρέωση να τηρούν το ενιαίο λογιστικό σύστημα, να δημιουργούν κατάλληλη λογιστική κωδικοποίηση, με την έγκριση του έργου, την οποία υποχρεούνται να τηρούν.
* Τη διασφάλιση ότι οι αξιολογήσεις των Επιχειρησιακών Προγραμμάτων που αναφέρονται στο άρθρο 48 παρ. 3 του Κανονισμού (ΕΚ) αριθ. 1083/2006, εκτελούνται σύμφωνα με το άρθρο 47 του ίδιου Κανονισμού με βάση τη διαδικασία που προβλέπεται στην παράγραφο 7.5 του παρόντος κεφαλαίου.
* Τον καθορισμό διαδικασιών για τη διασφάλιση της τήρησης όλων των εγγράφων σχετικά με τις δαπάνες και τους λογιστικούς ελέγχους που απαιτούνται για τη διασφάλιση επαρκούς διαδρομής ελέγχου σύμφωνα με τις απαιτήσεις του άρθρου 90 του Κανονισμού (ΕΚ) αριθ. 1083/2006. Στο πλαίσιο αυτό η Διαχειριστική Αρχή εκδίδει σχετικές οδηγίες και κατευθυντήριες γραμμές προς τους Ενδιάμεσους Φορείς και Δικαιούχους λαμβάνοντας υπόψη την υφισταμένη νομοθεσία και κανονισμούς του Κράτους.
* Τη διασφάλιση ότι η Αρχή Πιστοποίησης λαμβάνει όλες τις αναγκαίες πληροφορίες σχετικά με τις διαδικασίες και τις επαληθεύσεις που πραγματοποιούνται σε σχέση με τη δαπάνη για σκοπούς πιστοποίησης. Στο πλαίσιο αυτό η ΔΑ θα βεβαιώνει ότι, για τις δαπάνες που περιλαμβάνονται σε κάθε δήλωση δαπανών, έχουν τηρηθεί όλες οι διαδικασίες για την επαλήθευση της πραγματοποίησής τους, όπως αυτές θα καθορισθούν με αποφάσεις του Υπουργικού Συμβουλίου και θα εξειδικευθούν με Εγκυκλίους της ΔΑ, και ότι τα αποτελέσματα των επαληθεύσεων που θα διενεργούνται σύμφωνα με τις διαδικασίες αυτές επαληθεύουν την ορθότητα, νομιμότητα και κανονικότητα των δαπανών, σύμφωνα με τις πρόνοιες του Άρθρου 60 του Κανονισμού (ΕΚ) αριθ. 1083/2006. Πιο συγκεκριμένα, η εν λόγω βεβαίωση θα γίνεται στη βάση των επαληθεύσεων που έχουν διενεργηθεί από τους ΕΦ και των δειγματοληπτικών επαληθεύσεων που η ΔΑ θα πραγματοποιεί για να έχει λογικές διαβεβαιώσεις ως προς την ορθότητα, νομιμότητα και κανονικότητα των δαπανών.
* Την καθοδήγηση των εργασιών της Επιτροπής Παρακολούθησης και τον εφοδιασμό της με τα απαιτούμενα έγγραφα, τα οποία καθιστούν δυνατή την παρακολούθηση της ποιότητας υλοποίησης του Επιχειρησιακού Προγράμματος και της επίτευξης των στόχων του. Στα πλαίσια αυτά θα έχει την προεδρία και γραμματεία της Επιτροπής Παρακολούθησης.
* Τη σύνταξη και μετά την έγκριση της Επιτροπής Παρακολούθησης, υποβολή στην Επιτροπή των Ετήσιων και Τελικών Εκθέσεων σχετικά με την υλοποίηση. Οι Ενδιάμεσοι Φορείς είναι υποχρεωμένοι να συνεισφέρουνστη σύνθεση των Ετήσιων και Τελικών Εκθέσεων Εκτέλεσης όσον αφορά τις παρεμβάσεις που θα έχουν υπό την ευθύνη τους.
* Τη διασφάλιση της συμμόρφωσης προς τις απαιτήσεις ενημέρωσης και δημοσιότητας που ορίζονται στο άρθρο 69 του Κανονισμού (ΕΚ) αριθ. 1083/2006 και εξειδικεύονται στο Κεφάλαιο ΙΙ, Τμήμα 1 του Εφαρμοστικού Κανονισμού (ΕΚ) αριθ. 1828/06. Στο πλαίσιο αυτό η ΔΑ, σύμφωνα με τα προβλεπόμενα στην παράγραφο 7.9, θα ενεργεί ως ακολούθως:
* Εκπονεί και υποβάλλει στη Ευρωπαϊκή Επιτροπή, σε συνεργασία με τους Ενδιάμεσους Φορείς, Επικοινωνιακό Σχέδιο σύμφωνα με τις πρόνοιες του Άρθρου 2 του Εφαρμοστικού Κανονισμού (ΕΚ) αριθ. 1828/2006. Το Επικοινωνιακό Σχέδιο είναι δυνατό να καλύπτει και τα δυο Επιχειρησιακά Προγράμματα που συγχρηματοδοτούνται από το Ταμείο Συνοχής, το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ).
* Συντονίζει και παρακολουθεί την υλοποίηση του Επικοινωνιακού Σχεδίου.
* Εκδίδει τις κατάλληλες οδηγίες προς τους Ενδιάμεσους Φορείς και τους Δικαιούχους, με βάση τις αρχές του καθορίζονται στις πρόνοιες των Άρθρων 5-9 του Εφαρμοστικού Κανονισμού (ΕΚ) αριθ. 1828/2006. Η διενέργεια των δράσεων πληροφόρησης και δημοσιότητας στο επίπεδο των κατηγοριών παρεμβάσεων αποτελεί ευθύνη των ΕΦ.
* Την οργάνωση της ετήσιας συνάντησης διαχείρισης με την Ευρωπαϊκή Επιτροπή και την παρακολούθηση της υλοποίησης, από την Αρχή Πιστοποίησης, τους Ενδιάμεσους Φορείς και τους Δικαιούχους, των αιτιολογημένων συστάσεων σύμφωνα με το Άρθρο 68 του Κανονισμού (ΕΚ) αριθ. 1083/2006.
* Την υποβολή στην Αρχή Πιστοποίησης των παρατυπιών που εντοπίζονται.

### 7.2.3 Ενδιάμεσοι Φορείς

***Ορισμός***

Ως **Ενδιάμεσος Φορέας** ο οποίος θα εκτελεί καθήκοντα που του εκχωρούνται από τη ΔΑ, (σύμφωνα με τις πρόνοιες των Άρθρων 2.6 και 59.2 του Κανονισμού (ΕΚ) αριθ. 1083/2006), ορίζεται το **Υπουργείο Εργασίας και Κοινωνικών Ασφαλίσεων**. Οι Γενικός Διευθυντής του εν λόγω Υπουργείου έχει τη συνολική ευθύνη για τη λειτουργία του Ενδιάμεσου Φορέα.

Για τη διαχείριση των επιμέρους παρεμβάσεων του ΕΠ που περιλαμβάνουν καθεστώτα ενίσχυσης δυνάμει του άρθρου 87 της Συνθήκης, θα οριστούν επιπρόσθετοι Ενδιάμεσοι Φορείς υπό την εποπτεία του πιο πάνω ορισθέντος Ενδιαμέσου Φορέα και υπό την ευθύνη της Διαχειριστικής Αρχής.

***Kαθήκοντα***

Τα καθήκοντα του κάθε Ενδιάμεσου Φορέα διαμορφώνονται ανάλογα με τη φύση των παρεμβάσεων και των δικαιούχων του τομέα ευθύνης τους. Σημειώνεται ότι τα εκχωρούμενα στους ΕΦ καθήκοντα εκτελούνται στη βάση γραπτών κατευθυντήριων οδηγιών και διαδικασιών, με ευθύνη και εποπτεία της ΔΑ. Ενδεικτικά, ο κάθε ΕΦ θα είναι υπεύθυνος για:

* Την αξιολόγηση και έγκριση έργων για ένταξη στο ΕΠ, με βάση τα προβλεπόμενα στη παράγραφο 7.3. του παρόντος Κεφαλαίου και μέσα στα πλαίσια και τις κατευθύνσεις που καθορίζει η ΔΑ. Ειδικότερα θα έχει την ευθύνη για:
* Τη σύνταξη και δημοσίευση προσκλήσεων υποβολής προτάσεων για ένταξη έργων στο ΕΠ.
* Την αξιολόγηση και έγκριση έργων με βάση τα εγκεκριμένα από την Επιτροπή Παρακολούθησης κριτήρια επιλογής έργων.
* Την αποτίμηση, πριν από την έκδοση της Απόφασης Ένταξης, της ικανότητας και επάρκειας του Δικαιούχου να διαχειριστεί κατάλληλα (από διοικητική, οικονομική και τεχνική άποψη) το προτεινόμενο έργο.
* Την έκδοση Απόφασης Ένταξης Έργου στη οποία θα περιέχονται οι όροι χρηματοδότησης του έργου σύμφωνα με το Άρθρο 13.1 του Εφαρμοστικού Κανονισμού (ΕΚ) αριθ. 1828/2006.
* Τη διασφάλιση της κανονικότητας και συμβατότητας των έργων που πρόκειται να ενταχθούν με τις εθνικές και κοινοτικές πολιτικές/κανόνες, σύμφωνα με τις κατευθύνσεις που καθορίζονται από τη ΔΑ.
* Τη μεταφορά των πιστώσεων που αφορούν την κοινοτική συμμετοχή ή ανάλογα με τη περίπτωση τη συνολική δημόσια δαπάνη στους Δικαιούχους, στην περίπτωση που αυτοί είναι αρχές τοπικής αυτοδιοίκησης ή ημικρατικοί φορείς ή ιδιώτες.
* Τη διενέργεια επαληθεύσεων σύμφωνα με το Άρθρο 13.2 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής και με βάση τις οδηγίες και κατευθύνσεις της ΔΑ. Οι επαληθεύσεις που θα διενεργεί κάθε ΕΦ θα περιλαμβάνουν α) διοικητικές επαληθεύσεις για βεβαίωση της κάθε δήλωσης δαπανών από τους Δικαιούχους β) δειγματοληπτικές επιτόπιες επαληθεύσεις επιμέρους έργων και γ) βεβαίωση των πραγματοποιηθέντων δαπανών στην Διαχειριστική Αρχή. Οι επαληθεύσεις θα καλύπτουν τις διοικητικές, δημοσιονομικές, τεχνικές και φυσικές πτυχές των έργων και θα ελέγχονται τα ακόλουθα:
* η επιλεξιμότητα των δαπανών σύμφωνα με τον Κανονισμούς της ΕΕ και τους σχετικούς εθνικούς κανόνες,
* η νομιμότητα και η κανονικότητα των έργων και διαδικασιών, καθώς και η συμβατότητά τους με τις Εθνικές και Κοινοτικές Πολιτικές,
* το φυσικό αντικείμενο του συγχρηματοδοτούμενου έργου,
* η τήρηση όλων των όρων της Απόφασης Ένταξης,
* η τήρηση όλων των εγγράφων σχετικά με τις δαπάνες και τους λογιστικούς ελέγχους για τη διασφάλιση επαρκούς διαδρομής ελέγχου,
* η τήρηση χωριστής λογιστικής μερίδας.
* Την παρακολούθηση της πορείας υλοποίησης των έργων των Δικαιούχων, με έμφαση στη συστηματική παρακολούθηση της έγκαιρης απορρόφησης των κονδυλίων σύμφωνα με χρηματοδοτικό σχεδιασμό του ΕΠ και του κανόνα «ν+3/ν+2» και την τήρηση, στα πλαίσια των οδηγιών της ΔΑ, αναλυτικών στοιχείων παρακολούθησης και δεδομένων/δεικτών για τη υλοποίηση των έργων στο ΟΠΣ. Τα εν λόγω στοιχεία θα καταχωρούνται και θα αποθηκεύονται με βάση τυποποιημένα Δελτία Παρακολούθησης για το οικονομικό και φυσικό αντικείμενο των έργων, τα οποία υποχρεούται ο κάθε Δικαιούχος να αποστέλλει. Κάθε ΕΦ θα έχει την ευθύνη εντοπισμού των τυχόν αποκλίσεων από την προγραμματισμένη πορεία υλοποίησης, την επισήμανση διορθωτικών μέτρων που πρέπει να λάβουν οι Δικαιούχοι και την παρακολούθηση της αποτελεσματικής εφαρμογής τους, ώστε να διασφαλίζεται η επίτευξη των στόχων του ΕΠ.
* Τη διασφάλιση ότι οι Δικαιούχοι που ανήκουν στο δημόσιο τομέα τηρούν το ενιαίο λογιστικό σύστημα και δημιουργούν, με βάση τις διαδικασίες που καθορίζει η ΔΑ ειδική λογιστική μερίδα για κάθε συγχρηματοδοτούμενο έργο, καθώς και διασφάλιση της τήρησης χωριστής λογιστικής μερίδας για τους Δικαιούχους που δεν είναι υποχρεωμένοι να τηρούν το ενιαίο λογιστικό σύστημα.
* Τη διενέργεια των δράσεων πληροφόρησης και δημοσιότητας στο ευρύτερο επίπεδο των κατηγοριών παρεμβάσεων ευθύνης κάθε ΕΦ σύμφωνα με τα προβλεπόμενα στην παράγραφο 7.9. Παροχή επίσης υποστήριξης στους Δικαιούχους για την υλοποίηση των δράσεων πληροφόρησης και δημοσιότητας στο επίπεδο των έργων τους.
* Την υποβολή προς τη Διαχειριστική Αρχή, όλων των αναγκαίων πληροφοριών και δεδομένων για την ετοιμασία των Ετήσιων Εκθέσεων και της Τελικής Έκθεσης Εκτέλεσης, για τις παρεμβάσεις που θα έχουν υπό την ευθύνη τους.
* Την υποβολή στη Διαχειριστική Αρχή όλων των αναγκαίων πληροφοριών και δεδομένων που απαιτούνται για την ετήσια συνάντηση με την Ευρωπαϊκή Επιτροπή και την υλοποίηση των αιτιολογημένων συστάσεών της, σύμφωνα με τις οδηγίες της Διαχειριστικής Αρχής.
* Την έγκαιρη εξασφάλιση από τους Δικαιούχους των απαιτούμενων πιστώσεων, κάτω από κατάλληλο άρθρο και κεφάλαιο του κρατικού προϋπολογισμού, για τη χρηματοδότηση και υλοποίηση των έργων, στις περιπτώσεις Δικαιούχων που είναι Κυβερνητικά Τμήματα/Υπηρεσίες.
* Την υποβολή στην Αρχή Πιστοποίησης των παρατυπιών που εντοπίζονται.

### 7.2.4 Αρχή Πιστοποίησης

***Ορισμός***

Ως Αρχή Πιστοποίησης ορίζεται το Γενικό **Λογιστήριο της Κυπριακής Δημοκρατίας** (Απόφαση του Υπουργικού Συμβουλίου Αρ. 65.106 στις 28 Φεβρουαρίου 2007). Τα καθήκοντα της Αρχής Πιστοποίησης θα εκτελεί ειδική υπηρεσία του Γενικού Λογιστηρίου.

***Αρμοδιότητες/Καθήκοντα***

Η Αρχή Πιστοποίησης, σύμφωνα με τον Κανονισμό (ΕΚ) αριθ. 1083/2006, και κυρίως με το άρθρο 61, είναι υπεύθυνη για:

* Την κατάρτιση και την υποβολή πιστοποιημένων δηλώσεων δαπανών και αιτήσεων πληρωμών στην Ευρωπαϊκή Επιτροπή.
* Την πιστοποίηση ότι:
* Η δήλωση δαπανών είναι ακριβής, είναι προϊόν αξιόπιστων λογιστικών συστημάτων και στηρίζεται σε επαληθεύσιμα δικαιολογητικά,
* Οι δηλωθείσες δαπάνες συμμορφούνται προς τους ισχύοντες κοινοτικούς και εθνικούς κανόνες και διενεργήθηκαν για έργα που επελέγησαν για χρηματοδότηση σύμφωνα με τα κριτήρια που εφαρμόζονται στο πρόγραμμα και πληρούν τους ισχύοντες κοινοτικούς και εθνικούς κανόνες.
* Τη διασφάλιση, για σκοπούς πιστοποίησης, ότι έχει λάβει επαρκείς πληροφορίες από τη Διαχειριστική Αρχή σχετικά με τις διαδικασίες που εφαρμόστηκαν και τις επαληθεύσεις που πραγματοποιήθηκαν όσον αφορά τις δαπάνες που περιλαμβάνονται στις δηλώσεις δαπανών.
* Το συνυπολογισμό, για σκοπούς πιστοποίησης, των αποτελεσμάτων όλων των ελέγχων που διενεργήθηκαν από την Αρχή Ελέγχου ή υπό την ευθύνη της.
* Την τήρηση, σε ηλεκτρονική μορφή, λογιστικών μητρώων για τις δαπάνες που υποβάλλονται στην Επιτροπή.
* Την τήρηση μητρώου των ποσών που μπορούν να ανακτηθούν και των ποσών που αποσύρονται μετά από ακύρωση του συνόλου ή μέρους της συνεισφοράς για ένα έργο. Τα ανακτηθέντα ποσά επιστρέφονται στο γενικό προϋπολογισμό της Ευρωπαϊκής Ένωσης πριν από το κλείσιμο του Επιχειρησιακού Προγράμματος, με αφαίρεσή τους από την επόμενη κατάσταση δαπανών.
* Τη συλλογή όλων των παρατυπιών που εντοπίζονται τόσο από την ίδια όσο και από όλους τους άλλους Φορείς που εμπλέκονται, και την κοινοποίηση τους στην Ευρωπαϊκή Επιτροπή σύμφωνα με τις πρόνοιες του άρθρου 70 του Κανονισμού (ΕΚ) αριθ. 1083/2006 και όπως αυτές εξειδικεύονται στο Τμήμα 4 του Εφαρμοστικού Κανονισμού (ΕΚ) αριθ. 1828/2006. Στα πλαίσια αυτά των καθηκόντων της θα έχει επίσης τη γενική ευθύνη για έκδοση σχετικών οδηγιών και για τη γενική παρακολούθηση των σχετικών ενεργειών που έχουν ληφθεί για τις παρατυπίες που εντοπίζονται.

Τα καθήκοντα της Αρχής Πιστοποίησης σχετικά με την χρηματοοικονομική διαχείριση των ΕΠ και τις χρηματοδοτικές ροές εξειδικεύονται περαιτέρω στην παρ. 7.6.

### 7.2.5 Αρχή Ελέγχου

***Ορισμός***

Ως Αρχή Ελέγχου, κοινή για όλα τα ΕΠ, ορίζεται η **Υπηρεσία Εσωτερικού Ελέγχου** της Κυπριακής Δημοκρατίας(Απόφαση του Υπουργικού Συμβουλίου Αρ. 65.106 στις 28 Φεβρουαρίου 2007). Η Αρχή Ελέγχου έχει πλήρη λειτουργική ανεξαρτησία τόσο από τη Διαχειριστική Αρχή όσο και από την Αρχή Πιστοποίησης.

***Αρμοδιότητες /Καθήκοντα***

Η Αρχή Ελέγχου, σύμφωνα με το άρθρο 62 του Κανονισμού (ΕΚ) αριθ. 1083/2006, είναι υπεύθυνη για τα ακόλουθα:

* Τη διασφάλιση της εκτέλεσης ελέγχων για την επαλήθευση της ουσιαστικής λειτουργίας του συστήματος διαχείρισης και ελέγχου του ΕΠ.
* Τη διασφάλιση ότι οι έλεγχοι των έργων πραγματοποιούνται σε κατάλληλο δείγμα για την επαλήθευση των δηλωνόμενων δαπανών.
* Την υποβολή στην Ευρωπαϊκή Επιτροπή, εντός εννέα μηνών από την έγκριση του Επιχειρησιακού Προγράμματος, στρατηγικής ελέγχου που καλύπτει τους φορείς οι οποίοι θα εκτελέσουν τους ελέγχους που αναφέρονται πιο πάνω, τη μέθοδο που θα χρησιμοποιηθεί, τη μέθοδο δειγματοληψίας για ελέγχους των έργων, καθώς και ενδεικτικό προγραμματισμό των ελέγχων προκειμένου να διασφαλίζεται ο έλεγχος των κυριότερων φορέων, καθώς και η ομοιόμορφη κατανομή των ελέγχων καθ' όλη την περίοδο προγραμματισμού. Επισημαίνεται ότι θα εφαρμοσθεί ένα ενιαίο σύστημα διαχείρισης και ελέγχου και για τα δύο ΕΠ του ΕΣΠΑ και κατά συνέπεια θα υποβληθεί μία μόνον στρατηγική λογιστικού ελέγχου.
* Έως τις 31 Δεκεμβρίου κάθε έτους από το 2008 έως το 2015:
* Την υποβολή, στην Ευρωπαϊκή Επιτροπή, ετήσιας έκθεσης ελέγχου στην οποία παρατίθενται τα πορίσματα των ελέγχων που πραγματοποιήθηκαν κατά το προηγούμενο δωδεκάμηνο που λήγει στις 30 Ιουνίου του συγκεκριμένου έτους σύμφωνα με τη στρατηγική ελέγχου του επιχειρησιακού προγράμματος, και αναφέρονται οι τυχόν ελλείψεις που διαπιστώθηκαν στα συστήματα διαχείρισης και ελέγχου του προγράμματος. Η πρώτη έκθεση, που θα υποβληθεί στις 31 Δεκεμβρίου 2008 το αργότερο, καλύπτει την περίοδο από 1ης Ιανουαρίου 2007 έως τις 30 Ιουνίου 2008. Οι πληροφορίες που αφορούν τους λογιστικούς ελέγχους που διεξάγονται μετά την 1η Ιουλίου 2015 περιλαμβάνονται στην τελική έκθεση ελέγχου η οποία υποστηρίζει τη δήλωση κλεισίματος του ΕΠ.
* Γνωμοδότηση, βάσει των ελέγχων που έχουν πραγματοποιηθεί με ευθύνη της, ως προς το κατά πόσον το σύστημα διαχείρισης και ελέγχου λειτουργεί ουσιαστικά, ώστε να διασφαλίζει επαρκώς το γεγονός ότι οι καταστάσεις δαπανών που υποβάλλονται στην Ευρωπαϊκή Επιτροπή είναι ορθές και, συνεπώς, ότι οι σχετικές συναλλαγές είναι νόμιμες και κανονικές
* Υποβολή, ανάλογα με την περίπτωση και δυνάμει του άρθρου 86(α) του Γενικού Κανονισμού (ΕΚ) αριθ. 1083/2006, δήλωσης μερικού κλεισίματος, η οποία αξιολογεί τη νομιμότητα και κανονικότητα των σχετικών δαπανών. Δεδομένου ότι το σύστημα διαχείρισης και ελέγχου θα είναι κοινό και για τα δύο ΕΠ του ΕΣΠΑ, οι προαναφερθείσες εκθέσεις, γνωμοδοτήσεις και δηλώσεις θα είναι κοινές για όλα τα ΕΠ.
* Την υποβολή στην Ευρωπαϊκή Επιτροπή, το αργότερο έως την 31η Μαρτίου 2017, δήλωσης κλεισίματος του ΕΠ, στην οποία αξιολογείται η εγκυρότητα της αίτησης πληρωμής του τελικού υπολοίπου, καθώς και η νομιμότητα και κανονικότητα των σχετικών συναλλαγών που καλύπτονται από την τελική κατάσταση δαπανών, η οποία υποστηρίζεται από έκθεση τελικού ελέγχου.
* Την υποβολή στην Αρχή Πιστοποίησης των παρατυπιών που εντοπίζονται.

Η Αρχή Ελέγχου θα διασφαλίσει ότι το έργο του ελέγχου λαμβάνει υπόψη διεθνώς αποδεκτά πρότυπα ελέγχου.

### 7.2.6 Αρχή υπεύθυνη για την πιστοποίηση του συστήματος διαχείρισης και ελέγχου

Η **Αρχή Ελέγχου** θα είναι αρμόδια για την υποβολή της έκθεσης αξιολόγησης του συστήματος διαχείρισης και ελέγχου, σύμφωνα με τα προβλεπόμενα στο άρθρο 71 παρ. 2 του Κανονισμού (ΕΚ) αριθ. 1083/2006, όπως εξειδικεύονται στο άρθρο 25 του Εφαρμοστικού Κανονισμού (ΕΚ) αριθ. 1828/2006, και την πιστοποίηση του συστήματος.

### 7.2.7 Φορέας υπεύθυνος για την είσπραξη των πληρωμών από την ΕΕ

Ο υπεύθυνος φορέας για την είσπραξη των πληρωμών από την ΕΕ είναι το **Γενικό Λογιστήριο της Κυπριακής Δημοκρατίας ως η Αρχή Πιστοποίησης**. Η Αρχή Πιστοποίησης θα είναι επίσης υπεύθυνη για την υποβολή, το αργότερο στις 30 Απριλίου κάθε έτους, στην Ευρωπαϊκή Επιτροπή, προσωρινών προβλέψεων για τις μελλοντικές αιτήσεις πληρωμών, σύμφωνα με το άρθρο 76 παρ. 3 του Κανονισμού (ΕΚ) αριθ. 1083/2006, με βάση τα σχετικά στοιχεία που θα του αποστέλλονται από τη ΔΑ.

### 7.2.8 Φορείς που φέρουν την ευθύνη για την καταβολή των πληρωμών στους δικαιούχους

Η επιλέξιμη εθνική και κοινοτική συμμετοχή για όλα τα έργα που εντάσσονται στο ΕΠ αποτελούν δημόσιες δαπάνες, οι οποίες χρηματοδοτούνται στο σύνολο τους, σε πρώτο στάδιο (προ-χρηματοδότηση), είτε από τον Κρατικό Προϋπολογισμό είτε από τον προϋπολογισμό των κατά περίπτωση φορέων του ευρύτερου δημόσιου τομέα. Οι πληρωμές προς τους Δικαιούχους θα πραγματοποιούνται, σε πρώτο στάδιο, αποκλειστικά από εθνικούς πόρους. Σχετικές πρόνοιες για το σύνολο των προβλεπόμενων ετήσιων πληρωμών (κοινοτικών και εθνικών) προς τους Δικαιούχους θα γίνονται στους προϋπολογισμούς των αρμοδίων κατά περίπτωση φορέων. Το Γραφείο Προγραμματισμού θα μεριμνά για την εξασφάλιση των σχετικών πιστώσεων στο κρατικό προϋπολογισμό με την ένταξη κάθε έργου στο Επιχειρησιακό Πρόγραμμα για τους δικαιούχους και Ενδιάμεσους Φορείς που είναι Κυβερνητικά Τμήματα.

Τα Κυβερνητικά Τμήματα/Υπηρεσίες, που είναι Δικαιούχοι μεριμνούν, μέσω της νενομισμένης διαδικασίας, για την εξασφάλιση των απαιτούμενων πιστώσεων, κάτω από κατάλληλο άρθρο και κεφάλαιο του κρατικού προϋπολογισμού, για τη χρηματοδότηση και υλοποίηση των έργων τους. Ο αρμόδιος ΕΦ βεβαιώνεται ότι οι Δικαιούχοι, έχουν προβεί στις κατάλληλες διαδικασίες για την έγκαιρη εξασφάλιση των σχετικών πιστώσεων. Επίσης τα Κυβερνητικά Τμήματα/Υπηρεσίες, που είναι ενδιάμεσοι φορείς μεριμνούν μέσω της νενομισμένης διαδικασίας για την εξασφάλιση των απαιτούμενων πιστώσεων, κάτω από κατάλληλο άρθρο και κεφάλαιο του κρατικού προϋπολογισμού, για τη χρηματοδότηση και υλοποίηση των σχεδίων χορηγιών ευθύνης τους.

Στις περιπτώσεις Δικαιούχων που είναι ημικρατικοί οργανισμοί, οργανισμοί δημοσίου δικαίου ή φορείς τοπικής αυτοδιοίκησης, ο ΕΦ βεβαιώνεται ότι οι Δικαιούχοι έχουν φροντίσει για την έγκαιρη διασφάλιση των απαιτούμενων πιστώσεων στον προϋπολογισμό τους.

Στην περίπτωση όπου οι Δικαιούχοι είναι Αρχές Τοπικής Αυτοδιοίκησης ή ημικρατικοί οργανισμοί ή οργανισμοί δημοσίου δικαίου, οι ΕΦ αναλαμβάνουν την πληρωμή των ποσών που αφορούν τη Κοινοτική συμμετοχή στο ποσοστό που συμφωνείται για κάθε έργο.

Στην περίπτωση που οι Δικαιούχοι είναι ιδιώτες η άλλοι φορείς που δικαιούνται χορηγία με βάση Σχέδιο Χορηγιών, οι ΕΦ αναλαμβάνουν την πληρωμή των ποσών που αφορούν τη συνολική δημόσια δαπάνη.

Όταν παραλαμβάνεται η κοινοτική συνδρομή, με οδηγία του Γενικού Λογιστηρίου, το ανάλογο ποσό που έχει ήδη καταβληθεί από τους Δικαιούχους ή/και τους ΕΦ (με βάση τη διαδικασία που αναφέρεται πιο πάνω), καταχωρείται ως έσοδο στον κρατικό προϋπολογισμό και ταυτόχρονα μεταφέρεται στον τραπεζικό λογαριασμό του Κράτους από τους τραπεζικούς λογαριασμούς όπου είχαν αρχικά εμβασθεί, οι κοινοτικοί πόροι από την Ευρωπαϊκή Επιτροπή.

## 7.3 ΕΝΤΑΞΗ ΕΡΓΩΝ

### 7.3.1 Έγκριση των Κριτηρίων Επιλογής των Έργων

Η Επιτροπή Παρακολούθησης, μετά από σχετική εισήγηση της ΔΑ, εγκρίνει εντός έξι μηνών από την έγκριση του Επιχειρησιακού Προγράμματος τα κριτήρια επιλογής προς ένταξης έργων στον κάθε Άξονα Προτεραιότητας και εγκρίνει τις τυχόν αναθεωρήσεις των κριτηρίων αυτών σύμφωνα με τις ανάγκες του προγραμματισμού.

### 7.3.2 Έκδοση κατευθυντήριων οδηγιών από τη ΔΑ

Η Διαχειριστική Αρχή, με στόχο την εξειδίκευση, αποσαφήνιση και κατά το δυνατόν ομοιογενή εφαρμογή των διαδικασιών ένταξης έργων σύμφωνα με τις πρόνοιες του ΕΠ και με όσα απορρέουν από το εθνικό και κοινοτικό κανονιστικό πλαίσιο, έχει εκδώσει αναλυτικές οδηγίες ως προς τα ακόλουθα θέματα:

* Τυποποίηση του περιεχομένου της Πρόσκλησης Υποβολής Πρότασης και έκδοση σχετικού πρότυπου.
* Τυποποίηση της αίτησης ένταξης έργου και έκδοση τυποποιημένου Τεχνικού Δελτίου Έργου.
* Καθορισμός του πλαισίου και της μεθοδολογίας / τύπου αξιολόγησης των προτεινομένων έργων. Το πλαίσιο αξιολόγησης των έργων θα περιλαμβάνει μεταξύ άλλων, την εξειδίκευση των κριτηρίων επιλογής που εγκρίθηκαν από την Επιτροπή Παρακολούθησης, την μεθοδολογία αξιολόγησης των έργων και οδηγίες σε θέματα που άπτονται του χρονικού και κοστολογικού προγραμματισμού των έργων και της προβλεπόμενης απορρόφησης των δαπανών, με έμφαση στην τήρηση του κανόνα «ν+3/ν+2».
* Καθορισμός, όπου είναι αναγκαίο, δυνητικών Δικαιούχων ανά ομάδες/κατηγορίες έργων.
* Καθορισμός ειδικών κριτηρίων για την διακριτικότητα.
* Τυποποίηση της Απόφασης Ένταξης.

### 7.3.3 Σύνταξη προσκλήσεων υποβολής προτάσεων

Η σύνταξη των προσκλήσεων υποβολής προτάσεων και η εξειδίκευση του περιεχομένου τους, συμπεριλαμβανομένης της εξειδίκευσης των κριτηρίων επιλογής θα γίνεται από τον κατά περίπτωση αρμόδιο ΕΦ.

Ο αρμόδιος ΕΦ καλεί τους δυνητικούς Δικαιούχους για εκδήλωση ενδιαφέροντος και υποβολή προτάσεων. Ανάλογα με τη φύση των έργων και την κατηγορία των δικαιούχων (π.χ. δημόσιος τομέας, ιδιώτες κλπ.), η πρόσκληση θα τυγχάνει της κατάλληλης δημοσιότητας.

Ο ΕΦ θα διασφαλίζει ότι παρέχονται στους δυνητικούς δικαιούχους σαφείς και λεπτομερείς πληροφορίες για το όλο πλαίσιο χρηματοδότησης σύμφωνα με τις πρόνοιες του Άρθρου 5.2 του Εφαρμοστικού Κανονισμού (ΕΚ) αριθ. 1828/2006.

### 7.3.4 Υποβολή προτάσεων από τους δυνητικούς Δικαιούχους

Οι δυνητικοί Δικαιούχοι ετοιμάζουν τις προτάσεις τους, με βάση τα αναφερόμενα στις προσκλήσεις υποβολής προτάσεων. Κατά τη διαδικασία ετοιμασίας της πρότασης μπορούν να ζητήσουν βοήθεια και τεχνική υποστήριξη από το αρμόδιο τμήμα του ΕΦ. Οι προτάσεις υποβάλλονται προς αξιολόγηση στον αρμόδιο Ενδιάμεσο Φορέα.

### 7.3.5 Αξιολόγηση προτάσεων

Η αξιολόγηση των προτάσεων που υποβλήθηκαν από τους δυνητικούς Δικαιούχους γίνεται με μέριμνα και ευθύνη του αρμόδιου ΕΦ. Στα πλαίσια της διασφάλισης ανοικτών, διαφανών και αντικειμενικών διαδικασιών αξιολόγησης, ο αρμόδιος ΕΦ θα ακολουθήσει ένα από τα ακόλουθα είδη αξιολόγησης, συμφωνά με το πλαίσιο που καθορίζεται για κάθε κατηγορία παρέμβασης από τη Διαχειριστική Αρχή:

* Άμεση Αξιολόγηση: Αυτοτελής αξιολόγηση κάθε πρότασης με την υποβολή της.
* Συγκριτική Αξιολόγηση: Αξιολόγηση των προτάσεων μετά τη λήξη της προθεσμίας υποβολής προτάσεων με στόχο την κατάταξη/ιεράρχησή τους.

Τονίζεται ότι οι παραπάνω ενέργειες του ΕΦ γίνονται πάντα στη βάση των οδηγιών της παρ. 7.3.1. Ο τύπος της αξιολόγησης που θα επιλεγεί από τη ΔΑ θα εξαρτάται από τη φύση και την κατηγορία των έργων και από τον αριθμό των δυνητικών Δικαιούχων που περιλαμβάνονται στην πρόσκληση. Η διαδικασία συγκριτικής αξιολόγησης θα ακολουθείται κατεξοχήν σε περιπτώσεις ομοειδών έργων με κοινά χαρακτηριστικά, όπως μέγεθος και αντικείμενο των έργων, για τις οποίες η σύγκριση είναι ευχερέστερη. Επίσης η συγκριτική αξιολόγηση θα ακολουθείται στις περιπτώσεις έργων που έχουν σχετικά βραχύ και ταυτόχρονο χρονοδιάγραμμα ωρίμανσης. Η διαδικασία της συγκριτικής αξιολόγησης δεν θα εφαρμόζεται στις περιπτώσεις έργων/δράσεων που αναφέρονται ρητά στο Επιχειρησιακό Πρόγραμμα ή στις περιπτώσεις που υπάρχει μόνο ένας δυνητικός Δικαιούχος. Η επιλογή του τύπου αξιολόγησης αποτελεί ευθύνη της ΔΑ σε συνεργασία με τον αρμόδιο Ενδιάμεσο Φορέα στη βάση των οδηγιών της παρ. 7.2.1.

Ο Ενδιάμεσος Φορέας θα εξετάζει τις αιτήσεις στη βάση των εγκεκριμένων κριτηρίων επιλογής, όπως έχουν εξειδικευθεί στις προσκλήσεις υποβολής προτάσεων.

### 7.3.6 Απόφαση ένταξης/χρηματοδότησης έργου

Εντός εύλογου χρονικού διαστήματος από την υποβολή της αίτησης, ο ΕΦ ολοκληρώνει τη διαδικασία αξιολόγησης και εκδίδει τη σχετική Απόφαση Ένταξης στην οποία περιέχονται όλοι οι όροι χρηματοδότησης και οι υποχρεώσεις του Δικαιούχου προς τον Ενδιάμεσο Φορέα. Στο πλαίσιο της διαδικασίας αξιολόγησης, ο ΕΦ βεβαιώνεται ότι ο Δικαιούχος είναι σε θέση να ικανοποιήσει τους όρους που περιέχονται σε αυτήν και να διαχειριστεί κατάλληλα (από διοικητική, οικονομική και τεχνική άποψη) το προτεινόμενο έργο. Στις περιπτώσεις Δικαιούχων που είναι Κυβερνητικά Τμήματα/Υπηρεσίες ταυτόχρονα με την υποβολή αίτησης/πρότασης για συγχρηματοδότηση έργου υποβάλλεται αίτημα στη ΔΑ όπως, σε περίπτωση κατά την οποία εγκριθεί το προτεινόμενο έργο, να υπάρχουν διαθέσιμες οι απαραίτητες πιστώσεις από τον κρατικό προϋπολογισμό μέσω των σχετικών διαδικασιών.

Αμέσως μετά, η Απόφαση Ένταξης γνωστοποιείται στο Δικαιούχο και κοινοποιείται στη ΔΑ. Νοείται ότι στις περιπτώσεις Κυβερνητικών Τμημάτων/Υπηρεσιών ο ΕΦ βεβαιώνεται για την εξασφάλιση της εθνικής συγχρηματοδότησης από τον κρατικό προϋπολογισμό πριν την αποστολή της Απόφασης Ενταξης. Ο ΕΦ έχει την ευθύνη να διασφαλίσει την καταχώρηση των σχετικών στοιχείων του έργου (Τεχνικό Δελτίο Έργου) στο ΟΠΣ.

Εάν το προτεινόμενο έργο κρίνεται ανεπαρκές για ένταξη, ο ΕΦ ενημερώνει άμεσα το Δικαιούχο, με κοινοποίηση στη ΔΑ, για την απόρριψη του έργου, με σχετική αιτιολόγηση. Όπου κρίνεται αναγκαίο καλεί το Δικαιούχο για επανυποβολή διορθωμένης και συμπληρωμένης αίτησης υποβολής πρότασης.

## 

## 7.4 ΠΑΡΑΚΟΛΟΥΘΗΣΗ

### 7.4.1 Επιτροπή Παρακολούθησης

Ορίζεται, με βάση τις πρόνοιες του άρθρου 63 του Κανονισμού (ΕΚ) αριθ. 1083/2006 μία κοινή Επιτροπή Παρακολούθησης, και για τα δύο ΕΠ του ΕΣΠΑ. Η Επιτροπή Παρακολούθησης συστήνεται εντός τριών (3) μηνών από την ημερομηνία κοινοποίησης από την ΕΕ της απόφασης έγκρισης του ΕΠ. Τα καθήκοντα της Επιτροπής Παρακολούθησης, σύμφωνα με τα προβλεπόμενα στο άρθρο 65 του Κανονισμού (ΕΚ) αριθ. 1083/2006, είναι τα ακόλουθα:

* Εξετάζει και εγκρίνει, μετά από σχετική εισήγηση της ΔΑ, τα κριτήρια για την επιλογή των προς χρηματοδότηση έργων εντός έξι μηνών από την έγκριση του Επιχειρησιακού Προγράμματος και εγκρίνει τις τυχόν αναθεωρήσεις των κριτηρίων αυτών σύμφωνα με τις ανάγκες του προγραμματισμού.
* Εξετάζει σε περιοδική βάση την πρόοδο που σημειώθηκε στην επίτευξη των ειδικών στόχων του Επιχειρησιακού Προγράμματος, με βάση τα έγγραφα που υποβάλλει η Διαχειριστική Αρχή.
* Εξετάζει τα αποτελέσματα της υλοποίησης, ιδίως όσον αφορά την επίτευξη των στόχων που καθορίζονται για κάθε Άξονα Προτεραιότητας, καθώς και τις αξιολογήσεις που αναφέρονται στο άρθρο 48 παρ. 3 του Κανονισμού (ΕΚ) αριθ. 1083/2006.
* Εξετάζει και εγκρίνει τις Ετήσιες και την Τελική Έκθεση Εκτέλεσης που αναφέρονται στο άρθρο 67 του Κανονισμού (ΕΚ) αριθ. 1083/2006.
* Ενημερώνεται σχετικά με την Ετήσια Έκθεση Ελέγχου, καθώς και για τυχόν σχετικά σχόλια τα οποία μπορεί να διατυπώσει η Επιτροπή μετά την εξέτασή της.
* Μπορεί να προτείνει στη Διαχειριστική Αρχή οποιαδήποτε αναθεώρηση ή εξέταση του Επιχειρησιακού Προγράμματος, η οποία ενδεχομένως μπορεί να συμβάλει στην επίτευξη των στόχων των Ταμείων που αναφέρονται στο άρθρο 3 του Κανονισμού (ΕΚ) αριθ. 1083/2006 ή στη βελτίωση της διαχείρισής τους, συμπεριλαμβανομένης της χρηματοοικονομικής διαχείρισής τους.
* Εξετάζει και εγκρίνει οποιαδήποτε πρόταση για την τροποποίηση του περιεχομένου της απόφασης της Επιτροπής σχετικά με τη συνεισφορά των Ταμείων.

Η σύνθεση της Επιτροπής Παρακολούθησης ορίζεται με βάση σχετική εισήγηση της ΔΑ, λαμβάνοντας υπόψη το θεσμικό πλαίσιο της Κύπρου και την αρχή της εταιρικής σχέσης στη διαχείριση, παρακολούθηση και αξιολόγηση των παρεμβάσεων, σε όλα τα στάδια υλοποίησης του ΕΠ. Πρόεδρος της Επιτροπής Παρακολούθησης είναι ο Γενικός Διευθυντής του Γραφείου Προγραμματισμού (ΔΑ). Στην Επιτροπή Παρακολούθησης συμμετέχουν:

* Γενικοί Διευθυντές αρμόδιων Υπουργείων
* Γενικοί Διευθυντές εμπλεκόμενων ημικρατικών οργανισμών
* Ο Γενικός Λογιστής
* Εκπρόσωποι της τοπικής αυτοδιοίκησης
* Εκπρόσωποι των κοινωνικών και οικονομικών εταίρων
* Εκπρόσωποι μη κυβερνητικών οργανώσεων

Επί πλέον των ανωτέρω θα συμμετέχουν στην Επιτροπή Παρακολούθησης, ως παρατηρητές, ο Γενικός Ελεγκτής, ο Έφορος Εσωτερικού Ελέγχου και ο Έφορος Κρατικών Ενισχύσεων.

Η σύνθεση της Επιτροπής Παρακολούθησης θα έχει, κατά το δυνατόν, ισόρροπη συμμετοχή ανδρών και γυναικών. Κατά τις συνεδριάσεις της Επιτροπής Παρακολούθησης μπορεί να κληθούν να συμμετάσχουν και μη μόνιμα μέλη, π.χ. ειδικοί επιστήμονες, εμπειρογνώμονες κλπ., ανάλογα με τα θέματα της ημερήσιας διάταξης. Επίσης στην Επιτροπή Παρακολούθησης συμμετέχουν, χωρίς δικαίωμα ψήφου, εκπρόσωποι της Ευρωπαϊκής Επιτροπής και της Ευρωπαϊκής Τράπεζας Επενδύσεων. Η Επιτροπή Παρακολούθησης λειτουργεί με βάση εσωτερικό κανονισμό λειτουργίας, ο οποίος καθορίζεται σε συνεργασία με τη ΔΑ του ΕΠ, ώστε να διασφαλίζεται η εκπλήρωση των καθηκόντων της στο πλαίσιο των απαιτήσεων του Κανονισμού (ΕΚ) αριθ. 1083/2006. Ο εσωτερικός κανονισμός εγκρίνεται στην πρώτη συνεδρίαση της Επιτροπής Παρακολούθησης.

### 7.4.2. Σύστημα Παρακολούθησης

**Δείκτες παρακολούθησης**

Σύμφωνα με το άρθρο 66 παρ. 2 του Κανονισμού (ΕΚ) αριθ. 1083/2006, η παρακολούθηση της πορείας του ΕΠ διενεργείται με ευθύνη της ΔΑ και της Επιτροπής Παρακολούθησης.

Η παρακολούθηση του ΕΠ βασίζεται στους δείκτες εκροών και αποτελεσμάτων που έχουν ήδη ορισθεί σε επίπεδο Άξονα Προτεραιότητας. Επί πλέον των δεικτών αυτών, θα ορισθεί και θα παρακολουθείται και ένας μικρός αριθμός χρηματοοικονομικών και διοικητικών δεικτών. Οι εν λόγω πρόσθετοι δείκτες θα ορισθούν από τη ΔΑ. Επίσης η ΔΑ θα εκδώσει τις αναγκαίες εγκυκλίους για τον ενιαίο καθορισμό της μεθοδολογίας υπολογισμού του συνόλου των προαναφερθέντων δεικτών. Με στόχο την καλύτερη παρακολούθηση ίσως καθοριστούν επιπρόσθετοι δείκτες, όπου αυτό είναι δυνατό, Για το σκοπό αυτό θα διεξάγονται, όπου αυτό κρίνεται αναγκαίο ειδικές θεματικές αξιολογήσεις.

Υπεύθυνοι για τη συλλογή των αναγκαίων στοιχείων και των υπολογισμό των προαναφερθέντων δεικτών, σε επίπεδο Άξονα Προτεραιότητας ή κατηγορίας έργων, θα είναι οι ΕΦ. Ο συνολικός υπολογισμός των δεικτών σε επίπεδο ΕΠ θα γίνεται από τη ΔΑ στη βάση των σχετικών υπολογισμών των ΕΦ.

Επισημαίνεται ότι, τα πρωτογενή στοιχεία για τους παραπάνω υπολογισμούς υποβάλλονται από τους Δικαιούχους μέσω ενός τυποποιημένου Δελτίου Παρακολούθησης ανά έργο, το οποίο καταχωρείται και στο ΟΠΣ.

**Εκθέσεις**

Η πορεία υλοποίησης του ΕΠ θα αποτυπώνεται σε τυποποιημένες εκθέσεις προόδου, με τα ακόλουθα βήματα:

* Υποβολή Δελτίων Παρακολούθησης από το Δικαιούχο στον ΕΦ και αναφορά στις δράσεις πληροφόρησης και δημοσιότητας των Δικαιούχων.
* Υπολογισμός των δεικτών παρακολούθησης, με μέριμνα και ευθύνη των αρμόδιων ΕΦ και για το σύνολο των έργων τους.
* Σύνταξη και υποβολή από τον ΕΦ στη ΔΑ τυποποιημένης έκθεσης προόδου, η οποία θα περιέχει:
* Τους δείκτες παρακολούθησης ως ανωτέρω.
* Συγκεντρωτική αναφορά για τις δράσεις πληροφόρησης και δημοσιότητας που υλοποιήθηκαν από τους Δικαιούχους και τον ΕΦ.
* Συγκεντρωτική αναφορά στα ευρήματα των επιβεβαιώσεων των δηλωθέντων δαπανών των Δικαιούχων (δελτία δαπανών).
* Συγκεντρωτική αναφορά στα ευρήματα των δειγματοληπτικών επιτόπιων επαληθεύσεων που διενήργησε ο ΕΦ και στην πορεία υλοποίησης των σχετικών προληπτικών και διορθωτικών ενεργειών.

Με βάση τυποποιημένες εκθέσεις προόδου που συντάσσονται από τους ΕΦ, θα αποτυπώνεται η συνολική εικόνα του ΕΠ, σε ετήσια βάση, στην Ετήσια Έκθεση του ΕΠ, η οποία συντάσσεται με ευθύνη της ΔΑ σύμφωνα με τα προβλεπόμενα στο άρθρο 67 του Κανονισμού (ΕΚ) αριθ. 1083/2006.

**Ολοκληρωμένο Πληροφοριακό Σύστημα (ΟΠΣ)**

Για την αποθήκευση των αναγκαίων δεδομένων, τον υπολογισμό των δεικτών, την εξαγωγή χρήσιμων στατιστικών συμπερασμάτων και την καταχώρηση των πορισμάτων των ελέγχων θα λειτουργεί Ολοκληρωμένο Πληροφοριακό Σύστημα (ΟΠΣ). Την ευθύνη για τη διαχείριση και λειτουργία του ΟΠΣ έχει η ΔΑ του ΕΠ. Για τον καθορισμό των κανόνων λειτουργίας του συνεργάζεται στενά με την Αρχή Πιστοποίησης, ώστε να διασφαλίζεται η κατάλληλη επεξεργασία των δεδομένων για τους σκοπούς των αιτήσεων πληρωμών και της πιστοποίησης των δαπανών. Ειδικότερα το ΟΠΣ υποστηρίζει τις ακόλουθες λειτουργίες:

**Προγραμματισμός**

Περιλαμβάνεται η δομή του ΕΠ με τους Άξονες Προτεραιότητας και όλα τα στοιχεία που περιέχονται στο υποβληθέν προγραμματικό έγγραφο και στην απόφαση έγκρισης της Επιτροπής. Επίσης περιλαμβάνονται οι χρηματοδοτικοί πίνακες του ΕΠ.

**Ένταξη – Τροποποίηση Έργων**

Περιλαμβάνονται όλα τα στοιχεία των έργων και οι διαδικασίες από την υποβολή μιας πρότασης από το Δικαιούχο μέχρι την έγκρισή της, καθώς και οι τροποποιήσεις της.

**Παρακολούθηση**

Περιλαμβάνονται οι οθόνες καταχώρησης των δελτίων δαπανών και των δελτίων προόδου των έργων και παρακολουθούνται όλα τα επίπεδα από τις συμβάσεις μέχρι το επίπεδο του Προγράμματος και του Ταμείου, με τις εκτυπώσεις των απαραίτητων εκθέσεων.

**Χρηματοροές**

Δημιουργούνται και φυλάσσονται οι αιτήσεις πληρωμών που υποβάλλονται στην Ευρωπαϊκή Επιτροπή. Επίσης καταγράφεται η εισροή της κοινοτικής χρηματοδότησης.

**Έλεγχοι**

Καταγραφή των πορισμάτων των ελέγχων που πραγματοποιούν όλες οι αρμόδιες αρχές και φορείς, καθώς και της σχετικής αλληλογραφίας μέχρι την οριστικοποίηση των πορισμάτων.

**Εργασίες Επιτροπών Παρακολούθησης**

Καταγραφή της σύνθεσης, της ημερήσιας διάταξης και των αποφάσεων της Επιτροπής Παρακολούθησης.

### 7.4.3 Ετήσια Εξέταση του Επιχειρησιακού Προγράμματος

Σύμφωνα με το άρθρο 68 του Κανονισμού (ΕΚ) αριθ. 1083/2006, κάθε χρόνο μετά την υποβολή της ετήσιας έκθεσης, η ΔΑ και η Ευρωπαϊκή Επιτροπή εξετάζουν από κοινού την πρόοδο υλοποίησης του ΕΠ, τα κύρια αποτελέσματα που επιτεύχθηκαν κατά το προηγούμενο έτος, τη χρηματοοικονομική υλοποίηση, καθώς και οποιοδήποτε παράγοντα που μπορεί να οδηγήσει στη βελτίωση της υλοποίησης προκειμένου να επιτευχθούν τα επιθυμητά αποτελέσματα. Στα εξεταζόμενα θέματα περιλαμβάνονται και όλα τα ζητήματα που ανακύπτουν από το εφαρμοζόμενο σύστημα διαχείρισης και ελέγχου, με βάση την Ετήσια Έκθεση Ελέγχου. Για οτιδήποτε σχόλιο διατυπώσει η Επιτροπή μετά την ετήσια εξέταση του ΕΠ, η ΔΑ ενημερώνει την Επιτροπή Παρακολούθησης και την Ευρωπαϊκή Επιτροπή για τα μέτρα που λήφθηκαν σε σχέση με τα διατυπωθέντα σχόλια.

## 7.5 ΑΞΙΟΛΟΓΗΣΗ

### 7.5.1 Γενικά

Για τη διασφάλιση της αποτελεσματικότητας των κοινοτικών και εθνικών πόρων, προβλέπεται η διεξαγωγή αξιολογήσεων πριν, κατά τη διάρκεια και μετά την υλοποίηση του επιχειρησιακού προγράμματος (άρθρα 47-49 του Κανονισμού (ΕΚ) αριθ. 1083/2006). Οι αξιολογήσεις αυτές, στρατηγικής ή επιχειρησιακής φύσης, λαμβάνουν υπόψη το στόχο της βιώσιμης ανάπτυξης και τη σχετική κοινοτική νομοθεσία όσον αφορά τις περιβαλλοντικές επιπτώσεις και τη στρατηγική περιβαλλοντική αξιολόγηση. Πραγματοποιούνται με ευθύνη του Κράτους Μέλους ή της Ευρωπαϊκής Επιτροπής και διεξάγονται από εμπειρογνώμονες ή φορείς που έχουν λειτουργική ανεξαρτησία από την Αρχή Πιστοποίησης και την Αρχή Ελέγχου. Τα αποτελέσματα των αξιολογήσεων δημοσιοποιούνται με βάση τους εφαρμοστέους κανόνες για την πρόσβαση στα έγγραφα.

### 7.5.2 Εκ των προτέρων (ex ante) αξιολόγηση

Τα κράτη-μέλη είναι υπεύθυνα για τη διενέργεια της εκ των προτέρων (ex ante) αξιoλόγησης. Δεδομένου ότι η Κύπρος υπάγεται εξ ολοκλήρου στο Στόχο «Περιφερειακή Ανταγωνιστικότητα και Απασχόληση» επέλεξε, με βάση το άρθρο 48 παρ. 2 του Κανονισμού (ΕΚ) αριθ. 1083/2006, να πραγματοποιήσει μία εκ των προτέρων αξιολόγηση για το κάθε ΕΠ. Η Εθνική Αρχή (Γραφείο Προγραμματισμού) ανέθεσε την εκπόνηση των εκ των προτέρων αξιολογήσεων και έχει την ευθύνη για την παρακολούθηση της υλοποίησης και την έγκριση των αποτελεσμάτων της.

### 7.5.3 Ενδιάμεσες Αξιολογήσεις

Η διενέργεια των ενδιάμεσων αξιολογήσεων γίνεται κατά κανόνα με ευθύνη του κράτους – μέλους και είναι υποχρεωτική στις ακόλουθες περιπτώσεις:

* Όταν από την παρακολούθηση του ΕΠ προκύπτει σημαντική απόκλιση από τους στόχους που τέθηκαν αρχικά.
* Όταν υπάρχει πρόθεση για πρόταση αναθεώρησης του ΕΠ.

Η Επιτροπή έχει τη δυνατότητα διενέργειας ενδιάμεσων αξιολογήσεων, με δική της πρωτοβουλία και σε συνεργασία με το κράτος – μέλος, συνδεδεμένων με την παρακολούθηση του ΕΠ, στην περίπτωση που η παρακολούθηση δείχνει σημαντική απόκλιση από τους στόχους που τέθηκαν αρχικά για το ΕΠ.

Η Κύπρος υπάγεται συνολικά στο Στόχο «Περιφερειακή Ανταγωνιστικότητα και Απασχόληση» και ως εκ τούτου δεν υπάρχει απαίτηση σύνταξης προγράμματος αξιολογήσεων για το σύνολο της προγραμματικής περιόδου (βλ. άρθρο 48 παρ. 1 του Κανονισμού (ΕΚ) αριθ. 1083/2006). Παρόλα αυτά, η ΔΑ των ΕΠ της Κύπρου, που είναι ταυτόχρονα και Εθνική Αρχή, υιοθετώντας τις προτάσεις του έγγραφου Εργασίας της ΕΕ για τις αξιολογήσεις κατά τη διάρκεια των προγραμμάτων[[21]](#footnote-21), θα προχωρήσει στη σύσταση Καθοδηγητικής Επιτροπής (Steering Committee) για τις αξιολογήσεις.

Η Καθοδηγητική Επιτροπή Αξιολόγησης θα επεξεργάζεται τα ευρήματα των Ετήσιων Εκθέσεων και των ετήσιων εξετάσεων του ΕΠ και θα αποφασίζει για την αναγκαιότητα, το είδος (επιχειρησιακές ή στρατηγικές αξιολογήσεις) και το εύρος των αξιολογήσεων, καθώς και για το χρονοδιάγραμμα υλοποίησής τους λαμβάνοντας υπόψη την αρχή της αναλογικότητας. Επίσης η Καθοδηγητική Επιτροπή θα αποφαίνεται σχετικά με:

* Τη σημαντικότητα και την αξιοπιστία των συμπερασμάτων τυχόν αξιολογήσεων που θα πραγματοποιηθούν.
* Τη διατύπωση τυχόν διορθωτικών μέτρων για τη βελτίωση της ποιότητας των αξιολογήσεων.
* Τη διατύπωση προτάσεων προς τους αρμόδιους φορείς για τη λήψη κατάλληλων μέτρων με στόχο τη βελτίωση της πορείας υλοποίησης του ΕΠ.

### 7.5.4 Εκ των υστέρων (ex post) αξιολόγηση

Η Ευρωπαϊκή Επιτροπή έχει την ευθύνη της διενέργειας εκ των υστέρων αξιολόγησης για κάθε ΕΠ και για το σύνολο των ΕΠ κάθε στόχου. Η ΕΕ πραγματοποιεί την εκ των υστέρων αξιολόγηση σε στενή συνεργασία με το Κράτος Μέλος και την ΔΑ. Η εκ των υστέρων αξιολόγηση:

* Καλύπτει όλα τα ΕΠ κάθε στόχου και εξετάζει την έκταση χρήσης των πόρων, την αποτελεσματικότητα και αποδοτικότητα του προγραμματισμού των Ταμείων και τις κοινωνικοοικονομικές επιπτώσεις.
* Αποβλέπει στη συναγωγή συμπερασμάτων για την πολιτική στους τομείς της οικονομικής και κοινωνικής συνοχής.
* Προσδιορίζει τους παράγοντες που συνέβαλαν στην επιτυχία ή την αποτυχία της υλοποίησης των Επιχειρησιακών Προγραμμάτων και εντοπίζει τις ορθές πρακτικές.

Η εκ των υστέρων αξιολόγηση πρέπει να έχει ολοκληρωθεί έως τις 31 Δεκεμβρίου 2015.

## 7.6 ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ

### 7.6.1 Χρηματοδοτικές Ροές

Οι χρηματοδοτικές ροές περιλαμβάνουν τα ακόλουθα βήματα, έτσι ώστε να διασφαλίζεται η πλήρης διαφάνειά τους, στα πλαίσια της υλοποίησης του ΕΠ:

1. Για κάθε Διαρθρωτικό Ταμείο ανοίγεται ξεχωριστός τραπεζικός λογαριασμός, μοναδικός κάτοχος των οποίων είναι το Γενικό Λογιστήριο του Κράτους. Οι Κοινοτικές πληρωμές θα κατατίθενται από τις αρμόδιες υπηρεσίες της Ευρωπαϊκής Επιτροπής απευθείας στους παραπάνω λογαριασμούς και το Γενικό Λογιστήριο θα ενημερώνει σχετικά τη ΔΑ και τους ΕΦ.
2. Οι πληρωμές προς τους Δικαιούχους θα πραγματοποιούνται, σε πρώτο στάδιο, αποκλειστικά από εθνικούς πόρους. Σχετικές πρόνοιες για το σύνολο των προβλεπόμενων ετήσιων πληρωμών (κοινοτικών και εθνικών) προς τους Δικαιούχους θα γίνονται από τους προϋπολογισμούς των αρμοδίων κατά περίπτωση φορέων.
3. Όταν πληρωμές των κοινοτικών πόρων, μαζί με την αναλογούσα εθνική συμμετοχή, καταβάλλονται στους Δικαιούχους, αυτές καταγράφονται ως δαπάνες στους προϋπολογισμούς των αρμοδίων κατά περίπτωση φορέων αλλά και στο ΟΠΣ.
4. Με οδηγία του Γενικού Λογιστηρίου, ποσό ίσο με την κοινοτική συνδρομή, που έχει ήδη καταβληθεί στους Δικαιούχους, καταχωρείται ως έσοδο στον κρατικό προϋπολογισμό και ταυτόχρονα μεταφέρεται στον τραπεζικό λογαριασμό του Κράτους από τους τραπεζικούς λογαριασμούς όπου είχαν αρχικά εμβασθεί οι κοινοτικοί πόροι από την Ευρωπαϊκή Επιτροπή.
5. Στο ΟΠΣ καταχωρούνται επαρκή δεδομένα που καθορίζουν μονοσήμαντα το έργο, το Δικαιούχο και τα σχετικά ποσά, όπως:

* το όνομα του Δικαιούχου,
* ο τίτλος του έργου,
* ο επιλέξιμος προϋπολογισμός, σύμφωνα με την Απόφαση Ένταξης του έργου,
* η ετήσια κατανομή του παραπάνω προϋπολογισμού,
* το ΕΠ στο οποίο έχει ενταχθεί το έργο.

### 7.6.2 Ροή χρηματοοικονομικών πληροφοριών

Η ροή των χρηματοοικονομικών πληροφοριών διασφαλίζει επαρκή διαδρομή ελέγχου και περιλαμβάνει τα ακόλουθα βήματα:

* Αποστολή της Απόφασης Ένταξης από τον ΕΦ στο Δικαιούχο και κοινοποίηση στη ΔΑ.
* Πληρωμή από το Δικαιούχο των κατασκευαστών/συμβούλων/προμηθευτών (ανάλογα με τη φύση του έργου), σύμφωνα με τις ισχύουσες κυβερνητικές διαδικασίες ή με βάση τις όποιες άλλες διαδικασίες ισχύουν για το Δικαιούχο και έχουν συμφωνηθεί με τον ΕΦ ή/και τη ΔΑ, ανάλογα με το είδος των Δικαιούχων και των έργων/δράσεων.
* Υποβολή τυποποιημένων Δελτίων Δαπανών, συνοδευόμενων από αντίγραφα των παραστατικών (όπου απαιτείται), από το Δικαιούχο στον αρμόδιο ΕΦ
* Βεβαίωση της ορθότητας, κανονικότητας και νομιμότητας των δαπανών από τον ΕΦ στη ΔΑ, στη βάση της διενέργειας των αναγκαίων επαληθεύσεων όπως περιγράφονται στις παραγράφους 7.7.1 και 7.7.2.
* Βεβαίωση από τη ΔΑ προς την Αρχή Πιστοποίησης εφαρμογής όλων των διαδικασιών και τη διενέργεια όλων των αναγκαίων επαληθεύσεων για τη νομιμότητα και κανονικότητα των δαπανών (βλ. παρ. 7.2.2.).
* Υποβολή αιτήσεων πληρωμών από την Αρχή Πιστοποίησης μετά από:
* Εξαγωγή των αιτήσεων πληρωμών από το ΟΠΣ όπου είναι καταχωρημένες και ελεγμένες οι πληρωμές προς τους Δικαιούχους.
* Επιβεβαίωση ποσών που είναι σε εκκρεμότητα λόγω πορισμάτων επαληθεύσεων και ελέγχων.
* Παραλαβή από τη ΔΑ βεβαίωσης της κανονικότητας και νομιμότητας των δαπανών.
* Τυχόν ελέγχους που κρίθηκε αναγκαίο να διενεργήσει η ίδια η Αρχή Πιστοποίησης.

### 7.6.3 Κανόνες επιλεξιμότητας

Σύμφωνα με το άρθρο 56 παρ.3 του Κανονισμού (ΕΚ) αριθ. 1083/2006, κάθε Κράτος-Μέλος υποχρεούται να συντάξει εθνικούς κανόνες επιλεξιμότητας που θα καλύπτουν όλες τις κατηγορίες δαπανών που αναμένονται να πραγματοποιηθούν κατά την υλοποίηση του ΕΠ. Η σύνταξη των εθνικών κανόνων επιλεξιμότητας στην Κύπρο θα γίνει με ευθύνη της ΔΑ, σε στενή συνεργασία με τη Αρχή Πιστοποίησης, και θα περιληφθούν σε ειδική εγκύκλιο, η οποία θα σταλεί σε όλους τους Δικαιούχους. Στους εθνικούς κανόνες επιλεξιμότητας θα περιλαμβάνονται και οι κανόνες/ρυθμίσεις για έργα /δράσεις με διακρατική / δια περιφερειακή διάσταση.

### 7.6.4 Παρατυπίες

Οι διαδικασίες διαχείρισης και αναφορών των παρατυπιών και ανάκτησης αχρεωστήτως ή παρατύπως καταβληθέντων ποσών θα βασισθούν στα άρθρα 27-36 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής και θα συνταχθούν με ευθύνη της Αρχής Πιστοποίησης. Επίσης η Αρχή Πιστοποίησης θα είναι η αρμόδια αρχή για την αναφορά των παρατυπιών και τη βεβαίωση για τη λήψη των κατάλληλων διορθωτικών μέτρων προς στις αρμόδιες υπηρεσίες της Ευρωπαϊκής Επιτροπής ΕΕ.

## 7.7 ΕΠΑΛΗΘΕΥΣΕΙΣ(VERIFICATIONS) - ΕΛΕΓΧΟΙ (AUDITS)

### 7.7.1 Διοικητικές Επαληθεύσεις

Οι εν λόγω επαληθεύσεις προβλέπονται στο άρθρο 60 του κανονισμού 1083/2006 και εξειδικεύονται περαιτέρω στο άρθρο 13 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής. Διεξάγονται για την κάθε δήλωση δαπανών, με μέριμνα και ευθύνη των ΕΦ και περιλαμβάνουν την επιβεβαίωση των δαπανών μέσω των Μηνιαίων Δελτίων Δαπανών και συνοδεύονται από αντίγραφα των νομίμων παραστατικών των πληρωμών (όπου απαιτείται). Οι επαληθεύσεις θα διενεργούνται με τη βοήθεια κατάλληλων τυποποιημένων καταλόγων (check lists), στους οποίους θα καταγράφονται και τα ευρήματα των επαληθεύσεων. Επισημαίνεται ότι η ΔΑ διατηρεί το δικαίωμα να εκτελεί δειγματοληπτικά επαληθεύσεις για να βεβαιωθεί για την πληρότητα και ορθότητα της εφαρμογής της όλης διαδικασίας.

### 7.7.2 Επιτόπιες Επαληθεύσεις

Οι επιτόπιες επαληθεύσεις , προβλέπονται στο άρθρο 60 του κανονισμού 1083/2006 και εξειδικεύονται περαιτέρω στο άρθρο 13 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής. Στα πλαίσια της διενέργειας των δειγματοληπτικών επιτόπιων επαληθεύσεων:

* Η ΔΑ είναι υπεύθυνη για την εκπόνηση μεθοδολογίας του καθορισμού του δείγματος των επιτόπιων επαληθεύσεων και της διαδικασίας διενέργειας τους, λαμβάνοντας υπόψη το επίπεδο του κινδύνου των Δικαιούχων και των έργων. Η μέθοδος δειγματοληψίας και ο καθορισμός του μεγέθους του δείγματος θα γίνεται στη βάση σχετικής ανάλυσης κινδύνου με ευθύνη της ΔΑ και, με τη βοήθεια συγκεκριμένων γραπτών διαδικασιών. Η μεθοδολογία δειγματοληψίας θα επαναξιολογείται σε ετήσια βάση και θα γίνονται οι αναγκαίες προσαρμογές όταν αυτό κρίνεται απαραίτητο.
* Οι ΕΦ είναι αρμόδιοι για τη διενέργεια των δειγματοληπτικών επιτόπιων επαληθεύσεων με βάση τις προαναφερθείσες διαδικασίες και μεθόδους. Η διενέργεια των επιτόπιων επαληθεύσεων είναι δυνατόν να ανατεθεί από τους ΕΦ σε άλλους ανεξάρτητους δημόσιους ή/και ιδιωτικούς ελεγκτικούς φορείς στα πλαίσια των υφιστάμενων σχετικών νομοθεσιών και κανονισμών του Κράτους.

### 7.7.3 Έλεγχοι

Οι έλεγχοι των ΕΠ εκτελούνται από την Αρχή Ελέγχου. Επιπλέον εξωτερικοί έλεγχοι μπορούν να εκτελούνται από:

* Τις αρμόδιες υπηρεσίες της Ευρωπαϊκής Επιτροπής.
* Το Ευρωπαϊκό Ελεγκτικό Συνέδριο.

Οι έλεγχοι που εκτελούνται από την Αρχή Ελέγχου εντάσσονται στις ακόλουθες κατηγορίες:

* Συστημικοί έλεγχοι.
* Έλεγχοι σε δείγματα έργων και Δικαιούχων.

Οι παραπάνω έλεγχοι εκτελούνται στα πλαίσια μίας ολοκληρωμένης στρατηγικής ελέγχων, η οποία εκπονείται από την Αρχή Ελέγχου και εγκρίνεται από την Ευρωπαϊκή Επιτροπή. Οι **συστημικοί έλεγχοι** στοχεύουν στην επιβεβαίωση της αποτελεσματικής λειτουργίας του ΣΔΕ του ΕΠ. Με τη βοήθεια των συστημικών ελέγχων η Αρχή Ελέγχου μπορεί να εξάγει συμπεράσματα σχετικά με το κατά πόσον το ΣΔΕ:

* Διασφαλίζει σαφή ορισμό, κατανομή και διάκριση λειτουργιών και αρμοδιοτήτων μεταξύ των εμπλεκόμενων φορέων και στο εσωτερικό κάθε φορέα.
* Περιλαμβάνει αξιόπιστες και αποτελεσματικές διαδικασίες για:
* διασφάλιση της ορθότητας, νομιμότητας και κανονικότητας των δαπανών,
* διασφάλιση κατάλληλης διαδρομής ελέγχου,
* εντοπισμό, αναφορά και διαχείριση παρατυπιών.
* Διασφαλίζει την ύπαρξη αξιόπιστου συστήματος λογιστικής και φυσικής παρακολούθησης σε ηλεκτρονική μορφή, περιλαμβανομένων και των σχετικών αναφορών.

Οι έλεγχοι σε δείγματα έργων και Δικαιούχων διενεργούνται σε ετήσια βάση. Το δείγμα επιλέγεται βάσει κατάλληλης μεθοδολογίας που ορίζεται και εγκρίνεται από την Αρχή Ελέγχου. Οι έλεγχοι διενεργούνται επί τόπου, στη βάση εγγράφων και αρχείων που τηρεί ο Δικαιούχος, και έχουν ως στόχο να επιβεβαιώσουν ότι:

* Το έργο πληροί τα κριτήρια ένταξής του στο ΕΠ, υλοποιήθηκε σύμφωνα με τα προβλεπόμενα στην απόφαση ένταξης και πληροί τις προκαθορισμένες απαιτήσεις λειτουργικότητας.
* Οι δηλωμένες δαπάνες συμφωνούν με τις λογιστικές καταχωρήσεις του Δικαιούχου και τα σχετικά παραστατικά.
* Οι δηλωθείσες δαπάνες από τους Δικαιούχους είναι συμβατές με τους Κοινοτικούς και Εθνικούς Κανόνες.
* Η δημόσια δαπάνη του έργου πληρώθηκε στο Δικαιούχο πλήρως και το συντομότερο δυνατό.

Σε περίπτωση που κατά τη διενέργεια των δειγματοληπτικών ελέγχων διαπιστωθούν προβλήματα συστημικής φύσης, η Αρχή Ελέγχου πραγματοποιεί περαιτέρω διερεύνηση και πιθανόν πρόσθετους δειγματοληπτικούς ελέγχους για να εκτιμήσει το μέγεθος των προβλημάτων. Στη συνέχεια προτείνει προληπτικά και διορθωτικά μέτρα τα οποία πρέπει να ληφθούν από τους αρμόδιους φορείς.

Εφόσον κριθεί αναγκαίο, στα πλαίσια της πιστοποίησης των δαπανών, και αφού ληφθούν υπόψη τα υφιστάμενα πορίσματα επαληθεύσεων και ελέγχων των ΕΦ, της ΔΑ, της Αρχής Ελέγχου κλπ, η Αρχή Πιστοποίησης μπορεί επίσης να πραγματοποιεί επαληθεύσεις σε δειγματοληπτική βάση.

## 7.8 ΗΛΕΚΤΡΟΝΙΚΗ ΔΙΑΧΕΙΡΙΣΗ ΚΑΙ ΑΝΤΑΛΛΑΓΗ ΔΕΔΟΜΕΝΩΝ

Τα δεδομένα που σχετίζονται με τη διαχείριση, την παρακολούθηση, τον έλεγχο και την αξιολόγηση του ΕΠ θα αποθηκευτούν στο ΟΠΣ (βλ. παρ. 7.4.2.), το οποίο λειτουργεί ήδη από την τρέχουσα προγραμματική περίοδο. Η ηλεκτρονική ανταλλαγή δεδομένων θα γίνεται με την χρήση της Κοινής Βάσης Δεδομένων των Διαρθρωτικών Ταμείων (SFC 2007), που δημιουργήθηκε από την Ευρωπαϊκή Επιτροπή, και σύμφωνα με τις ρυθμίσεις που προβλέπονται στις πρόνοιες των Άρθρων 39 - 42 του Εφαρμοστικού Κανονισμού (ΕΚ) αριθ. 1828/2006. Η ΔΑ διασφαλίζει ότι ολες οι πληροφορίες και τα στοιχεία που περιέχονται στο Παράρτημα XXIII θα συλλέγονται στα πλαίσια του συστήματος παρακολούθησης και θα αποστέλλονται για πληροφόρηση στην Ευρωπαϊκή Επιτροπή

## 7.9 ΠΛΗΡΟΦΟΡΗΣΗ ΚΑΙ ΔηΜΟΣΙΟΤΗΤΑ

### 7.9.1 Σχέδιο Επικοινωνίας

Οι υποχρεώσεις του Κράτους-Μέλους για τις δράσεις πληροφόρησης και δημοσιότητας των ΕΠ καθορίζονται στο άρθρο 69 του Κανονισμού (ΕΚ) αριθ. 1083/2006 και εξειδικεύονται στα άρθρα 2 - 10 του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής.

Τα προβλεπόμενα μέτρα δημοσιότητας και πληροφόρησης αποτυπώνονται με δομημένο τρόπο σε Σχέδιο Επικοινωνίας, το οποίο είναι δυνατόν να καλύπτει και τα δυο ΕΠ του ΕΣΠΑ. Στο Σχέδιο Επικοινωνίας θα καθορίζονται σαφώς τα ακόλουθα:

* Οι στόχοι και οι ομάδες - στόχοι (δυνητικοί δικαιούχοι, δικαιούχοι, κοινό).
* Η στρατηγική και το περιεχόμενο των μέτρων πληροφόρησης και δημοσιότητας που θα αναληφθούν για κάθε ομάδα -στόχο όσον αφορά την προστιθέμενη αξία της Κοινοτικής συνδρομής σε όλα τα επίπεδα. Για την κάθε ομάδα-στόχο θα διαμορφώνονται σχέδια δράσης δημοσιότητας και πληροφόρησης στα οποία θα καταγράφονται οι ειδικές επικοινωνιακές πτυχές.
* Ο ενδεικτικός προϋπολογισμός για την υλοποίηση του Σχεδίου.· Σημειώνεται ότι τα ποσά που προβλέπονται για την πληροφόρηση και τη δημοσιότητα του κάθε ΕΠ περιλαμβάνονται στη χρηματοδότηση στο πλαίσιο των Αξόνων Τεχνικής Βοήθειας.
* Οι υπηρεσίες και οι φορείς (ΔΑ, Ενδιάμεσοι Φορείς και Δικαιούχοι) που είναι αρμόδιοι για την εφαρμογή των μέτρων πληροφόρησης και δημοσιότητας.
* Ο ενδεικτικός τρόπος, με τον οποίο τα μέτρα πληροφόρησης και δημοσιότητας θα αξιολογούνται όσον αφορά την ορατότητα και τη γνώση του περιεχομένου των Επιχειρησιακών Προγραμμάτων και του ρόλου που διαδραματίζει η Κοινότητα.

Το Σχέδιο Επικοινωνίας καθώς και οποιαδήποτε σημαντική τροποποίησή του, εκπονείται σε συνεργασία με τους ΕΦ από τη ΔΑ, και υποβάλλεται, προς εξέταση στην Ευρωπαϊκή Επιτροπή σύμφωνα με τη διαδικασία που περιγράφεται στο άρθρο 3 του Κανονισμού (ΕΚ) αριθ. 1828/2006..

Η ΔΑ θα υποβάλλει το Σχέδιο Επικοινωνίας για ενημέρωση στην Επιτροπή Παρακολούθησης.

Η Διαχειριστική Αρχή θα φροντίσει για την ομοιογενή παρουσίαση του επικοινωνιακού υλικού, σύμφωνα και με τις πρόνοιες του των Κανονισμών της ΕΕ.

### 7.9.2 Ευθύνες και Καθήκοντα για την Υλοποίηση Δράσεων Πληροφόρησης και Δημοσιότητας

Η **Διαχειριστική Αρχή** θα έχει και τη συνολική ευθύνη υλοποίησης του Σχεδίου Επικοινωνίας και το συντονισμό όλων των μέτρων δημοσιότητας και πληροφόρησης που αναλαμβάνονται για τα ΕΠ. Στα πλαίσια αυτά η ΔΑ έχει τα ακόλουθα καθήκοντα:

* Παρέχει οδηγίες και κατευθύνσεις στους ΕΦ και Δικαιούχους σχετικά με την υλοποίηση, παρακολούθηση, επαλήθευση και αξιολόγηση των δράσεων δημοσιότητας σύμφωνα με τις σχετικές πρόνοιες του Κανονισμού (ΕΚ) αριθ. 1083/2006 και του Εφαρμοστικού Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Διασφαλίζει μέσω των κατευθύνσεων που θα παρέχει, τη ομοιογένεια, συνοχή και συνέργια μεταξύ των μέτρων δημοσιότητας και πληροφόρησης που αναλαμβάνονται για το κάθε ΕΠ από τους αρμόδιους φορείς.
* Μεριμνά για τη συνολική παρακολούθηση, εποπτεία και συντονισμό της υλοποίησης των μέτρων δημοσιότητας για όλες τις ομάδες-στόχους που αναλαμβάνονται από τους Ενδιάμεσους Φορείς.
* Ενημερώνει την Επιτροπή Παρακολούθησης σχετικά με τα μέτρα δημοσιότητας και πληροφόρησης που προγραμματίζονται και υλοποιούνται για το κάθε Επιχειρησιακό Πρόγραμμα. σύμφωνα με τις πρόνοιες του Άρθρου 4 (1) του Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Διασφαλίζει ότι στις Ετήσιες Εκθέσεις και την Τελική Έκθεση Εκτέλεσης του κάθε Επιχειρησιακού Προγράμματος, περιλαμβάνονται τα στοιχεία και οι πληροφορίες που προνοούνται στο Άρθρο 4 (2) του Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Θα εφαρμόζει οριζόντια μέτρα δημοσιότητας και πληροφόρησης για το κοινό και για τα δυο Επιχειρησιακά Προγράμματα καθώς και για όλα τα Ταμεία σύμφωνα με τα καθοριζόμενα στο Σχέδιο Επικοινωνίας. Στα πλαίσια αυτά θα έχει τη συνολική ευθύνη για την υλοποίηση τουλάχιστον των ακόλουθων μέτρων πληροφόρησης και δημοσιότητας: α) διοργάνωση σημαντικής ενημερωτικής εκδήλωσης, στη οποία θα δημοσιοποιείται η έναρξη των δυο Επιχειρησιακών Προγραμμάτων β) τη διοργάνωση τουλάχιστον μία σημαντικής ενημερωτικής δραστηριότητας ετησίως, όπως θα ορίζεται στο Επικοινωνιακό Σχέδιο, κατά την οποία θα παρουσιάζονται τα επιτεύγματα του κάθε Επιχειρησιακού Προγράμματος και γ) ανάρτηση της ευρωπαϊκής σημαίας, κατά τη διάρκεια μίας εβδομάδας από τις 9 Μαΐου, μπροστά από τα γραφεία της Διαχειριστικής Αρχής.· Σημειώνεται ότι η ΔΑ θα διασφαλίζει ότι όλα τα μέτρα πληροφόρησης και δημοσιότητας που υλοποιεί και προορίζονται για το κοινό περιλαμβάνουν μεταξύ άλλων τα τεχνικά χαρακτηριστικά που προδιαγράφονται στο Άρθρο 9 του Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Ορίσει συγκεκριμένο/α άτομο/α εντός της ΔΑ για το συντονισμό των δράσεων δημοσιότητας και πληροφόρησης.

Οι **Ενδιάμεσοι Φορείς** θα εκτελούν καθήκοντα που τους ανατίθενται από τη ΔΑ, όσο αφορά την υλοποίηση, παρακολούθηση, επαλήθευση και αξιολόγηση δράσεων δημοσιότητας και πληροφόρησης προς όλες τις ομάδες - στόχους (δυνητικοί δικαιούχοι, δικαιούχοι, κοινό)· στο επίπεδο των παρεμβάσεων υπό την ευθύνη τους. Ενδεικτικά οι ΕΦ θα εκτελούν τα ακόλουθα καθήκοντα:

* Θα παρέχουν στους δυνητικούς Δικαιούχους, στα πλαίσια των κατευθυντήριων γραμμών της ΔΑ και του Επικοινωνιακού Σχεδίου, σαφείς και λεπτομερείς πληροφορίες για την παρέμβαση που δικαιούνται υποβάλουν πρόταση, συμπεριλαμβανομένων και των στοιχείων που αναφέρονται στο Άρθρο 5 του Κανονισμού (ΕΚ) αριθ. 1828/2006 της Ευρωπαϊκής Επιτροπής.
* Θα κοινοποιούν τις Προσκλήσεις υποβολής προτάσεων για κάθε παρέμβαση σε όλα τα Μέλη της Επιτροπής Παρακολούθησης.
* Θα ενημερώνουν τους Δικαιούχους ότι η έγκριση χρηματοδότησης των έργων τους συνιστά επίσης έγκριση της ένταξής τους στον Κατάλογο Δικαιούχων και Έργων που θα δημοσιοποιείται από τον κάθε ΕΦ ηλεκτρονικά ή με άλλον τρόπο και θα περιλαμβάνει τις ονομασίες των ενταγμένων έργων/δράσεων και το αντίστοιχο Δικαιούχο καθώς και το ποσό της συνολικής δημόσιας δαπάνης που χορηγείται. Θα είναι υπεύθυνοι για την τήρηση των υποχρεώσεων των Δικαιούχων σχετικά με τα μέτρα πληροφόρησης και δημοσιότητας για το κοινό σύμφωνα με τις πρόνοιες του Άρθρο 8 του Κανονισμού (ΕΚ) αριθ. 1828/2006 της Ευρωπαϊκής Επιτροπής . Στα πλαίσια αυτά θα παρέχουν εξειδικευμένες οδηγίες και στήριξη στους Δικαιούχους, σύμφωνα τις κατευθυντήριες γραμμές της ΔΑ και το Επικοινωνιακό Σχέδιο. Στα πλαίσια επίσης των επαληθεύσεων που θα διενεργούν οι ΕΦ για τα έργα των Δικαιούχων θα ελέγχεται η υλοποίηση των δράσεων πληροφόρησης και δημοσιότητας και η τήρηση των προνοιών των σχετικών κανονισμών.
* Θα παρέχουν, μέσω των σχετικών εκθέσεων παρακολούθησης που θα υποβάλλουν στη ΔΑ τις απαραίτητες πληροφορίες για όλα τα μέτρα δημοσιότητας και πληροφόρησης που προγραμματίζονται και υλοποιούνται από τους ιδίους και τους Δικαιούχους όσον αφορά τις παρεμβάσεις που έχουν υπό την ευθύνη τους.
* Θα εφαρμόζουν μέτρα δημοσιότητας και πληροφόρησης για το κοινό όσον αφορά τις παρεμβάσεις που έχουν υπό την ευθύνη τους σύμφωνα με τα καθοριζόμενα στο Σχέδιο Επικοινωνίας.
* Θα ορίσουν συγκεκριμένο/α άτομο/α εντός του ΕΦ για το συντονισμό των δράσεων δημοσιότητας και πληροφόρησης.
* Θα διασφαλίζουν ότι όλα τα μέτρα πληροφόρησης και δημοσιότητας που προορίζονται για δικαιούχους, δυνητικούς δικαιούχους και το κοινό περιλαμβάνουν μεταξύ άλλων τα τεχνικά χαρακτηριστικά που προδιαγράφονται στο Άρθρο 9 του Κανονισμού (ΕΚ) αριθ. 1828/2006 της Ευρωπαϊκής Επιτροπής

Οι **Δικαιούχοι** θα υλοποιούν δράσεις δημοσιότητας και πληροφόρησης για το κοινό στο επίπεδο των έργων τους και σύμφωνα με τις υποχρεώσεις τους που προδιαγράφονται στο Άρθρο 8 του Κανονισμού (ΕΚ) αριθ. 1828/2006 της Ευρωπαϊκής Επιτροπής και στα πλαίσια των κατευθύνσεων και οδηγιών της ΔΑ και του αρμόδιου ΕΦ. Θα διασφαλίζουν ότι όλα τα μέτρα πληροφόρησης και δημοσιότητας που προορίζονται για το κοινό περιλαμβάνουν μεταξύ άλλων τα τεχνικά χαρακτηριστικά που προδιαγράφονται στο Άρθρο 9 του Κανονισμού (ΕΚ) αριθ. 1828/2006 της Ευρωπαϊκής Επιτροπής. Οι δαπάνες για την υλοποίηση μέτρων δημοσιότητας και πληροφόρησης των Δικαιούχων είναι δυνατόν να αποτελούν μέρος του προϋπολογισμού του έργου.

## 7.10 ΔΙΑΣΦΑΛΙΣΗ της ΣΥΜΒΑΤΟΤΗΤΑΣ ΜΕ τις ΚΟΙΝΟΤΙΚΕΣ ΠΟΛΙΤΙΚΕΣ

### 7.10.1 Δημόσιες συμβάσεις

Στην υλοποίηση των έργων θα διασφαλίζεται η τήρηση των όρων και των γενικών αρχών της Συνθήκης της ΕΕ, των Κοινοτικών Οδηγιών που αφορούν τις διαδικασίες προκήρυξης και κατάρτισης των δημοσίων συμβάσεων, καθώς και της εναρμονισμένης εθνικής νομοθεσίας από τις Αναθέτουσες Αρχές. Για τον σκοπό αυτό, η Διεύθυνση Δημοσίων Συμβάσεων του Γενικού Λογιστηρίου του Κράτους θα πιστοποιεί την τήρηση των σχετικών κανόνων για κάθε έργο/σύμβαση. Η Διεύθυνση Δημόσιων Συμβάσεων πέραν από την πιστοποίηση θα παρέχει επαρκή πληροφόρηση και στήριξη στις Αναθέτουσες Αρχές στην όλη διαδικασία προκήρυξης και κατάρτισης των Δημοσίων Συμβάσεων. Παράλληλα, ετοιμάζονται νέα ειδικά εγχειρίδια για το σκοπό αυτό.

Για την διαχείριση των συμβάσεων και τυχόν τροποποιήσεων τους, η ΔΑ σε συνεργασία με τη Διεύθυνση Δημοσίων Συμβάσεων του Γενικού Λογιστηρίου του Κράτους, έχει εκδώσει Εγκύκλιο προς όλους του Δικαιούχους με σχετικές οδηγίες σύμφωνα με το σχετικό Κοινοτικό Κεντημένο και τους Κανονισμούς για τα Ταμεία.

### 7.10.2 Κρατικές ενισχύσεις

Η ΔΑ θα διασφαλίζει ότι οποιαδήποτε κρατική ενίσχυση στα πλαίσια του ΕΠ θα είναι συμβατή με τους ισχύοντες Κοινοτικούς Κανόνες των Κρατικών Ενισχύσεων κατά τη χρονική στιγμή όπου η δημόσια στήριξη χορηγείται. Στα πλαίσια αυτά η ΔΑ θα εκδίδει τις κατάλληλες οδηγίες προς τους ΕΦ και Δικαιούχους.

Με βάση την εθνική νομοθεσία, ο Έφορος Κρατικών Ενισχύσεων έχει την ευθύνη για την τήρηση των όρων και των γενικών αρχών της Συνθήκης της ΕΕ, καθώς και των κατευθυντηρίων γραμμών και κανονισμών σχετικά με τις Κρατικές Ενισχύσεις, συμπεριλαμβανομένων των κανόνων για περιφερειακές ενισχύσεις, του κανόνα “de minimis”, καθώς και των καθεστώτων ενισχύσεων που καλύπτονται στο πλαίσιο κανονισμών εξαιρέσεων. Ο Έφορος Κρατικών Ενισχύσεων διαθέτει τους καταλλήλους μηχανισμούς και τα ειδικά εργαλεία για παρακολούθηση της λειτουργίας των καθεστώτων ενίσχυσης.

Σε κάθε περίπτωση οι ΕΦ, στα πλαίσια οδηγιών της ΔΑ, θα διασφαλίζουν ότι οι Δικαιούχοι υποβάλλουν τις πληροφορίες σχετικά με τα έργα που περιλαμβάνουν κρατικές ενισχύσεις στον Έφορο Κρατικών Ενισχύσεων για έγκριση. Κανένα έργο που περιλαμβάνει καθεστώς ενίσχυσης δεν θα τυγχάνει χρηματοδοτικής συνδρομής χωρίς την πιστοποίηση (σε ειδικό τυποποιημένο έγγραφο) του Εφόρου Κρατικών Ενισχύσεων. Οι διαδικασίες για τη χορήγηση των κρατικών ενισχύσεων θα είναι, κατά το δυνατόν, απλές, διαφανείς και φιλικές προς τους Δικαιούχους.

### 7.10.3 Προστασία του Περιβάλλοντος

Η Διαχειριστική Αρχή διασφαλίζει τη συμβατότητα του ΕΠ με τις Κοινοτικές Πολιτικές για το Περιβάλλον. Για τη συμβατότητα των χρηματοδοτούμενων έργων από το ΕΠ με τις Κοινοτικές Πολιτικές για την προστασία του περιβάλλοντος θα λαμβάνεται η γνώμη, όπου αυτό ενδείκνυται, του Τμήματος Περιβάλλοντος του Υπουργείου Γεωργίας, Φυσικών Πόρων και Περιβάλλοντος, που είναι η αρμόδια προς τούτο Υπηρεσία σύμφωνα με την σχετική Νομοθεσία.

### 7.10.4 Ισότητα ευκαιριών μεταξύ ανδρών και γυναικών και αποφυγή διακρίσεων

Η ΔΑ, οι Ενδιάμεσοι Φορείς, οι Δικαιούχοι και οι άλλοι εμπλεκόμενοι φορείς θα διασφαλίζουν, σύμφωνα με το άρθρο 11 του Κανονισμού (ΕΚ) αριθ. 1083/2006, την προαγωγή της ισότητας μεταξύ ανδρών και γυναικών και την ενσωμάτωση της διάστασης του φύλου κατά τη διάρκεια των διαφόρων σταδίων υλοποίησης των δράσεων των Ταμείων. Επίσης θα λαμβάνονται τα κατάλληλα μέτρα προκειμένου να αποτρέπεται κάθε διάκριση εξαιτίας του φύλου, της φυλής ή της εθνικής καταγωγής της θρησκείας ή των πεποιθήσεων, της ύπαρξης αναπηρίας, της ηλικίας ή του γενετήσιου προσανατολισμού κατά τα διάφορα στάδια υλοποίησης των δράσεων του ΕΠ και ειδικότερα της πρόσβασης σε αυτές.

Πιο συγκεκριμένα, πέρα από τις στοχευμένες παρεμβάσεις που θα υλοποιηθούν κάτω από τους Άξονες Προτεραιότητας, τα οριζόντια μέτρα που προβλέπονται για την προαγωγή της ισότητας των δύο φύλων και την αποτροπή διακρίσεων στα διάφορα στάδια υλοποίησης του ΕΠ περιλαμβάνουν:

* Έκδοση των κατάλληλων κατευθύνσεων και οδηγιών από τη ΔΑ προς τους ΕΦ και Δικαιούχους για τα θέματα ισότητας και αποφυγής διακρίσεων τόσο μεταξύ ανδρών και γυναικών όσο και μεταξύ κοινωνικών ομάδων στα πλαίσια των διαδικασιών ένταξης, των έργων του ΕΠ. Οι Ενδιάμεσοι Φορείς θα εξετάζουν με κατάλληλο και αναλυτικό τρόπο κατά τη διάρκεια της διαδικασίας ένταξης τα θέματα αυτά.
* Για τη συμβατότητα με τη σχετική Κοινοτική και Εθνική Νομοθεσία θα λαμβάνεται, όπου απαιτείται, από τους ΕΦ κατά τη διάρκεια της αξιολόγησης των προς ένταξη έργων, η γνώμη του Υπουργείου Δικαιοσύνης και Δημόσιας Τάξης, το οποίο έχει τη σχετική αρμοδιότητα. Στις περιπτώσεις Σχεδίων Χορηγιών θα λαμβάνεται γνώμη για το Σχέδιο και κατ΄επέκταση για το σύνολο των έργων που θα προωθηθούν κάτω από αυτό.
* Τη χρήση, όπου είναι δυνατό, εξειδικευμένων κριτηρίων προσβασιμότητας ατόμων με αναπηρίες κατά την διαδικασία επιλογής πράξεων για συγχρηματοδότηση.
* Την ισόρροπη συμμετοχή ανδρών και γυναικών στην επιτροπή παρακολούθησης του ΕΠ και την εκπροσώπηση σε αυτή κρατικών αρχών (π.χ του Εθνικού Μηχανισμού για τα Δικαιώματα της Γυναίκας) που είναι αρμόδιες για θέματα ισότητας καθώς και κοινωνικών οργανώσεων ειδικών πληθυσμιακών ομάδων.
* Τη λήψη κατάλληλων μέτρων για τη δημοσιοποίηση του προγράμματος και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην Κοινοτική συγχρηματοδότηση.
* Τη συστηματική παρακολούθηση των Δικαιούχων από τους ΕΦ για την ορθή τήρηση των υποχρεώσεων τους στα θέματα αυτά.
* Τη χρήση, όπου είναι δυνατόν επιπρόσθετων ειδικών δεικτών παρακολούθησης
* Τη σχετική ενημέρωση της Επιτροπής Παρακολούθησης του ΕΠ και της Ευρωπαϊκής Επιτροπής, μέσω της Ετήσιας Έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τυχόν διορθωτικά μέτρα που απαιτούνται ώστε να διασφαλίζεται η αρχή της μη διάκρισης.

## 7.11 ΔΙΑΣΦΑΛΙΣΗ της ΕΤΑΙΡΙΚΗΣ ΣΧΕΣΗΣ

Στο άρθρο 11 του Κανονισμού (ΕΚ) αριθ. 1083/2006 διατυπώνεται η απαίτηση της επίτευξης των στόχων των Ταμείων στο πλαίσιο της στενής συνεργασίας (εταιρική σχέση) τόσο μεταξύ της ΕΕ και του κράτους – μέλους όσο και μεταξύ του κράτους – μέλους και των ενδιαφερόμενων φορέων σε τοπικό, περιφερειακό και εθνικό επίπεδο. Η διασφάλιση της εταιρικής σχέσης επιτυγχάνεται με μέτρα που έχουν ήδη ληφθεί στο επίπεδο του προγραμματισμού αλλά και με μέτρα που πρόκειται να ληφθούν στα πλαίσια της ένταξης και υλοποίησης των παρεμβάσεων. Πέραν από τις ειδικές δράσεις που προβλέπουν άμεση εμπλοκή των εταίρων και τις δράσεις για ενίσχυση της θεσμικής ικανότητας των αρχών τοπικής αυτοδιοίκησης και κοινωνικών και οικονομικών εταίρων, τα οριζόντια μέτρα για προώθησης της εταιρικής σχέσης περιλαμβάνουν:

* Την εμπλοκή όλων των εταίρων διάφορα στάδια προγραμματισμού του ΕΠ, μέσω της συμμετοχής τους στην Συμβουλευτική Επιτροπή Προγραμματισμού των ΕΠ και γενικότερα στην όλη διαδικασία ευρείας διαβούλευσης και αποτελεσματικού διαλόγου με όλους τους εμπλεκόμενους φορείς (Η όλη διαδικασία διαβούλευσης σε προγραμματικό επίπεδο καθώς και τα αποτελέσματα της περιγράφονται στο κεφάλαιο 1.12).
* Την αντιπροσωπευτική σύνθεση της Επιτροπής Παρακολούθησης, η οποία αποτελεί τον κύριο μηχανισμό για τη διασφάλιση της ποιότητας και της αποτελεσματικότητας των ΕΠ.
* Τα κριτήρια αξιολόγησης και ένταξης έργων στα ΕΠ, θα εγκρίνονται από την Επιτροπή Παρακολούθησης.
* Τη συμμετοχή των αρχών τοπικής αυτοδιοίκησης και κοινωνικών εταίρων σε διάφορες επιτροπές για το συντονισμό και παρακολούθηση ορισμένων δια-τομεακών παρεμβάσεων.
* Την εμπλοκή των μελών της Επιτροπής Παρακολούθησης στις δράσεις πληροφόρησης και δημοσιότητας.
* Η διαβούλευση με τους οικονομικούς εταίρους για το σχεδιασμό διάφορων παρεμβάσεων ειδικά εκείνων από αφορούν την προσαρμοστικότητα των μικρομεσαίων επιχειρήσεων.

Το Γραφείο Προγραμματισμού ως Εθνική Αρχή (Αρχή Συντονισμού) θα μεριμνά για την αποτελεσματική λειτουργία της αρχής της εταιρικής σχέσης, η οποία θα υλοποιείται με τη επαρκή διάκριση των ρόλων και αρμοδιοτήτων των διαφόρων εταίρων στο κατάλληλο κάθε φορά επίπεδο.

## 7.12 ΣΥΝΤΟΝΙΣΜΟΣ ΠΡΟΓΡΑΜΜΑΤΩΝ ΠΟΥ ΧΡΗΜΑΤΟΔΟΤΟΥΝΤΑΙ ΑΠΟ ΤΑ ΤΑΜΕΙΑ

### 7.12.1 Συντονισμός ΕΠ του ΕΣΠΑ

Πέραν της εθνικής αρχής συντονισμού, όπως ορίζεται στην ενότητα 7.2, η μέγιστη δυνατή συμπληρωματικότητα, η συνεκτικότητα και η συνέργεια της εφαρμογής των Επιχειρησιακών Προγραμμάτων του ΕΣΠΑ, ώστε να υπάρξει αποτελεσματική αξιοποίηση των πόρων της Πολιτικής Συνοχής, διασφαλίζεται με:

* Την ύπαρξη ενός κοινού συστήματος διαχείρισης και ελέγχου με ενιαίες κατευθύνσεις και με ενιαία Διαχειριστική Αρχή.
* Την θεσμοθέτηση μιας μόνο **Επιτροπή Παρακολούθησης** και για τα δυο ΕΠ για τη διασφάλιση της συνεκτικότητας.
* Τη δημιουργία διαφόρων τεχνικών επιτροπών η επιτροπών καθοδήγησης για το συντονισμό των επιμέρους παρεμβάσεων.
* Την έκδοση εγκυκλίων από τη Διαχειριστική Αρχή προς στους ΕΦ για την τήρηση των ρυθμίσεων συμπληρωματικότητας και των κριτηρίων διαχωρισμού που αναφέρονται στο Κεφάλαιο 6.

### 7.12.2 Συντονισμός με το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και με Ευρωπαϊκό Ταμείο Αλιείας(ΕΤΑ)

Ο συντονισμός και η προώθηση της συμπληρωματικότητας μεταξύ των ΕΠ του ΕΣΠΑ και των προγραμμάτων που χρηματοδοτούνται από το ΕΓΤΑΑ και το ΕΤΑ, ασκείται τόσο κατά στάδιο του προγραμματισμού όσο και κατά στάδιο της παρακολούθησης της υλοποίησης των αντίστοιχων δράσεων.

Στο επίπεδο προγραμματισμού ο συντονισμός από το Γραφείο Προγραμματισμού, το οποίο είναι η αρμόδια Προγραμματική Αρχή για όλα τα προγραμματικά έγγραφα. Το Πρόγραμμα Αγροτικής Ανάπτυξης (ΠΑΑ) και το ΕΠ Αλιείας (ΕΠΑΛ), ετοιμάζονται από τις αρμόδιες υπηρεσίες του Υπουργείου Γεωργίας, Φυσικών Πόρων και Περιβάλλοντος σε στενή συνεργασία με όλες τις εμπλεκόμενες στο θέμα υπηρεσίες και φορείς. Το Γραφείο Προγραμματισμού συμμετέχει σε όλη τη διαδικασία ετοιμασίας τους, ενώ όταν ολοκληρώνονται ή τροποποιούνται υποβάλλονται στο Γραφείο Προγραμματισμού για τελικό έλεγχο και έγκριση. Μια από τις σημαντικότερες πτυχές του ελέγχου που διεξάγει το Γραφείο Προγραμματισμού είναι η συμπληρωματικότητα των στόχων και Αξόνων Προτεραιοτήτων που θα περιλαμβάνονται στα εν λόγω Προγράμματα, με εκείνους που θα περιλαμβάνονται στα ΕΠ ΕΣΠΑ. Διασφαλίζεται επίσης ο διαχωρισμός των δράσεων και το πλαίσιο εφαρμογής τους θεματικά και γεωγραφικά πάνω σε ενιαία βάση (βλ. **Κεφάλαιο 6).**

Ο συντονισμός και η συμπληρωματικότητα θα διασφαλίζεται και στο στάδιο της υλοποίησης μέσω:

* Της αμοιβαίας συμμετοχής εκπροσώπων των εμπλεκόμενων Υπουργείων και Φορέων στις αρμόδιες Επιτροπές Παρακολούθησης.
* Της συγκρότησης και τακτής λειτουργίας ***Επιτροπής Ανάπτυξης της Υπαίθρου***, η οποία θα απαρτίζεται από υψηλόβαθμα στελέχη του Γραφείου Προγραμματισμού, του Υπουργείου Γεωργίας, Φυσικών Πόρων και Περιβάλλοντος, του Υπουργείου Εσωτερικών και άλλων εμπλεκόμενων φορέων.
* Της συνεργασίας μεταξύ της ενιαίας Διαχειριστικής των ΕΠ του ΕΣΠΑ, που είναι και ΔΑ ΕΠΑΛ, και η ΔΑ του ΠΑΑ, οι οποίες θα διασφαλίζουν ότι θα τηρούνται οι κατευθύνσεις που καθορίστηκαν σε προγραμματικό επίπεδο κατά τη διαδικασία επιλογής των συγχρηματοδοτούμενων έργων. Ειδικότερα οι δυο αρμόδιες ΔΑ θα εκδίδουν ειδικές οδηγίες ώστε να τηρούνται τα κριτήρια διαχωρισμού που περιέχονται στα Προγράμματα.
* Σε τακτές χρονικές περιόδους θα συντάσσονται ειδικές αναφορές, στα πλαίσια των Ετήσιων Εκθέσεων, για την πρόοδο και αποτελεσματικότητα των δράσεων και θα ενημερώνεται οι αντίστοιχες Επιτροπές Παρακολούθησης.

## 7.13 ΡΗΤΡΑ ΕΥΕΛΙΞΙΑΣ

Για την υλοποίηση του ΕΠ προβλέπεται η αξιοποίηση κατά τη διάρκεια της προγραμματικής περιόδου της Ρήτρας Ευελιξίας με βάση τις πρόνοιες του Άρθρου 34 του Κανονισμού (ΕΚ) αριθ. 1083/2006. Λεπτομέρειες για τη ενδεχόμενη χρήση της Ρήτρας Ευελιξίας καταγράφονται ανά Άξονα Προτεραιότητας στο κεφ. 4.

Η χρησιμοποίηση της Ρήτρας Ευελιξίας παρακολουθείται συνολικά από τον Ενδιάμεσο Φορέα, στη βάση οδηγιών της Διαχειριστικής Αρχής, μέσω του ΟΠΣ στο επίπεδο του Άξονα Προτεραιότητας, ώστε να διασφαλίζεται ότι το ποσοστό συμπληρωματικής χρηματοδότησης για δράσεις τύπου ΕΤΠΑ δεν υπερβαίνει το καθορισμένο ποσοστό-κατώφλι του 10%.

Η Διαχειριστική Αρχή ενημερώνει την Επιτροπή, στο πλαίσιο της Ετήσιας Έκθεσης, σχετικά με τη χρησιμοποίηση της ρήτρας ευελιξίας παρέχοντας πληροφορίες σε επίπεδο Άξονα Προτεραιότητας που να επιτρέπουν την επαλήθευση των προϋποθέσεων χρησιμοποίησης της ρήτρας ευελιξίας καθώς και της μη υπέρβασης του ανώτατου επιτρεπτού ορίου συνδρομής δράσεων τύπου ΕΤΠΑ.

# ΠΑΡΑΡΤΗΜΑΤΑ

# ΠΑΡΑΡΤΗΜA i: ΠΙΝΑΚΕΣ ΣΤΑΤΙΣΤΙΚΩΝ ΣΤΟΙΧΕΙΩΝ



































































# ΠΑΡΑΡΤΗΜΑ ΙΙ: ΠΙΝΑΚΕΣ ΕΚ ΤΩΝ ΠΡΟΤΕΡΩΝ ΑΞΙΟΛΟΓΗΣΗΣ













# ΠΑΡΑΡΤΗΜΑ ΙΙΙ: ΠΙΝΑΚΕΣ ΑΞΙΟΛΟΓΗΣΗΣ της ΠΟΡΕΙΑΣ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ





*Συνέχεια Πίνακα*



*Συνέχεια Πίνακα*





1. Σημειώνεται ότι το έδαφος το οποίο βρίσκεται υπό τον αποτελεσματικό έλεγχο της Κυπριακής Δημοκρατίας αποτελεί το 61,1% της εν λόγω έκτασης. [↑](#footnote-ref-1)
2. Απογραφή Πληθυσμού 2011 [↑](#footnote-ref-2)
3. Σημειώνεται ότι με βάση το Πρωτόκολλο Αρ. 10 της Συνθήκης Προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην ΕΕ, η εφαρμογή του Κοινοτικού Κεκτημένου αναστέλλεται στις περιοχές της Κυπριακής Δημοκρατίας όπου δεν ασκείται αποτελεσματικός έλεγχος. Σύμφωνα επίσης με το Πρωτόκολλο Αρ. 3 της εν λόγω Συνθήκης Προσχώρησης, οι Κυρίαρχες Περιοχές Βάσεων του Ηνωμένου Βασιλείου, της Βρετανίας και Βορείου Ιρλανδίας στην Κύπρο δεν περιλαμβάνονται στις επιλέξιμες περιοχές. [↑](#footnote-ref-3)
4. Flash Eurobarometer, Entrepreneurship. Analytical Report No 283, [↑](#footnote-ref-4)
5. Τα άτομα ηλικίας 65+ ετών προς τον πληθυσμό των ατόμων ηλικίας 0 -14 ετών. [↑](#footnote-ref-5)
6. Τα άτομα ηλικίας 0-14 ετών και 65+ ετών προς τον πληθυσμό των ατόμων ηλικλίας 15-64 ετών. [↑](#footnote-ref-6)
7. Ο ορισμός των περιοχών της υπαίθρου είναι ο ίδιος με τον ορισμό που χρησιμοποιείται στο Εθνικό Στρατηγικό Σχέδιο Αγροτικής Ανάπτυξης, δηλαδή περιοχές οι οποίες δεν χαρακτηρίζονται αστικές σύμφωνα με Τοπικό Σχέδιο. [↑](#footnote-ref-7)
8. \* Στοιχεία από το Εθνικό Πρόγραμμα Μεταρρυθμίσεων 2012 [↑](#footnote-ref-8)
9. Ποσοστό εισοδήματος που λαμβάνεται από το 20% του πληθυσμού με το ψηλότερο εισόδημα προς το εισόδημα του 20% του πληθυσμού με το χαμηλότερο εισόδημα. [↑](#footnote-ref-9)
10. Δείκτης άνισης κατανομής του εισοδήματος (συντελεστής Gini): Δείκτης ανισότητας ή συγκέντρωσης του εισοδήματος. Αν τα εισοδήματα ήταν εξίσου κατανεμημένα στον πληθυσμό τότε ο συντελεστής Gini θα ήταν 0 (πλήρης ισότητα). Αν όμως τα εισοδήματα ήταν όλα συγκεντρωμένα σε ένα άτομο τότε ο συντελεστής Gini θα ήταν 100. Αύξηση στην τιμή του συντελεστή Gini συνεπάγεται και αύξηση της ανισότητας. [↑](#footnote-ref-10)
11. Ο δείκτης αυτός υπολογίζεται ως το ποσοστό των ατόμων με ισοδύναμο εισόδημα, μετά τις κοινωνικές παροχές, οπυ είναι κάτω από το 60% της εθνικής διαμέσου ισοδύναμων εισοδημάτων. Οι συντάξεις υπολογίζονται ως εισόδημα πριν τις κοινωνικές παροχές και όχι ως κοινωνικές παροχές. [↑](#footnote-ref-11)
12. Τα στοιχεία αφορούν το 2010 [↑](#footnote-ref-12)
13. Τα στοιχεία αφορούν το 2008 [↑](#footnote-ref-13)
14. Ως περιοχές της υπαίθρου καθορίζονται οι περιοχές οι οποίες δεν χαρακτηρίζονται αστικές σύμφωνα με Τοπικό Σχέδιο [↑](#footnote-ref-14)
15. Η εκτίμηση της απαιτούμενης απασχόλησης σε ανθρωποέτη, λόγω της προσωρινής φύσης της, πραγματοποιήθηκε με τη χρήση ενός μοντέλου, το οποίο επεξεργάζεται διακλαδικές ροές και σχέσεις, που αναπτύσσονται στην οικονομία από την εφαρμογή των παρεμβάσεων του Προγράμματος. Πιο συγκεκριμένα, η εκτίμηση γίνεται βάσει της ποιοτικής και ποσοτικής έκφρασης και σύνδεσης των δράσεων με τους κλάδους οικονομικής δραστηριότητας. [↑](#footnote-ref-15)
16. Η εκτίμηση της δημιουργούμενης απασχόλησης σε αριθμό νέων άμεσων μεικτών θέσεων απασχόλησης, πραγματοποιήθηκε με τη χρήση ενός μοντέλου, το οποίο επεξεργάζεται διακλαδικές ροές και σχέσεις, που αναπτύσσονται στην οικονομία από την εφαρμογή των παρεμβάσεων του Προγράμματος. Πιο συγκεκριμένα, η εκτίμηση γίνεται βάσει της ποιοτικής και ποσοτικής έκφρασης και σύνδεσης των δράσεων με τους κλάδους οικονομικής δραστηριότητας ή βασικούς τομείς που ενδεχομένως αντιστοιχούν τα ολοκληρωθέντα έργα / δράσεις. [↑](#footnote-ref-16)
17. Όλες οι τιμές στόχου αναφέρονται στους στόχους για το τέλος της προγραμματικής περιόδου [↑](#footnote-ref-17)
18. Όλες οι τιμές στόχου αναφέρονται στους στόχους για το τέλος της προγραμματικής περιόδου [↑](#footnote-ref-18)
19. Σχετική Συμφωνία με την ΕΤΕ υπογράφτηκε στις 25 Ιουλίου 2012 για παραχώρηση δανείου μέχρι €200.000.000 και για τα δύο Επιχειρησιακά Προγράμματα. [↑](#footnote-ref-19)
20. Ταυτόσημες ή παρεμφερείς δράσεις αποκλείονται από οποιαδήποτε κοινοτική συγχρηματοδότηση από τα διαρθρωτικά ταμεία [↑](#footnote-ref-20)
21. Indicative Guidelines on Evaluation Methods: Evaluation during the Programming Period: Working Document 5, DG REGIO, Evaluation and Additionality, October 2006 [↑](#footnote-ref-21)